
PANIMULA 


Nagpapasalamat ako sa pagtangkilik ninyo sa aking e-book. 
Nagpapatunay lamang na nais ninyong basahin ito sa pinagmulang 
wikang Filipino. Ako mismo ay nagdadalawang-isip noong araw kung 
isasalin ko ang mga nobelang nakapaloob rito sa wikang Ingles. 
Ngunit napagtanto ko na hindi ganoon kadali ang isalin ang mga 
salitaing Filipino lalo na kung gagamitin sa konteksto ng 
pangkasalukuyang wika at salitain. 


Kaya minarapat kong ilathala muli ang aking unang tatlong 
nobela sa kanyang pinagmulang wika. Marahil ay wala na kayong 
makikitang kopya pa ng Kiing dng Txt i My CiiPdo (",) at Can I Use 
My Love Line? sa mercado. Mahigit 13 taon ko nang naisulat ang mga 
ito. Isa pa, ang pangatlong nobela na ['m Greg, Short For Gregarious 
ay hindi nailathala noong araw dahil sa kanyang temang homosekswal. 


Marami na ang nagbago sa loob ng 13 taon. Naisip ko na 
panahon na upang malaman ng mga mambabasa ang aking unang 
tatlong akda. Mahalaga sa akin ang unang trilohiya na ito dahil ito ang 
nagbukas ng pinto sa mundo ng freelance writing. Naging malaya ako 
sa paggamit ng iba't ibang ayos ng panulat hindi lamang ng nobela 
kundi pati na rin ang komiks at column sa pahayagan. 


Halikayo at sariwain natin ang nakaraan upang makita ninyo 
kung paano ako nagsimula. Muli, maraming salamat sa inyong 


pagtangkilik. 


- Issa N. Uycoco-Bacsa, Setyembre 2015 


"Ed, C Christine 2. Kumusta C itay?" text ko. 

Bihira ko nang tawagin si Ed ng kuya. Kahit mas matanda siya 
sa akin ng dalawang taon, napagkakamalan pa rin akong panganay 
kaysa kanya. Marahil dahil sa mas mukha akong seryoso sa buhay dala 
ng pagiging working student ko noong kolehiyo at sa tensiyon ng 
aking trabaho bilang writer sa telebisyon. 

Makailang minuto ay nakatanggap ako ng text mula sa number 
ni Kuya. 

"Hi! Can di B my textm8? UH" 

Nagulat ako sa mensahe. Naisip ko na baka nagbibiro lang ang 
aking kapatid. Masyado kasing palabiro si Ed kaya sinagot ko ang 
kanyang text. 

"Kuya, C Christine 2. Wg k n magbiro jan. Kukumustahin ko 
Ing c itay." 

"M not Ed. Ds s Jonathan. Can il b my textm8? U" 

Lalo akong nabigla. Wala akong kilalang Jonathan. Sa 
kamamadali ko, na-type ko ang sagot na "OK". At parang nawala 
naman ako sa aking sarili nang mapindot ko ang Send. 


Ito ay kathang isip lamang. Ang mga tauhan, lugar, at pangyayari ay 
nanggaling sa imahinasyon ng may-akda. Anumang pagkakahawig 
nito sa totoong tao, nabubuhay man o hindi, ay pawang nagkataon 
lamang. 


Book One: Kiing ting Txt i My CiPdo (",) 
Copyright @ 2015 ni Marissa U. Bacsa 
Pabalat ay iginuhit ni Rex Sueno 

ISBN: 


Lahat ng kaukulang karapatan ay nakalaan. Walang anumang bahagi 
ng akdang ito ang maaaring gayahin, isalin, ipamahagi, o muling 
ilathala o gamitin sa ibang paraan na walang nakasulat na pahintulot 
mula sa may-akda. Kung maaari lamang ay huwag sumali o 
manghikayat ng pagnanakaw ng mga kagamitang copyrighted na 
lalabag sa karapatan ng may-akda. 


Ang e-book na ito ay para sa inyong personal na kasiyahan lamang. 
Hindi hinihikayat ang muling pagbebenta o pamimigay nito. Kung nais 
ninyong ipamahagi ang e-book na ito, mangyaring mag-download ng 
panibagong kopya mula sa website. Salamat sa inyong pagsasaalang- 
alang sa pinagpaguran ng may-akda. 


PANIMULA 


Noong Disyembre 2001, inimbitahan ako ng isang kaibigan na 
magsulat ng nobela para sa mag-asawang tagapaglathala. Isinama niya ako sa 
bahay ng mga tagapaglathala sa Valenzuela at doon nakita ang isa pang 
kaibigang manunulat. Kaya kaming tatlo ay nagkasamang muli at 
nagdesisyong magsulat para sa mag-asawa. Umuwi ako ng bahay na masaya 
at isinulat ang aking unang nobela, ang Kiing dng Txt i My CiiPdo (",). 


Nagsimula ang kuwentong ito noong Disyembre 2000, kung kailan 
pawala na ang mga pagers at nauso na ang text. Isinulat ko ito sa wikang 
Filipino at puno ito ng mga salitain, pabalbal, at maling pagbaybay dala ng 
text messaging. Mahahalata naman ito sa mismong pamagat na may 
kasamang smiley. 


Ang mga natanggap ko na mga grapikong text ay nagamit ko sa 
kuwento kung saan akma. Karamihan nito ay mga ipinadala ng aking mga 
kaibigan. Ang gamit kong cellphone noon ay Nokia 5110. At nakatanggap rin 
ako ng isang text message na nagsasabing "Can U B my txtm8?" sa isang 
taong nagngangalang Jonathan! Kaya ang mga ito ay naging inspirasyon ko 
sa pagsulat ng una kong nobela. 


Mapapansin ninyo na karamihan ng mga pamagat ng bawat kabanata 
ay galing sa mga pamagat ng kanta. At habang isinusulat ko ang nobelang 
ito, ang kanta ni Barry Manilow na Could It Be Magic ay patuloy na 
naglalaro sa aking isipan bilang theme song. 


Ang Kiing ding Txt i My CitPdo (",) ay isinumite ko sa mga 
tagapaglathala noong Enero 2002 at nailimbag noong Abril ng taong iyon. At 
dahil sa malugod na pagtangkilik ng mga mambabasa, nagkaroon ng 
pangalawang paglilimbag ang nobelang ito noong Hunyo 2002. 


Nakalipas ang 13 taon at marami na ang nagbago. Inihahatid ko sa 
inyo ngayon ang aking unang nobela at trilohiya sa anyong e-book. Sariwain 
natin ang panahon ng Nokia 5110 at alalahanin ang kuwento ng pag-ibig sa 
mga kuwentong ito. 


- Issa N. Uycoco-Bacsa, September 2015 


Chapter 1: WRONG NUMBER 


AKINSE NA NAMAN. At gaya ng nakagawian, nagpunta ako 
sa isang ATM upang tignan kung may suweldo na sa aking bank 
account. Laking tuwa ko nang makita kong dumoble ang aking 
balanse. Salamat at naibigay na ang aming Christmas bonus. 

Hindi naman kasi ako katulad ng ibang empleyado na may 13th 
month pay. Talent ang aking employment status sa isang istasyon ng 
telebisyon. May suweldo ako tuwing akinse at katapusan at 1040 
withholding tax lang ang ibinabawas sa akin. Ako na ang bahala sa 
aking voluntary contribution sa SSS na minsan ay nakakalimutan ko 
pa. 

Nag-withdraw ako ng pera at pumunta ng Greenhills. 
Naipangako ko kasi sa aking sarili na bibili ako ng cellphone ngayong 
Pasko. Palaos na kasi ang pager at nauuso na ang text. Kaya bumili 
ako ng Nokia 5110 at isang pula na housing para ipalit sa original na 
housing nito. Iyon kasi ang type ko at 'yon lang ang kaya ng aking 
budget. 


PAGDATING KO SA BOARDING HOUSE, binasa ko ng 
mabuti ang manual at pinag-aralan ang cellphone. Nakakapanibago. 
Nakikita ko kasi sa aking mga kasamahan sa trabaho na ang bilis 
nilang mag-text. Ako naman ay nangangapa pa sa pagpipindot ng mga 
letra. Hindi bale, sanayan lang 'yan, ang sabi ko sa aking sarili. 

Sinubukan kong mag-text sa aking mga kasama sa trabaho. 
Natuwa sila nang malaman na may cellphone na ako at makaka-text ko 
na sila. 

"Uhav a nu fone na, Christine?" 

"Yes," sagot ko. 

"Gr8! Welcome 2d txting world." 

Tinext ko rin ang aking kabarkada na si Greg. 


"Hoy, bakla! My cel na ko," sabi ko sa text. 

"Buti nmn, bruha. -)" sagot niya. 

Sinubukan ko rin na i-text ang aking kapatid na nasa 
probinsiya. Siya kasi ang kasama ni Itay doon. 

"Ed, C Christine 2. Kumusta C itay?" text ko. 

Bihira ko nang tawagin si Ed ng kuya. Kahit mas matanda siya 
sa akin ng dalawang taon, napagkakamalan pa rin akong panganay 
kaysa kanya. Marahil dahil sa mas mukha akong seryoso sa buhay dala 
ng pagiging working student ko noong kolehiyo at sa tensiyon ng 
aking trabaho bilang writer sa telebisyon. 

Makailang minuto ay nakatanggap ako ng text mula sa number 
ni Kuya. 

"Hi! Can Vi B my textm8? U" 

Nagulat ako sa mensahe. Naisip ko na baka nagbibiro lang ang 
aking kapatid. Masyado kasing palabiro si Ed kaya sinagot ko ang 
kanyang text. 

"Kuya, C Christine 2. Wg k n magbiro jan. Kukumustahin ko 
Ing c itay." 

"M not Ed. Ds s Jonathan. Can ii b my textm8? U" 

Lalo akong nabigla. Wala akong kilalang Jonathan. Sa 
kamamadali ko, na-type ko ang sagot na "OK". At parang nawala 
naman ako sa aking sarili nang mapindot ko ang Send. Natauhan ako 
sa aking pagkakamali kaya nag-text uli ako. 

"Wla n b cel c Ed? How will I contact him? Kc I need 2 know 
how's my father." 

"Ic. Kso m not Ed. Wer r u?" ang tanong nitong si Jonathan. 

Bakit naman siya interesado kung nasaan ako? Hindi ko naman 
siya kilala. Nag-text uli ako sa kanya. Gusto kong ipaalam sa kanya na 
hindi ako nagbibiro. 

"S ds 0917-831-5089? Ang alam ko # 2 ni Kuya Ed @ I don't 
know huur @X how u got his celfone!" 

"Sori, d n ngayon. Binenta n nya s akin 2. :)" sagot niya. 

Bad trip naman, o! Paano na ngayon 'yan? Paano ko mako- 
contact ang aking kapatid? Ti-next ko uli si Jonathan. 

"Alam mo b ang bgong # ni Ed?" tanong ko. 

"Sori, d e. -(" sagot niya. 

"Malapit k lng b s kanya?" tanong ko uli. 

"D rin. -o0#" 

Suko na ako. Wala yatang kahihinatnan ang pagte-text ko sa 
taong ito. Nag-text uli ako bilang pamamaalam. 

"Sori, naabala yata kita. Thx anyway." 


NA-STROKE KASI ANG ITAY noong Marso ng taong iyon. 
Sisenta anyos lang siya. Si Ed ay isang physical therapist at siya na 
ang nag-aalaga sa aming ama. Mabuti noong mga buwang iyon ay 
katatapos lang ng isang soap opera na aking isinulat at wala pa akong 
panibagong assignment sa TV. Kaya nag-leave muna ako ng isang 
buwan upang samahan ko si Ed sa pag-aalaga kay Itay. 

Matagal na kaming ulila sa ina. High school pa lang ako nang 
mamatay ang aming ina habang inooperahan. Nagkaroon raw ng tubig 
ang kanyang baga at may kung anu-ano pang komplikasyon na 
kailangang ma-operahan kaagad. 

Mula noon, ang Itay na ang nagtaguyod sa amin. Dahil nakita 
ko kung ano'ng hirap ng kanyang pinagdaanan upang maigapang lang 
kami sa kolehiyo lalo na physical therapy ang kurso ng aking kuya, 
nagpasiya ako na maging working student. 

Nagtrabaho ako sa isang fastfood outlet sa gabi habang ang 
klase ko naman ay sa umaga. Ayaw ni Itay na magtrabaho ako, pero 
ako ang mapilit. Ipinangako ko sa kanya na lagi akong mag-iingat at 
pagbubutihin ang aking pag-aaral para makapagtapos ng mass 
communications. 

Nang makapagtapos ako ng kolehiyo, naisip ni Itay na bumalik 
ng probinsiya at doon na manirahan. Mas mura raw ang mamuhay 
doon kaysa dito sa Maynila. Nagtayo siya ng tindahan at malakas 
naman ang kinikita nito. 

Nagustuhan naman ni Ed ang manirahan doon at nagtayo rin 
siya ng isang P.T. clinic. Ako naman ay nakahanap kaagad ng trabaho 
dito sa Maynila sa isang sikat na TV station kaya bihira akong 
makauwi ng Moncada, Tarlac. 


HINDI NA AKO UMASA NA SASAGOT pang muli si 
Jonathan. Pero nang tumunog ang aking cellphone, nakita ko uli ang 
kanyang numero. 

"Hayaan mo, il luk 4 Ed @ ask him hows vr father. U" ani niya. 

Paano naman kaya niya hahanapin si Ed? Naisip ko tuloy na 
baka taga-Moncada rin siya. 

"Mtgal mo n bng kilala ang brother ko?" tanong ko. 

"D gno, but i promis 2 txt u 18r. -)" sabi niya. 

"Cge, thx." 


Sinubukan kong i-text ang aking mga pinsan at tanungin kung 
ano ang cellphone number ni Ed. Parepareho ang kanilang sagot: 
katulad rin ng number ni Jonathan. Kaya si-nave ko na lang numero ni 
Jonathan. Siya na lang marahil ang huling contact ko kay Ed at Itay. 

Naisip ko ang kalagayan ng aking ama. Nagpapa-check up 
kaya siya sa doktor? May gamot pa ba siya? Hindi naman ako 
kinakabahan pero naisip ko lang kasi kung may gamot pa ba ang Itay 
na gustong ipabili niya dito sa Maynila upang madala ko sa aking pag- 
uwi ngayong Pasko KUNG makakauwi ako. Ang hirap kasi sa aking 
kapatid, hindi niya sinasabi kung ano ang nangyayari sa kanila doon. 
Pero gaano kaya kalayo si Jonathan kay Ed? At bakit kaya ibinenta ni 
Ed ang kanyang cellphone? May bago na kayang cellphone ang aking 
kapatid? 


TUMUNOG ULI ANG AKING CELLPHONE. Akala ko si 
Jonathan. Hindi pala. Ang mensahe ay mula sa aming headwriter na si 
Lanie. 

"Brainstorming 2moro w/ Drek MAN 4 Drek George, 1pm, 
creaTv conf. rm. Txt bk 2 confirm. Reminding u of ur deadline 2day of 
1st draft wk 12. - Lanie Ui" 

Ano pa nga ba ang aking magagawa kundi ang mag-confirm? 
Pinorward ko rin ang mensahe kay Greg. 

"Bru, alam ko," sagot niya. "Ngaaral k Ing mag4wrd ng txt no? 
Cu!" 


KAPAG NAGSUSULAT SA TV, hindi maiwasang magamit 
ang Sabado at Linggo kung kinakailangan. Pareho kaming nagsusulat 
ni Greg sa "Sa Pangarap Laging Kasama Ka", ang top-rated na 
teleserye sa TV. 

Nagsimula kaming mag-brainstorming para sa pagbuo ng 
istorya ng nasabing teleserye noong Hunyo ng taong 'yon. Nagsimula 
ang palabas noong Nobyembre lamang. Hit agad ito sa mga manonood 
dahil sa mga kilalang artista at sa ganda ng mala-Ugly Duckling na 
istorya. 

Mag-iisang buwan na kami sa ere at kailangan pang pag- 
ibayuhin ang mga susunod na episodes. May natatanggap na kaming 
mga fan mails mula sa probinsiya, tawag sa telepono, mga e-mails, at 
mga mensahe sa aming website. Mayroong nagbibigay ng mga iba't- 
ibang mungkahi kung papaano pa pagbubutihin ang palabas. Mayroon 

din namang nanghuhula na ng ending. Mayroon namang nagtatanong 
kung saan raw binili ng mga artista ang kanilang magagandang damit. 
Mayroon din namang pumupuna sa mga artista at sa mismong istorya. 
Mayroon din nagrereklamo sa maagang oras ng palabas na ala-sais y 
medya at humihiling na gawing ala-siyete y medya ng gabi na lang 
para makauwi sila bahay. Ganoon pa man, mataas pa rin ang ratings ng 
nasabing palabas mula nang magsimula ito. At proud ako na maging 
bahagi ng programang ito. 


NAG-REPORT AKO SA TRABAHO nang hapong iyon upang 
mag-submit ng first draft ng script. Nadatnan ko si Lanie na nagko- 
computer sa kanyang mesa habang may kausap sa telepono. 

Maganda si Lanie, maliit nga lang, at may katabaan. Chubby, 
“ika nga. Supladita sa unang tingin pero kapag nakausap mo naman, 
makakasundo mo pala ang workaholic species na tulad niya. Kilalang 
walang love life dahil sa kanyang pagiging dakilang superwoman sa 
TV. Kaya lagi siyang tampulan ng tukso kapag dumarating ang mga 
guwapong lalaki, mapa-artista man o hindi, at ipinaparis sa kanya. 

Nagsimula sa pagiging production assistant hanggang sa 
naging writer ng ilang TV shows si Lanie. Nang ipinasulat sa kanya 
ang nauna naming soap opera, humanga si Direk MAN sa kanya, kaya 
kinuha siyang muli ng direktor upang maging headwriter namin. 

"Christine, remind ko sa 'yo brainstorming natin bukas, ha?" 
paalala ni Lanie habang may kausap sa telepono. 

"Sure," sabi ko. "Nasaan si Mang Lino?" 

Si Mang Lino ang aming utility man sa opisina. Siya ang 
mabait naming utusan kung baga. Mahigit sampung taon na raw si 
Mang Lino sa TV station na iyon. At siyempre, naging katiwala na 
naming lahat. 

Itinaas ni Lanie ang kanyang kaliwang kamay at itinuro ang 
lugar kung saan ko makikita si Mang Lino habang may kausap sa 
telepono at nagsusulat ng e-mail ng sabay. 

Nakita ko si Mang Lino na nagdala ng kape kay Direk MAN, 
ang aming direktor. 

"Mang Lino," tawag ko, "paki-Xerox naman itong script. Anim 
na kopya po." 

Puwede naman akong gumamit ng photocopying machine. 
Pero dahil lagi akong nakakaranas ng paper jam sa makina, naisip 
kong si Mang Lino na lang ang kumopya ng script. Mas kabisado niya 


ang makina kaysa sa akin lalo na kapag may aberya. Ngayon pa na 
kailangan ng anim na kopya ang 60 pahina na script. 

"O sige, akin na," sabi ni Mang Lino matapos niyang iabot ang 
kape kay Direk MAN. 

Kaya iniabot ko sa matandang lalaki ang script. Sumilip ako sa 
cubicle ni Direk at kumaway. 

"Good afternoon po, Direk," bati ko. 

"Hi, Christine, how's week 12?" tanong ni Direk habang 
nagko-computer sa kanyang mesa. 

"Tapos na po ang first draft, Direk," sagot ko. "Magpapa-Xerox 
na po ako ng six copies for comments." 

Tinawag ni Direk MAN si Lanie. "Lanie, ano'ng oras ang 
meeting for comments?" 

Isinigaw na lang ni Lanie ang kanyang sagot, "6:00pm, Direk." 

"Is Direk George coming?" tanong niya ulit. 

"Yes, Direk, mga 6:30pm daw," sigaw naman ni Lanie. 

Ganoon lang talaga kami sa opisina kung makipag-usap. 
Isinisigaw na lang dahil busy sa harapan ng computer. 

Direk MAN ang tawag sa kanya, abbreviation ng kanyang 
buong pangalang Mary Anne Novenares. Maganda sana kaso tomboy. 
Workaholic rin katulad ni Lanie. Nagagawa niyang magsulat ng script 
pampelikula at mag-direct ng teleserye ng sabay. Wala namang partner 
o anak na pinagtutuunan ng pansin, pero subsob sa trabaho dahil alam 
ng karamihan na nakabili siya ng bagong condominium unit at Honda 
CRV maliban pa sa ibang investments sa stocks ng TV station. 

Bumalik ako sa kinaroroonan ni Lanie. Tamang-tama naman na 
sinalubong niya ako. 

"Christine, urgent lang. Kailangan nating mag-interview ng 
psychiatrist para sa character ni Morgan," sabi ni Lanie. 

Si Morgan ay ang kontrabidang lalaki sa telenobela. Dahil sa 
ginawang character niya, kinakailangang makapanayam ang isang 
espesyalista upang maging makatotohanan ang bawat pagganap ng 
artista. 

"Kailan ang deadline?" tanong ko. 

Alam kong hindi na kailangang itanong ito dahil may 
brainstorming bukas ng hapon, siyempre bukas ang deadline, kaya nga 
urgent, e. Pero malay mo, bigyan pa ako ng palugit. 

"Bukas," sabi ni Lanie. "Kasi kailangang i-shoot sa Martes 
'yung eksena." 

"What if hindi ako maka-interview ng psychiatrist until 
tomorrow?" hirit ko. 

"As much as possible, sana maihabol mo bukas sa 
brainstorming," lambing ni Lanie. 

Hindi madali ang mag-research at magsulat ng script para sa 
pang-araw-araw na teleserye, pero kinakailangan itong gawin dahil 
hindi naman puwedeng maantala ang shooting ng production. 
Nadagdagan naman ng problema ang creative. 

Kaya pumunta ako sa aking mesa, kinuha ang telepono, at nag- 
isip. Saan ako maghahagilap ng doktor ngayon? Tinignan ko ang aking 
relo: alas-singko y medya na ng hapon. Ganda. Kinuha ko ang 
directory at nagsimulang maghanap. 

Hindi ko namalayan na dumating si Greg. 

"Bulaga!" 

"Ay! Ano ka ba, bakla?! Ginulat mo ako," sabi ko. 

Ibang klaseng bakla si Greg. Makikita mo sa kanyang panlabas 
na anyo na isa siyang lalaki. Matangkad, payat, maitim, may hitsura, 
magaling manamit. Pero kapag nagsalita na siya at kumarinyo sa tao, 
mahahalata mo ang kanyang pagkabading. 

Classmate ko si Greg noong college. Seatmate kami kapag 
alphabetically arranged ang klase (Dungca ako, Durano siya.). Magka- 
grupo pa kami sa thesis. Kaya nang makapagtapos kami ng kolehiyo, 
sabay pa kaming natanggap sa trabaho bilang researcher ng isang TV 
show. Pero naging mas close kami nang maging contributing writers 
kaming dalawa sa isang soap opera na pangtanghali. Napansin ni 
Direk MAN kung gaano kami ka-creative kapag kaming dalawa ang 
magkasama kaya ang tawag niya sa amin ay The Supertwins. 

Mas maliit ako kay Greg. Siya ay 5'8", ako naman ay 5'4" ang 
taas. Maitim si Greg, ako naman ay may kaputian. Payat si Greg, 
matabain ako, siksik kung baga. Kaya maraming nagsasabing kami 
ang Supertwins na magkaiba. 

"Bru, patingin ng cellphone mo," sabi ni Greg. 

Iniabot ko ang aking cellphone. Nakita ko na dismayado ang 
aking kaibigan sa nakitang modelo. 

"Ano ka ba naman, Christine? Nokia 5110. 'Day, ang uso 
ngayon ay 3210, 6150, at 8210," sabi niya. 

"Sa 'yon lang ang kaya ko, e. At saka hindi ko naman kailangan 
ang mga kaek-ekan ng cellphone, ano? Basta ang importante, 
makapag-text lang," paliwanag ko. 

Biglang tumunog ang aking cellphone. 

"Aba, may textmate ka na!" sabi ni Greg. 

Siya na ang nagbasa ng mensahe. 

"Uy, from Jonathan. Ikaw, ha? May papa ka na pala." 


"Hindi, a! Nasa kanya na kasi ang cellphone ni Ed," sabi ko. 

Kilala ni Greg si Kuya Ed. Crush nga niya ang aking kapatid 
kaya hindi siya nahihiyang tawagin akong sister. Mabuti na raw 'yon, 
kasundo ang hipag. Sa bagay, mahigit pa sa tunay na kapatid ang 
turing ko kay Greg. Marami nga ang nagtataka kung bakit ang best 
friend ko ay isang bading. Pero ang hindi nila alam, nagtataka rin ako. 
Tinatawanan ko na nga lang ang ibang tao kapag sinasabi nila na 
boyfriend ko si Greg. 

"Ay, may papa na si Ed? Ayaw ko na sa kanya kung ganoon," 
ang sabi ni Greg na parang nagtatampo. 

"Baliw! Ibinenta ni Ed ang kanyang cellphone diyan sa 
Jonathan na 'yan," sabi ko. 

Binasa ni Greg ang text message ng malakas: "Talkd w/ Ed. 
Wla p cya celfone. Ur father s ok nmn daw. How r u? -). Uy, 
kinukumusta ka niya, o!" dugtong pa niya. 

"Akin na ang cellphone ko," sabay kinuha kay Greg. Binasa 
kong muli ang mensahe at sinagot ko ito. "Pkisbi n m ok. D p ko 
cgurado fi wil go home 4 xmas. Mdami akong dedlyn." 

"OK, ingat ka. U" sagot ni Jonathan sa text. 

Pagkatapos kong burahin ang mensahe, nag-dial na ako ng 
numero sa telepono habang kausap si Greg. 

"Alam mo, bakla, mabuti pa tulungan mo ako sa research. 
Samahan mo ako, may i-interview-hin tayo bukas ng umaga. Bagay ka 
doon sa pupuntahan natin, promise," sabi ko habang naghihintay na 
may sumagot sa akin sa kabilang linya. 

"Sure, kapatid. No problem," sagot naman ng aking kaibigan. 
"Ikaw naman ang nagsabi na bagay ang beauty ko d'yan." 

"Hello, good afternoon. National Center for Mental Health?" 

Tinignan ako ni Greg at nagulat sa narinig niya mula sa akin. 
Gumalaw ang kanyang bibig na waring sinabi, "Walang hiya ka!" 

Chapter 2: ZODIAC 


NAGBABASA KAMI ni Greg ng diyaryo habang naghihintay 
na mag-umpisa ang brainstorming. Binabasa ni Greg ang horoscope. 
Ako naman ay nagbabasa ng balita. 

"Chris, ito ang horoscope mo today, makinig ka," sabi niya. 
"Zodiac sign: Aries - makakatanggap ka ng liham o tawag na 
makakapagpabago ng iyong buhay. O, bongga, 'di ba?" 

"Sus, magpapaniwala ka naman diyan," sabi ko. 

"Di ba may Papa Jonathan ka na?" tanong niya. 

"Hindi ko siya papa, ano?" 

Tumunog ang aking cellphone. Nag-aagawan pa kami ni Greg 
kung sino ang unang magbabasa ng text. 

"Akin na," sabi ko. 

Para kaming mga bata na nag-aagawan ng laruan. Mabilis ang 
kamay ni Greg kaya siya ang unang nakabasa ng mensahe. 

"Ay, type ko ang sense of humor n'ya," sabi ni Greg. 

Iniabot niya sa akin ang aking cellphone. Binasa ko ang text na 
mula kay Jonathan: 


"Gusto mo text 
kita BED SCENE? 
Medyo BaBoy 

nga lang" 

Ig) "'G--. 
#(C..).) Jc 
HHHH(,,)HHHHH 

|J EK 
"Sabi sayo!" 


Natawa rin ako. Sinagot ko naman ang graphic text message. 


"Akala ko grin joke. -)" sabi ko. 

"D kta bbgyan ng grin joke. Sbi ni Ed, dsente k n writer. My 
paggalang ako s u. :0)" sagot ni Jonathan. 

Flattered naman ako. Ano kaya ang sinabi ng aking kapatid sa 
kanya? Lalo naman akong na-intriga sa Jonathan na ito. Pinabasa ko 
kay Greg ang text. Nag-react siya sa pamamagitan ng paggalaw ng 
kanyang bibig na waring nagsasabing, "Ows?" 


LATE NANG NAGSIMULA ang aming brainstorming. Mga 
pasado alas-tres na siguro 'yon. Paminsan-minsan ay humihikab na ako 
habang nakikinig sa mga usapan. Napuyat kasi ako sa kare-revise ng 
script na isinumite ko kahapon. Marami kasing mungkahi sina Direk 
MAN, Direk George, at Lanie sa aking unang draft. Maaga pa kaming 
pumunta ni Greg sa psychiatrist para sa isang interview. Nag-type pa 
ako ng report tungkol sa ginawang interview na 'yon pagdating ko sa 
opisina. Mabuti na lang at nag-order si Lanie ng pagkain, softdrinks, at 
kape upang mawala ang aming antok. 

"Christine, i-revise mo itong dialogue ni Michelle. Hindi siya 
pupuwedeng heavy drama," sabi ni Direk George habang binabasa ang 
script. 

Si Michelle Parker-Jones ay isang bagong artista. Maganda at 
matangkad, na-discover siya sa isang TV commercial ng toothpaste. 
Siya ay isang Fil-Am at ngayon lang nakarating sa Pilipinas kaya bulol 
pa rin magsalita ng Tagalog. May talent naman siya sa pagkanta at 
pagsayaw kaya ginawa siyang mainstay sa isang noontime variety 
show. 

"Why? What happened?" tanong ni Direk MAN. 

"My God, Direk! Hindi siya marunong umarte! Hindi ko alam 
kung ano pa ang gagawin kong motivation," reklamo ng baklang 
direktor. 

Naging kilalang scriptwriter si Direk George at paminsan- 
minsan ay aktor sa teatro bago ito nagsimulang maging direktor sa 
telebisyon. Ngayon ko lang lang siya nakasama sa trabaho at masasabi 
kong mabait siya at palabiro. Katulad ng mga ibang bading sa 
industriya, prangka siyang magsalita pero alam mong hindi ka- 
plastikan. 

"Minsan," dugtong pa ni Direk George, "I was instructing her 
kung ano ang gagawin. It took me more than 30 minutes to explain 
everything. Blank ang mukha niya, parang lutang. Mabuti na lang at 
magagaling na artista ang mga bida natin, kaya nahihila siya." 

"I agree," sabi ni Direk MAN. "Palitan na kaya natin siya. 
She's making things difficult for us. Baka mawala lang ang ating 
momentum." 

"Paano na po 'yung character niyang Therese at 'yung istorya ni 
Stella?" tanong ni Greg. "Are we going to kill her kaagad?" 

Si Michelle kasi ang ginawang ka-love triangle para sa main 
character naming si Stella. Sabi ng management ay bigyan siya ng 
break sa teleseryeng ito upang sumikat. Kahit may sariling fans na si 
Michelle, marami na kaming natatanggap na reklamo sa ibang mga 
manonood. Napansin rin namin ito noon pa. 

"Let's see," sabi ni Direk MAN. "Any suggestions?" 

"How about a graceful exit? Palabasin natin siyang obsessive- 
compulsive or manic-depressive," suggest ko upang may masabi lang 
at para hindi antukin. 

"Paano?" tanong ni Lanie. "Ipapasok sa mental? Gasgas na 
'yan." 

"Hindi 'yon. Establish natin ang backstory ni Therese ngayon 
nang sa gayon ay maunawaan ng mga tao kung bakit siya ganoong ka- 
obsessed sa paghihiganti kay Stella," paliwanag ko. 

"Okay," sabi ni Direk George. "Puwede 'yon. From there, we 
can decide kung papasok sa mental o hindi. Ilatag na natin ang 
possibilities." 

"Sige. Christine, isulat mo sa whiteboard ang mga plot points. 
Go!" sabi naman ni Direk MAN. 


SA GITNA NG MGA PAGTATALO sa kung ano'ng gagawin 
namin sa istorya, tumunog ang aking cellphone. Nakatanggap na 
naman ako ng text mula kay Jonathan. 


"a peso S easy 2 
ear, a friend S 
hard 2 find. a 
peso loses 8s 
value, a friend 
increases 8s 
worth, i lose a 
peso wen i txt U, 


bitt 8s OK coz | 
got Uu. 5)" 


Nawala ang antok ko nang sunud-sunod na ang mga text ni 
Jonathan. Karamihan ay mga biro at food for thought. Nilagay ko na 
nga sa silent mode ang aking cellphone upang hindi makaabala sa 
brainstorming. Napa-practice ko tuloy ang aking mga daliri sa pagte- 
text. Nakakatuwa si Jonathan, palabiro rin pala tulad ni Kuya Ed. 

Napansin ni Greg ang aking pakikipag-text. Paminsan-minsan 
ay binabasa niya ang mga messages ni Jonathan at kinukurot ang aking 
tagiliran waring kinikilig. Hindi pa nakuntento, nag-text pa sya sa 
akin. 

"Kitam, kapatid, tama ang horoscope mo 2day. -)" sabi ni 
Greg. 

Chapter 3: ANG DATI KONG PAG-IBIG 


TANGHALI NA AKO NAGISING. Alas-dos na ng madaling 
araw kami natapos sa brainstorming. At ako pa ang naatasang 
magsulat ng Week 15 ng aming teleserye. 

Nakita ko ang aking cellphone na may tatlong text messages 
para sa akin. Lahat galing kay Jonathan. Binasa ko ang mga ito: 


CC 
(. Jv(. ) hoo... 
1:)::0] 


SAW W-- 


CC 
( .)v( .) hoo... 
pina 


SW W-- 


c cc hoowag 
(JV) msyadng 
|.):::6| mgpuyat 
5-W Ww-- 210g na! 


Pinadala niya ito mga alas-onse kagabi. Pero hindi ko na 
nabasa ito dahil hindi ko na naisip na naka-silent mode nga pala ang 
aking cellphone kahapon. Isa pa, sobrang dami ang iniisip ko matapos 
ang nakakasakit ng ulo na brainstorming session. Nalaman niya siguro 
kay Ed na madalas akong magpuyat kaya ganoon ang text niya sa akin. 

Ang sumunod ay kagabi rin niya ipinadala: 


Pipe Me BGN 
PH! (@/J,",". 
kaa PARA | F0 
mag An 
HAVE A RESTFUL 
NIGHT, MY 
CHILD. GOOD 
NIGHT! 


Wow, ang ganda naman ng graphics. Ginawa niya kaya ito? 
Baka hindi, forwarded lang siguro. Ang pangatlong mensahe ay 
kaninang umaga lang niya ipinadala. 


Here's someone 
2 greet u GOOD 
MORNING! 


8 
gY5 
JL 


it's me! 
KARATE KID. 

Nagulat pa nga ako nang biglang tumunog ang aking 
cellphone. Mula pa rin kay Jonathan ang pumasok na text. 


"wen things go 
Wr ng... 
wen sadness fils 


ur heart... 

wen tears fal 
frm ur eyes.. 
alwys remmbr 3 


things: 

1. 50/50 

2. Call A Frend 
3.AskD 


ODYENS...Ok?" 


Masipag mag-text itong si Jonathan. Kaya sinagot ko na lang 
ang kanyang mensahe sa iisang text upang sabihing natanggap ko lahat 
ang kanyang ipinadala. 

"Kgigicng ko lng. Umga n kmi ntpos s brainstorming. Thx s 
msgs mo. -)" 

"Gnon b? Kumain k n b?" tanong ni Jonathan. 

"Dp nga e," sagot ko. 

"Wag kng mgpplipas ng gu2m ha? Cge, kumain k n. Ingat! 
[G9 N 

Wow, naman. May concern ang dating. Siguro, bolero ito sa 
personal. Sa bagay, matagal na akong walang boyfriend na 
nagtatanong kung kumusta na ako, kung kumain na ba ako, 'yung may 
nagsasabi ng "ingat" at "I love you". Matagal na kasi kaming break ni 
Jun (J din?). 

Nakilala ko siya noong ako ay nagsisimula pa lamang sa TV. 
Tatlong taon ang tanda niya sa akin. Siya noon ay isang production 
assistant sa newsroom. Naging magkasintahan kami ng tatlong taon. 
Kaya lang kami nagkahiwalay ay dahil sa aming trabaho. Pareho kasi 
kaming naging abala nang maging production manager na siya ng 
news program na pang-alas sais at ako naman ay contributing writer 


ng mga pang-araw-araw na teleserye. Friends pa rin naman kami 
hanggang ngayon. 

May nauna pa kay Jun, si Jeffrey (J na naman!). Kabarkada 
siya ni Kuya Ed mula elementarya. Siya ang first love ko. Sabihin na 
nating childhood sweetheart. Pero mas naging seryoso kami sa aming 
relasyon nang ako ay mag-kolehiyo. Business management ang kurso 
niya at dito rin sa Maynila nag-aral. Nagkahiwalay lang kami nang 
malaman ko na nakabuntis siya ng isang babae na nagkakagusto sa 
kanya. Ga-graduate na ako noon. Sinabi ni Jeffrey sa akin na tinukso 
lang siya ni Ces. Sa matinding galit ko, nakipag-break ako sa kanya. 
Mula noon ay hindi ko na siya pinapansin kahit lagi niyang 
pinupuntahan si Ed sa bahay. 

Bumalik sa isipan ko si Jonathan. Ano kaya kung niligawan 
niya ako sa text? Puwede kaya 'yon? 

Timing naman na nag-text si Greg. "Bril, nAg-text n b ing 


fafa?" 

Alam ko na si Jonathan ang kanyang tinutukoy. 

"Oo. Bkit, inggit ka?" sagot ko. 

"Wla Ing. Interesado Ing ako ky Jonathan. Nkkin3ga," sabi 
niya. 


"Bkla, kumain k n b? Kain tyo..." 

"D p. Libre mo ko?" tanong ni Greg. 

Malapit lang ang apartment ni Greg sa boarding house na aking 
tinutuluyan. Kaya nagkita kami sa isang fastfood outlet at doon nag- 
almusal. 


HABANG KUMAKAIN NG BRUNCH, may natanggap muli 
akong text galing kay Jonathan: 


"4 reasons Yi 
keep on txtng u: 
1.u made me 
feel welcome: 


2. u make me 
laugh most of D 
time, 3. u 
aprec8 my 


thoughts, 4. u 

spend time 
reading my msgs." 


Nabasa rin ni Greg ang text message. 

"Wow, ang cute naman ng message niya. May ipinahihiwatig," 
sabi ni Greg. 

Nagsimula na naman si Greg sa panunukso. Alam niya kasi ang 
buong istorya ko sa buhay kaya ganoon na lang siya ka-interesado sa 
Jonathan na laging nakikipag-text sa akin. 

"Gusto lang makipagkaibigan nung tao," paliwanag ko. 

"Hmm, baka gustong manligaw," sabi ni Greg na parang 
nanunukso. 

"Hindi naman siguro." 

"Wanna bet, sister?" 

Mukhang may punto si Greg. Bakit nga naman magpapadala 
ng ganoong mensahe si Jonathan kung wala siyang gustong 
ipahiwatig? 

"Sa tingin mo, ganoon?" tanong ko kay Greg. 


Chapter 4: "I LOVE YOU" VIRUS 


ABALA AKO SA PAGRE-REVISE ng final draft ng script 
para sa week 12. Deadline ko kasi ngayong alas-sais ng gabi. Kanina 
pa text ng text si Lanie at nangungulit sa aking deadline. Nakaka- 
pressure talaga kung lagi ka nang tine-text ng iyong headwriter. Bukas 
pa naman ang taping ng production. 

"Hi, Chris! Anong sequence k n?" text ni Lanie bandang alas 
dos ng hapon. 

"Day 3 p Ing po ako," sagot ko naman. 


ALAS-KUWATRO Y MEDYA. Nakatanggap naman ako ng 
text mula kay Direk George. Siya kasi ang magdidirek ng karamihan 
ng mga eksena mula sa aking script bukas. 

"How's d revisions doing?" tanong niya. 

"OK Ing direk. Day 4 n po ako," sagot ko naman. 


MGA PASADO ALAS-SINGKO NG HAPON, nag-text ako 
kay Lanie. 

"Big prob. Nasira printer ko. Malil8 ako s dedlyn. Pwede 
7pm?" 

"Papupuntahin ko jan c mng lino 2 pik up ur dsket," sabi ni 
Lanie. 

Mabuti na lang at ganoon na nga ang nangyari. Hindi ko na 
kailangang pumunta ng opisina at mag-print. Biglang tumunog ang 
aking cellphone. Kinabahan ako. Baka si Lanie uli 'yon upang sabihin 
na hindi pupuwede si Mang Lino para kunin ang aking diskette. 
Huwag naman sana. Mata-traffic ako kapag pumunta pa ako ng opisina 
ngayon. Lalo lang ako mahuhuli sa deadline. Nakahinga ako ng 
maluwag nang makita ko na si Jonathan pala ang nag-text. 

“| LOVE YOU “- 


Virus Now 
Loading... 


Phone 
Locked 


Phone 
Locked 


Phone 
Locked 


Phone 
Locked 


PHONE 
LOCKED 
takot ka no? 
ha!ha!ha! ::)# 


Hindi ko alam kung matutuwa ako o hindi. Nagulat lang kasi 
ako sa unang bahagi ng mensahe. Mabuti at biro lang pala. Pero paano 
nga kung talagang gusto niyang sabihin ang "I love you"? Mukhang 
nagkakatotoo ang sinabi ni Greg. Ay, naku Christine, huwag ka nang 
mag-ilusyon! 


Chapter 5: | DO (CHERISH YOU) 


SALAMAT AT TAPOS NAAKO sa week 12. Week 15 naman 
ang aking isusulat. Si Greg ang susulat ng week 13 at si Lanie naman 
ang week 14. Mabuti at ang deadline ko ay sa Enero 3 pa. 

Deadline ni Greg sa Sabado kaya text ng text sa akin. 

"Chris, help!" sabi niya. 

"Kya mo yan," ang sagot ko naman. 

Ako kasi ang palaging nage-encourage kay Greg kapag siya'y 
nahihirapan. Aaminin ko na mas matapang at mas malakas ang aking 
loob kaysa kay Greg sa halos lahat ng bagay. Kaya tuloy 
napagkakamalan pa ako ng ibang tao na tomboy tulad ni Direk MAN. 

"Mdugo ang confrntatn scene nna Morgan @, Stella! Pno ko 2 
mpupul-off?" tanong niya. 

Hindi ko sinagot ang tanong ni Greg. Napag-usapan noong 
brainstorming na magkakasagutan ang bidang babae at ang 
kontrabidang lalaki na mauuwi sa isang matinding away. Alam ko ang 
pinagdaraanan ni Greg. Alam ng writer ang plot ng istorya, pero kapag 
isinusulat na, nagiging mahirap na ito. 

Nang maglaon, nakukulitan na ako sa mga text ni Greg. 
Minsan x-rated na ang kanyang mga text messages sa akin. 
Naiintindihan ko siya dahil alam kong inaaliw lang niya ang kanyang 
sarili sa hinaharap na pressure. 

Tumunog uli ang aking cellphone, akala ko si Greg na naman 
'yon. Hindi pala. Si Jonathan. 


"do U txtme 2 B 
Ur lawfully 
lovable txtm8 2 
hav 4 2 hold 4 


rich quotes or 
corny jokes N 

txt metering 84 N 
poor signal till 


low batt do Us part?" 


Ano ito? Kinakasal sa text? Ibang klase talaga ang mga text 
messages. Mapa-kanta, mapa-tula, nagagawang biro sa text. Dahil 
palabiro ang aking mood mula pa kay Greg, pabiro kong sinagot ang 
text ni Jonathan. 

"Wat F I say I do? -)" 

"Edok! (",)" 

Napa-isip ako. Seryosohin kaya ito ni Jonathan? Pinorward ko 
ang text kay Greg. 

"Sgul0 mo n!" sabi ni Greg. 

"Ayw ko nga! D ko p cya kilala no?" sagot ko. 

"E d mgpakilala. Mgeyeball kyo," suggest pa niya. 

"Nge! Ayaw ko nga." 

Natatakot ako sa gustong niyang mangyari. Hindi ko maisip sa 
aking sarili na makikipagkita ako sa taong hindi ko kilala. Iba naman 
kasi kapag job-related ang aking pakikipagkita tulad ng mga 
interviews. Iba si Jonathan, unknown textmate, hindi resource person. 
Pero sa sunud-sunod na pagte-text ni Jonathan sa akin, nararamdaman 
ko na nanliligaw na nga yata ang lalaking ito. Teka, ilang taon na kaya 
si Jonathan? Baka naman high school pa lang ito. 

"May i know how old r u?" tanong ko kay Jonathan sa text. 

"28. How abt u?" sagot niya. 

126," 

"Not bad," sabi niya. 

Hindi ko alam kung ano ang aking sasabihin. Minabuti ko na 
lang na huwag muna mag-text sa kanya. Pero hindi ko napigilang mag- 
text uli. 

"Wer do u work?" tanong ko. 

"Im working in sales. I sell drugs," sagot niya. 

"WHAT?" 

"Med rep ako." 

Sunud-sunod na ang pagte-text namin. Minsan, nakakaabala na 
ang mga text ni Greg. 

"Akala ko c Jonathan k n. COW Ing pla!" sabi ko. 

"Bruha!" sagot ni Greg. 


Chapter 6: PAKISABI NA LANG 


BIRTHDAY NI ITAY at kailangan ko siyang batiin ng Happy 
Birthday. Kaya nag-text ako kay Jonathan at nakisuyo. 

"Favor nmn o. F evr mkkusap mo c Ed 2day, pls tel him 2 greet 
Itay hapi bday. Thx. Pkisbi n rin n uuwi ako s 22nd. Tel Ed 2 col m hir. 
He knows my #. Thx uli. -)" 

"Sure. Dats gr8. Mkikita n rin kta s wkas. (",)" sabi ni 
Jonathan. 

Uuwi ako ngayong Pasko pero magsusulat ako ng script 
habang nagbabakasyon. Sinabi ko ito kay Jonathan sa text at 
ipinaliwanag ko na may deadline ako. Pinayuhan naman niya ako na 
huwag maging subsob sa trabaho ngayong Pasko. Sa tema ng kanyang 
mga mensahe, para siyang nagiging concern sa sobra kong 
pagpupuyat. Sinabi ko sa kanya na talagang ganyan ang aking trabaho. 
Nasabi ko pa sa kanya na madalas akong mapag-isa dahil lagi akong 
nag-iisip ng maisusulat. Parang gusto kong sabihin na "huwag mo 
muna akong distorborhin" pero hindi ko magawang sabihin ng 
deretsuhan sa text lalo pa at bagong kaibigan. 


SINABI NG AKING KASERA na tumawag si Ed noong 
hapong 'yon. Wala ako noong tumawag siya. Kaya nag-text ako kay 
Jonathan. 

"2mwag c Ed but I was not hir. Thx 4 teling him my msg. :-)" 

Gabi na nang mag-text si Jonathan sa akin. 


"wen U feel like 
nobody luvs U 4 
care 4 U8 wen 
U feel like 


every1S 
ignoring U, la Un! 

Ubos Ing prepaid 
nila!" 


Sinundan pa niya ng isa pang mensahe. "Wlng anumn yon. 
Bsta ikaw. d,0)#" 

Maliban kay Greg, si Jonathan ang laman ng aking Inbox. 
Hindi ko naman mapigilang sagutin ang kanyang mga text dahil 
nakakatuwa ang mga ito at minsan pa nga ay kinakailangang mag- 
react. 

Nang mag-check ako ng balanse, nangangalahati na pala ako sa 
aking prepaid load. Pero parang hindi ako nanghihinayang sa mga 
nagastos na text messages dahil masaya naman ako lalo na kay 
Jonathan. 


Chapter 7: ISANG TULOG NA LANG 


CHRISTMAS PARTY SA OPISINA. Nagpa-cater ang aming 
executive producer na si Tita Elvie. Lahat ng cast, staff, at crew ng 
"SPLKK" (abbreviation ng aming teleserye) ay naroon. May mga 
parlor games, exchange gifts, at may mga give-aways na ipinamigay 
ang TV station. Masaya ang kinalabasan ng pagtitipon. Hindi ko 
namalayan na nag-text si Jonathan sa akin. 

"Ing 2log n Ing, mkkta n rin kta. U" 

Nag-isip muna ako kung sasagutin ko ang text o hindi. Timing 
muli si Greg na lumapit at nakiusyoso sa natanggap kong mensahe. 
Nahulaan niya kung ano ito. 

"Nag-text uli ano?" tanong ni Greg. 

Tumango ako at ipinakita sa kanya ang text. 

"O 'di ba? Excited na siyang makita ka. May ka-eyeball ka na 
bukas. Text mo sa akin kung papa-ble ha?" sabi ni Greg. 

"Ano'ng papa-ble?" tanong ko. 

"Kung pasado na siya sa pagiging papa mo. Siyempre, I'm 
expecting na mas matino siya kay Jeffrey, at mas guwapo kay Jun." 

Naku, ang kaibigan ko talaga. Kung hindi lang bakla si Greg, 
siguro nagselos na ito. 

"Sige, kung gusto mo, sa amin ka na lang magbakasyon. Tutal, 
wala kang balak umuwi sa probinsiya n'yo," anyaya ko kay Greg. 
"Para makita mo rin si Jonathan at makilatis," dugtong ko pa. 

"O sige, para masilayan kong muli ang aking papa Ed," sabi ni 
Greg. 

Na-excite tuloy si Greg sa ideyang magkikitang muli sila ng 
aking kapatid. Nakakatuwang tignan si Greg sa pag-iilusyon. Daig pa 
niya ang babae. 


31 


Madaling araw na natapos ang party. Hinatid ako ni Greg sa 
boarding house. Pagdating ko, nakita kong may isang text message 
mula kay Jonathan. 


RANG 


((-)) Gud 


) 
L./|.J pwit drims! 


Natuwa naman ako sa tinext niyang 'yon. Kahit pasado alas dos 
na ng madaling araw, hindi pa rin ako dalawin ng antok. Sumagi sa 
aking isipan si Jonathan. Ano kaya ang kanyang hitsura? Guwapo 
kaya? Mai-in love kaya ako sa kanya? Hindi ko na malaman kung 
ilang daydreams na ang naisip ko at kung ano ang pupuwede sa 
isinusulat kong telenobela. Nakatulog na nga ako hawak ang isang 
libro na isinulat ni Danielle Steele. 


Chapter 8: JEFFREY 


NASA BUS KAMI NI GREG patungong Tarlac. Hindi ako 
mapakali. Hindi pa kasi nagte-text si Jonathan mula kaninang umaga. 
Na-miss ko na yata ang text mula sa kanya. Ngayon lang yata siya 
papalya. 

Pero bakit nga ba ako mag-aalala? Hindi ko naman siya kilala 
at hindi ko kailangang intindihin. May isusulat pa akong script 
ngayong bakasyon. 


HAPON NA KAMI NAKARATING ni Greg sa Moncada. 
Masaya si Itay at nakarating kami ng aking kaibigan para idaos ang 
Pasko kapiling niya. 

"Hi, Itay!" bati ni Greg habang kami ay nagmamano. 

Nagsimulang pumuti na ang buhok ni Itay. Halatang na- 
biktima siya ng stroke dahil paika-ika na siyang maglakad at parang 
mahina na ang kanyang kaliwang braso at kamay. 

"Mabuti at sumama ka kay Christine. Akala ko uuwi ka ng 
Zamboanga," sabi ni Itay kay Greg. 

"Itay naman, alam mo na ngang malabo 'yon, e. Baka ma- 
kidnap pa ang beauty ko ng mga Abu Sayyaf!" biro ni Greg. "Saka 
may deadline kami, father." 

Ang totoo, ayaw umuwi ni Greg sa Zamboanga C ity dahil 
hindi siya puwedeng umastang bakla doon. Hindi alam ng kanyang 
ama ang tunay niyang kasarian. Heneral ang kanyang ama at ayaw nito 
sa bakla. Kahit ang kanyang mga kaklase sa elementary at high school 
ay hindi alam na siya ay bakla. Mabuti nga si Itay, tanggap niya si 
Greg bilang aking best friend. 

"Itay, nasaan si Ed?" tanong ko. 

"Nandoon kina Jeffrey. Dumating kasi siya kasama ang 
kanyang anak," sabi ni Itay. 

"Dumating? Saan galing?" tanong ko uli. 

Parang natauhan ang Itay sa tanong ko. "Ha? E, baka bumili na 
naman ang mga 'yon ng mga isda para sa aquarium." 

Mahilig kasi ang aking kapatid sa mga alagang hayop. Bukod 
sa alaga niya sa bahay na Japanese spitz, Persian cat, at mynah, 
nakahiligan niya ang pag-aalaga ng iba't ibang isda. Nagtataka nga ako 
kung bakit hindi pa siya kumuha ng veterinary medicine sa halip na 
physical therapy. 

Nakita ko ang aso at pusa sa may sala at nilapitan ko ang mga 
ito. Hindi naman ako gaanong mahilig sa mga hayop pero nakagiliwan 
ko na sina King, ang aso, at Queen, ang pusa. Nakita ko ang mynah sa 
sulok at biglang nagsalita. 

"Taba!" sabi ng ibon. 

Narinig iyon ni Greg at tumawa. "Sister, alam niya na tumataba 
ka." 

"Pangit!" sabi muli ng ibon. 

Ako naman ang napatawa. 

Tinignan ni Greg ang ibon at kinausap ito. "Walang hiya kang 
ibon ka! Baka mapatay kita diyan!" 


TINAWAG KAMI NI ITAY. Sinabi niya na baka dumalaw 
ngayong hapon si Jeffrey at ang kanyang anak na si Tina. 

Hindi ko akalaing makikita ko ang anak ni Jeffrey ngayong 
bakasyon. Alam ko na inosente ang bata. Ngunit kapag naiisip ko na 
anak siya ni Jeffrey sa ibang babae, nasasaktan ako. Siguro 
maglilimang taon na ang bata at kamukha ng ama. 


INAYOS NA NAMIN NI GREG ang aming mga gamit sa 
aking kuwarto. 

"Sister, sana loveless pa rin ang brother mo," sabi ni Greg. 

"Hay, naku Greg, puwede bang tigilan mo na ang pag-tiilusyon 
sa kapatid ko? Hindi kayo talo noon," sagot ko. 

"Gusto mo magpa-sex change ako para maging isang ganap na 
girlash?" 

Alam kong nagbibiro lang si Greg. Wala pa kasi siyang ka- 
relasyon na lalaki, virgin pa kung baga. Hanggang mga ilusyon lang 
ang kanyang mga pinagsasabi. Kahit ganyan siya ka-bakla, seryoso sa 
buhay si Greg at wala sa isipan niya ang makipag-relasyon. Hindi ko 


alam kung may celibate na bakla, pero kung mayroon man, si Greg na 
yata 'yon. 

Tumunog ang aking cellphone. Nagmamadali akong kunin ito 
at basahin ang text. Tama nga ang hinala ko na kay Jonathan galing 
ang mensahe. 


"smtimes | txt U, 
smtimes | dont, 
smtimes | reply, 
smtimes | dont, 


but no mtr how 
mny times dat 
smtimes 5S, | will 
surly B ur frnd 


not 4 smtime but 
4 ol d time" 


Binasa ni Greg ang text. 

"Mabuti ka pa, may ka-text na sweet and thoughtful," sabi 
niya. 

"Greg, paano kung narito si Jeffrey? Okay lang ba kung sabihin 
ko ang tungkol kay Jonathan?" tanong ko. 

"Akala ko ba past tense na si Jeffrey?" sabi ni Greg. 

"Nagtatanong lang naman ako, e," sabi ko. 

"Aba, of course, sabihin mo na kay Jeffrey. Puwede ba, 
magbati na kayo as friends na lang?" pakiusap ni Greg sa akin. 

Hindi ako sumagot. Iniisip ko kasi kung magagawa kong 
makipagbati kay Jeffrey matapos ang lahat. 

"Patunayan mo sa sarili mo na past is past at wala na siya sa 
buhay mo," sabi ni Greg. 


LUMABAS NA KAMI NI GREG ng kuwarto upang samahan 
si Itay sa kanyang tindahan. Tamang-tama, dumating sina Ed, Jeffrey, 
at ang anak niyang si Tina. Nakita ko si Tina na tumakbo kay Itay at 
nagpakalong. Tama nga ang hinala ko, habang lumalaki si Tina, 
nagiging kamukha ng kanyang ama. Madaldal at makulit na rin siguro. 

"Lolo!" sabi niya habang nagmamano at kumalong kay Itay. 

"Aba, nandito na pala ang aking munting prinsesa," sabi ni Itay 
sabay kalong sa bata. 

"Christine, kunin mo ngang extra 'yan sa TV," sabi ni Ed sabay 
turo kay Tina. "Baka kailangan n'yo ng batang babae." 

Sumipol si Ed. Biglang nagdatingan ang kanyang alagang aso 
at pusa. Narinig namin na sumipol rin ang mynah sa loob ng bahay. 

"Ed!" sabi ng ibon. 

Si Kuya Ed naman ay may kalakihan. Matangkad at mataba. 
Malaki na rin ang tiyan sa kakainom siguro ng beer. Alam kong 
walang girlfriend at walang balak maghanap. 

Tinignan ako ni Tina. Ngumiti siya, pero parang nahihiya siya 
sa akin. 

"Bless ka kay Ninang," sabi ni Itay. 

Lumapit sa akin ang bata at nagmano. 

"Ilang taon ka na?" tanong ko. 

Hindi sumagot si Tina. Sa halip ay ipinakita lang nito ang 
kanyang kamay at ang mga daliri na siya'y apat na taong gulang na. 

Alam kong ice breaker lang ni Ed 'yon para pansinin ko si 
Jeffrey. Pero ngumiti lang ako kay Jeffrey bilang pagkilala na naroon 
siya. 

Lumapit si Greg sa bata at nagpakilala. "Hi, Tina. Ang ganda 
mo naman. I'm Greg, short for gregarious." 

Nakatingin lang ang bata kay Greg, waring 'di malaman kung 
takot, nahihiya, o nagtataka. Natawa kaming lahat sa reaksiyon ng 
bata. 

"Alam mo ba ang ibig sabihin ng 'gregarious'?" tanong ko. 

"Oo naman, 'no?" sagot ni Greg at humarap kay Ed. "Hi, Ed. 
Kumusta ka na?" 

""Di ba, dapat nasa Lamitan ka?" biro ni Ed. 

"Ikaw talaga, puro ka biro. Ayaw mo bang masilayan ang 
beauty ko?" 

"Sorry, but I'm already taken," sabi ni Ed. 

"May girlfriend ka na?" tanong ni Greg na may halong 
panghihinayang. 

"Si Aida, si Lorna, at si Fe," sagot ng kapatid ko sabay turo sa 
tatlong isda sa aquarium. 

"Grabe ka, Ed. Zoophile ka na pala ngayon!" sabi ni Greg. 
"Hindi sila magiging sirena ever." 

Hindi ko sinasadyang mapatingin kay Jeffrey na nahuli kong 
nakatitig sa akin. Bigla siyang pumaling ng tingin sa ibang direksiyon. 
Hindi na uli ako tumingin sa kanya. 


"Ikaw, Jeff, kumusta ka na?" tanong ni Greg. 

"Okay naman," sagot ni Jeffrey. 

"Huwag mo nang pag-interesan si Jepoy," sabi ni Ed kay Greg. 

"Hindi naman siya ang pinag-iinteresan ko, a. Ikaw," sagot ni 
Greg. "Besides, masama bang kumustahin si Jeff, as in your ex?" 
sabay tingin ni Greg sa akin, ginagaya ang isang pamilyar na TV 
commercial ni Angel Jacob. 

Nabigla ako sa ginawang iyon ni Greg. Hindi tuloy ako naka- 
react kaagad. Ngumiti lang ako. Pakiramdam ko ay namula ako kaya 
hiyang-hiya ako kay Jeffrey na nakatingin sa akin. Tumingin ako sa 
ibang direksiyon. Napansin siguro iyon ni Ed. 

"Sumama kayo sa amin, pupunta kami sa siyudad. Ilibre n'yo 
na rin kami kahit pizza lang," sabi ni Ed. 

"Oo nga, para makatikim kami ng grasya mula sa Maynila," 
dugtong ni Jeffrey. "Tina, humingi ka na ng pamasko sa ninang mo." 

Ngumiti ang bata. Nahihiya pa rin sa akin. Nginitian ko rin 
siya. Ewan ko ba kung ano ang mayroon sa batang ito at kinayawan ko 
siya upang lumapit sa akin. 

"Ay, sige, gimik tayo," sabi ni Greg. "Pair-pair tayo, o. Tapos si 
Tina, anak n'yong dalawa." Tinuro ni Greg kaming dalawa ni Jeffrey. 

Hindi ko akalaing magbibiro si Greg ng ganoon. Alam niyang 
ayaw kong pansinin si Jeffrey, pero gusto niyang magkabati kami 
bilang magkaibigan. 

"Sige, pumunta na kayo," sabi ni Itay sa akin. "Minsan ka na 
lang mamasyal, e. Ipasyal mo na rin si Greg." 

Alam ng Itay na talagang hindi ako lumalabas ng bahay upang 
mamasyal sa mga malls. Kaya kapag niyayaya ako ng aking kapatid, 
pumapayag siya. 

"Sige po," sabi ko kay Itay. 


MULA NANG UMALIS KAMI sa bahay hanggang 
makarating kami sa siyudad, panay ang biruan nina Ed, Greg, at 
Jeffrey. Hindi ako gaanong nakihalubilo dahil hawak ko si Tina at may 
iniisip. Naghihintay ako ng text mula kay Jonathan habang inaalis sa 
aking isipan ang aming pagkikita ni Jeffrey. 

Parang na-excite akong bigla na makipag-eyeball kay Jonathan. 
Lalung-lalo na gusto kong ipakita kay Jeffrey na baka magkaroon na 
ako ng ibang lalaki. Oo, guwapo pa rin si Jeffrey, mabait, magalang, 
pero mas lalo kong naaalala ang nakaraan. 

Kanina ko pa tinitignan ang aking cellphone kung may 
mensahe ako. Hindi pa kasi nagte-text si Jonathan magmula noong 
huling text nito kaninang hapon. Hindi ko na natiis kaya ako na ang 
nag-text sa kanya. 

"Got ur msg. Nnd2 n ko s Moncada. FYI. -)" 

Naalala ko tuloy na tanungin si Ed tungkol sa cellphone. "Ed, 
bakit mo nga pala ibinenta ang iyong cellphone?" 

"Hindi ko naman gaanong ginagamit, e. Malay ko bang may 
cellphone ka na. Kung gusto mong mag-text sa akin, text mo si Jepoy. 
Palagi naman kaming magka-usap nito, e," sabi ni Ed. 

"Ayaw lang ni Ed na ma-text ng mga babae," biro ni Jeffrey. 

"Ganoon?" ani Greg. "Ano 'yan, nagtatago?" 

Narinig kong tumunog ang cellphone ni Jeffrey. Kinuha niya 
ito sa kanyang bulsa at binasa ang text. Napangiti pa siya sa kanyang 
binasa at nag-text rin ng sagot. Sa isip ko, may ka-text siguro na ibang 
babae. Balita ko na hiwalay na raw sina Jeffrey at Ces. 

Patuloy pa rin ang biruan nilang tatlo pero nakatuon ang pansin 
ko kay Tina. Pareho kaming kumakain ng pizza na gusto naming 
dalawa. Pakiramdam ko ay nagsisimula na kaming magkalapit ng 
loob. 

Tumunog ang aking cellphone. Natuwa ako na makatanggap ng 
sagot mula kay Jonathan. 

"Mbuti nmn @ nkrtng k ng safe jan s nyo. Wen @ wer can i mit 
u? cant w8 2 talk 2 u. Ui" 

Ipinakita ko ang text kay Greg. Kinilig naman ang aking 
kaibigan. 

"Alam mo ba, Ed? May ka-textmate na ang iyong kapatid. 
Jonathan ang name at take note..." 

Iniabot ni Greg ang aking cellphone kay Ed at ipinabasa ang 
text message. Binasa naman ni Ed at Jeffrey ang message. 
Nagkatinginan silang dalawa. Tinignan ko si Jeffrey sa kanyang 
reaksiyon. 

"Manliligaw mo?" tanong ni Jeffrey sa akin. 

"Hindi... hindi pa," sagot ko. 

Proud pa ako nang sabihin ko 'yon. Gusto ko kasing 
iparamdam sa kanya ang sakit na nararamdaman ko noong 
nagkahiwalay kami. Makakaganti na rin ako sa kanya sa wakas. 


HINDI AKO DINALAW NG ANTOK ng gabing iyon. Naisip 
ko si Jonathan. Kapag nakakatanggap ako ng text mula sa kanya 


parang gusto kong ipakita kay Jeffrey na mas mabuti pa si Jonathan 
kaysa kanya. Sana hindi ko na lang ka-textmate si Jonathan. Sana 
manliligaw ko na siya talaga. 

Nag-text ako kay Jonathan. "U can come hir @ r haus anytime. 
Alam mo nmn cguro coz u bought Ed's cel." 

Naghintay ako ng sagot. Walang dumating. Naisip ko tuloy na 
baka low batt na ang kanyang cellphone at nakasara ito para mag- 
charge ng baterya. Sa kakahintay ko, nakatulog ako ng mahimbing. 

Chapter 9: ROSAS NG DISYEMBRE 


KINABUKASAN, ginising kami ni Ed. Hindi ko naman kasi 
ugaling mag-lock ng pinto sa probinsiya. Nakita ni Ed na nakatulog 
kami ni Greg na magkayakap. Kung hindi mo alam na bakla si Greg, 
aakalain mo na mag-asawa kaming dalawa. 

"Bangon na," sabi ni Ed. "Mag-aalmusal na tayo." 

Gusto kasi ni Itay na sabay-sabay kaming kumain. Pero hindi 
pa rin ako gumagalaw. Ganoon rin si Greg. 

"Baka makita ka pa ni Itay na ganyan, bangon na," sabi ni Ed. 

"Inggit ka lang," sagot ko. "Wala ka kasing kayakap." 

"Correct," sabi ni Greg na bagong gising. "Ayaw pa kasi ni Ed 
sa akin." 

"Diyan na nga kayo," sabi ni Ed. "Sasabihin ko kay Itay, may 
ginawa kayo kagabi." 

Pinilit ko na bumangon. Unang-una ko na hinawakan ang aking 
cellphone. Nakatanggap pala ako ng text mula kay Jonathan. 


"Some things r 
left undone, 
some words r 
left unsaid, some 


feelings r left 
unexprsd, but 
some1 as nice as 
U cud never B 


left unnoticed." 


Ganoon lang. Wala siyang binanggit kung pupunta siya sa amin 
o hindi. Nag-text ako sa kanya upang tanungin kung makakapunta siya 
sa bahay ngayon. Pero hindi siya sumagot. 


MAKATAPOS ANG ALMUSAL, inihanda ko na ang aking 
laptop at ipinagpatuloy ko na ang sinusulat kong script. Ganoon rin si 
Greg. Dahil natapos niya ang unang draft ng week 13, ang revisions 
naman nito ay pupuwedeng i-email na lang kay Lanie ngayong 
bakasyon. 

Pagkatapos ng tanghalian, ipinagpatuloy namin ni Greg ang 
pagsusulat. Hanggang ngayon ay wala pa ring sagot si Jonathan. 
Nagtaka na ako. 

"Greg," sabi ko. "Bakit kaya wala pang sagot si Jonathan?" 

"Ewan," sagot ni Greg. "Baka naman busy. Christmas season, 
maraming paghahanda ang mga tao. Don't tell me, miss mo na siya." 

"Hindi. Nakakapanibago lang. Dati-rati, palagi siyang nagte- 
text, sunud-sunod," sabi ko. 


NOONG HAPONG IYON, nakita ko sina Tina at Ed na 
nakikipaglaro sa aso at sa pusa. Masaya ang mga tawa ng bata na 
nakikipaglaro sa kanyang ninong at mga alaga. Hindi ko natanawan si 
Jeffrey kaya lumapit ako kay Ed. 

"Nasaan si Jeffrey?" tanong ko. 

"Pumunta sa siyudad, namili. Bakit mo naitanong? Miss mo 
na?" 

"Hindi, a! Kaya ko natanong kasi laging narito 'yang bata," 
sagot ko. 

"E, ano ngayon? Inaanak naman natin ito." 

"Hindi ko siya inaanak," tanggi ko. 

"Hoy, ninang ka nitong bata. Ikaw lang ang hindi sumipot 
noong binyag," sabi ng aking kuya. 

Kinuha nga kami ni Jeffrey na maging ninong at ninang ni 
Tina. Pero sa matinding galit ko kay Jeffrey, hindi ako pumunta ng 
binyag at lalo ko siyang kinasusuklaman sa ginawa niyang pag-imbita 
sa akin. Bakit naman kasi may pamahiin pa ang mga matatanda na 
masama raw tumanggi sa pagiging ninong o ninang? Napilitan tuloy 
ako. 

PAGKATAPOS NG HAPUNAN, nakita ko si Jeffrey sa may 
gate na nakaupo lang mag-isa. Nakatingin siya sa malayo waring may 
iniisip. Lumabas ako upang patuluyin siya sa loob. 

"Pumasok ka sa loob," sabi ko. "Malamok diyan. Nasa loob si 
Tina, nasa kuwarto ni Itay." 

Lumingon siya sa akin at tumayo. May hawak pala siyang 
isang long-stemmed rose. Iniabot niya ito sa akin. 

"Para sa iyo," sabi ni Jeffrey. 

"Salamat." 

Hindi ako nakapagsalita. Mahigit limang taon na ang 
nakakaraan nang magkahiwalay kami. Nakikita ko pa rin sa kanya ang 
guwapong Jeffrey na minahal ko ng lubusan. Walang pagbabago. Pero 
kapag naiisip ko ang nakaraan, nagsisimula ang matinding pagkamuhi 
ko sa kanya, lalo na ang katibayan ng kanyang pagtataksil ay nandito 
lang sa bahay namin. 

"Nagkikita pa ba kayo ni..." tanong ko. Hindi ko na nabanggit 
ang pangalan ni Ces. Naiintindihan naman siguro ni Jeffrey ang gusto 
kong sabihin. 

"Matagal na kaming hiwalay ni Ces. Hindi naman kami kasal, 
e. Nasa akin na ang bata. Balita ko nasa Cebu na siya at may asawa 
na't mga anak," sagot ni Jeffrey. 

"Ah..." tumango ako. 

Wala akong balak makipag-usap pa ng matagal kay Jeffrey. 
Pero naiilang ako kapag nakatingin siya sa akin ng ganoon. 
Pakiramdam ko ay may gusto pa siyang sabihin na hindi niya masabi 
ng deretsuhan. 

"Sana makapag-usap tayo tungkol sa..." Hindi niya 
maipagpatuloy ang kanyang sinabi. 

"Tungkol saan?" tanong ko. 

"Sabihin na nating may unfinished business sa ating dalawa," 
sabi niya. 

"Ang alam ko, Jeffrey, tapos na ang lahat sa atin," sagot ko. 

Tumahimik lang siya at napatingin sa malayo. Ako naman ay 
tumalikod na at papasok na sana ng pintuan. 

"May iba na ba?" tanong ni Jeffrey. 

Napahinto ako. Lumingon ako sa kanya at nakita ko na parang 
nanghihinayang siya sa mga nangyayari. Halata sa kanyang mga mata 
ang pagsusumamo. Pero hindi ako nahabag man lang. 

"Wala pa naman," sagot ko. 


Umaasa pa rin ako na makikita ko si Jonathan ngayong Pasko. 
At kapag nakilala ko na siya, ipapakilala ko siya kay Jeffrey. May 
naalala akong bigla. 

"May itatanong nga pala ako. Kilala mo ba si Jonathan, 'yung 
bumili ng cellphone ni Ed?" 

"Ha? Hindi. Hindi ko siya kilala," sagot niya. "Siya ba?" 

Tinutukoy niya siguro si Jonathan. 

"Malay natin," sabi ko sabay kibit-balikat. 

Nakakailang na talaga ang maikling sagutan namin iyon. 
Mabuti na lang at napa-atras ako ng isang hakbang. Nahalata na siguro 
ni Jeffrey na gusto ko nang pumasok sa bahay. 

"Sige, sa ibang araw na lang," sabi niya. "Sana bago ka man 
lang bumalik ng Maynila, magka-usap muna tayo ng masinsinan." 

Umasa ka pa, sabi ko sa aking sarili. Pumasok na ako sa bahay 
at natanawan ko pa sa bintana na nakatayo pa rin si Jeffrey sa may 
gate. Napatingin ako sa rosas. Maganda ang rosas, mapula, mabango. 
Naisip ko na sinadya talaga ni Jeffrey na ibigay ito sa akin upang 
humingi ng tawad. Pero wala ng puwang ng pagpapatawad sa puso ko. 
"Yon ang alam ko at palagi kong sinasabi sa aking sarili. 


NAGHINTAY AKO NG TEXT mula kay Jonathan. Mga 
bandang alas-onse y medya na ng gabi ko natanggap ang kanyang text. 
Mahimbing nang natutulog si Greg sa aking tabi. 

"Sori kung ngaun Ing ako ngtxt. D ko pla nattnong s u f my bf 
k n. Bka kc mglit o mgselos pg pumunta ako jan." 

"Wla akong bf. mba8 ang itay Kz kuya ko. ok Ing n dumalaw k 
dito," sabi ko. 

Hindi na siya nag-text pang muli. 


43 


Chapter 10: PASKO NA, SINTA KO 


NAGHANDA KO NG MGA PAGKAING pang-Noche Buena. 
Tinulungan ako ni Greg sa paghahanda. Sina Itay at Ed naman ay 
abala sa pag-iihaw ng isda at barbecue sa labas. Naroon din sina 
Jeffrey at Tina. 

Isa lang ang aking text message mula kay Jonathan. 


Co Si 
NOOODOO 
BR NG BI KG 


Snding u dis 
CHOIR fr 
Heaven 2 
serenade U 2day 


Merry X-mas! 


Hanggang ngayon ay hindi ko pa alam kung kailan siya 
makikipagkita sa akin. Nagtataka na rin si Greg. 

"Kapatid, baka natatakot, umurong," biro niya. 

"Bakit naman?" tanong ko. 

"Let's say, nahiya siya kay Ed. Posible 'yon, 'di ba? Tignan mo, 
siya ang bumili ng cellphone ni Ed. Kilala ka niya only by name and 
text. Alam niyang Manila girl ka. Siya hindi. Baka na-insecure. 'Yung 
mga ganoon ba?" paliwanag ng aking kaibigan. 

"Siguro, ayaw niya 'yung tanong ako ng tanong kung kailan 
kami magkikita," sabi ko. 

"Siguro, correct ka diyan, kapatid," sabi ni Greg. 


SABAY-SABAY KAMING NAGSIMBA ng alas-diyes ng 
gabi. Hindi ko inaasahan na magkakatabi kami ni Jonathan sa 
simbahan. Naiilang na naman ako habang nagmimisa. Dinadaan ko na 
upang hindi ko siya mapansin. Kaya lang, nang magkantahan ng "Ama 
Namin" na magkahawak-kamay at nang magbatian ng "Peace be with 
you", hindi ko mapigilang maalala noong kami'y sabay pang 
nagsisimba. Alam kong naiilang rin siya sa aming pagkakatabi. Pero 
hindi namin maiwasang magkadikit ang aming mga balikat, 
magbanggaan ang mga kamay, o magkatinginan. 


TAHIMIK LANG AKONG KUMAIN noong Noche Buena. 
Kasama kasi sina Jeffrey at Tina sa hapagkainan. Inimbitahan kasi ni 
Itay ang mag-ama na sa amin na sila kumain. Hanga naman ako kay 
Greg. Na-pick niya siguro ang vibrations ko kaya siya ang 
nagkukuwento ng kung anu-ano upang maging masaya kaming lahat. 

Si Tina naman ay nangungulit tungkol sa mga regalo sa ilalim 
ng Christmas tree. 

Makalipas ng kainan, tinulungan ako ni Jeffrey sa paghuhugas 
ng mga pinagkainan. Mukhang nagkakonstaba sina Greg at Ed at sila 
ang natulog ng maaga. Nakatulog si Tina sa kuwarto ko. 

"Akala ko darating 'yung textmate mo," sabi ni Jeffrey upang 
maputol ang katahimikan. 

"Hindi pa naman kasi siya nagte-text, e," sabi ko. 

"Galit ka pa ba sa akin?" tanong niya. 

HIndi ko masagot si Jeffrey. Kung sasabihin kong oo, hindi na 
sana ako nakikipag-usap sa kanya. Kung sasabihin ko namang hindi, 
baka isipin niyang binibigyan ko siya ng isa pang pagkakataon, 

"Matagal na kasi 'yon, e. At saka bata pa tayo noon," sinabi ko 
na lang. 

"Pinapatawad mo na ba ako?" tanong niyang muli. 

"Siguro. Pero sana, Jeff, huwag ka nang umasa na 
magkakabalikan pa tayo," sabi ko. 

Natigilan si Jeffrey. Ako rin. Hindi ako makapaniwala na 
nasabi ko 'yon ng harapan, ng deretsuhan. Na-guilty ako. Nasaktan ko 
ang kanyang damdamin. Pero sinaktan rin niya ako noon, pilit kong 
ipinapaliwanag sa aking isipan. 

"Kahit magkaibigan lang..," pabulong na sinabi ni Jeffrey. 

Napahinto si Jeffrey. Nararamdaman ko na pinipigilan niya ang 
kanyang damdamin. Agad niyang inilagay ang mga plato at mga 
kubyertos sa lagayan. Hindi na siya umiimik. Ganoon rin ako. 

Pagkatapos noon ay inihatid ko siya sa gate. Tahimik pa rin 
kaming dalawa. 

"Sige, aalis na ako. Bukas ko na lang susunduin si Tina. 
Salamat na lang. Merry Christmas," sabi niya. 

"Sige, Merry Christmas rin," iyon lang ang aking nasabi. 

Alam kong malungkot siyang umalis. Mabigat man sa aking 
damdamin, pinanindigan ko na hinding-hindi na kami magkakabalikan 
pang muli. 


NAKATANGGAP AKO NG TEXT MESSAGE mula kay 
Jonathan alas-dos y medya ng madaling araw. 


"wen u truly care 
4 sm1, u dont luk 
4 faults, u dont 
luk 4 answrs, u 


dont luk 4 
mstakes. Nstd, 

u fight 4 D 
mstakes, u accpt 


D faults a Uu 
ovrluk xcuses." 


Nagtaka ako kung bakit ganoon ang text niya. 

"Wat do u mean?" tanong ko sa text. 

"Ay sori, ngkmli ako ng send. Pra s pnsan kong in luv un. Kasi 
Pskong Psko may prob cya," text ni Jonathan. "Sori nga pla, d ako 
nkadaan jan. Busy e." 

"Ic. Ok Ing. F u dont mind, ask ko Ing may GF k n b?" sagot 
ko. 

"Nghhnap nga, e," sabi niya. "Sna ikw n nga." 

Hindi na ako nag-text sa kanya. Naisip kong mali yata ang 
magtanong sa kanya ng ganoon. 

Hindi na naman ako makatulog. Mahimbing na natutulog si 
Tina sa gitna namin ni Greg. Na-alimpungatan si Greg. 


"Sis, bakit 'di ka pa natutulog?" tanong niya. 

Pinabasa ko sa kanya ang text ni Jonathan at ikinuwento ko ang 
usapan namin ni Jeffrey. 

"Mahal mo pa ba si Jeffrey?" tanong ni Greg sa akin. 

"Hindi na," sabi ko. 

"Puwes, matulog na tayo kung ganoon," sabi ni Greg. 

Humiga na kami. Hindi ko pa rin maipikit ang aking mga mata. 
Inisip ko ang sinabi ko kay Greg. Tama nga ba ang sabihing hindi ko 
na mahal si Jeffrey? 


47 


Chapter 11: GREG 


MARAMI AKONG NATANGGAP NA TEXT MESSAGES na 
bumabati ng Maligayang Pasko. Pero wala pa ring text mula kay 
Jonathan. Nagta-type kami ni Greg ng script nang matanggap ko ang 
kanyang text. 


ayan ha nag drive 
pa ko para 

lang i-grit kita ng 
Hi! 


bubusina pa yan! 
CUTE (",) CUTE! 


Dismayado ako dahil hindi man lang siya bumati ng Merry 
Christmas. Pero nakatanggap muli ako ng text mula sa kanya. 

"Sori, d p ko mkkpunta jan 2 c u. 1l just txt u wen." 

"Ok." 

"Meri xmas! Sna msya k ngaung Pasko @ s bgong taon, sna 
my mgndang pgbbgo s yo." 

"Same 2 u. Thx!" 

Hindi pa raw siya makakapunta dito. Kailan kaya? Naiinip na 
rin ako sa kahihintay. 

"Greg," sabi ko, "nag-text si Jonathan. Hindi pa raw siya 
makakapunta rito." 


"Naku, you mean mauudlot ang eyeball n'yo ngayong 
vacation?" 

Tumango ako. Patuloy pa rin ako sa pagta-type ng script. 
Tumunog uli ang aking cellphone. Mula ito kay Jonathan. 

"Wat fi say im falling n luv w/u khit d p kta kilala?" 

Nabigla ako sa kanyang sinabi. Pinabasa ko kay Greg ang text. 

"Naku, Christine, it must be love!" sabi ni Greg. 

Kinabahan na ako. Parang hindi ako makapaniwala na sa mga 
sinabi lang ni Ed sa kanya at sa aming pakikipag-text araw-araw mula 
noong ika-15 ng Disyembre, ay mai-in love na ang isang lalaking hindi 
ko kilala. 


TINAWAG KAMI NI ITAY at pinagsabihang magbihis at 
humanda para sa pagpunta namin sa mga kamag-anak sa kabilang 
bayan. Kasama na naman sina Jeffrey at Tina. Parang ayaw kong 
sumama pero napilit na rin ako ni Greg. 

"Sige na, sama na tayo," sabi ni Greg. "Para maiba naman ang 
simoy ng hangin. Malay mo, doon pa ako makakuha ng inspirasyon sa 
pagsusulat." 


NAKARATING KAMI SA KAMANGGAHAN mga alas-dose 
ng tanghali. May handaan pa rin sa bahay ng Tiyo Arcing. Kumpleto 
ang mga kamag-anak ni Itay doon. Pilit kong maging masaya kahit iba 
ang aking iniisip. 

Napansin kong malapit pa rin si Jeffrey sa aking mga kamag- 
anak. Alam naman nila ang nangyari sa amin ni Jeffrey pero hindi ko 
pa rin lubos na maisip na masaya sila na naroon si Jeffrey at ang 
kanyang anak. Gusto kong sabihin sa kanila na, "Hoy, traydor 'yan!" 
pero baka hindi sila maniwala. 

Si Tina naman ang nakakapagbigay aliw sa mga matatanda 
dahil bibo at cute. Kapag sinasabihang kumanta, kakanta siya sa mga 
usong kanta sa radyo. Kapag sinasabihang sumayaw, iindayog naman 
ang kanyang katawan. Natutuwa tuloy ang mga matatanda at 
binibigyan siya ng kaunting pera bilang pamasko. 

Nagkakantahan pa sila Itay, Ed, Jeffrey, Greg, at iba ko pang 
mga pinsan sa karaoke habang nag-iinuman. Maganda ang boses ni 
Jeffrey. Bagay nga siyang maging artista. Napatitig ako sa kanya 
habang umiinom ako ng softdrinks. Naalala ko tuloy ang mga 

masasayang araw namin --- ang pamamasyal, panonood ng sine, 
paglalaro ng Scrabble, at ang unang karanasan ko sa kanya. 

Nasarapan yata ako sa pagdi-daydream at hindi ko napansin na 
nakatingin rin pala siya sa akin. Bigla akong tumalikod at kumuha uli 
ng softdrinks sa kusina. 

Sinundan pala niya ako sa kusina. Hindi ko namalayang nasa 
likuran ko na pala siya. Pagharap ko ay magkaharap na kami, sobrang 
lapit na niyakap niya ako kaagad. Tamang-tama ang aking ulo sa 
kanyang balikat. Naamoy ko pa ang paborito niyang pabango. 
Sinubukan kong itulak si Jeffrey pero lalo niyang hinigpitan ang 
kanyang pagkakayakap. Bigla niya akong hinalikan sa labi tulad ng 
dati. Para akong kinuryente at ginantihan ko ang halik niya. Parang 
nabuhayan ang aking mga kamay at napahawak ako sa kanyang likod. 
Matagal rin kaming magkayakap ng ganito. 

Bigla na lang namin narinig si Greg. "Wala po sa kusina si 
Christine, Itay. Hahanapin ko na lang po siya sa labas." 

Nabigla kaming dalawa sa narinig at bigla kaming naghiwalay 
sa pagkakayap. Hiyang-hiya ako sa aking sarili. 

"Huwag na nating gawin uli ito," sabi ko kay Jeffrey. 

"Kung nangyari man ito ngayon, mangyayari uli ito sa 
kinabukasan. Dahil mahal pa rin natin ang isa't isa," wika ni Jeffrey. 

Hindi na ako makatingin sa kanya. Bigla kong sinisi ang aking 
sarili at gusto kong magalit. Umalis na lang ako at sinundan si Greg sa 
labas ng bahay. 


KINAGABIHAN, tinanong ko si Greg kung ano ang kanyang 
nakita. 

"Magkayakap kayo, naghahalikan," sabi niya. 

Seryoso ang tono ng kanyang boses. Hindi man lang siya 
nakangiti, kinikilig, o ano pa man. 

"Galit ka?" tanong ko. 

"Hindi. Bakit?" 

"Parang galit ka sa nangyari, e." 

"Sabi mo kasi, hindi mo na siya mahal," ani Greg. "Pero iba 
ang ginagawa mo sa sinasabi mo." 

"Ayaw mo ba ang 'yong nakita?" tanong ko. 

Hindi sumagot si Greg. Humiga na siya na nakatalikod sa akin. 
Pakiramdam ko ay nagseselos ang aking kaibigang bakla. Kinalabit ko 
siya. 


"Hoy, Gregorio, sabihin mo nga sa akin," sabi ko. "Nagseselos 
ka, ano?" 

Lumingon si Greg at biglang bumangon at hinarap ako. "Hindi, 
a!" sabi niya. 

"E, bakit ganyan ka kung umasta?" tanong ko. 

Hindi pa rin siya sumagot. Sinadya kong ibahin ang ekspresyon 
sa aking mukha na parang nanghahamon ng away. Nakatingin lang 
siya sa akin. Tapos ay lumingon siya sa bintana, tumingin sa malayo. 

"Nasaktan lang siguro ako," sabi niya. 

"Bakit naman?" tanong ko. 

"Wala lang. Kasi sanay akong makita kang walang ibang lalaki 
kundi ako lang. Noong kayo pa ni Jun, magkasama pa rin tayo. Kapag 
siguro kayo na ni Jonathan, magkasama pa rin tayo. Pero kanina, 
feeling ko wala na ako sa 'yo." 

How sad naman ng drama ng aking best friend! Niyakap ko 
siya at napaiyak. Naramdaman ko na mahal talaga ako ng aking best 
friend. Kung hindi lang talaga bakla si Greg, siguro mag-boyfriend na 
kami ngayon. In fairness, may hitsura rin siya at bagay kaming dalawa. 

Chapter 12: SANA MAULIT MULI 


SINAMAHAN AKO NI GREG na mamili sa palengke. Naisip 
kong magluto ng masarap na ulam para sa tanghalian: sinigang na 
hipon. 

Gaya ng inaasahan, nandoon muli sina Jeffrey at Tina. 
Natutuwa ako dahil nagustuhan ng bata aking ang niluto. Naaliw pa 
akong magbalat ng hipon para sa bata. 

"Kumain ka lang, Jeffrey," sabi ni Itay. "Si Christine ang 
nagluto niyan." 

"Talaga, Itay?" tanong ni Jeffrey. Tumingin siya sa akin at 
ngumiti. "Kaya pala masarap. ikaw pala ang nagluto ng paborito ko." 

Pakiramdam ko ay nag-blush ako. Tinignan ko si Greg na 
nakatingin rin sa akin. Nakita ko ang kanyang mga mata na 
nagsasabing "Kaya pala..." 


MATAPOS ANG TANGHALIAN ay nagpahinga muna kami 
ni Greg sa kuwarto. 

"In love ka pa rin kay Jeffrey, ano?" tanong ni Greg. 

Hindi ako sumagot. Paano ko ipapaliwanag na hindi ko 
sinasadyang magluto ng sinigang na hipon? 

"Greg, alam mo naman na hindi ko inaasahan na dito sila 
kakain," sabi ko. "Nawala naman sa isipan ko na paborito niya pala 
'yon." 

"Don't tell me, coincidence 'yon," sabi ni Greg. 

Sa tono pa lang ng boses niya, alam ko na hahantong kami sa 
diskusyunan. 

"Kung ayaw mong maniwala, 'di huwag!" sabi ko na parang 
napipika na sa pagtatampo ni Greg. 

Lumabas na lang ako ng kuwarto upang makaiwas sa kanya. 

Nakatanggap muli ako ng text kay Jonathan. 


"txt me wen ur 

sad, txt me wen 
u need some1 2 
listen 4 wen u 


cant find any1 
who will, | dont 
care F im ur last 
option, im 1st 


always here 4 u" 


Sinundan pa ito ng isang mensahe na ikinagulat ko. "Ewan ko 
kung ikaw nga ung nkita ko knina. Ang gnda mo pla. Nakkhiya 
ligawan k. Bka wla akong pag-asa." 

Nakita niya ako? Saan? Sa palengke? Sa kalye? Sa sakayan? 
Bumalik ako ng kuwarto at ipinabasa ko kay Greg ang text. 

"May napansin ka bang lalaki kanina?" tanong ko. 

"Wala naman," matamlay na sinabi ni Greg. "Ba't 'di mo 
tanungin si Ed?" 


PINUNTAHAN KO SI ED SA KANYANG CLINIC. May 
isang pasyente na tini-therapy niya doon. Hinintay ko na makaupo si 
Ed sa kanyang mesa. Habang nagbabasa ng diyaryo, kinausap ko siya. 

"Ed," sabi ko. "I-describe mo nga sa akin si Jonathan." 

"Sino'ng Jonathan?" tanong niya. 

"Hindi mo kilala si Jonathan?" tanong ko naman. 

Pilit alalahanin ni Ed kung sino ang aking tinutukoy. 

"Yung bumili ng cellphone mo," sabi ko. 

"Ah, siya ba? Bakit ka naman interesado?" 

"Ano'ng hitsura niya? Guwapo ba?" 

"Oo. Matangkad, disente, may trabaho, de kotse," ani Kuya. 

"Saan siya med. rep.?" tanong ko. 

"Sa Maynila. Sa Pfiezer," sagot naman niya. 

"Pfiezer? 'Di ba sabi mo noon sa akin na doon nagtatrabaho si 
Jeffrey?" 

"Oo, pero 'di daw kilala ni Jepoy 'yon. Baka bago lang sa 
Pfiezer." 

Siguro nga, dahil sa dami ng med rep. sa malaking kumpanya 
gaya ng Pfiezer, puwedeng hindi sila magkakakilalang lahat. 

"Ano naman ang pinagsasabi mo sa kanya?" tanong ko. 

"Ano'ng pinagsasasabi?" 

"Aba, siya nga itong nagsabi sa akin na sinabi mo raw na 
disenteng writer ako. Mga ganoon churva..." 

"Ap, 'yon ba?" ani Ed. "Sinabi ko writer ka, magaling na writer. 
Sinabi ko rin na maganda ka, 'di lang maganda, mataba pa." 

Umalis na ako dahil hindi na huminto ang aking kuya sa 
pakikipagbiruan sa akin. Baka mapikon lang ako at maka-away ko pa 
siya. 


NAGLALAKAD NA AKO PAPUNTANG BAHAY nang may 
humintong sasakyan. Si Jeffrey. Inalok niya akong sumakay at ihahatid 
niya na lang ako sa amin. Sinabi niya na iniwan niya si Tina sa clinic 
ni Ed dahil nawiwili ang bata sa paglalaro kasama ang kanyang 
ninong. Sayang nga raw at hindi niya ako naabutan roon. 

Ewan ko kung bakit ako pumayag. Nalaman ko na lang na 
nakasakay ako sa kotse. Pumunta kami sa bahay nina Jeffrey. Wala 
namang tao dahil dalawa lang silang mag-ama na nakatira roon. May 
ibinigay siya sa akin na regalo: isang kuwintas na may pendant na 
puso. Ayaw ko sanang tanggapin pero ipinilit ni Jeffrey na isuot ko ito. 

Habang isinusuot niya ang kuwintas sa akin, naramdaman ko 
ang kanyang mga kamay sa aking balikat. Tinignan niya kung ano ang 
hitsura ng kuwintas sa aking leeg pero ang kanyang mukha ay sadyang 
malapit sa akin. Magpapasalamat na sana ako sa kanyang regalo nang 
bigla niya akong hinalikan muli sa labi. 

Hindi ko na alam kung ano pa ang sumunod na nangyari. Sa 
bilis ng mga kaganapan ay naramdaman ko na lamang na magkayakap 
kami sa kama at naghahalikan tulad noong kami ay unang 
nagmamahalan. Siguro totoo nga ang kasabihang "love is sweeter the 
second time around." Sa bawat halik, haplos, at yakap, bumabalik ang 
alaala ng una kong pag-ibig. Naulit muli ngayon nang may matinding 
pananabik, sinasariwa ang bawat sandali noong una. Hindi re- 
enactment ito. Hindi rin replay. Parang ako ay nasa isang matamis na 
panaginip. 


WALA AKONG KIBO nang inihatid ako ni Jonathan sa bahay. 
Nakatingin lang ako sa malayo habang siya ay nagmamaneho. Hindi 
siguro nakayanan ni Jeffrey ang aking katahimikan. 

"Kanina ka pa tahimik diyan," sabi niya. 

"Wala ito," sabi ko naman. 

"Salamat at pinagbigyan mo ako," ani Jeffrey. Hinawakan niya 
ang aking kamay at hinalikan. 

Tinignan ko lang siya at hinila ang aking kamay. Pagdating 
namin sa bahay, agad akong dumiretso sa aking kuwarto. Hindi na ako 
lumingon man lang kay Jeffrey. 


KINAGABIHAN, hindi na naman ako makatulog. Wala akong 
ganang magsulat ng script. Nahalata ni Greg na tulala ako. Hindi ko 
naman masabi sa kanya ang nangyari. Ayaw naman niyang magsalita. 
Magmula nang dumating ako, hanggang naghapunan, wala kaming 
kibuan ni Greg. Ewan ko kung napansin ito nina Itay at Ed. 

Lalong gumulo ang aking isipan nang mag-text si Jonathan. 


"URD 1 hU makes 
me hapi wen 
evrythng els 

turns 2 gray... 


la Ing, knt Ing 
ako 2 say i'm 
w8ng 4 Ur txt 
mila s YOU." 


Naisip ko ang kantang iyon at ipinagpatuloy kantahin sa aking 
isipan ang "You" ng The Carpenters. Ang ganda ng mga sinasabi. At 
kung nagmumula man ito kay Jonathan, at kung ito nga ang kanyang 
nararamdaman para sa akin... Hindi ko napigilang lumuha. 

Narinig siguro ni Greg na humikbi ako. "Ano'ng nangyayari sa 
'yo?" tanong niya. 

"Wala," sabi ko. "Magsulat ka na lang d'yan." 

"Ikaw nga itong hindi nagsusulat, e," ani niya. 

Umiiyak na ako kaya tumalikod ako sa kanya at humarap sa 
bintana. Naramdaman ko siya sa aking tabi. Inilagay niya ang kanyang 
kamay sa aking balikat. Siya na ang unang nagsalita. 

"Naguguluhan ka na, ano?" tanong niya. 

Umiyak lang ako sa kanyang balikat. Hindi na ako nagsalita pa. 
Tama na ang maramdaman ko na katabi ko ang aking matalik na 
kaibigan sa mga oras na 'yon. 


Chapter 13: TULIRO 


NAROON NA NAMAN SI JEFFREY sa bahay, kasama si 
Kuya Ed. Hindi ko siya pinansin o binati man lang. Lumapit sa akin si 
Tina at nagtanong. 

"Ninang," ang sabi niya, "saan punta mo?" 

"Magsusulat ako ng script, Tina," sagot ko. 

Sinundan niya ako sa aking kuwarto. Naroon si Greg nagta- 
type rin sa kanyang laptop. Nakita ito ni Tina kaya lumapit siya kay 
Greg. 

"Ano 'yan, Tito Greg," tanong ng bata. 

"Computer," sagot ni Greg. 

"Ano'ng ginagawa n'yan?" tanong muli ni Tina. 

Binuksan ko rin ang aking laptop. Nakita naman ito ng bata at 
lumapit sa akin. 

"Ninang, kompoter mo 'yan?" 

"Oo," sagot ko. "Halika sa tabi ko." 

Sa halip na magsulat, binuksan ko ang mga games na nasa 
computer. Tuwang-tuwa naman si Tina sa nakita. 

"Kapatid," sabi ni Greg, "alalahanin mo, may deadline tayo." 

Ngumiti lang ako kay Greg. Inakbayan ko na lang si Tina at 
ipinagpatuloy namin ang paglalaro. 


NAKATANGGAP AKO NG TEXT MESSAGE mula kay 
Jonathan. 


"IfU want 2be 
happy 4 a few 
minutes, light a 
cigarette. If U 

want 2 be happy 
4 a few 

hours get 

drunk. And if 


uwant2b happy 
4a few days, get 
MARRIED!!!" 


Makailang sandali ay nag-text siyang muli sa akin. "Bka 
mkpunta ko jan s nyo. F not 2moro s 1 araw. -)" 

Pinabasa ko kaagad kay Greg ang mensahe. 

"Ano sa tingin mo?" tanong ko kay Greg. 

"Eh 'di okay," sabi niya. 


WALA SINA JEFFREY AT TINA nang kami ay mananghalian. 
Sinabi ko kay Itay pagkatapos ng tanghalian na may dadalaw sa akin 
sa mga susunod na araw. 

"Paano na si Jeffrey?" tanong niya. 

"Itay," sabi ko, "matagal nang tapos ang sa amin ni Jeffrey." 

Alam kaya ni Itay na nagsisinungaling ako? May sinabi kaya si 
Jeffrey kay Kuya at Itay? 

"Hindi mo na ba talaga siya mapapatawad?" tanong ni Itay sa 
akin. 

"Siguro, napatawad ko na, Itay. Kaya nga nagagawa ko na 
siyang kausapin. Pero baka hanggang doon na lang kami," sagot ko. 


NAGBABASA AKO NG MAGAZINE sa may sala nang 
dumating si Jeffrey. Lumapit siya sa akin. "Puwede ba kitang maka- 
usap?" tanong niya. 

Tumango ako at pinaupo ko siya sa upuan na nasa aking 
harapan. 

"Ano naman ang pag-uusapan natin?" tanong ko. 

"Nag-text na ba 'yung kaibigan mo?" 

"Oo," sagot ko naman. "Baka bukas o sa makalawa, dadalaw 
siya rito. Taga-Pfiezer rin, e. Kagaya mo, med. rep." 

Inaasahan kong lulungkot ang kanyang mukha sa aking mga 
sinabi. Pero nagkamali ako. Hindi man lang siya naapektuhan. 

"Yung nangyari sa atin...," sabi niya. 


Tumahimik ako. Paano nga ba namin ipagkakaila na may 
namagitan sa amin noong isang araw? 

"Jeff," sabi ko, "ituring mo na lang na panaginip 'yon." 

"Ano?" 

"Sabihin na nating nadala lamang ako sa mga pangyayari," sabi 
ko. 

"Christine, bakit ba ayaw mong aminin sa sarili mo na mahal 
mo pa rin ako?" 

"Huwag mo muna akong kausapin, Jeffrey," sabi ko. 
"Naguguluhan na ako sa mga pangyayari. Huwag mo nang dagdagan 


" 


pa. 

Akmang tatayo na ako sa aking kinauupuan nang maramdaman 
ko ang kanyang kamay sa aking bisig. 

"Sandali," sabi niya. "Kung talagang ayaw mo na sa akin, 
sabihin mo na ngayon." 

"Tapos na sa atin ang lahat, Jeffrey," sabi ko. 

Pilit kong inalis ang kanyang kamay sa aking bisig. Pero 
pinigilan niya ako. 

"Ano'ng gusto mong palabasin? Matinding pagnanasa lang ang 
naganap sa atin?" tanong ni Jeffrey. 

"Siguro nga! 'Di ba 'yan naman talaga ang nais mo?" sagot ko. 

Tinignan lang ako ni Jeffrey. Ginantihan ko naman siya ng 
matatalim na titig. 

"Puwede ba, Jeffrey? Huwag ka nang mag-ilusyon na 
magkakabalikan pa tayo. Nakuha mo na ang gusto mo sa akin, at wala 
ka nang makukuha pa." 

"Ganoon na lang ba ang tingin mo sa ating dalawa?" 

Hindi ako sumagot. Tinitigan ko lang si Jeffrey. Nakita kong 
may halong galit sa kanyang mga mata. 

"Bitawan mo ako," ang sabi ko. 

Binitawan na niya ako. Ako naman ay madaling tumalikod 
patungo sa aking silid. Narinig ko na lang na lang ang alagang mynah 
ni Ed na nagsabing, "I love you!" Lalo akong nagalit. 


NAPANSIN NI GREG na tahimik ako buong araw. "May 
problema ba?" tanong niya sa akin. 

Hindi ako umimik. Umiling na lamang ako. 

"Puwede mong sabihin sa akin, makikinig ako," ani niya. 

Tinignan ko lang siya at hinahawakan ang kamay. "Greg," sabi 
ko, "gaano katotoo ang love is sweeter the second time around?" 

"Sabi na nga ba, e," ani Greg. 

Tumahimik ako. 

"May nangyari ano?" tanong niya. 

Nabigla ako sa kanyang tanong. "Ha? Ano'ng pinagsasabi mo 
diyan?" 

"Huwag ka nang magkalila diyan," ani niya. "Alam ko, kitang- 
kita sa mga mata mo. Mula nang makita ko kayong naghahalikan, 
iniisip ko na bumabalik ka na sa kanya." 

HIndi na ako kumibo. Siguro nararamdaman ni Greg ang 
nararamdaman ko. Hindi ko alam kung paano ko sasabihin sa aking 
best friend ang buong pangyayari. Pero siya lang ang kilala kong 
makakaintindi sa akin sa panahong ito. 

"Greg," sabi ko, "naguguluhan ako. Kung kailan naman ako 
nagsisimulang magkagusto kay Jonathan, pilit na bumabalik si 
Jeffrey." 

"Sino ba talaga ang gusto mo sa kanilang dalawa?" tanong ni 
Greg. 

"Mukhang mabait si Jonathan kahit hindi ko pa siya nakikita at 
nakikilala. Si Jeffrey naman, ganoon rin, walang pagbabago. Tulad pa 
rin noong dati. Mahirap silang maipagkumpara." 

"Gusto ko lang itanong," ani Greg, "bakit mo hinalikan si 
Jeffrey noong Pasko?" 

"Hindi ko inaasahan 'yon," sagot ko. "Bigla niya akong 
hinalikan at niyakap. Pilit ko siyang itinulak pero ang lakas niya. Isa 
pa, hinalikan niya ako sa labi na parang kami pa rin. Kaya hindi ko na 
rin napigilan ang aking sarili." 

"Mahal mo pa rin siya, ano?" 

"Ewan ko. Hindi ko alam. Nagugulahan na ako." Niyakap ko 
na lang si Greg at nagsimulang umiyak. 


Chapter 14: NINOS INOCENTES 


MAGANDA ANG BATI sa akin ng umaga nang mabasa ko 
ang text ni Jonathan. 

"Confirmed na. Ddalaw ko jan s nyo 2moro. How abt 8pm? :-)" 

Pinabasa ko kay Greg ang text at siya mismo ay natuwa para sa 
akin. "Ayan, magkikita na kayo," sabi niya. "Kapag nakita mo na 
siguro si Jonathan, alam mo na kung sino ang pipiliin mo." 

"Greg," sabi ko, "paano kung si Jeffrey ang pinili ko?" 

Nag-isip si Greg. Binuksan na niya ang kanyang laptop at 
nagsimulang magsulat ng script. "Kapag nakilala na natin si Jonathan." 

Dumating si Tina sa aming silid. Nakita niya kaming nakaharap 
sa aming computer. 

"Ninang," sabi niya, "kompoter 'yan?" 

"Uhm-mm," sabi ko. 

"Laro tayo uli, Ninang," sabi niya. 

Pinagbigyan ko ang bata. Naglaro muna kami ng mga games sa 
computer. Makalipas ng ilang minuto, huminto na ako. Binuksan ko na 
ang file name ng aking script. 

Nakita ni Tina na iba na ang nasa screen ng computer. 

"Huwag 'yan, Ninang, ang pangit," sabi ng bata. Akala niya 
siguro na naglalaro pa rin ako. 

"Tina," sabi ko, "magta-type ang Ninang. Sige na, laro ka na 
lang muna sa labas. Doon ka muna kay Itay o kaya kay Ninong." 

"Ayaw ko," sabi ng bata. "Gusto ko dito sa kompoter." 

"Tina," sabi ni Greg, "sige na, baby, lumabas ka na muna." 

Nagsimulang magpipindot si Tina sa aking computer. Pilit 
kong pinigilan ang kanyang mga kamay pero huli na nang mag-hang 
ang aking computer. Nagalit tuloy ako. 

"Sinabi ko na sa iyong lumabas ka, e!" pasigaw ko nang sinabi 
sa bata. 

Nabigla si Tina at umiyak siya palabas ng silid. 

Narinig siguro ni Itay na sumigaw ako kaya pumunta siya sa 
aming silid. "Bakit umiiyak ang bata?" tanong ni Itay sa akin. 

"Nakagalitan ko po," sabi ko. "Pinakialaman kasi itong laptop 
ko." 

Kinuha ni Itay si Tina at inalo ito. "Tahan na, baby ko," narinig 
kong sinabi ni Itay sa labas. 


DUMATING SINA ED AT JEFFREY galing sa clinic. 
Sinalubong sila ni Tina. 

"Papa, galit sa 'kin si Ninang," sumbong ng bata. 

Naroon kami ni Greg na nagmemeryenda. Hindi ko pinansin 
ang dalawang dumating. 

"Bakit? Ano'ng ginawa mo?" narinig kong tanong ni Jeffrey sa 
anak. 

"Ayaw ni Ninang ako maglaro sa kompoter niya," sabi ni Tina. 

"Huwag mo kasing pakialaman ang Ninang mo. Suplada 'yon," 
sabi ni Ed nang pabiro. 

Tinignan ko ng masama si Ed. Inis na nga ako sa pangyayari, 
gagatungan pa niya. Nahalata siguro ni Jeffrey na mainit ang ulo ko. 
Lumapit siya sa akin. 

"Pagpasensiyahan mo na ang anak ko," sabi niya. 

Tumango lang ako at pinilit ko na lang ubusin ang aking 
kinakain na ginataan. Narinig ko na lang si Greg na sumagot para sa 
akin. 

"Wala 'yon, Jeffrey," ani Greg. "Moody lang itong co-writer ko 
ngayon." 

"May nasira ba sa computer?" tanong ni Jeffrey kay Greg. 

"Wala naman. Nag-hang lang at hindi pa niya na-save 'yung 
last part ng kanyang revision," sagot ni Greg. "Pero okay na 'yon." 


NAGPAPAHINGA KAMI NI GREG sa kuwarto nang 
makatanggap ako ng text mula kay Jonathan. "Bka nkkabala ako sa 
ung pagsusulat. Ska n lang kya ako punta jan. -)" 

"Hindi. OK Ing," sagot ko. "Gus2 n ktang makita at makilala." 

"Cge, kung yn ang gus2 mo. C u! (",)" 

Gumanda na ang araw ko. Isang tulog na lang, makikita na rin 
kita, Jonathan. Iyan ang sabi ko sa aking sarili buong gabi. 


Chapter 15: | WAS ONLY JOKING 


NAHALATA YATA NINA ITAY, Ed, at Greg ang pagbabago sa 
akin. Nag-ayos ako at nagsuot ng magandang damit. Naghanda ako ng 
meryenda para sa darating kong bisita. 

"Uy, pinaghahandaan niya si Jepoy," pabirong sinabi ni Ed. 

"Naku, hindi a!" sagot ko. 

"Sino ba talaga ang darating ngayon?" tanong ni Itay. 

"Si Jonathan po, Itay," sagot ni Greg. ""Yung ka-text ni 
Christine." 

"Alam ba ni Jeffrey 'yan, Christine?" tanong ni Itay sa akin. 

"Ano naman ang pakialam ni Jeffrey kung may dumalaw sa 
akin?" sagot ko. 

"Baka kasi mabigla 'yon," sabi ni Itay. "Umaasa siya na 
magkakabalikan kayo." 

"Itay, malabong mangyari 'yan," sabi ko. 

"Ang sabihin mo, in love ka pa rin kay Jepoy," sabi ni Ed. 

"Ikaw, Kuya, parati mo na lang kinakampihan 'yang kabarkada 
mo," sabi ko. 

"O siya, sige," ani Itay. "Maiwan ko na kayo. Pakitunguhan mo 
ng mabuti 'yong bisita mo. Matutulog na ako." 

"Hindi niyo na po hihintayin si Jonathan?" tanong ko kay Itay. 

"Sa ibang araw na lang," sabi ni Itay. "Tutal, marami pa 
namang araw na dadalaw 'yan, e. Hoy, kayong dalawa, pumasok na 
kayo sa kuwrto niyo. Huwag n'yong abalahin ang dalaga natin." 

Pumasok na si Itay sa kanyang silid. Ganoon rin sina Ed at 
Greg. 


MAKALIPAS NG ILANG SANDALI ay dumating sina 
Jeffrey at Tina. Pinapasok ko sila. Matapos bumati sa akin si Tina ay 
dumiretso na siya sa silid ni Ed upang ipakita ang dala-dala niyang 

laruan. Nakita kong may dalang bulaklak si Jeffrey at iniabot niya ito 
sa akin. 

"Magandang gabi sa 'yo, Christine," bati niya. "Para sa 'yo." 

"Salamat," sagot ko naman. 

Paano ba 'yan? Magkakapang-abot pa yata sina Jeffrey at 
Jonathan. Inanyayahan ko si Jeffrey sa labas. 

"Okay lang ba kung doon tayo sa labas umupo?" tanong ko. 

"Okay lang." 

Umupo kami sa labas ng bahay. Nakaharap ako sa may gate. 
Paminsan-minsan ay tinatanaw ko kung may darating na ibang tao. 
Napansin siguro ako ni Jeffrey. 

"May hinihintay ka ba?" tanong niya sa akin. 

"Oo," sagot ko. "Si Jonathan. Darating raw siya ngayong gabi." 

"Ah..." tumango na lang si Jeffrey. "Magkikita na pala kayo 
ngayon." 

Tumango ako at ngumiti. Ibig kong ipakita sa kanya na masaya 
ako ngayong gabi dahil makikilala ko na ang lalaking baka mas higit 
pa sa kanya. 

"Excited na nga ako, e," sabi ko. "Biro mo, nakilala ko lang 
siya sa text, makikilala ko na rin siya sa wakas. Hindi ba nakaka-excite 
'yung ganoon?" 

Tumango lang si Jeffrey at pilit na ngumiti. Tinitignan ko ang 
kanyang mga reaksiyon sa aking mga sinasabi tungkol kay Jonathan. 
Pero bakit mukhang hindi siya nagseselos man lang? 

"Masaya ka ba?" tanong ni Jeffrey. 

Nagulat ako sa tanong niyang iyon. Pero sinagot ko siya ng 
prangkahan. 

"Oo naman, Hindi na ako katulad ng dati na laging umiiyak. 
Masaya ako sa aking trabaho. Wala na akong reklamo sa buhay. Ikaw? 
Masaya ka rin ba?" 

"Hindi," sagot ni Jeffrey. "Mula nang magkahiwalay tayo, 
lumungkot na ang buhay ko. Mabuti na lang at may isa akong anak na 
nagkakapagbigay sigla sa buhay ko kahit paano. Si Tina na lang ang 
aking inspirasyon para magsumikap." 

Tumango lang ako. Ano ang gusto niyang ipahiwatig sa akin? 
Na nagsisisi na siya? 

"Hindi ka ba masaya kay Ces?" tanong ko. 

Parang napaka-casual ko nang sinabi ang pangalan ni Ces. 
Samantalang noon ay hindi ko kayang banggitin ang kanyang 
pangalan dahil sa pagkamuhi ko kay Jeffrey. 


"Ilang beses kong sasabihin sa iyo na hindi ko mahal si Ces?" 
ani niya. 

Seryoso lang si Jeffrey. Kitang-kita sa kanyang mga mata ang 
lungkot at pagsisisi. Pero nagtapang-tapangan ako noong gabing 'yon. 

"Aaminin ko," pagpapatuloy ni Jeffrey, "nagkamali ako. Pero 
hindi mo ba ako puwedeng bigyan ng isa pang pagkakataon?" 

Hindi ko sinasadyang mapatingin sa aking relo. Alas nuwebe 
na pala ng gabi. Hindi pa rin dumarating si Jonathan. Tumayo ako 
kaagad. 

"Sandali lang, Jeffrey," sabi ko. "May kukunin lang ako." 


PUMUNTA AKO SA AKING SILID. Naroon sina Greg at 
Tina. Naglalaro sila ng games sa laptop ni Greg. 

"O, bakit ka narito?" tanong ni Greg sa akin. 

"Kukunin ko lang ang aking cellphone," sagot ko. "Nandito si 
Jeffrey." 

"Hindi ba obvious? Nandito ang anak niya." 

"Ang ibig kong sabihin, nasa labas, may dalang bulaklak. 
Mukhang gustong manligaw uli." 

"Wala pa ba si Jonathan?" tanong ni Greg. 

"Sino'ng Jonathan?" tanong naman ni Tina habang naglalaro sa 
piling ni Greg. 

Hindi namin pinansin ang tanong ng bata. 

"Wala pa nga e," sagot ko, "kaya ite-text ko." 


BUMALIK AKO sa labas dala ang aking cellphone. Naroon pa 
rin si Jeffrey na nakaupo. 

"Sorry ha?" sabi ko. "Nag-tet lang ako kay Jonathan. Baka kasi 
naligaw papunta rito." 

"Okay lang 'yon," ani niya. "All is fair in love naman, 'di ba?" 

Ngumiti lang ako sa kanya. Sport naman pala siya. Ngunit 
hindi pa rin sumasagot si Jonathan sa aking text. 

"May communication pa rin ba kayo ni Ces?" tanong ko. 

"Hindi na gaano," ani Jeffrey. "Pero kinukumusta naman niya 
si Tina paminsan-minsan." 

"So nag-text siya noong Pasko?" 

"Oo," sagot niya sabay kapa sa kanyang bulsa. "Naiwan ko pa 
yata ang aking cellphone sa bahay." 

"Wala ba siyang balak kunin si Tina?" tanong ko uli. 

"Hindi alam ng asawa niya na may anak siya sa pagkadalaga," 
sagot ni Jeffrey. 

"Curious lang ako," sabi ko, "bakit hindi kayo nagpakasal?" 

"Ayaw niya," sagot ni Jeffrey na nakatitig sa akin. 

Hindi na ako nagtanong muli. Ayaw kong tumingin ng diretso 
sa kanya. Tinignan ko ang aking cellphone kung may dumating na 
bang mensahe mula kay Jonathan. Napansin ito ni Jeffrey. 

"Wala pa bang sagot ang ka-text mo?" tanong niya. 

"Wala pa nga, e," sabi ko. 

Napatingin ako sa mga bulaklak na ibinigay niya. Napansin ko 
na may maliit na card na nakasingit sa mga bulaklak, kaya kinuha ko 
ito at binasa. Nakasulat doon sa card ang ganito: 


Dear Christine, 
Flowers for the woman I truly love. 


Jeffrey 


"Thank you dito, ha?" sabi ko. 

"Sana nagustuhan mo," ani Jeffrey. 

"Na-appreciate ko naman. Magaganda nga itong mga 
bulaklak." 

Pakiramdam ko ay wala na akong puwedeng sabihin pa sa 
kanya. Matagal na katahimikan ang bumalot sa amin noong gabing 
'yon. Tumayo si Jeffrey at nagpaalam. 

"Sige, Christine, aalis na ako." 

Tumayo na rin ako at tumango bilang pagkilala sa kanyang 
pamamaalam. Hay, salamat at makakaalis na rin siya. 

"Sige, salamat sa pagdalaw," sabi ko. 

Nakaharang pala ako sa kanyang daraanan patungong pintuan. 

"Kukunin ko muna si Tina," ani niya. 

Hindi ko naman napansin na sa aking harapan pala siya daraan. 
Naisip ko kasi na puwede naman siyang umikot sa may upuan papunta 
sa pinto. Kaya nanatili akong nakatayo sa aking kinalalagyan. 

Magkatabi na kami ni Jeffrey. Napatingin ako sa kanya. 
Malapit lang ang aming mga mukha. Pinilit kong tumingin sa ibang 
direksiyon. Pero naramdaman ko ang kamay ni Jeffrey sa aking mukha 
at hinalikan na naman niya ako sa labi. Pilit kong inilayo ang aking 
sarili sa kanya. Pareho kaming natigilan. 

"Iniiwasan mo ba ako?" tanong niya sa akin. 

Hindi ako sumagot. 

"Ayaw mo na ba talaga sa akin?" tanong niya uli. 


"Siguro, hayaan na muna natin ang isa't isa, Jeffrey," sabi ko. 
Tumahimik lang siya at umikot rin sa upuan para pumasok sa 
pinto upang sunduin ang kanyang anak na nasa loob ng aming bahay. 


NAGHINTAY AKO KAY JONATHAN hanggang alas-onse ng 
gabi. Mahimbing na natutulog si Greg nang pumasok ako sa kuwarto. 
Inis na inis na ako kaya padabog na akong inilapag ang cellphone sa 
aking kama at umupo. Naalimpungatan yata si Greg. 

"Ano'ng oras na?" tanong niya sa akin. 

"Eleven thirty," sagot ko naman. 

"Dumating ba si Jonathan?" 

"Hindi." 

Chapter 16: SORRY, P'WEDE BA? 


KINABUKASAN, nakatanggap ako ng text mula kay 
Jonathan. 


Searching... 
Searching... 
Found! 

Loading: |||||10Y0 


|IHHIMNIS0Z6 


ILANANKANANANBADAHANKILININ 
||] 10096Done! 


message: SORRY! 


Hindi ko napigilang sumagot sa text niya. "Bkit mo ako ininjn 
kgbi?!!! -(" 

"Sori, tlga. Nnjan n ko kgbi kso nhya akong 2muloy kc my 
bcta ka. ti" 

Si Jeffrey 'yon. Patay. Nakita niya si Jeffrey. Nakita kaya niya 
na hinalikan ako?" 

"San mo kmi nkita?" tanong ko. 

"Sa Ibas ng bhy nyo," sagot ni Jonathan. 

"Sna 2muloy k p rin." 

"Sori, nkkhya kc." 


Nainis pa ako kay Ed. Panay ang kantiyaw sa akin dahil hindi 
dumating ang hinihintay kong bisita. Inuudyukan niya pa si Greg na 
samahan siya sa panunukso. Nagsumbong na nga ako kay Itay na 
parang bata. 

"Itay, ang Kuya, o," sabi ko. 

"Ikaw naman, hindi ka na mabiro," sabi ni Itay. "Alam mo 
naman ang kuya mo, mapagbiro." 

"Iyan kasi," ani Kuya Ed, "sabi ko na sa 'yo, e. Magbalikan na 
lang kasi kayo ni Jepoy." 

"Ayaw ko nga!" sabi ko naman. 

"Uy... nagsasalita ng tapos," pabiro na sinabi ni Ed. 

Pumasok na lang ako ng aking silid. Naririnig ko na lang ang 
kanilang tawanan dahil napipikon na ako. Sumunod sa akin si Greg. 

"Ikaw naman, sis, binibiro ka lang, e," ani Greg. 

"Ayaw ko ng ganoong biro," sabi ko. 

"Ano ba kasi ang nangyari?" tanong ni Greg. 

"Sabi ni Jonathan, nandito na raw siya kagabi pero nakita niya 
na may bisita ako." 

"E, 'di sana sinabi mo na tumuloy na lang siya. I-explain mo na 
ex-boyfriend mo si Jeffrey," ani Greg. 

"Sa tingin mo, kung sasabihin kong ex-boyfriend ko si Jeffrey, 
okay lang kay Jonathan?" tanong ko kay Greg. 

"Siguro naman. Mabuti nga 'yon, may the best man win, 'ika 
nga," sagot ng aking kaibigan. 

Kaya nag-text ako uli kay Jonathan at sinabi ko na si Jeffrey na 
ex-boyfriend ko ang aking bisita kagabi. 

"Gnun b?" sagot ni Jonathan. "Bka nman cool off Ing kyo. 
Mgkkblikan n yta kyo." 

"D n kmi mgkkblikan p nun. Ayaw ko n s knya," sabi ko. 

"Y nman?" 

"Gus2 ko n cya mklimutan. Sa 220 Ing, kpg ktext kta, 
nkklimutan ko cya." 

Mula noon ay hindi na sumagot si Jonathan. Naisip ko na baka 
may pinuntahan lang o kaya'y low batt na ang kanyang cellphone kaya 
'di na siya nakasagot. 


KINAGABIHAN, nakatanggap ako uli ng text mula sa kanya. 
"I remember a poster dat sez, I LOVE U, IS DAT OK? Can i 
ask ud same?" 

"Dp nga kta nakkta o nakklala, paano ko yn mssagot?" sagot 
ko. 

"Oo nga nmn, d ble bbwi ako. Punta ako jan 2moro. Pramis!" 

"OK, cu." 


DUMATING SINA JEFFREY AT TINA pero hindi ko sila 
pinansin. Abala kami ni Greg sa pagsusulat ng script. Napansin siguro 
ni Ed na pati siya ay hindi ko rin kinikibo, kaya kinausap ako ng aking 
kapatid. 

"Galit ka ba sa akin dahil binibiro kita?" tanong ni Ed. 

"Hindi," sagot ko. 

"E, bakit tahimik ka lang diyan?" 

"Alam mo naman na nagsusulat ako, e," 

Napatingin ako kay Kuya at nakita kong magkatabi sila ni 
Jeffrey. Pareho silang naka-uniporme ng pang-basketball. 

"Maglalaro kayo?" tanong ko sa kanila. 

"Oo," sabi ni Ed. "Pakisabi na lang kay Itay, ha?" 
"Nasaan si Itay?" 
May binili sa bayan." 

"E, bakit hindi mo sinamahan? Gabi na, a." 

"Ayaw niya, e," sigaw ni Ed na nasa labas na ng pintuan. 

Kaya naiwan tuloy sa piling namin si Tina. Nakatingin lang sa 
akin ang bata na parang gusto niyang makipaglaro sa akin. Kaya 
tinawag ko siya upang lumapit. 

"Halika," sabi ko kay Tina. 

Naglaro muna kami sa aking laptop. Kahit may kakulitan na 
ang bata, ay pinagtatiyagaan kong sagutin ang kanyang mga 
katanungan. Nabigla na lang ako nang maging seryoso ang kanyang 
tanong sa akin. 

"Ninang, galit ka kay Papa ko?" 

"Hindi, bakit?" sagot ko naman. 

"Kasi sabi ni Papa, galit ka raw sa kanya, e." 

"Ano'ng sabi ng Papa mo?" 

"Ah...," nag-isip muna si Tina, "kasi hindi ikaw ang Mama ko." 

Natawa si Greg sa narinig. Hindi ko na rin napigilang tumawa 
sa sinabi ng bata. Bakit naman nasabi ni Jeffrey sa kanyang anak ang 
ganoon? 

"Bakit, Tina," ani Greg, "kung si Ninang Christine ang Mama 
mo, gusto mo?" 

Tumango ang bata, "Opo." 


" 


"Bakit?" tanong ko naman. 

"Kasi, sabi ni Papa, maganda ka raw." 

"Ano pa?" tanong ni Greg na waring excited na marinig ang 
lahat mula sa inosenteng bata. 

"Tapos mabait ka raw." 

"Ano pa?" tanong uli ni Greg. 

"Greg, ano ba? Tama na ang pagtatanong mo sa bata," sabi ko. 

"Huwu, ikaw nga itong interesadong magtanong, e," sabi ni Greg 
na may kasamang panunukso. 


HANGGANG NGAYON AY NAGUGULUHAN ako sa 
nararamdaman ko kay Jeffrey. Siguro nga ay tama si Greg. Iba ang 
aking ginagawa sa aking sinasabi. Pero kapag nariyan na ang mga text 
messages ni Jonathan, nawawala kaagad sa isipan ko si Jeffrey. Kaya 
minabuti kong mag-text kay Jonathan at tanungin kung nasaan siya at 
kinumusta. Pero wala siyang sagot buong magdamag. 

Chapter 17: SANA DALAWA ANG PUSO KO 


MASAYA AKO NANG MAKATANGGAP ako ng text mula 
kay Jonathan kinabukasan. "Punta ako jn 10pm OK Ing? -)" 

"Cge. -) Cu!" sagot ko. 

Pinabasa ko ang text kay Greg. Nahalata niya na excited ako sa 
aming pagkikita. 

"Aba, na-excite ang bruha," ani niya. "Don't forget, nandito 
sina Jeffrey at Tina. Dito sila magnu-New Year." 

Oo nga ano? Paano ngayon 'yan? Magkikita silang dalawa. 
Hindi bale, may naisip ako. 

"Greg," sabi ko, "okay lang ba kung ikaw muna ang humarap 
kay Jeffrey kapag nariyan na si Jonathan?" 

"Sure," ani Greg, "basta ba sasagutin ako ni Jeffrey, e." 

"Luko-luko!" 


ABALA SINA ITAY, Ed, at Greg sa paghahanda ng pagkain 
para sa Media Noche. Dumating si Jeffrey kasama si Tina mga alas 
nuwebe ng gabi, may dalang pagkain at mga bulaklak para sa akin. 
Matapos nilang ipasok ang mga dala sa loob ng bahay, lumabas si 
Jeffrey at tumabi sa akin sa upuan. Pareho kaming nakaharap sa gate, 
tahimik lang. 

Naririnig namin si Tina na nagmamayabang sa kanyang dalang 
laruan kina Itay, Greg, at Ed. 

Ngunit sa labas ng bahay, hindi kami gaanong nagkikibuan 
nina Jeffrey. 


MAGA-ALAS DIYES NA NG GABI. Naririnig na namin ang 
mga putukan ng iba't-ibang klase ng paputok. Pero wala pa rin si 
Jonathan. Gusto kong sabihin kay Jeffrey na umalis na muna siya sa 


aking tabi pero hindi ko magawang sabihin ng deretsuhan. Kaya 
kinuha ko ang cellphone ko at nag-text. 

"Excuse me," sabi ko kay Jeffrey. "Magte-text lang ako..." 

"Wer ru?" text ko kay Jonathan. 

Narinig kong may tumunog na cellphone. Kay Jeffrey. Kinuha 
niya ang kanyang cellphone sa bulsa at binasa ang mensahe. Nakita 
kong sumagot siya sa text. Nagtaka tuloy ako kung sino ang ka-text 
niya. 

"Si Ces ba 'yan?" tanong ko. 

"Ab, oo," sagot niya. "Bumabati ng Happy New Year at 
kinukumusta si Tina." 

"Madalas na yata kayong mag-text," sabi ko. 

"Hindi naman," ani niya. 

Mamaya'y tumunog naman ang cellphone ko. Mula kay 
Jonathan ang mensahe. 

"Nnd2 ako, umiibig s yo..." sagot ni Jonathan sa text. 

Napangiti ako sa aking nabasa at sumagot sa text, "Ang corny 
mo! Wg kng mgbro jan. San k n tlga? Wat tym r u coming?" 

Tumunog uli ang cellphone ni Jeffrey. 

"Oops, sorry," ani niya. "Baka sumagot na si Ces sa tanong 
ko." 

Tumango lang ako at ngumiti. Nakita ko na ngumiti si Jeffrey 
sa nabasang text. Ano kaya ang mensahe ni Ces? 

"May nakakatuwa ba?" bigla kong natanong. 

"Ab, e... medyo," ani Jeffrey. "Tinatanong niya kasi kung 
nagkabalikan na ba tayo." 

"Ha? Nabanggit mo kay Ces 'yun?" 

"Bakit, hindi naman masama 'di ba?" 

Tumunog uli ang aking cellphone at binasa ko ang text ni 
Jonathan. 

"Nnjan n po..." 

Hindi ko napigilang sagutin ng, "Blisan mo. Past 10pm na..." 

Tumayo ako sa aking kinauupuan at nagtungo sa gate. 
Dumungaw ako kung may makikita akong ibang tao na naglalakad 
papunta sa amin. Pero parang wala. Tumunog uli ang aking cellphone. 

"Cge, bblisan ko na po..." text ni Jonathan. 

Luminga-linga ako sa paligid para magmasid. Mga kabataang 
nagpapaputok ang nakita ko sa paligid. Hindi kaya nahirapan siyang 
magpunta rito dahil ang dami nang nagpapaputok? 

Bumalik na ako sa loob ng gate. Nagulat ako na naroon na pala 
si Jeffrey sa aking likuran. Hindi ko namalayan na sinundan pala niya 

ako roon. Bigla niya akong niyakap at hinalikan sa labi. Lalo akong 
nagulat. Ngunit nadarama ko ang dating damdaming ayaw kong 
bigyan ng pansin. Matagal rin kaming naghalikan. Ngunit bigla kong 
naalala na baka makita na naman kami ni Jonathan at hindi na naman 
tumuloy sa kanyang pagdalaw. Kaya pilit kong itinulak si Jeffrey. 

"O, bakit?" tanong niya. 

"Baka may makakita sa atin," sabi ko. 

"E, ano ngayon?" 

"Darating si Jonathan, baka makita niya tayo." 

"Mahal mo pa ba ako?" tanong ni Jeffrey sa akin. This time, 
seryoso na ang kanyang mukha. 

Hindi ako makasagot. Makailang sandali ay nagsalita na ako, 

"Umalis ka na, Jeffrey. May hinihintay akong bisita." 

Nainis na siguro si Jeffrey sa aking sinabi. 

"Sino ba ang Jonathan na 'yan?" tanong niya. "Ano ba ang 
meron sa kanya at gustung-gusto mo siyang makilala?" 

"Nagseselos ka ba?" tanong ko. "Bakit? Noong nakabuntis ka, 
tinanong mo ba kung ano ang magiging reaksiyon ko? Kung 
nasasaktan ka dahil may kapalit ka na sa puso ko, you deserved it!" 

"Gusto mong malaman kung sino si Jonathan, huh?" ani 
Jeffrey. Kinuha niya ang kanyang cellphone at ipinabasa niya sa aking 
ang huling text kay Jonathan. 

Laking gulat ko nang malaman na si Jonathan at si Jeffrey ay 
tisa. Hindi ko inakalang mangyayari ito. Niloko na naman ako ni 
Jeffrey. Umaasa pala ako sa pagdating ng wala. 

"Umalis ka na," sabi ko. 

Nakatitig lang sa akin si Jeffrey habang ibinubulsa ang 
kanyang cellphone. 

"Ang sabi ko, umalis ka na sa harapan ko! Ayaw na kitang 
makita kailan man!" 

Parang tumahimik ang buong paligid. Tahimik na umalis si 
Jeffrey sa aking harapan at pumasok ng bahay. Umupo ako sa upuan, 
nanlambot sa mga pangyayari, at hindi naiwasang pumatak ang mga 
luha. Narinig ko na nagpaalam na si Jeffrey kina Itay, Ed, at Greg. Tila 
malungkot ang kanilang mga tinig. Hindi ako umalis sa aking 
kinauupuan hanggang sa makita kong umalis ang mag-ama. Narinig ko 
si Itay na inutusan si Ed na sundan ang mag-ama sa kanilang bahay. 


MALUNGKOT ANG AKING PAGSALUBONG sa Bagong 
Taon. Habang masaya ang lahat ng tao sa mga putukan at ingay, 


nakatingin lang ako sa malayo at lumuluha. Napansin ito nina Itay at 
Greg. 

Kaya nang matapos ang kainan, dumiretso ako sa aking silid at 
humiga kaagad. Hindi ko napigilang humagulgol. Naramdaman ko na 
lang na nasa tabi ko si Greg. Niyakap ko siya at umiyak sa kanyang 
balikat. 

"Niloko niya ako," sabi ko. 

"Sis, nandoon na ako," ani Greg. "Pero sa side naman niya, 
nagawa niya 'yon para mapa-ibig ka niyang muli. Kasi naman, ayaw 
mo siyang patawarin. Sabi ko naman sa 'yo magbati na kayo kahit 
friends lang." 

Hindi ako kumibo. Patuloy pa rin ako sa paghagulgol. 

"Ang Itay," sabi ni Greg at umalis siya sa aming pagkakayakap. 

Nadatnan yata kami ni Itay na magkayakap dahil nakita ko 
siyang nakatayo sa may pintuan. Tumayo si Greg at lumabas ng 
kuwarto. Tinignan ko lang si Itay. Umayos ako ng pagkakaupo sa 
kama at nagpahid ng luha. 

"Huwag ka nang magalit doon sa dalawa," ani Itay nang 
umupo siya sa aking tabi. "Tahan na." 

Niyakap ko ang aking ama na parang bata na nagsusumbong. 


MAKALIPAS NG ILANG ORAS, magkatabi kami ni Greg sa 
kama, magkayakap. Pareho kaming hindi makatulog. 

"Mabuti ka pa, best friend," sabi ko, "hindi mo nagawang 
manloko ng ibang tao." 

"Hmm... ano'ng ibig mong sabihin?" tanong ni Greg. "Na hindi 
natuloy ang balak natin noong high school reunion ko?" 

"Oo," sagot ko. "Kasi, isipin mo, kung ipinagpatuloy natin 
'yung balak mo na magpanggap tayong mag-boyfriend, baka mabuking 
ka rin. Nakakahiya 'yon, 'di ba?" 

Naalala namin ni Greg ang tungkol sa high school reunion nila 
noong Oktubre. Balak ni Greg na dumalo pero dahil walang 
nakakaalam sa batch nila na siya'y isang bading, tinanong niya ako 
kung puwede akong magpanggap bilang kanyang girlfriend. Pumayag 
ako dahil alam kong isang gabi lang naman 'yon. Pero nang sumapit na 
ang araw ng biyahe papuntang Zamboanga, nag-back out si Greg at 
sinabing hindi niya kakayanin ang magpanggap kaya hindi na kami 
nakarating ng Zamboanga at um-attend ng reunion. 

"Ewan ko lang," ani Greg. "Naalala ko nga 'yung binili nating 
damit para sa 'yo. Type ko 'yon, e. Bagay na bagay sa 'yo." 

"Ikaw kaya ang pumili noon," sabi ko. 

Ang damit na iyon ay isang pulang spaghetti-strapped dress na 
may slit sa gilid, at may ka-ternong black silk blazer. Binilhan rin niya 
ako ng ka-ternong high-heeled shoes at purse. Inihanda ko naman ang 
mga gintong alahas na ibinigay sa akin ni Itay, na pamana sa akin ng 
aking yumaong ina. Red, gold, and black ang balak naming motif ni 
Greg noon. 

"Siguro kung naisuot mo 'yon, baka ma-in love pa ako sa 'yo," 
ani Greg. 

Tinitigan ko si Greg. Huwag mong sabihing nagkakagusto ka 
sa akin, bakla ka! 

"Charing ko lang 'yon," sabi ni Greg at ngumiti. Pero hinalikan 
niya ako sa noo ng dalawang beses. 

Tahimik kaming muli ni Greg. Hindi ko namalayan na 
nakatulog ako na kayakap siya. 


Chapter 18: ARAY! 


KINAUMAGAHAN, hindi pa rin kami nagpapansinan ni Ed. 
May galit ako sa kanya dahil alam kong kasabwat siya ni Jeffrey. 
Tumunog ang aking cellphone at ang text message ay mula kay Jeffrey 
bilang Jonathan. 


New Year! 


TI 


Binura ko kaagad ang mensahe. Nararamdaman ko pa rin ang 
matinding galit sa kanya. Ginawa niya akong tanga, niloko niya ako! 
Pangalawang beses na niyang ginawa ito sa akin. 


NAGHANAP AKO NG MAGAGAWA dahil hindi ako 
makapag-isip ng mabuti sa aking sinusulat. Pinilit kong manood ng TV 
pero wala akong nagustuhang palabas. Sinubukan kong magbasa ng 
magazine at diyaryo, pero nasa isip ko pa rin ang nangyari sa amin ni 
Jeffrey kagabi. 

Napansin siguro ni Greg na hindi na ako mapakali. Niyaya niya 
ako na mamasyal at maglakad-lakad sa labas. Pumayag ako. Pero nang 
makarating kami ng plaza, nakita ko sina Ed at Jeffrey na nagba- 
basketball. Kaya niyaya ko na si Greg na umuwi ng bahay. 

Sinubukan namin ni Greg na tumao sa tindahan. Pero wala rin 
ako sa aking sarili. Nagkakamali na ako sa pagbigay ng sukli sa mga 
mamimili. Napansin ito ni Itay kaya tinawag niya ako. Pinakiusapan 
niya si Greg na siya muna ang tumao roon. 

Nag-usap kami ni Itay sa sala. Nakaupo siya sa may pintuan 
malapit sa tindahan upang marinig niya ang mga tanong ni Greg 
tungkol sa mga presyo ng iba't-ibang bagay. 

"Anak," ani Itay, "kilala ko si Jeffrey. Mas kilala ko pa nga yata 
siya kaysa 1yo." 

Tahimik lang akong nakikinig sa mga sinasabi ni Itay. Hindi ko 
namang magawang tumingin sa kanya dahil napapaiyak ako. Ayaw 
kong makita ng Itay kung gaano ang pamamagta ang aking mga mata 
sa kaiiyak. 

"Nang mabuntis si Ces," patuloy ng aking ama, "sa akin siya 
unang nagpunta. Humingi ng payo. Sinabi ko sa kanya, harapin niya 
ang problema niya ng buong tapang, huwag niyang talikuran. Gusto 
kong magalit sa kanya pero ipinakita niya sa akin kung gaano siya 
nagsisisi. Lahat tayo nasaktan noon." 

Sa aking isipan, pilit kong sinasagot ang bawat punto na 
sinasabi ng aking ama. Paano naging masakit 'yong kay Jeffrey, Itay? 
Siya nga itong nagpadala sa tukso. Umupo ako ng maayos habang 
nakikinig sa aking ama. 

"Isipin mo na lang na hinarap ni Jeffrey ang mga magulang 
nung babae at nag-alok ng kasal para may pangalan ang bata. Dahil 
nag-aaral pa si Ces noon, pinag-live in muna sila ng kanilang mga 
magulang. Isinilang si Tina at kinuha kayo nina Ed bilang ninong at 
ninang." 


Iyon na nga, e! Insulto 'yon, Itay! 

"Gusto niya kayong maging pangalawang magulang ng bata," 
patuloy ni Itay. "Nang maglaon, 'di na sila magkasundo ni Ces. Pero 
pinilit ni Jefrey na maging isa ang kanilang pamilya. Hindi nagtagal, 
umalis si Ces at iniwan ang bata kay Jeffrey. Mula noon, nagsikap si 
Jeffrey na maitaguyod si Tina. 

So single father siya... mabuti nga sa kanya. 

"Nabalitaan na lang namin na nakapag-asawa ng negosyante sa 
Cebu at hindi alam ng kanyang asawa ang tungkol kay Tina. Lumapit 
sa akin si Jeffrey, hinahanap ka," patuloy ng kuwento ni Itay. 

Naku, at bakit? Panakip-butas? Spare tire? Lalong uminit ang 
ulo ko. Pero hindi ako nagpahalata kay Itay. 

"Gusto ka niyang sundan sa Maynila. Pero nagalit ka na sa 
amin ng Kuya mo, dahil ibinigay namin kay Jeffrey ang address mo sa 
Maynila. Kaya umalis ka at nag-iba ng boarding house." 

Tama nga po. Ayaw ko talaga siyang makita noon pa man. 

"Mula noon, hindi ka niya nakita o naka-usap. Kapag umuuwi 
ka rito sa Moncada, hindi niya alam at kung narito man siya, kaaalis 
mo lang. Palaging ganoon. Siguro ninais ng Maykapal na ganoon ang 
mangyari. Ang panahon na ang naghilom ng sugat." 

Ganoon? Nagkasalisihan lang kami all these times. Hindi ko na 
napigilang ibaon ang aking mukha sa aking mga palad para umiyak. 

"Nang mauso ang text," patuloy ni Itay, "naisip ni Ed na 
magpanggap na ibang lalaki si Jeffrey." 

Bigla akong napatingin kay Itay, hindi ko naalintana na basa ng 
luha ang aking mga mata. 

"Ang Kuya?" tanong ko. "Siya ang may pakana nito?" 

"Matagal nang nagsisisi si Jeffrey, Christine," ani Itay. "Si Ed 
lang ang lagi niyang pinagbubuhusan ng problema. Kaya nagkaganyan 
ang Kuya mo, hanggang ngayon, hindi na umibig ng seryoso sa babae. 
Baka raw kasi maging kagaya mo." 

Tinawag ni Greg ang Itay dahil may tao raw na naghahanap sa 
kanya. Umalis si Itay at pumasok sa tindahan. Naiwan akong nag-iisip 
sa mga sinabi ng aking ama. 


NAG-TEXT SI JEFFREY pero Jonathan pa rin ang nakalagay 
na pangalan sa aking cellphone. 

"Sna d mo n Ing kita hinlikn. Sna d mo n Ing ako umasa. Sna s 
mnl n Ing kmi nagpasko. Sorry." 

Nasa Maynila ba siya nang magsimula siyang mag-text bilang 
Jonathan? Hindi ko alam kung sasagutin ko ba ang text o hindi. Kaya 
hinayaan ko na lang ito. 


GABI NA NANG DUMATING SI ED sa bahay. Nilapitan ko 
siya at tinanong. 

"Kuya, talaga bang ibinenta mo ang cellphone kay Jeff?" 

"Oo," ani niya. "Kailangan ko ng pera, e." 

"Nasaan si Jeffrey nang unang mag-text ako sa 'yo?" 

"Nandito siya noon, dumalaw lang," sagot ni Ed. "Ako na ang 
nagsabi sa kanya na hindi ko sasagutin ang mga text mo. Kaso, baka 
magalit ka raw kung malaman niya na siya ang ka-text mo. So, sinabi 
ko magpanggap siyang iba." 

Tumahimik lang ako. 

"Sorry, sis, kung nasaktan ka," ani Ed. "Gusto ko lang naman 
na magkabalikan na kayo. Naaawa na ako sa kanya, sa totoo lang." 

Tinignan ko ang Kuya. Kitang-kita naman sa kanyang mga 
mata na ginawa lang niya iyon para sa matalik niyang kaibigan. 
Ngumiti ako at tumango. 

"Okay lang," sabi ko. "Naikuwento na lahat sa akin ni Itay." 

Inakbayan ako ng Kuya at ngumiti sa akin. 

"Paano ba 'yan? Inihatid ko na sila sa terminal kanina. Umuwi 
na ng Maynila. Text mo na lang kung gusto mo pa siyang makita sa 
Maynila. Sa Makati lang nakatira 'yon." 

Seryoso ang mukha ni Kuya, kaya alam kong hindi siya 
nagbibiro. 


KINAGABIHAN, hawak ko ang aking cellphone habang 
nakahiga sa kama. Nakahanda na ang mga gamit namin ni Greg pauwi 
ng Maynila. Mahimbing na natutulog si Greg sa aking tabi. Naisipan 
kong mag-text kay Jeffrey. 

"Bukas ang blik nmin ng mnla. Hope 2 c u agen." 

Tinitigan ko ng matagal ang text ko. Nagdadalawang isip ako 
kung pipindutin ang Send o hindi. Sa bandang huli ay binura ko ang 
aking mensahe. 

Ang tagal kong nag-isip ng isusulat pero hindi ako 
makapagdesisyon sa pagte-text. Nagpasya na akong huwag munang 
mag-text kay Jeffrey. Makailang sandali ay nakatanggap ako ng text 
mula sa kanya. 


"Ikw Ing ang babeng pnkmmhal ko. Mtgal ko ng pngsisihan 
ang Ihat. Sna mptawad mo ako. I LOVE YOU, CHRISTINE!" 

Napaiyak ako. Hindi ko nasagot ang text sa kaiiyak hanggang 
sa nakatulog ako. 

Chapter 19: ONE MORE TRY 


SA HALIP NA MAGHINTAY ng daraan na bus sa lugar 
namin, nagpasya kami ni Greg na pumunta sa siyudad at doon sa 
terminal sumakay ng bus papuntang Maynila. Doon makakasiguro 
kaming makakasakay ng maayos. Isang oras rin kaming naghintay 
hanggang sa makasakay kami. 

Tahimik lang ako sa buong biyahe. Kahit kay Greg ay hindi 
ako kumikibo. Alam niya na malungkot ako. Hawak ko ang aking 
cellphone at pinindot ang Menu. Sa Phone Book, pinindot ko ang 
Select. Hinanap ko ang salitang Edit at pinindot ito. Pinalitan ko ang 
pangalan ni Jonathan ng Jeffrey at si-nave ko ang bagong pangalan. 

Isa-isa kong binasa ang mga naka-save na text messages sa 
aking Inbox na nagmula kay Jeffrey hanggang sa pinakahuling 
mensahe: 

"Ikw Ing ang babeng pnkmmhal ko. Mtgal ko ng pngsisihan 
ang Ihat. Sna mptawad mo ako. I LOVE YOU, CHRISTINE!" 

Hindi ko napigilang mapaluha. Nagbalik lahat ng alaala nitong 
mga nakalipas na araw. 

"Christine, okay ka lang?" narinig kong tanong ni Greg. 

Pinahid ko ang aking mga luha at tumango sa kanya. 

"Oo naman," sabi ko. 

Hinawakan ni Greg ang aking kamay. Napaka-reassuring ang 
kanyang mga tingin sa akin. Hindi ko na naman napigilang umiyak. 

"Mahal ko pa rin siya, Greg," sabi ko. 

Inakbayan ako ni Greg at inilagay ang aking ulo sa kanyang 
balikat. 

Narinig naming tumunog ang aking cellphone. Tinignan ko 
kung kanino galing ang text. Kay Jeffrey. Tumingin ako kay Greg. 
Tumango lang siya. Binasa ko ang mensahe. 

Napangiti ako. Ipinabasa ko kay Greg ang text at napangiti rin 


siya. Nag-ring ang aking cellphone. Galing kay Jeffrey ang tawag. 
Sinagot ko ito. 


"Hello?" 

"Mag-iingat ka lagi, ha?" ani Jeffrey sa kabilang linya. 

Parang may kakaiba sa kanyang tinig. Hindi ko alam kung ano. 
"Nasaan ka?" tanong ko, nagtataka. 

"Basta, nandito lang ako para sa 'yo," ani niya. 

Tumayo ako sa aking kinauupuan at lumingon-lingon sa loob at 


labas ng bus. Napangiti ako nang makita ko si Jeffrey na nasa likod ng 
aming inuupuan sa loob ng bus. Kasama niya si Tina. Kinalabit ko si 
Greg at itinuro ko ang kinaroroonan ni Jeffrey. 


Ibinaba ni Jeffrey ang kanyang cellphone. 

Tumayo naman si Greg at nakipag-palit ng upuan kay Jeffrey. 
Nang magkatabi na kami ni Jeffrey ay napangiti ako sa kanya. 
"Sinusundan mo ba ako?" tanong ko. 

"Matagal na," ani niya. 

Sinilip ko sina Greg at Tina sa likuran. Tuwang-tuwa ang 


dalawa sa pakikipagbiruan at kuwentuhan. 


"Akala ko nasa Maynila na kayo," sabi ko kay Jeffrey. 
"Sino'ng nagsabi?" ani Jeffrey. 

"Si Ed." 

"Naniwala ka naman sa gagong 'yon." 

Inakbayan niya ako at hinalikan sa noo at sa labi. Hinayaan 


niyang ipatong ko ang aking ulo sa kanyang balikat. 


"Ni minsan ba, hindi mo naisip na ako si Jonathan?" tanong 


niya sa akin. 


"Hindi," sagot ko. "Pero kapag naiisip ko 'yung nakita kitang 


nag-text noong kumakain tayo ng pizza, at 'yung hindi ka nakasagot 
dahil naiwanan mo ang cellphone mo, at pareho kayong nagtatrabaho 
sa Pfiezer, med. rep... ang mga biro ni Kuya... Hindi ko nga malaman 
kung bakit hindi ko kaagad nakuha 'yon, e." 

"Convincing ba?" 

"Oo, sobra." 

"Sorry kung naloko ka," ani Jeffrey. "Sana maintindihan mo 
kung bakit ko nagawa lahat 'yon..." 

"Tama nga si Greg," sabi ko. "Magagawa mo ang lahat para 
lang mapalapit uli ako sa iyo. Kung sana'y nakinig na lang ako sa payo 
niya noon..." 

"May gusto ba sa iyo si Greg?" tanong ni Jeffrey. 

"Mag-best friend lang kami nun," sabi ko. "At kung may gusto 
man iyan sa akin, e 'di sana'y hindi 'yan bading." 

Dumungaw sa amin si Greg. 

"Narinig ko 'yon." 

Nagkatinginan kami ni Greg. Ngumiti ako at kinindatan ko 
siya. Alam ko na imposible kaming magmahalan dahil kapiling ko ang 
una kong pag-ibig na si Jeffrey. 

"Oo nga pala, may naalala ako," sabi ko kay Jeffrey. "Ano ang 
pinagsasabi mo kay Tina?" 

"Ha? Bakit?" 

"Sabi niya sa akin na sinabi mo raw sa kanya na kaya raw ako 
galit sa iyo ay dahil hindi ako ang Mama niya," sagot ko. 

Biglang natawa si Jeffrey. 

"O, bakit ka natawa diyan?" 

"Iyon ba?" sabi ni Jeffrey habang natatawa. "Si Ed ang nagsabi 
sa kanya nun, 'di ako." 

Ay, ang kapatid ko talaga! 


THE END 


ss A BACSA 
BOOK TWO 


in original Filipino text 

"Kasi po, nakita ko siya sa simbahan kahapon ng umaga may 
kasamang ibang babae," sabi ni Gie habang humihikbi. "Okay lang 
sana kung kamag-anak niya 'yon, e. Ang kaso, hindi po. Kaklase ko 
noong high school 'yung kasama niya." 

Naawa ako kay Gie sa mga narinig ko. Palaging ganoon na 
lang ang dahilan ng pag-aaway nilang magkasintahan. Mabait siyang 
tao at hindi yata nararapat na basta-basta lang siyang tratuhin ng 
ganoon ni Boyet. 

"Huwag mo nang isipin 'yon," sabi ko. "Marami pang lalaki 
diyan na mas higit pa sa kanya." 

Ewan ko naman kung bakit iyon ang nasabi ko. Wala lang. 
Siguro para may masabi lang sa kanya sa oras ng kanyang 
kalungkutan. Isa pa, mas boto pa ako kay Allan. 

"Tulad ni Allan, 'yung anak ni Mang Ramon," dugtong ko. 
"Panay ang tingin sa iyo kanina." 

Tinignan lang ako ni Gie. Alam niya ang gusto kong sabihin. 

"Hindi ko naman masisisi ang nanay mo na piliin si Allan 
kaysa kay Boyet. Unang-una, graduate ng kolehiyo, propesyonal. 
Pangalawa, mukhang disente," paliwanag ko. "Hindi por que guwapo 
si Boyet ay okay na." 

Huminto na rin si Gie sa pag-iyak. Nakita ko na ginamit na 
niya ang aking panyo. 

"Siguro nga, Sir," ani niya. "Hindi lang naman siya ang lalaki 
sa mundo, a. Makikita niya..." 

"Ganyan," sabi ko ng pabiro. "Tignan mo ako, walang 
problema..." 

Tinignan lang ako ni Gie at ngumiti. Alam niya kasing wala pa 
rin akong girlfriend mula nang kami ay magkakilala. 

"O, e 'di ngumiti ka rin," sabi ko. 


Ito ay kathang isip lamang. Ang mga tauhan, lugar, at pangyayari ay 
nanggaling sa imahinasyon ng may-akda. Anumang pagkakahawig 
nito sa totoong tao, nabubuhay man o hindi, ay pawang nagkataon 
lamang. 

PANIMULA 


Matapos kong maibigay ang manuscript ng Kiing dng Txt i My 
KuPdo (",), hinikayat ako ng mga tagapaglathala na magsulat pa. Kaya 
binigyan nila ako ng mga mungkahi at inilista ko ang mga ito. Ngunit, 
nakaisip na ako ng pangalawang nobela. Paano kung nagkaroon ng 
girlfriend si Kuya Ed? Naalala ko noon na may nagsabi sa akin ng, "I 
like you, but that doesn't mean that I love you." Kaya ginamit ko ang 
katagang ito at nagsimulang isulat ang kuwento. 


May mga pagkakataong napapahinto ako sa pagsusulat noong 
mga panahong iyon. Ngunit ang kuwento ni Ed ay unti-unting 
lumadlad sa aking harapan. Ang mga tauhan mismo ang nagdikta ng 
takbo ng kuwento. Nakatulong rin ang kasikatan ng game show na 
Who Wants To Be a Millionaire? Ginamit ko ang mga life lines ng 
mismong laro bilang pamagat ng aking mga kabanata. Bilang theme 
song, ang She ni Charles Aznavour ang naglalaro sa aking isipan 
habang isinusulat ito. Hindi ko inaasahan ang naisulat kong ending 
pero nagustuhan ko ang kinalabasan. Isinumite ko ito sa tagapaglathala 
noong Pebrero 2002. Inilimbag ito kasama ng tatlo pang mga kuwento 
tulad ng Eyes On Me na isinulat ng aking asawa. 


Ang kuwento ng Can I Use My Love Line? ay nagsimula 
pagkatapos ng kuwento ng Kiing dng Txt i My KiPdo (",). At sa mga 
nagtatanong kung ang kuwento ni Ed ay may pagka-whirlwind 
romance, ang masasabi ko ay... basahin n'yo na lang kaya. 


- Issa N. Uycoco-Bacsa, Setyembre 2015 


Part One: 50:50 


DUMATING AKO SA AKING PT CLINIC limang minuto 
bago mag-alas otso ng umaga at nadatnan kong sarado pa ito. 
Nakakapagtaka. Kadalasan kasi ay bukas na ang clinic mga alas-siyete 
y medya ng umaga dahil maagang dumarating si Gie, ang aking clinic 
manager. Bakit kaya wala pa siya ngayon? Katatapos lang ng Pasko at 
Bagong Taon at ito ang unang araw ng trabaho. Kaya maganda sanang 
umpisahan ang taon ng walang late, 'di ba? 

Binuksan ko ang clinic. Pinaandar ko na ang aircon, ang radyo, 
at naghanda na rin ng mga kagamitan sa physical therapy --- nagpainit 
ng tubig, naglabas ng mga tuwalya, at iba pang gamit. 

May-ari ako ng isang PT clinic sa aming lugar dito sa 
Moncada, Tarlac. Naipundar ko ito pagkatapos kong magtrabaho 
bilang physical therapist sa Guam. Mahigit dalawang taon ang kontrata 
ko doon at pagkatapos ay nagdesisyon na akong bumalik ng Pilipinas 
at magtayo ng clinic dito. Ayaw ko rin iwanan ng matagal ang Itay at 
ang kapatid kong si Christine. Noong mga panahong iyon, mahigit 
dalawang taon na ang nakakalipas, ay wala pang PT clinic dito kaya 
madali akong nakakuha ng mga pasyente. Hindi naglaon ay 
tumatanggap na rin ako ng mga PT interns mula sa Pangasinan, Nueva 
Ecija, Baguio, at Cagayan. Nang lumaon, nagpatayo ako ng maliit na 
bahay sa likod ng clinic na nagsisilbing dormitoryo ng mga interns 
habang narito sila sa Tarlac ng tatlong buwan. 

Kaga-graduate lang ni Gie ng nursing nang kunin ko siyang 
sekretarya at manager dito sa clinic. Kapapasa lang niya noon ng board 
exam at nangangailangan siya ng trabaho. Hindi kasi siya pinalad na 
makapasok sa mga ospital sa Maynila at sa siyudad ng Tarlac kaya 
nag-apply siya sa akin. Tamang-tama noon at nangangailangan ako ng 
makakatulong sa pagsisimula ng negosyo. Balak rin niyang mag- 
abroad kaya pinayagan ko siyang mag-review at kumuha ng CGFNS. 
Kaso, hindi naman siya pinalad na makapasa. Mula noon ay nanatili na 
dito sa clinic si Gie. 

Masipag naman sa trabaho si Gie. Naaasikaso niya ang mga 
buwanang obligasyon tulad ng renta, bayad sa kuryente, tubig, at 

telepono, taxes, pati ang pagtanggap at pagresibo ng mga bayad ng 
pasyente. Makikita mo sa kanya ang kanyang galing sa pagma-manage 
ng isang clinic. Ma-PR siya kaya marami akong nakukuhang pasyente 
mula sa iba't-ibang bayan at barangay. Si Gie yata ang lucky charm ko 
sa negosyo. 


ALAS-OTSO Y MEDYA NA, wala pa rin si Gie. Wala pa 
namang darating na mga interns ngayon dahil hindi pa tapos ang 
bakasyon ng mga estudyante. Nag-alala tuloy ako. Paano na kung 
sabay-sabay magdatingan ang mga pasyente ngayong umaga? Solo 
flight yata ako ngayong Enero 2, a. 

Umupo muna ako at nagbasa ng diyaryo upang 
makapagpahinga. Galing kasi akong siyudad kaninang umaga. Hinatid 
ko kasi si Christine at ang kanyang best friend na si Greg sa bus 
terminal. Kaysa naman makipag-agawan at makipagsiksikan sa mga 
bus na dumadaan sa Moncada, minabuti naming sadyain ang bus 
terminal sa siyudad. Bumalik na sila ng Maynila kung saan sila 
nagtatrabaho bilang manunulat sa telebisyon. 

Alam kong sumunod rin sa kanila ang aking best friend na si 
Jeffrey, ang childhood sweetheart ng utol ko. Kasama niya ang 
kanyang anak na si Tina, na ngayon ay maglilimang taon na. Silang 
apat ay papuntang Maynila sa mga oras na ito at harinawa'y 
magkabalikan na sina Jeffrey at Christine matapos ang limang taong 
pagkakahiwalay. 

Kapag naaalala ko ang love story nina Jepoy at Chris, hindi ko 
mapigilang tanungin ang aking sarili. Kailan kaya ako magkakaroon 
ng girlfriend? Iyong mamahalin ng lubusan. Hindi naman ako kasing 
guwapo ni Jepoy, at ng mga artistang nakakasalamuha ni Christine sa 
TV, pero may hitsura naman ako --- matangkad, mataba nga lang. 
Magtu-29 na ako sa February 14, at malapit nang mawala ang aking 
edad sa kalendaryo. 

May inirereto sa akin si Aling Etang, ang ina ni Gie. Sabi niya 
ay ligawan ko raw si Lyn, ang ate ni Gie na teacher. Hindi ko lang 
maderetso si Aling Etang na ayaw kong nirereto ako kung kani-kanino. 
Pero, in fairness, maganda si Lyn --- simple lang at napapabalitang 
magaling na guro ng Grade I. Ang kaso, alam kong may boyfriend na 
siya, si Hernan, guro rin at kakilala ko pa. 


TAMA NGA ANG AKING HINALA, sabay-sabay 
nagdatingan ang mga pasyente. Napahinto ako sa aking pagbabasa ng 
diyaryo nang dumating ang dalawang pasyente kasama ang kani- 
kanilang alalay. Pinili kong unahin ang pinakamatanda at inalok ko ng 
diyaryo ang pangalawang pasyente upang malibang habang 
naghihintay. 

"Dito muna kayo, Aling Rosa," alok ko. "Magbasa muna po 
kayo ng diyaryo." 

"Wala ka yatang kasama ngayon," ani Aling Rosa. 

"Oo nga po," sabi ko. "Baka mali-late lang si Gie. Darating rin 
po 'yon." 

Para akong hilong-talilong sa pagte-therapy noong umagang 
iyon. Sumasagot pa ako ng mga tawag sa telepono. At may dumating 
pang pangatlong pasyente, si Mang Ramon at ang kanyang anak na si 
Allan. Kilala ko si Allan dahil alam kong siya ang nirereto ni Aling 
Etang para kay Gie. 

Pasado alas-nuwebe na ng umaga nang dumating si Gie, 
nagmamadali. 

"Good morning, Sir Ed!" bati niya sa akin. 

Agad niyang nilapag ang kanyang bag sa mesa, naglabas ng 
mga folders ng mga pasyente mula sa filing cabinet, at tinulungan na 
ako sa pagte-therapy. 

Hindi ko siya pinapansin. Mainit na ang ulo ko noong mga 
sandaling iyon. Nahalata siguro ako ni Gie kaya tumahimik na lang 
siya. Tatlo na silang ite-therapy ko ngayong umaga. 


ALAS-UNA NA NG HAPON kami natapos kay Mang Ramon. 
Wala pang pasyenteng kasunod. Pumasok ako sa aming quarters at 
nagpahinga. Sa pagod ko ay napahiga ako sa kama. Narinig ko si Gie 
na pumasok at may itinatanong sa akin. 

"Sir Ed, bibili lang ako ng kanin at ulam. Ano po ang ipabibili 
ninyo?" 

"Bakit late ka nang dumating, Angelina?" ang tanong ko. 

Nakapikit lang ako nang sabihin ko iyon, ang kanang braso ko 
ay nasa aking noo. Hindi siguro nagustuhan ni Gie ang sagot ko sa 
kanyang tanong. Isa pa, ayaw niya na tinatawag siya sa buo niyang 
pangalan. 

"E, Sir, sorry po. Tinanghali po ako ng gising," sagot ni Gie. 
"Sorry po, hindi na mauulit." 

Idinilat ko ang aking mga mata at tinignan si Gie. Napansin ko 
na namamagta ang kanyang mga mata. 

"Napaano 'yang mga mata mo?" tanong ko. 

Hindi sumagot si Gie. Tumalikod siya sa akin at kinuha ang 
kanyang wallet mula sa kanyang bag. 

"Umiyak ka ba?" tanong ko uli. 

"Hindi po," sagot ni Gie. "Wala po ito. Bibili na po ako. May 
ipabibili po ba kayo?" 

Noon ko lang naalala na hindi pa pala kami nanananghalian. 
Bumangon ako at dinukot ang aking wallet mula sa likurang bulsa ng 
aking pantalon. 

"Sige, ibili mo na rin ako ng dalawang kanin, bahala ka na sa 
ulam." 

Iniabot ko sa kanya ang sandaang piso. 

Kinuha naman ni Gie at nagtanong, "Ano'ng softdrinks po?" 

"Bahala ka na rin," sabi ko. 

Humiga uli ako. Narinig ko na lang ang pagbukas at pagsara ng 
pintuan sa pag-alis ni Gie. Nagulat na lang ako nang kalabitin ako ni 
Gie upang sabihin na kakain na kami. Nakaidlip pala ako. Bumangon 
ako at nagtungo sa mesa kung saan nakahanda na ang mga plato, 
kubyertos, baso, at ang kanyang biniling ulam, kanin, at softdrinks. 

Tahimik lang kaming kumain. Naisip niya siguro na mainit pa 
rin ang ulo ko. Nahalata ko kasi na ilag sa akin si Gie. 

Sabay kaming natapos kumain ni Gie. Pero napansin ko na 
kaunti lang ang kanyang kinain, hindi pa naubos ang kanyang kanin. 

"Bakit kakaunti lang ang kinain mo? Kain ka pa, ang daming 
ulam, o," sabi ko. 

"Busog na po ako," sabi niya habang itinatabi ang kanyang 
kubyertos sa plato. 

"Nagda-diet ka?" tanong ko. "Hindi ka naman tumaba noong 
Pasko, a." 

Biro ko lang iyon kay Gie. Palabiro kasi akong tao, Kahit ang 
kapatid kong si Christine ay napipikon at naloloko ko sa aking mga 
pagbibiro. 

Umiling si Gie. Ngumiti lang sa akin at sabay tumayo at 
iniligpit ang kanyang pinagkainan. 

"Kukunin ko na po ito, Sir Ed," sabi ni Gie sabay kuha ng 
aking plato at kubyertos. "Huwag po kayong mag-alala, hindi totoo 
ang pamahiin." 


Nagtungo siya sa lababo at nagsimulang maghugas. Sinundan 
ko siya ng tingin. Hindi ko rin napigilang tumayo at sundan siya sa 
lababo. 

"Sino naman ang nagsabing naniniwala akong kapag niligpitan 
ng pinagkainan ay hindi mag-aasawa?" tanong ko. 

Bigla akong napahinto at nag-isip. Wala nga akong girlfriend 
hanggang ngayon. Kung iisipin, mula nang dumating ako galing 
Guam, wala pa akong naging girlfriend dito. Ang huli kong girlfriend 
ay isang Amerikana sa Guam at hindi pa kami nagtagal. 

"Oo nga, ano?" pabiro kong sinabi. "Hanggang ngayon wala pa 
rin akong girlfriend. Siguro nga, Gie, totoo. Kaya sa susunod, huwag 
mo na akong pinagliligpitan, ha?" 

Ngumiti lang si Gie sa aking pagbibiro at nagpatuloy sa 
kanyang paghuhugas. "E, hindi naman po kasi kayo nanliligaw," ani 
Gie na parang nagse-sermon. 

"Sabihin mo nga sa akin, Gie," patuloy ko, "pangit ba ako?" 

Tinignan ako ni Gie at ibinalik ang pansin sa kanyang 
ginagawa. "Hindi naman po. May hitsura naman po kayo," ani Gie. 
"Tumataba nga lang. Ang lakas n'yo kasing kumain." 

Tinignan ko ang aking sarili at kinapa ko ang aking tiyan. Tama 
si Gie. Tumaba nga yata ako ngayon. "Kailangan ko nga sigurong 
mag-diet," sabi ko. 

Tinignan ako ni Gie na parang hindi makapaniwala sa sinabi 
ko. 

Hindi ko sinasadyang pagmasdan si Gie. Napansin niya siguro 
na hindi pa ako umaalis sa may lababo. 

"Bakit po?" tanong niya. 

"Ikaw naman, Bagong Taon, nakasimangot ka diyan," sabi ko. 

"Wala po ito," ani niya. 

"Siguro, nag-away na naman kayo ng boyfriend mong hip-hop, 
ano?" biro ko uli. 

Tinignan uli ako ni Gie. Nakangiti lang ako sa kanya, nahulaan 
ko nga yata ang kanyang iniisip. Nanatili siyang tahimik. Binalikan 
niya ang mesa at iniligpit ang mga natirang pagkain. Nilinis na rin niya 
ang mesa. Naiwan akong nakatayo sa may lababo. Hindi na ako 
nagsalita pa. Hindi ko naman puwedeng pilitin si Gie na umamin. 
Kaya lumabas na lang ako sa aming quarters. 


UMUPO NA LANG AKO sa aking mesa at ipinagpatuloy ang 
pagbabasa ng diyaryo na naudlot kanina sa pagdating ng mga 

pasyente. Narinig kong umupo si Gie at kumuha rin ng diyaryo. Unti- 
unti kong ibinaba ang diyaryo upang silipin kung tama nga ang hinala 
ko. Hindi ko naman inaasahan na nakatingin pala si Gie sa akin. 

"O, ano?" patay-malisya pa akong nagtanong sa kanya. 

"Tama nga po kayo," ani Gie. "Nag-away nga po kami ni Boyet 
kagabi." 

Ibinaba ko ang diyaryong binabasa ko at hinarap ko siya. 
Nakatungo na si Gie at gusto na niyang umiyak. Dinukot ko ang aking 
panyo mula sa aking bulsa at iniabot ko ito sa kanya. Mabuti na lang at 
bago ang panyo at nalagyan ko ng kaunting pabango. Pagka-abot ko sa 
kanya ng panyo ay bigla siyang umiyak. 

"Kasi po, nakita ko siya sa simbahan kahapon ng umaga may 
kasamang ibang babae," sabi ni Gie habang humihikbi. "Okay lang 
sana kung kamag-anak niya 'yon, e. Ang kaso, hindi po. Kaklase ko 
noong high school 'yung kasama niya." 

Naawa ako kay Gie sa mga narinig ko. Palaging ganoon na 
lang ang dahilan ng pag-aaway nilang magkasintahan. Mabait siyang 
tao at hindi yata nararapat na basta-basta lang siyang tratuhin ng 
ganoon ni Boyet. 

"Huwag mo nang isipin 'yon," sabi ko. "Marami pang lalaki 
diyan na mas higit pa sa kanya." 

Ewan ko naman kung bakit iyon ang nasabi ko. Wala lang. 
Siguro para may masabi lang sa kanya sa oras ng kanyang 
kalungkutan. Isa pa, mas boto pa ako kay Allan. 

"Tulad ni Allan, 'yung anak ni Mang Ramon," dugtong ko. 
"Panay ang tingin sa iyo kanina." 

Tinignan lang ako ni Gie. Alam niya ang gusto kong sabihin. 

"Hindi ko naman masisisi ang nanay mo na piliin si Allan 
kaysa kay Boyet. Unang-una, graduate ng kolehiyo, propesyonal. 
Pangalawa, mukhang disente," paliwanag ko. "Hindi por que guwapo 
si Boyet ay okay na." 

Huminto na rin si Gie sa pag-iyak. Nakita ko na ginamit na 
niya ang aking panyo. 

"Siguro nga, Sir," ani niya. "Hindi lang naman siya ang lalaki 
sa mundo, a. Makikita niya..." 

"Ganyan," sabi ko ng pabiro. "Tignan mo ako, walang 
problema..." 

Tinignan lang ako ni Gie at ngumiti. Alam niya kasing wala pa 
rin akong girlfriend mula nang kami ay magkakilala. 

"O, e 'di ngumiti ka rin," sabi ko. 


Tamang-tama at may dumating na pasyente kaya tumayo na 
ako at inasikaso ito. Nakita ko na lang si Gie na sumunod sa akin, 
naghahanda ng mga gamit at tinulungan ako. 


ALAS-SINGKO NG HAPON ng dumating si Boyet sa clinic, 
may dalang bulaklak. May pasyente pa ako nang dumating siya kaya 
hindi ko siya gaanong nakita. Napansin ko na lang si Gie na lumabas 
ng clinic at doon sila nag-usap. Dinig na dinig pa sa loob ng clinic ang 
pagtaas ng boses ni Gie kaya nagtinginan kami ng aking pasyente. 


NAKAKAALAM LANG AKO NG MGA BALI-BALITA sa 
bayan namin sa mga pasyente kong tsismoso't tsismosa. Hindi ko nga 
malaman kung paano nila nalalaman ang mga nangyayari gayong ang 
mismong tao na kasangkot doon sa pangyayari ay walang kaalam- 
alam. Tulad na lang ng pasyente ko ngayong si Mang Isko. Na-stroke 
siya kamakailan lang at dito sa aking clinic siya nagpapa-therapy para 
manumbalik ang natitirang lakas ng kanyang kanang bahagi ng 
katawan. 

"Ed, balita ko nililigawan mo 'yung anak ni Etang," ani Mang 
Isko na nabubulol. 

Nabigla ako sa sinabi ng aking pasyente. "Ano po?" tanong ko. 

"Hindi ba siya ang anak ni Etang?" tanong ni Mang Isko sabay 
turo sa may pintuan waring tinutukoy si Gie. 

"Si Gie?" tanong ko. "Anak nga po siya ni Aling Etang, pero 'di 
ko po siya nililigawan, Mang Isko." 

Hindi ko namalayan na naroon pala si Gie na nakatayo sa may 
pintuan at narinig niya ang aking sinabi. Hawak niya ang dalang 
bulaklak ni Boyet pero padabog na itinapon ni Gie ang mga ito sa 
basurahan at dumiretso sa CR. Sinundan ko siya ng tingin at 
pagkatapos ay ibinalik ang aking pansin sa therapy. 

"E, sino 'yung anak ni Etang na nililigawan mo? 'Yung 
panganay?" tanong uli ni Mang Isko. 

"Si Lyn po 'yon," sabi ko. 

"Oo nga, si Erlinda. Iyon ang titser, 'di ba?" 

"Opo." 

"Totoo bang nililigawan mo si Erlinda?" 

"Hindi po." 

"Sabi sa akin sa palengke, nililigawan mo raw. Balita ko, gusto 
ka nga ni Loreta." 


95 


Hindi na ako nagsalita pa. Si Aling Etang kasi ay mahilig 
manghikayat sa mga lalaki na ligawan ang kanyang dalawang anak. 
Alam kong nirereto niya si Allan kay Gie. Kaya nga laging si Allan 
ang kasama ni Mang Ramon kapag nagte-therapy dito sa aking clinic. 
Pero ewan ko ba kay Gie, mas gusto pa niya si Boyet. At ako naman 
ay laging pinipilit ni Aling Etang na ligawan si Lyn. Hindi ko naman 
magawa dahil alam kong kasintahan ni Lyn si Hernan. 

Matagal rin sa loob ng CR si Gie. Narinig kong pumasok pa 
siya ng quarters at doon nagkulong. 

Nang matapos akong mag-therapy, hindi pa rin lumalabas si 
Gie mula sa quarters. Kaya ako na ang tumanggap ng bayad ng 
pasyente at nagresibo. Hinayaan ko na lang si Gie na mag-ayos ng 
kanyang sarili matapos makipag-usap sa kanyang boyfriend. 

Nagligpit na ako ng mga gamit. Makalipas ng labinlimang 
minuto ay lumabas na rin si Gie sa quarters. Halatang umiyak na 
naman siya. 

"Nag-away ba kayo ni Boyet sa labas?" tanong ko. 

"Humihingi po ng tawad," ani Gie. "Hindi ko po tinanggap ang 
paliwanag niya. Nagalit. Ayun, nilayasan ko nga." 

"Sige, alis na tayo," sabi ko. "Ihahatid na kita sa inyo." 

Ngayon lang ako nag-alok na ihatid si Gie sa kanilang bahay sa 
loob ng mahigit dalawang taon naming pagkakakilala. Naisip ko kasi 
na baka abangan siya ni Boyet sa kung saang kanto at saktan pa ito. 

"Naku, huwag na po, Sir Ed," ani Gie. 

"Baka abangan ka pa ni Boyet diyan, mahirap na," sabi ko 
naman. "Mabuti na 'yon, safe ka dahil kasama mo ako." 

Tumahimik na lang si Gie. Naisip niya siguro na may punto 
ako. Pagkasara namin ng clinic ay tumawag na ako ng tricycle. 
Pinasakay ko muna si Gie, bago ako, at nagtungo na kami sa kanilang 
bahay. 

Sinalubong kami ni Aling Etang. Kasing tanda niya si Itay, mga 
60 anyos na. Mataba at malakas pa ang pangangatawan. Nagtitinda 
siya ng karne ng baboy at manok sa palengke at halatang kararating rin 
niya mula sa pagtitinda. 

"Magandang gabi po, Aling Etang," bati ko. 

"Uy, Edong, mabuti napasyal ka," ani Aling Etang. 

Ewan ko ba dito sa matandang ito, Edong pa rin ang tawag sa 
akin. Palayaw ko pa iyon noong bata pa ako. Sana binuo na lang niya 
ang aking pangalan, Edward. 


"Hinatid ko lang po si Gie," sagot ko. "Nag-away po sila ni 
Boyet at nakita kong dumaan sa clinic 'yung lalaki. 'Ika ko sa kanya, 
baka abagan siya sa may kanto at saktan." 

"Naku, salamat," ani Aling Etang. "Ewan ko ba dito kay Angie 
at gustong-gusto 'yang si Boyet. Sabi ko sa kanya, si Allan na lang 
sana ang boyfriend niya, dentista pa." 

"Inay naman," ani Gie. 

Mahigit isang taon ng mag-boyfriend sina Gie at Boyet. 
Tandang-tanda ko pa na araw-araw tumatambay sa clinic si Boyet para 
lang hintayin si Gie. Hindi pa tapos ng pag-aaral si Boyet dahil 
palipat-lipat ng kurso sa kolehiyo. Ang pagkaka-alam ko ngayon ay 
isang vocational course na ang kanyang kinukuha. Ayaw daw ni Aling 
Etang kay Boyet dahil barumbado. Minsan raw kasi ay napabalitang 
nakipabasag-ulo sa mga kalalakihan dahil lang sa laro ng bilyar. 

Ayaw kong madamay pa sa diskusyunan tungkol kay Gie at 
Boyet kaya sinadya kong ibahin ang usapan. 

"Yaman din lamang na naihatid ko na si Gie, Aling Etang, aalis 
na po ako," paalam ko sa kanilang dalawa. 

"Tumuloy ka muna, narito si Lyn. Sandali, tatawagin ko," ani 
Aling Etang. "Lyn, lumabas ka muna riyan, may bisita ka." 

Pumasok na si Aling Etang sa kanilang bahay at nakita kong 
kumatok sa isang pintuan. Pagkatapos ay dumiretso sa kusina at 
mukhang maghahanda pa ng maihahain. 

Napatingin naman ako kay Gie. Ngumiti lang siya sa akin. 

"Thank you sa paghatid n'yo sa akin, Sir Ed," sabi ni Gie. 
"Tuloy na po kayo. Lalabas na po si Ate." 

At pumunta na si Gie sa kanyang silid. 

Napasubo yata ako doon, a. Wala naman sa balak ko ang 
dalawin si Lyn. Pahamak talaga si Aling Etang. Bakit naman kasi may 
mga magulang na mahilig magreto ng mga anak sa gustong 
manugangin? 

Pumasok na lang ako ng kanilang bahay. Siya namang paglabas 
ni Lyn sa kanyang silid. Maganda si Lyn. Katulad ni Gie, mahaba rin 
ang straight na buhok. Mahaba ang mga pilikmata na lalong 
nagpapaganda sa kanyang mga mata. Mas maganda siya kay Gie, kaya 
lagi siyang kinukuhang Reyna Elena kapag may Santacruzan o kung 
hindi naman ay nagiging beauty queen ng aming bayan. 

Naalala ko noong Grade 6 pa kami, magkapareha kami sa isang 
dula-dulaan. Mula noon ay crush ko na si Lyn pero walang 
nakakaalam noon. Tuwang-tuwa naman si Aling Etang sa aming 

dalawa kaya siguro hanggang ngayon ay umaasa pa siya na maging 
kami ni Lyn balang araw. 

"Magandang gabi sa 'yo, Lyn," bati ko. 

"Ikaw pala, Ed," sabi ni Lyn. "Maupo ka." 

"Baka naman naabala kita," sabi ko. "Pupuwedeng sa ibang 
araw na lang ako bumalik." 

"Hindi naman," ani niya. "Maupo ka. Napasyal ka." 

Umupo kami na magkaharap sa may sala. 

"Actually, hinatid ko lang ang kapatid mo dito," sabi ko. "Nag- 
away sila ni Boyet kanina sa clinic. Sabi ko kay Gie, ihatid ko na siya 
at baka kasi abangan pa siya at saktan." 

"Ganoon ba?" ani Lyn. "Salamat, Ed. Pasensiya ka na sa 
kapatid ko. Talagang in love sa Boyet na iyon, e." 

Pareho na kaming tumahimik. Mabuti na lang at nagsalita sa 
Lyn. 

"Kumusta ka na?" tanong niya sa akin. "Mukhang okay ang 
clinic mo, a." 

"Mabuti naman," sabi ko. "Suwerte nga at masipag si Gie sa 
trabaho." 

Pareho na naman kaming tumahimik. Pinilit kong sirain ang 
katahimikan. 

"Kumusta na kayo ni Hernan?" tanong ko, kahit alam kong 
nakakailang tanungin ito kay Lyn. 

Tahimik pa rin si Lyn pero nagawa niyang ngumiti kahit alam 
kong napipilitan lang ito. Napansin ko kasi ang lungkot sa kanyang 
mga mata. 

"Break na kami ni Hernan," ani niya. "Hindi talaga sila 
magkasundo ni Nanay." 

"I'm sorry," sabi ko. "Hindi ko na sana tinanong pa." 

"Walang ano man 'yon," ani Lyn. "May punto nga siguro si 
Nanay." 

Hindi na ako nakapagtanong pa kay Lyn dahil dumating si 
Aling Etang na may dalang isang tray na may softdrinks at tinapay. 

"Edong, pasensiya ka na dito," ani Aling Etang. "Dito ka na rin 
kaya maghapunan." 

"Naku, huwag na po, Aling Etang," sabi ko. "Wala po kasing 
kasama si Itay sa bahay. Hindi niya po alam na narito ako. Sa ibang 
araw na lang po." 

Makalipas ng ilang minuto ay nagpaalam na rin ako kay Lyn. 
Lumabas na rin si Gie mula sa kanyang silid. 

"Sige po, Sir Ed," ani Gie, "hayaan n'yo, aagahan ko bukas." 


Tumango ako kay Gie. 

"Sige, Ed," ani Lyn. "Mag-iingat ka. Salamat sa pagdalaw." 

"Hanggang sa muli," sabi ko. 

Napatingin ako sa kanyang mga mata. Kahanga-hanga ang 
kanyang kagandahan. Bakit nga ba hindi ko siya ligawan ng 
totohanan? Tutal, siya na mismo ang nagsabi na hiwalay na sila ni 
Hernan. Pero sa kabilang banda, naisip ko na hindi ako dapat 
nagpapadala sa mga udyok ng ibang tao. Hinahayaan lang dapat ang 
pag-ibig. 

"Dalaw ka lagi rito, ha?" sabi naman ni Aling Etang. 

Nagising ako sa aking maikling pagde-daydream sa sinabi ni 
Aling Etang. Hindi na ako umimik o tumango man lang. Umalis na 
ako kaagad. 


NADATNAN KO SI ITAY sa kanyang tindahan. Bukas pa rin 
ito kahit pasado alas-siyete na ng gabi. Hindi pa pala siya 
naghahapunan dahil hinihintay niya ako. Tinulungan ko na si Itay na 
magsara ng tindahan. 

Pagkatapos noon ay pinakain ko ang aking mga alagang 
goldfish. At naglapitan naman ang aking mga alagang Japanese spitz at 
Persian cat. Habang ang aking alagang mynah ay sumisigaw ng aking 
pangalan. 

"Good evening, King," bati ko sa aking Japanese spitz sabay 
haplos sa kanyang ulo. 

"Good evening, Queen," bati ko naman sa aking Persian cat at 
binuhat ko ito. 

"Ed! Ed!" tunog ng aking mynah. 

"Oo, narinig kita!" sigaw ko naman sa ibon. 

"Pangit! Taba!" sabi ng ibon. 

"Pangit ka rin!" sagot ko sa ibon. 

Ang alam lang kasing sabihin ng aking alagang mynah ay ang 
aking pangalan, ang mga salitang "taba", "pangit", at "I love you." 
Marunong rin itong sumipol tulad ng mga lalaki kapag nakakakita ng 
seksing babae. Kaya nang minsan ako'y nag-jogging, sumipol ang 
ibon, at na-flattered ako. 

Maliban sa aking trabaho sa PT clinic, ang mga hayop na ito 
ang aking libangan. Kapag narito lang ang best friend kong si Jeffrey 
ay saka lang ako lumalabas at nakikipaglaro ng basketball o bilyar. 
Sabi pa nga ng kapatid kong si Christine, dapat daw ay nag- 
beterinaryo na lang ako kaysa nag-PT. 

HABANG NAGHAHAPUNAN, ikinuwento ko kay Itay ang 
nangyari sa buong araw hanggang sa paghatid ko kay Gie sa kanilang 
bahay. 

"O, ano naman ang masama noon?" tanong ni Itay. "Okay 
naman si Lyn, a. Propesyonal, maganda, mabait, mabuting pamilya." 

"Itay, ayaw ko lang po kasi 'yung ipinipilit sa akin," sabi ko. 
"Hayaan na lang sana ni Aling Etang na ako ang dumiskarte sa anak 
niya." 

"Ano'ng diskarte?" tanong ni Itay. "Hanggang ngayon, wala ka 
pang girlfriend. Hindi ka naman dumidiskarte diyan. Pasalamat ka nga, 
e, may nirerekomenda sa 'yo." 

"Itay naman," sabi ko. "Huwag n'yong sabihing gusto niyo ang 
ginagawa ni Aling Etang." 

"Hindi sa ganoon," ani Itay. "Ang sa akin lang, lumabas ka, 
makihalubilo sa ibang tao. Hindi 'yung lalabas ka lang kapag narito si 
Jeffrey. Palabiro ka nga, pero hanggang ligaw-tingin pagdating sa mga 
babae." 

"Aaminin ko, Itay, hindi ako gaanong lumalabas, nakikpag- 
date. Pero wala nama akonng nagugustuhang babae na taga-rito. Si 
Lyn, crush ko pa po 'yon noong Grade 6. Pero, Itay, may boyfriend 
siya noon." 

"Alam ko," ani Itay. "Dahil kaibigan mo rin naman si Hernan, 
hindi mo na itinuloy ang panliligaw sa kanya." 

Natatandaan pa pala iyon ni Itay. 

"Naisip ko po kasi noon na mas pipiliin ni Lyn si Hernan," 
sagot ko. "Sa taba kong ito, hindi ako magugustuhan ni Lyn." 

"Ayan ka na naman," ani Itay. "Huwag mo ngang isipin 'yang 
katabaan mo. Hindi ka mataba, malaking lalaki ka lang. Hindi 'yan ang 
batayan ng pag-ibig." 

Hindi na ako nagsalita pa. Alam kong sa usapang ito, laging 
may punto ang aking ama. 


KINABUKASAN, pagkagaling ko sa plaza upang mag- 
jogging, nagulat ako sa sinabi ni Itay na nagpadala ng karneng baboy 
at manok si Aling Etang sa amin. Tinanggap naman ni Itay ang mga ito 
dahil wala namang masama sa pagbibigayan. 

"Itay naman," sabi ko, "nakakahiya kay Aling Etang. Ano 'yan, 
suhol?" 


"Pa-minsan-minsan lang ito," ani Itay. "Huwag mo na kasing 
bigyan pa ng pagkahulugan ito. Kumare ko naman si Loreta." 

Naalala ko na ninong nga pala ni Jeffrey si Itay at ninang niya 
si Aling Etang. Kaya kinakapatid niya kaming dalawa. 


PAUWI AKO NG BAHAY mula sa isang pasyente na dinalaw 
ko para sa home service. Nasalubong ko si Lyn sa may plaza. Nakita 
ko na marami siyang dalang mga test papers at notebooks kaya 
tinulungan ko siya hanggang sa maihatid ko siya sa kanilang bahay. 
Maraming kapitbahay ang nakakita sa amin pero hindi ko ito pinansin. 


PAGDATING NG SABADO, nanonood kami ng inaanak kong 
si Tina ng Who Wants To Be A Millionaire? Pilit ginagaya ng bata si 
Christopher De Leon. Ako naman ay nakatuon sa pagsagot sa mga 
katanungan. 

"C. David E. Kelly," sabi ko. 

Pero hindi C ang isinagot ng contestant kundi A. Mali na ang 
contestant. Pero may Php200,000.00 na siya kung tatanggapin niya 
ang tseke. 

"Final answer?" sabi ni Tina. 

Tapos ginagaya niya kung paano inaabot ni Christopher De 
Leon ang tseke sa contestant. Ginagawa niya ito sa akin. 

"Ninong, abot mo na," sabi ni Tina. 

Kunwari ay iniabot ko naman. 

"Ninong, may girlfriend ka na?" tanong ng maglilimang taong 
gulang na bata sa akin. 

Nagulat ako sa tanong niya. "Ako? Saan mo naman nalaman 
'yan?" 

"Sabi ni Papa," sagot ni Tina. 

Naroon si Jeffrey kausap si Itay. Nang pumasok siya sa aming 
sala ay tinanong ko ito. 

"Pare," panimula ko, "ano itong pinagsasabi mo sa bata na may 
girlfriend na ako?" 

"O, 'di ba?" sagot ni Jepoy. "Girlfriend mo na ang kinakapatid 
kong si Lyn. The beautiful Erlinda Sanchez, Miss Moncada... ano'ng 
year nga ba 'yon?" 

Nagtataka ako kung paano nasagap ni Jeffrey ang tsismis na 
ito. Med. rep. kasi ang aking best friend at na-assign siya sa Central at 
Northern Luzon. Hindi man siya araw-araw na naririto sa bayan 

namin, palagi naman kaming nag-uusap sa telepono at nagbabalitaan. 
Hindi ko na nga sinagot ang tanong niya kung kailan naging beauty 
queen ang crush ko. Ang alam ko, kahit taon-taon pa, siya ang 
tatanghalin kong Miss Moncada. 

"Ano? Sino'ng nagsabi sa 'yo?" tanong ko kay Jeffrey. 

"Si Dr. Nuguid," sabi ni Jeffrey. 

"Paano naman nalaman ni Doktor ang tungkol kay Lyn? Hindi 
naman kami nagkikita noon, a." 

"Pare, alam rin 'yan sa Health Center dito sa atin," ani Jeffrey. 
"Pati doon sa laboratoryo ni Dr. Reyes." 

Hindi ako makapaniwala na sobrang bilis kumalat ang tsismis 
tungkol sa amin ni Lyn. Hindi ko pa naman siya pormal na nililigawan 
pero pinangungunahan na ako ng mga kapitbahay. 

Kaya noong gabing iyon ay hindi ako makatulog. Sino ba 
naman ang hindi susuwertehin kung si Lyn ang magiging nobya mo? 
Para kang naka-jackpot ng dalawang milyon kapag siya ang naging 
asawa mo. Bukod sa maganda na, mabait pa. 


PATI SI GIE AY NAKISALI NARIN sa tuksuhan. Minsan, 
nabanggit niya na natuwa sila ni Aling Etang nang makita nila kami ni 
Lyn na magkatabi sa simbahan noong Linggo ng umaga. Hindi naman 
kasi sinasadyang magkatabi kami. Nauna kami ni Itay na dumating 
doon. Sumunod silang tatlo. Nasabi ni Gie na bagay raw kami ng ate 
niya. Kaya panay na ang tukso niya sa akin. Hindi gaya ng dati na ako 
ang nanunukso kay Gie. 

Habang nagkakatuksuhan at kuwentuhan sa clinic, nabalitaan 
ko mismo kay Gie na nagkabalikan na sila ni Boyet. 

"Akala ko ba may ibang girlfriend na siya?" tanong ko. 

"Hindi naman daw niya nililigawan 'yon, Sir," ani Gie. 
"Nagkataon lang na magkasabay silang nagsimba dahil nagkita sila sa 
plaza. Okay naman po ang reason ni Boyet, e. Nag-sorry naman po 
'yung tao." 

"Sigurado ka ba na 'yon ang totoo?" tanong ko. 

"Opo," sagot niya. "Bakit naman po ako madidiskumpiyado? 
Sincere na nag-sorry sa akin si Boyet." 

"Baka kasi masaktan ka uli," sabi ko. 

Sinabi ko 'yon bilang babala sa kanya, isang payong kaibigan. 
Pero hindi ko sinasadyang maging iba ang dating nito kay Gie. 


"Hindi naman po siguro, Sir Ed. Magtu-two years na po kami 
ni Boyet. Alam ko na sincere siya sa akin, 'di gaya ng ibang lalaki 
diyan." 

"Ang ibig kong sabihin, may posibilidad na gawin niya uli sa 
'yo 'yon," paliwanag ko. 

"Bakit, Sir Ed," tanong niya sa akin, "hindi na ba tayo 
puwedeng magpatawad?" 

Hindi na ako nagpatuloy pa. Change topic agad ako. 


KINABUKASAN, habang naghihintay ng tricycle pauwi ng 
bahay, pinara ko ang isang tricycle. Nakita ko na may isang pasahero. 
Hindi ko akalaing si Lyn pala ang pasaherong iyon. Magkatabi tuloy 
kami sa loob ng tricycle. Pagdating namin sa bahay nila, bumaba kami. 
Nakita kami ni Aling Etang kaya napilitan tuloy akong pumasok sa 
kanilang bahay. 

Wala naman kasi kaming pag-uusapan ni Lyn kundi ang aming 
mga alaala noong kami'y magkaklase pa sa elementarya at ang aming 
trabaho ngayon. Kaya pahinto-hinto kami sa pagkukuwentuhan. 
Pareho kaming nag-iisip ng sasabihin sa isa't-isa. Nakakahiya mang 
aminin ang matinding paghanga ko sa kanya, hindi ko magawang 
sabihin na gusto ko siya. Natatameme yata ako. 

Makailang sandali pa ay dumating si Gie kasama si Boyet. 
Guwapo si Boyet, payat nga lamang at may hikaw sa tenga. Sa 
pagkakaalam ko ay mas matanda si Gie sa kanya ng isang taon. 
Kapansin-pansin ang nakatayong buhok ni Boyet na parang inubos ang 
isang katerbang mousse at gel makuha lang ang ganoong hairstyle. 
Maluwag ang t-shirt at pantalon niya, nasa uso, 'yung mga tipong 
nakasayad na sa sahig ang laylayan. 

Bumati sa amin sina Gie at Boyet. Nagkatinginan pa kami ni 
Gie. Ngumiti siya sa akin na para bang nanunukso dahil katabi ko ang 
kanyang ate. Hindi ko nagawang ngumiti dahil naroon si Boyet. Noon 
pa man ay hindi ko gusto ang lalaking ito para kay Gie. 


MULA NOON AY PALAGI NA AKONG DUMADALAW kay 
Lyn. Pero minsan, hindi ko maiwasang hanapin rin si Gie at 
kumustahin. Natatawa na nga si Lyn sa akin dahil kasama ko na nga sa 
trabaho si Gie ay tinatanong ko pa siya kapag dumadalaw ako roon. 

"Kasi hindi naman niya sinasabi sa akin ang tungkol sa 
boyfriend niyang hip-hop, e," dahilan ko kay Lyn. 


103 


"Naku, huwag mo nang tanungin," ani Lyn. "As usual, galit na 
naman sila ngayon." 

Nabigla ako sa balitang iyon. Ilang araw lang ang nakakaraan 
ay excited pa si Gie sa date nila ni Boyet. Ngayon ay nagkagalit na 
naman sila. 

"Hindi ko alam 'yon," sabi ko. "Ano ba'ng mayroon kay 
Boyet?" 

"Ewan ko nga rin," sabi ni Lyn. 

Iniba ko na ang usapan namin ni Lyn. Pilit kong iniwasan ang 
anumang bagay na tungkol kay Gie. Matagal rin ang aming 
pagkukuwentuhan. Medyo magaan na ang pakiramdam ko ngayon 
kapag kausap si Lyn hindi gaya noon na naiilang at nahihiya. 


KINABUKASAN, tinanong ko si Gie tungkol sa sinabi sa akin 
ni Lyn kagabi. 

"Nagselos po kasi si Boyet," sagot ni Gie. "Nakasalubong ko 
po kasi 'yung classmate ko noong college, si Albert. Siyempre, 
babatiin mo, kukumustahin mo, 'di po ba?" 

"Baka naman hindi mo ipinakilala si Boyet," sabi ko. 

"Pinakilala ko po," ani Gie. "Pero iba ang naging 
interpretasyon niya nang hawakan ako ni Albert sa balikat. E, talagang 
ganoon lang kaming magkaklase at saka kabarkada ko po siya noon." 

"Iyon lang, nag-away na kayo?" tanong ko. "Sira ulo rin pala 
ang boyfriend mo, e. Ang kitid ng utak. Immature ang tawag doon." 

Hindi na kumibo si Gie. Masama ang tingin niya sa akin. 
Nasaktan yata siya sa sinabi ko tungkol sa kanyang boyfriend. Hindi 
na rin ako kumibo. Totoo naman ang sinabi ko, a. 


NABALITAAN RIN PALA NI CHRISTINE at Greg ang 
tungkol sa amin ni Lyn. Nag-overnight lang silang dalawa sa bahay 
dahil may inuwi at kinuha lang si Chris na mga gamit at damit. 

"Uy, si Ed, in love," tukso ng aking kapatid. "Magkakaroon na 
ako ng ate sa wakas." 

Alam kong gumaganti lang si Chris sa akin dahil lagi ko siyang 
natatalo sa larangan ng panunukso at pagbibiro. 

"Nakita ko na 'yung girl. Ang ganda niya, ha," sabi naman ni 
Greg na may pagseselos. 


"Tumigil ka diyan, bakla ka," sabi ko kay Greg. "Kung hindi 
ko pa alam, nagseselos ka kay Jeffrey dahil siya ang boyfriend ng 
kapatid ko at hindi ikaw." 

Iba kasi ang pagkabakla ni Greg. Hitsurang lalaki pero kung 
magsalita ay halatang bading. Minsan nga ay nadatnan ko silang 
magkayakap na natutulog na parang mag-asawa. Mag-bestfriend na 
sila noong kolehiyo at pareho pa ng trabaho pagkatapos ng pag-aaral. 
Kapatid na nga ang turingan namin ni Greg. Pero ayon kay Chris, may 
crush raw sa akin ang baklang ito. 

"Hoy, grabe ka! Over ka na," sabi ni Greg. 

Hindi na tinapos ni Greg ang kanyang sinabi dahil biglang 
nagtanong si Christine. 

"Ed, sinagot ka na ba niya?" 

"Hindi pa," sabi ko. "Hindi pa naman kasi ako nagpo-propose, 


"Kailan pa?" tanong niya uli. 

"Ewan ko," sabi ko naman. 

Wala talaga akong balak malaman kung kailan ako sasagutin ni 
Lyn. HIndi ko naman kasi minamadali ang sarili ko sa pag-ibig. 

"Remember, Ed," ani Greg, "magtu-29 ka na sa Valentine's Day 
at wala ka pa ring date for six years in a row." 

"Hoy, hindi a," sabi ko. "Nagka-girlfriend naman ako sa Guam, 
ano? Two years in a row lang. Magti-three kung wala pa ngayon." 

Naisip ko nga ang sinabing iyon ni Greg. Magtatatlong taon na 
nga akong walang girlfriend. At ang sinasabi ko pang girlfriend sa 
Guam ay hindi naman katagalan. Alam mo naman sa ibang bansa, 
normal lang sa kanila ang hiwalayan. 


DUMALAW AKO KAY LYN noong gabing iyon. Lalo siyang 
gumanda nang magpagupit siya ng buhok. Binati ko ang kanyang 
bagong hairdo at ngumiti lamang siya sa akin. Nakita ko siyang 
namula. 

"Totoo naman ang sinabi ko, a. Lalo kang gumanda sa ayos 
mong iyan," sabi ko. "Alam ko ang nasa isip mo, baka nagbibiro lang 
ako. Aaminin ko, palabiro akong tao pero nagsasabi naman ako ng 
totoo." 

"Salamat na lang sa papuri mo," ani Lyn. "Hindi kaya lumaki 
ang ulo ko niyan?" 

Ngumiti siya sa akin at biglang nanahimik. Wala na naman 
akong masabi sa kanya. Ilang araw na lang at Valentine's Day na. 

Naisip kong ipasyal siya sa siyudad at kumain sa isang restaurant 
doon. 

"Lyn," panimula ko. "Puwede ba kitang anyayahang kumain sa 
labas?" 

"Kailan?" tanong niya sa akin. 

"Sa February 14, sa birthday ko. Gusto ko sanang kumain sa 
isang restaurant sa siyudad." 

Tinitigan lang ako ni Lyn at ngumiti. Wala siyang imik. 
Tinitigan ko rin siya. Naghihintay ako ng kanyang sasabihin. Pero 
walang nagsalita sa amin. 


FEBRUARY 14. Birthday ko. Valentine's Day rin. May 
pasyente kami noong araw na iyon at business as usual lang ang 
naging takbo sa clinic. Nang maga-alas kuwatro ng hapon, nagulat ako 
nang biglang nag-brownout. Mabuti na lang at walang pasyente noong 
mga oras na iyon. 

"Okay, interns you may go," sabi ko sa mga interns upang 
magligpit at maghanda nang umuwi. 

Sabay-sabay namang pumasok ng quarters ang mga interns. 
Kanina pa naroo si Gie sa loob ng quarters, may inaayos siguro. 
Napansin kong ako na lang ang natira sa clinic area mag-isa. Kaya 
sinundan ko sila sa quarters. 

Biglang lumiwanag at nagkaroon ng kuryente nang pumasok 
ako ng quarters. Nagulat ako sa kanilang sigawan. 

"Surprise!" 

Nakita ko ang malaking poster na gawa sa cartolina na may 
nakalagay na "Happy Birthday, Sir Ed!" Ang mesa ay puno ng mga 
pagkain at softdrinks. May cake pa na may dalawang kandila na hugis 
2 at 9 sa gitna at hawak ito ni Gie. 

Naghanda pala sina Gie at ang mga interns ng pagkain para sa 
aking kaarawan. Hindi ako makapaniwala sa ginawa nilang ito. Dati- 
rati ay ako pa ang nagpapakain sa aking mga staff. Ngayon lang ako 
walang balak na magpakain dahil alam kong malaki ang gagastusin ko 
sa date namin ni Lyn mamayang gabi. 

"Happy birthday, Sir Ed!" bati ng mga interns. 

"Thank you," sabi ko habang kinakamayan ko ang iba. 

"Happy birthday, Sir," bati ni Gie. 

Tinignan ko si Gie at ngumiti sa kanya. 

"Thank you," sabi ko. "Ikaw ang nagpasimuno nito, ano?" 

Tumango lang si Gie. 


"Sige, Sir Ed," ani Gie. "Make a wish tapos blow the candles." 

Pumikit ako at nag-wish. Sana may girlfriend na ako na 
mamahalin ko ng lubusan ngayong taon na ito. Pagkatapos kong 
humiling ay idinilat ko ang aking mga mata at hinipan ang mga 
kandila. Nagpalakpakan ang lahat. Narinig ko ang mga interns na 
nagtutuksuhan. 

"Kiss!" sabi ng mga interns. 

Natawa ako. Hindi ko pa nahahalikan si Gie magmula noong 
nagkakilala kami. Pero gulat ko nang halikan ako ni Gie sa pisngi. 
Kaya wala akong nagawa kundi halikan rin siya sa pisngi. 

"Sir, sa lips!" tukso ng isang intern. 

"Huwag na," sabi ko nang pabiro. "Baka magselos pa ang 
boyfriend nito." 

Nagtinginan na lang kami ni Gie. Alam niya naman siguro ang 
katayuan namin: ako kay Lyn, siya kay Boyet. 

"Ano ang wish n'yo, Sir?" tanong ni Gie. 

"Huwag na," sagot ko, "malalaman mo rin naman 'pag dating 
ng araw." 


KINAGABIHAN, nakalimutan ko na ang mga nangyari sa 
clinic nang makita ko si Lyn. Bagay sa kanya ang suot na dilaw na 
damit. Kaunti lamang ang kanyang make-up na lalong nagpaganda sa 
kanya. Binigyan ko siya ng bulaklak nang sunduin ko siya sa kanilang 
bahay para sa aming date. Naroon rin si Gie. Hinihintay rin niya si 
Boyet na dumating. Tuwang-tuwa naman si Aling Etang dahil naroon 
ako upang sunduin si Lyn. Kinikilig siya nang magpaalam kami ni 
Lyn. Pero nang banggitin ko ang pangalan ni Boyet, nag-iba ang ngiti 
ni Aling Etang. Ewan ko kung nahalata iyon ni Gie. Umalis na kami ni 
Lyn kaagad. 


MAAYOS NAMAN ANG NAGING DINNER DATE namin ni 
Lyn. Hindi nga lamang siya sanay sa mga pagkaing pang-restaurant, 
pero nagustuhan naman niya ang lahat --- ang pagkain, romantic 
ambience, musika, ang tahimik na lugar. Maghahatinggabi na nang 
maihatid ko siya sa kanilang bahay. 

"Salamat sa pagpapaunlak mo sa aking imbitasyon," sabi ko. 

"Ako nga ang dapat magpasalamat," sagot ni Lyn. "Ngayon 
lang ako nakaranas ng ganoong ka-garbong date." 

"Paano, magpapaalam na ko." 

"Happy birthday, Ed." 

"Thank you." 

Nagkatitigan kami at unti-unti kong hinalikan si Lyn sa pisngi. 
Amoy ko pa ang kanyang mahalimuyak na pabango. Very feminine. 
Napatingin lang si Lyn sa akin. Tinitigan ko pa rin siya. Sa liwanag ng 
buwan ay kitang-kita ko ang kanyang kagandahan. Hindi ko na 
napigilan ang aking sarili at hinalikan ko uli siya, ngayon naman ay sa 
labi. Saglit lang. Dampi lamang. At saka nagpapaalam dahil para 
akong nahiya sa aking sarili. 


NAGLAKAD NA LAMANG AKO PAUWI dahil madalang na 
ang tricycle na bumibiyahe. Napadaan ako sa isang puno. May 
naririnig pa akong mga tao na nakatayo roon. Tinignan ko ang 
kinaroroonan ng puno. Maliwanag pa ang buwan kaya kahit sa dilim 
ay maaaninag ko kung sino ang mga taong ito. Laking gulat ko nang 
makita ko sina Gie at Boyet, naghahalikan at magkayakap. Tumuloy 
na lang ako sa paglalakad waring walang nakita. Alam ko na hindi 
naman nila ako napansing dumaan. 


KINABUKASAN, tinanong ko si Gie kung kumusta ang 
kanyang date kagabi. 

"Okay lang, Sir," ani niya, "masaya." 

Halatang masaya nga si Gie dahil abot-tenga ang kanyang mga 
ngiti. 

"Ikaw, Sir, nag-enjoy ba kayo ni Ate?" tanong niya sa akin. 

"Oo," sagot ko. 

"Sinagot ka na ba niya?" tanong niya uli. 

Umiling ako. Wala namang sinabi sa akin si Lyn na mahal niya 
ako. Hindi ko nga tinanong, e. Pero naisip ko, 'yung paghalik ko kay 
Lyn sa labi, tanong na kaya 'yon? Nakatingin lang sa akin si Gie, 
naghihintay sa sasabihin ko. 

"Ano'ng tinitingin-tingin mo d'yan?" tanong ko. 

"Wala lang," sabi ni Gie. "Kasi napansin ko si Ate kanina na 
masaya. Tinatanong ko siya kanina kaso ayaw niyang magsalita, e." 

"Huwag mo nang alamin," sabi ko. "Kung ikaw nga, hindi ko 
tinatanong kung ano'ng nangyari sa inyo ni Boyet, e." 

Natigilan si Gie sa sinabi ko. Hindi ko naman sinasadyang 
sabihin iyon sa kanya. Nagbibiro lamang ako. 

"May nasabi ba ako?" tanong ko kay Gie. 


"Wala po," sabi niya. "Sige na nga, hindi ko na lang po kayo 
tatanungin." 

Bumalik na si Gie sa kanyang ginagawa sa clinic. Sinundan ko 
siya ng tingin. Hindi ko lang talaga lubos-maisip na ang tulad niya ay 
makikipaghalikan at makikipagyakapan sa isang madilim na lugar, sa 
isang taong hindi ko maisip na pagkatiwalaan. Naisip ko tuloy na baka 
may iba pang nangyari sa kanilang dalawa ni Boyet. Huwag naman 
sana, dahil kawawa lang si Gie kapag nagkaganoon. 


HINDI AKO DUMALAW KAY LYN noong gabing iyon. 
Hindi naman ako nagpasabi kay Gie. Kaya nang dumalaw ako 
kinabukasan ay nagtatampo na si Lyn sa akin. Hindi ko naman akalain 
na ang hindi ko pagdalaw sa kanya ay kanyang dadamdamin. 

"Sorry kung hindi kita nadalaw," sabi ko. "Wala naman kasi 
akong sinabi sa iyo na dadalaw ako kagabi, a." 

Tahimik lang si Lyn, napapaiyak. Ito ang kahinaan ko. 
Nanlalambot ang puso ko kapag nakakakita ako ng babaeng umiiyak. 
Nadala na kasi ako sa kapatid kong si Christine noong siya ay 
nakipaghiwalay kay Jeffrey mga limang taon na ang nakalipas. 

Lumapit ako kay Lyn at inakbayan. Hindi ko naman inaasahan 
na ilalagay niya ang kanyang ulo sa aking balikat at yakapin ako. 
Hindi ko naman maiwasang yumakap dahil umiiyak na siya. 

Nadatnan na kami ni Aling Etang sa ganitong posisyon. 
Dumiretso na lang siya sa kusina pero alam kong sumisilip siya sa 
amin. 

"Tahan na," sabi ko kay Lyn. "Sorry." 

Inalok ko kay Lyn ang aking panyo at inumpisahan kong 
punasan ang kanyang mga luha. 

"Pasensiya ka na," ani Lyn. "Siguro, labis lang akong umasa na 
dadalaw ka, kaya tuloy nagtampo ako sa iyo." 

Talagang alanganin ang sitwasyon naming dalawa. Hindi ko 
kasi masabi sa kanya ng diretso ang "Mahal kita." At hindi naman siya 
ang tipo ng babaeng magsasabi noon sa lalaki. Nagdadalawang isip 
ako kung sasabihin ko na ba kay Lyn o hindi pa. Naghahanap pa ako 
ng perfect timing. 

PART TWO: CALL A FRIEND 


TINAWAGAN KO SI JEFFREY ng long distance. Gusto kong 
humingi ng payo mula sa aking kaibigan. Sinabi ko lahat sa kanya ang 
mga nangyari at ang nararamdaman ko para kay Lyn. 

"Mahal mo ba?" tanong ni Jeffrey. 

"Hindi ko masabing hindi, hindi ko rin masabing oo," sagot ko. 

"Ang laki ng problema po, pare," ani niya. 

"Kaya nga ako tumawag sa''yo, e." 

"Ligawan mo lang siya, dalawin mo palagi, baka ma-develop," 
suggestion ni Jeffrey. 


KAYA ITINULOY KO ANG PAGDALAW kay Lyn. Minsan 
ay lumalabas kami upang mamasyal. Minsan naman, kapag naroon 
ako sa kanila ay nakikita ko si Aling Etang na sumisilip sa amin o 
kaya'y si Gie at si Boyet ay naroon rin. Pero sa mga pagkakataong 
iyon, wala pa rin akong makitang perfect timing na sabihing mahal ko 


si Lyn. 


ISANG ARAW, habang walang pasyente sa clinic, napansin 
kong malungkot si Gie. 

"O, bakit nakakunot ang noo mo? Nag-away na naman ba kayo 
ni Boyet?" tanong ko. 

"Hindi po," sagot ni Gie. "Nagalit lang si Nanay sa akin dahil 
ayaw niya talaga kay Boyet. Ipinipilit niya si Allan. Siyempre, 
kakampihan ko si Boyet, mahal ko siya, e." 

"May dahilan naman kasi ang nanay mo," paliwanag ko. 

"Ikaw rin yata, Sir, ayaw mo rin kay Boyet," ani Gie. 

"Medyo," sabi ko. "Mukha kasing sanggano, e. Hindi ka ba 
nasusuya sa away-bati ninyo?" 


Tumahimik lang si Gie. Nagtampo yata siya sa akin dahil 
kinampihan ko pa ang nanay niya. 

"Normal lang naman 'yon sa mag-boyfriend, e," ani niya. "At 
saka ano naman ang alam mo sa love? Magtatatlong taon ka nang 
walang babae, 'no?" 

Tinamaan ako doon, a. 


KINAGABIHAN, nang dumalaw ako kay Lyn, hindi ako 
pinansin ni Gie at nagkulong lang siya sa kanyang silid. 

"Kapatid mo, galit sa akin," sabi ko kay Lyn. 

"Huwag mo nang intindihin 'yon," ani Lyn. "Ayaw niyang 
makinig,e." 

"Ikaw, kumusta na?" tanong ko. 

"Ito, mabuti naman," sagot niya. 

"Baka kasi nakaka-abala ako sa mga gawain mo." 

"Hindi. Masaya nga ako at dumalaw ka." 

Ang tagal rin naming nag-usap ni Lyn. Hindi namin namalayan 
na malalim na ang gabi. Nagpaalam na ako sa kanya. Nang ihatid niya 
ako sa may gate, magkahawak kami ng kamay. Hahalikan ko sana 
siya sa pisngi pero dumampi ang labi ko sa kanyang labi. Naramdaman 
ko na lang ang kamay niya sa aking likod kaya binitawan ko na ang isa 
niyang kamay at niyakap ko na rin siya. Mabuti na alng at tulog na ang 
mga kapitbahay at madilim na sa labas ng gate. Kaya malaya akong 
halikan siya sa labi at yakapin ng mahigpit. Para akong nasa kalangitan 
dahil alam kong kayakap ko ang babaeng crush ko noong araw pa. 


HINDI NAMAN AKO MAKATULOG noong gabing iyon. 
Gusto ko si Lyn, pero hindi ko masabing mahal ko siya ng lubos. Iba 
ang gusto sa mahal, 'di ba? Paano ko kaya sasabihin sa kanya iyon? Sa 
kakaisip ng pagkakaiba at pagkakapareho ng gusto sa mahal, 
nakatulog na ako. 


KINABUKASAN, tumawag ako kay Christine ng long 
distance. Nasa boarding house siya sa mga oras na iyon. 

"Chris, okay lang bang sabihin sa babae na gusto ko siya pero 
hindi ibig sabihin ay mahal ko siya?" tanong ko. 

"Ed, kung kay Lyn mo sasabihin 'yan, mukhang malabo," sagot 
ni Christine. "Siya ang babaeng mapagtiwala. Kung gusto mo siya, 
dapat mahal mo rin siya." 

Ganoon? 

"Gusto ka raw makausap ni Greg," ani Christine. 

"O bakit, bakla?" bati ko kay Greg. 

"Ano'ng problema mo?" tanong niya. 

"Huwag mo nang alamin." 

"Ay, naku, Edward Dunga," ani Greg. "Kung ayaw mong 
maiwan sa biyahe bahala ka!" 

"O sige. Kapag sinabi ko sa babae na 'Gusto kita', ano'ng 
masasabi mo?" 

"I'll be the happiest person on earth kapag sinabi mo 'yan sa 
akin!" 

"Goodbye!" 


KAYA TINAWAGAN KO SI JEFFREY para sa second 
opinion. 

"Jepoy, okay lang bang sabihin sa babae na 'I like you but that 
doesn't mean that I love you'?" tanong ko. 

"Pare, kung sa babaeng tulad ni Lyn mo sasabihin 'yan, baka 
hindi niya ma-gets. Isa pa, dapat sigurado ka na sa nararamdaman 
mo." 

Ganoon? Lalo akong naguluhan. Dapat bang mahalin ko si Lyn 


tulad ng pagkakagusto ko lang sa kanya? 


"LYN," SABI KO SA KANYA makalipas ng dalawang araw, 
"may sasabihin sana ako sa 'yo. Huwag ka sanang magagalit sa akin." 

"Ano 'yon?" tanong niya. 

"Lyn, gusto kita," sabi ko. 

Ayan, nasabi ko na ang unang bahagi ng sasabihin ko. Nakita 
ko na nakangiti si Lyn. 

"Pero..." 

Hindi ko na maipagpatuloy dahil nakita ko na nag-iba na ang 
ekspresyon ng mukha ni Lyn. Tama nga sina Christine at Jeffrey, hindi 
mage-gets ni Lyn kung sasabihin ko iyon. 

"Pero, gusto kong malaman kung ano ang nararamdaman mo," 
sabi ko na lang. 

Ngumiti uli si Lyn. Hinawakan niya ang aking kamay. 


"Mahal rin kita, Ed," sabi niya sa akin. 

Patay! Nasabi na niya. Alam kaya ni Lyn ang pagkakaiba ng 
gusto sa mahal? Narinig niya kaya ang sinabi ko? Naramdaman ko na 
lang na yumakap sa akin si Lyn. Niyakap ko na lang siya. Pero 
naguguluhan pa rin ang aking isipan. 


NASABI NA SIGURO ni Lyn kay Aling Etang at Gie ang 
nangyari dahil nasa tindahan namin si Aling Etang at kausap si Itay 
kinabukasan. Mukhang may pinag-uusapan silang dalawa. 

"O, nandito na pala si Ed," sabi ni Itay. 

"Edong," sabi ni Aling Etang, "mabuti naman at nagka-igihan 
na kayo ng anak ko. Kailan ka na mamamanhikan?" 

"Naku, Aling Etang," sabi ko, "ang bilis n'yo naman! Saka na 
muna po 'yon." 

Hindi ko kasi masabi kay Itay ang tunay na nararamdaman ko. 
Kaya umalis na lang muna ako at nagpunta sa clinic. 


HINDI KO INAASAHANG masalubong si Hernan sa daan. 
Nagkabatian at nagkamayan kaming dalawa. 

"Kumusta, Hernan?" bati ko. 

"Mabuti naman, Ed," ani Hernan. "Balita ko, kayo na ni Lyn." 

Hindi ako makapagsalita. Alam ng lahat na si Hernan ang 
dating nobyo ng nobya ko ngayon. 

"Oo," sabi ko. "Pero, pare, niligawan ko siya pagkatapos 
ninyong magkahiwalay." 

"Alam ko," sabi ni Hernan. "Kilala kita. Sana alagaan mo si 
Lyn tulad ng pag-aalaga ko sa kanya. Ikaw ang gusto ni Aling Etang, 
hindi ako." 

"Huwag mong isipin si Aling Etang," sabi ko. "Alam mo 
naman noong bata pa tayo, ganoon na talaga 'yan." 

"Hindi naman ako galit sa 'yo," ani Hernan. "Malaki ang 
paggalang ko sa iyo. Hindi naman masisira ang pagkakaibigan natin 
dahil lang sa isang babae, 'di ba?" 

Tama si Hernan. Hindi naman siguro mangyayari iyon dahil 
iginalang ko rin naman ang kanilang relasyon noon. 


TAHIMIK LANG SI GIE nang makita ko siya sa clinic. Nang 
tanungin ko siya kung may problema, sinabi naman niya na wala. 

"Sir Ed, congrats, ha. Sinagot ka na pala ni Ate," sabi ni Gie. 

Pinilit ko lang na ngumiti. Pero napansin ko na malungkot pa 
rin si Gie. 

"Bakit, ano'ng nangyayari sa 'yo?" tanong ko sa kanya. 

"Wala po," sabi niya sa akin. 

Napansin ko na namumutla siya. 

"May sakit ka ba?" tanong ko uli. 

"Wala po," sabi niya. 

Pinagmasdan ko buong araw si Gie. Napansin ko na panay ang 
pasok niya sa CR at nagtatagal doon. Nang mananghalian kami, 
marami siyang nakain, pero panay ang inom niya ng tubig. Naghinala 
na ako na may nararamdaman siya. 


NANG MAKA-ALIS ang mga interns noong hapong iyon at 
kaming dalawa na lang ni Gie sa clinic, kinausap ko ito. 

"May gusto sana akong itanong sa 'yo," panimula ko. 
Tahimik lang si Gie, nakatungo ang ulo. 

"May sakit ka ba?" 

Umiling si Gie. "Wala po." 

"Buntis ka ba?" 

Tinignan ako ni Gie. Nakita ko na namumuo na ang mga luha 
sa mga mata niya. Hindi na niya napigilang umiyak. 

Inalok ko uli ang aking panyo at inakbayan si Gie. Ngayon 
lang kami nagkalapit ng ganito. Yumakap na sa akin si Gie. 

"Magdadalawang linggo na po akong delayed," sabi ni Gie, 
umiiyak. 

Hindi na ako nakapagsalita. Alam kong kay Boyet ang kanyang 
dinadala. Lalong tumindi ang galit ko sa Boyet na iyon. Walang hiya 
ka, Boyet! Hindi ganito ang tingin ko kay Gie, nirerespeto ko ang 
babaeng ito. 

"Nasabi mo na ba sa kanya?" tanong ko. 

"Hindi pa po," sagot niya. 

"Alam na ba ng pamilya mo?" 

"Hindi rin po. Kayo pa lang." 

Matagal kaming magkayakap ni Gie. Hinayaan ko lang siyang 
umiyak sa aking balikat. Inisip ko na lang na kailangan niya ng isang 
kaibigan na karamay ngayong panahong ito. Pero kaibigan nga ba ang 
nararamdaman ko para sa kanya? Ngayon lang kami nagkalapit ng 
ganito pero parang kakaiba ang pakiramdam ko. Nasasaktan ako sa 


mga nangyayari kay Gie. Hindi naman kaya awa lang ito? Nadagdagan 
na naman ang mga katanungan sa aking isipan. 


HINATID KO NA SI GIE sa kanilang bahay at dinalaw si Lyn. 
Nangako ako kay Gie na hindi ko sasabihin kay Lyn ang aking 
nalalaman. Napansin ni Lyn a matamlay ang kanyang kapatid at 
dumiretso lang sa silid. 

"Hayaan mo na," sabi ko. "Masama lang ang pakiramdam." 

"Bakit? Ano'ng nangyari sa clinic?" tanong ni Lyn. 

"Napagod siguro," nagdahilan na lamang ako. "Marami kasing 
pasyente kanina." 

Hindi ko maalis sa aking isipan si Gie, kahit nasa harapan ko si 
Lyn. Napansin siguro ni Lyn na wala ako sa aking sarili. 

"Hoy, ano'ng nangyayari sa 'yo?" tanong niya. 

"Ha? Wala..." sabi ko. 

Tumayo si Lyn at pumunta sa aking likuran. Naramdaman ko 
na lang na minamasahe niya ang aking noo, sentido, at balikat. 
Napangiti ako at hinawakan ko ang kanyang kanang kamay. Masarap 
pala magmasahe si Lyn at nagustuhan ko ang kanyang ginawa. 

"Salamat," sabi ko. 

"Napagod ka rin siguro kanina," sabi niya habang minamasahe 
ang aking noo. "Nagugustuhan mo ba?" 

"Hmm," sabi ko sabay halik sa kanyang kamay. 

Hindi kasi ako makapagsalita dahil nakita ko si Gie na 
nakatayo sa pintuan at nagmamasid sa amin. Nagkatinginan lang kami 
ni Gie pero pumasok uli siya sa kanyang silid. 


"KINAUSAP MO NABBA si Boyet?" tanong ko kay Gie 
kinabukasan. 

"Hindi pa po," sagot niya. 

"Kailan mo siya kakausapin?" 

"Baka po mamaya, pupunta raw siya sa bahay mamayang 
gabi," sagot ni Gie. 

Kaya hindi ako dumalaw kay Lyn noong gabing iyon dahil 
alam kong darating si Boyet. Baka kasi masaktan ko pa si Boyet kapag 
nakita ko siya. Nagpasabi na lang ako kay Gie na hindi ako 
makakapunta sa kanila. Gumawa na lang ako ng dahilan at nagpabili 
ng pasalubong para kay Lyn. 

NAGULAT NA LANG AKO kinabukasan nang kausapin ako 
ni Gie pagkatapos ng trabaho. 

"Sir Ed," sabi niya. "Puwede po ba kayong makausap?" 

"Sige," sabi ko naman. "Ano'ng gusto mong pag-usapan 
natin?" 

Tumahimik muna si Gie. Parang kumukuha ng buwelo. Pero 
napansin ko na umiiyak na siya. Nilapitan ko siya at hinawakan ang 
kanyang mga kamay. Pero yumakap na lang si Gie sa akin at 
humagulgol. Wala na akong magawa kundi yakapin rin siya. 

"Gusto ni Boyet na ipalaglag ang bata," narinig ko kay Gie. 

Lalong tumindi ang galit ko kay Boyet. Gusto kong magmura 
pero pinipigilan ko ang aking sarili. 

"Ipangako mo sa akin na hindi mo ipalaglag ang bata," mariin 
kong sinabi kay Gie. 

"Natatakot po ako, Sir Ed," sabi niya. 

"Kaya mo 'yan," sabi ko. "Magpakatatag ka lang." 

Tinignan ko ang mga mata ni Gie. Nakita ko ang takot sa 
kanyang mga mata pero gusto kong iparating sa kanya na dapat niyang 
kayanin ang problemang kinakaharap. 


MULA NOON AY INOOBSERBAHAN KO si Gie sa bawat 
galaw niya sa clinic. Kapag dinadalaw ko si Lyn, hindi ko maiwasang 
tanungin si Gie. Hindi ko alam kung alam na ba nina Lyn at Aling 
Etang ang maselang kalagayan ni Gie. 

"Bakit mo naitatanong?" tanong ni Lyn sa akin. 

"Kasi mukhang problemado kay Boyet," sabi ko. 

"Naku, nakakasawa na ang away-bati nilang dalawa," ani Lyn. 

"Tayo kaya," sabi ko, "may pag-aawayan kaya tayo?" 

"Siguro kapag napikon ako sa mga biro mo," sagot niya na 
nakatawa. 

Nagsimula na kaming magkatuwaan at napasarap ang aming 
kuwentuhan. Nasanay na ako sa aming pagkikita at unti-unti na akong 
napamahal kay Lyn. Kahit alam kong may dinadalang problema si Gie, 
nagawa kong mahalin si Lyn dahil alam kong may Boyet na sa buhay 
ni Gie. 


MAAGA AKONG DUMATING ng clinic, mga alas-siyete ng 
umaga. Galing kasi akong siyudad at may pinuntahan ako roon. 
Nagulat ako nang dumating si Lyn, mukhang galing sa paaralan. 

"Dumaan ako rito para sabihin na hindi makakapasok si Gie. 
Masama raw ang pakiramdam," sabi ni Lyn. 

"Halika , tuloy ka muna," sabi ko sabay halik sa kanyang labi. 

Ang ganda ni Lyn noong umagang iyon. Mas maganda siguro 
siya kung iba ang kanyang damit na suot, hindi naka-uniporme ng 
pang-guro. 

"May dala pala akong karne at manok para sa iyo. Bigay ni 
Nanay," ani niya. 

Iniabot niya sa akin ang plastic bag. Durmiretso ako sa quarters 
at inilagay ang dala niya sa refrigerator. Sumunod sa akin si Lyn. 

"Pakisabi na lang sa nanay mo, salamat," sabi ko. 

Pagharap so kanya ay nakita ko si Lyn sa may mesa at 
nakatingin sa akin. Nilapitan ko siya at niyakap. Makailang sandali ay 
hinalikan ko siya sa labi. Naramdaman ko na may namumuong 
pagnanasa sa akin. Kaya pumunta ako sa labas at isinara ang clinic 
mula sa loob. Pinatay ko ang mga ilaw dahil maliwanag naman ang 
sikat ng araw mula sa labas. 

Binalikan ko si Lyn sa quarters. Kinandado ko ang pinto. 
Nilapitan ko siya at niyakap muli. Nag-uusap na lang kami ng 
pabulong upang hindi mahalata sa labas na may tao sa loob ng clinic. 

"Wala ka bang pasok ngayon?" tanong ko kay Lyn. 

"Exam lang ng mga bata," sabi niya. "At nagpaalam ako na 
may pupuntahan lang." 

Patuloy ko siyang niyakap at hinalikan. Naramdaman rin 
siguro ni Lyn ang aking pagnanasa kaya ginantihan niya ang aking 
mga halik. Mabuti na lang at may quarters sa clinic kung saan may 
isang kama. Doon ko dinala si Lyn. Mukhang experyensiyado na rin si 
Lyn sa larangang ito dahil alam niyang gumanti sa aking mga halik at 
haplos. Naging komportable na kami sa aming ginagawa at naging 
agresibo ng kinalaunan. Hindi namin namalayan ang paglipas ng mga 
oras. 

"Ilove you, Ed," bulong ni Lyn sa akin. 

Hindi ako nakapagsalita. Pagod na pagod ako at napadapa sa 
kanyang tabi. Hinalikan ko na lamang siya sa labi. Narinig namin na 
nagri-ring ang telepono. Pero hindi ko iyon pinapansin. Tinignan ko 
ang relo: 9:20 ng umaga. 

"Hindi mo ba sasagutin ang telepono?" tanong ni Lyn. 

"Shh," sabi ko. "Sarado ang clinic." 

Hinalikan ko siyang muli sa labi. 

Kami na siguro ang pinakamasayang magkasintahan noong 
mga sandaling iyon. Magkatabi kami sa kama, kumot lang ang saplot 
sa katawan. 

"Pakakasalan mo ba ako?" tanong ko kay Lyn. 

"Tinanong mo ba iyan dahil may nangyari sa atin?" tanong 
niya. 

"Hindi," sagot ko. "Nasa tamang edad na naman tayo para sa 
kasal. Isa pa, para wala nang masabi ang nanay mo sa akin. Alam mo 
bang kinukulit ako kung kailan raw kita papakasalan?" 

Natawa si Lyn sa sinabi ko at magiliw na hinalikan niya ako sa 
labi. 

"Mahal kita, Ed," ani niya. "At handa akong magpakasal sa 


iyo." 
"Mahal rin kita," sabi ko at ginantihan ko rin siya ng halik. 
Hindi namin napigilan muli ang pagnanasa sa isa't-isa. 


PINANINDIGAN KO na sarado ang clinic buong araw. Doon 
na kami nagpalipas ng oras. May kalan naman at may pagkain sa ref 
kaya naghain na lang ako kay Lyn ng makakain namin para sa 
tanghalian. Walang kasing saya ang nararamdaman naim noong araw 
na iyon. 

"Kain ka pa," sabi ko kay Lyn. Isinusubo ko ang isang 
kutsarang kanin na may ulam sa kanya. 

"Ikaw nga itong hindi kumakain, e," ani Lyn. "Ikaw kaya ang 
kumain nito." Pilit niyang ibinabalik ang kutsara sa aking bibig. "Say 
ahh..." 

Ibinuka ko naman ang kaing bibig at isinubo ang kutsara. 

"Good boy," biro ni Lyn. 

Tumawa siya at hinalikan niya ako sa labi. Ginantihan ko 
naman ito. Patuloy lang kami sa aming pagkain. Masyado na yata 
kaming malambing. Kulang na lang ay langgamin kami sa sobrang 
tamis. 

Gabi na nang inihatid ko si Lyn sa kanilang bahay. Umuwi ako 
ng bahay na parang nanalo ng pinaghalong lotto, sweepstakes, casino, 
at TV game shows. 


KINABUKASAN, tinanong ako ng mga interns kung bakit 
hindi ko nasabing walang duty sa clinic kahapon. Hindi ko naman 
masabi ang totoong dahilan kaya nagdahilan na lamang ako. 

"Ayaw n'yo 'yon,? Wala kayong duty," sagot ko. 

"May date si Sir," sabi ng isang intern. "Nakalimutan niyang 
agay sa calendar natin." 

Patuloy sa pagbibiro ang mga interns. 

"Kasi naman, Sir Ed," sabi ng isa. "Kung may date kayo, ilagay 
n'yo sa calendar namin para alam namin na wala kaming duty." 

"Opo," sabi ko sa kanila. "Masusunod." 


MARSO KASI NOON at patapos na ang tatlong buwang 
internship ng mga estudyante. Magtatapos na sila sa kursong physical 
therapy at kakailanganin kong bigyan sila ng grade. Dahil mas 
nakakaalam si Gie sa mga rekwesitos ng mga eskuwelahan, sa kanya 
ko na ipinauubaya ang mga ito. 

"Gie, ano pa ang kailangan ng Virgen Milagrosa?" tanong ko. 

"Sir, may grading sheet na silang ipinadala dito, tapos bigyan 
niyo na lang sila ng final written exam at revalida," sagot ni Gie. 
"Tapos may bagong listahan sila ng mga incoming interns na darating 
sa April 1." 

"Good," sabi ko. 

"Kailan n'yo gustong i-schedule ang revalida?" tanong ni Gie. 

"Ikaw na ang bahala," sagot ko. "Sabihan mo na lang ako kung 
kailan." 

Iyan ang gusto ko kay Gie, mapagkakatiwalaan sa lahat ng 
bagay. Dahil sa kanyang PR, hindi ako nawawalan ng mga kliyenteng 
kolehiyo na nagpapadala ng mga interns sa clinic. Sa kabila ng kinikita 
ko sa mga pasyente, malaki rin ang kinikita ko sa mga eskuwelahan na 
nagpapadala ng mga interns dito sa aking clinic, at sa upa ng mga 
interns sa aking maliit na bahay sa likod. Lahat ng iyan ay binibigyan 
ko ng porsiyento si Gie bilang insentibo sa kanyang kasipagan. 

"Sir, may Grand Duty nga pala ang mga interns mamayang 
hapon," sabi ni Gie. "Attend kayo, ha?" 

"Sige," sabi ko. "Sabihin mo na lang sa ate mo na may Grand 
Duty dito at hindi ako makakapunta sa inyo ngayon. Unless kung 
papayag kang ihatid kita sa inyo pagkatapos." 

Tumingin lang siya sa akin. Ngumiti rin pagkalipas ng ilang 
saglit. 

"Huwag n'yo na akong ihatid, Sir," ani Gie. "Sasabihin ko na 
lang kay Ate na hindi kayo makakapunta sa bahay. Tiyak, yayayain 
kayo ng mga interns mamaya ng inuman hanggang gabi." 


MASAYA ANG GRAND DUTY ng mga interns. Parang party 
ito ng mga estudyante kapag malapit na silang umalis sa kanilang 
internship. Dahil galing sila sa iba't-ibang eskuwelahan, at sa loob ng 
tatlong buwan ay nagkakilala, hindi mo rin maiaalis sa kanila ang 
pagiging malapit sa isa't-isa. 

Nababalitaan ko na lang ang isang intern ay lumiligaw pala sa 
isang intern na taga-ibang kolehiyo. Minsan ay nabalitaan ko rin na 
ang dati kong mga interns noong isang term ay nagkatuluyan 
hanggang altar nang makatanggap kami ni Gie ng imbitasyon sa kasal. 

Lalong naging masaya ang aming Grand Duty nang gumawa 
ng game ang mga interns na iginaya sa format ng Who Wants to be a 
Millionaire? Tawa ako ng tawa dahil kung anu-ano ang pinagtatanong 
nila tungkol sa physical therapy ---- mula anatomy hanggang sa 
professional ethics na may kasamang personal questions a la Truth or 
Consequence. Natawa pa ako dahil dalawang interns ang nag- 
impersonate sa amin ni Gie. Tawa ng tawa si Gie dahil sa galing ng 
mga interns na ito. 

"Hindi na sana kayo nag-PT," ani Gie. "Nag-artista na lang 
sana kayo." 

"Next question," sabi ng isang lalaking intern na nag- 
1impersonate sa akin. "For 10 points, sino ang unang crush ni Ma'am 
Gie? A: si Allan, B: si Boyet, C: si Sir Ed, D: si Sir Jeffrey." 

"Letter C: si Sir Ed," sagot ng isang babaeng intern na 
contestant. 

"Is that your final answer?" 

"Can Il use a life line?" 

"Ano'ng life line?" 

"50:50!" 

"Sige, alisin ang dalawang maling sagot at mag-iwan ng isang 
tama at isang maling sagot." 

May isang intern na nag-iwan ng dalawang kapirasong papel. 

"Ang naiwan ay letter B: si Boyet at letter C: si Sir Ed," sabi ng 
aking impersonator. Ang sagot mo kanina ay letter C: si Sir Ed." 

"I changed my mind, letter B: si Boyet." 

"Is that your final answer?" 

"Yes, final answer." 


"Letter B: si Boyet is correct!" 

Hindi ko akalain na pati ito ay itatanong sa larong iyon. 
Impossible namang ako ay maging crush ni Gie. Alam kong hindi ako 
ang tipo ni Gie. Mas gusto niya ang guwapo at payat tulad ni Boyet. 
Tinignan ko si Gie. Pero hindi siya tumitingin sa akin. 

Dahil palabiro ako, palabiro rin ang mga interns. Pero parang 
na-karma yata ako nang ako naman ang naging tampulan ng tukso. 
Pinipilit ng nga interns na aminin ko ang aking love story sa kanila. 
Kaya naikwento ko ang aking karanasan noong kolehiyo at noong 
ako'y nasa Guam. Iniiwasan kong banggitin ang tungkol kay Lyn dahil 
iyon ang kasalukuyan at nahihiya akong ikuwento ang mga detalye sa 
mga interns dahil naroon si Gie. Dahil deny to death ako sa ibang 
bagay, patuloy ang kanilang panunukso. Pero tuksuhan lang iyon, 
walang malisya. 

Pakiramdam ko ay sweet kaming dalawa ni Gie noong mga 
sandaling iyon dahil ang babait ng mga interns sa aming dalawa. 
Feeling namin ay mga anak namin ang mga interns na ito. Pero naisip 
ko na may isang Lyn na nag-iisa sa kanilang bahay at walang dalaw 
mula sa akin. Natanong ko tuloy sa aking sarili kung sadya nga bang 
mapaglaro ang tadhana sa larangan ng pag-ibig. 


ANG MGA SUMUNOD NA ARAW namin ni Lyn ay pawang 
masasaya. Sa bawat dalaw ko sa kanya ay puno ng paglalambing. 
Natutuwa siya sa mga ibinibigay kong mga bulaklak, at ipinipilit 
niyang kainin naming dalawa ang ibinibigay kong mga tsokolate. 
Minsan pa nga ay nadatnan pa kami ni Aling Etang na naghahalikan o 
kaya'y naglalambingan. Tuwang-tuwa naman ang matanda. Nagawa pa 
naming maglambingan sa labas ng bahay, sa ilalim ng puno, sa 
kadiliman. Pero sinisigurado ko na wala namang makakakita sa amin. 

Isang gabi nang ihatid ako ni Lyn sa gate, nakita ko si Gie na 
nakasilip sa bintana. Tinignan ko siya at nakita kong seryoso ang 
kanyang mukha. Ayaw niya ba sa akin bilang bayaw? O baka naman 
nahihiya siya dahil ako ang boss niya sa clinic? Napansin ni Lyn na 
nakatingin ako sa bintana ni Gie kaya lumingon rin siya. 

"Gie, ano'ng tini-tingin-tingin mo diyan?" tanong ni Lyn. 

"Wala, Ate," sagot ni Gie. "Nakaka-inggit naman kayong 
dalawa. Ang sweet ninyo." 

Nagkatinginan lang kami ni Lyn. Pareho kaming nakangiti. 

"Alis na ako. I love you," sabi ko kay Lyn sabay halik. 

"Ilove you, too," ani Lyn. 

Hindi na uli ako tumingin sa bintana. Umalis na agad ako. 


ISANG ARAW, magkasabay kaming nagsimba ni Lyn. 
Pagkatapos ng misa, nagkasundo kaming kumain at mamasyal sa isang 
mall sa siyudad. 

Nagkita-kita kami nina Gie at Boyet doon. Naisip kong 
nagkabalikan na naman ang dalawa for the nth time. Kaya nang 
magkainan ay magkasalo na kami sa isang mesa. Una ay naiilang ako 
dahil may kasama kaming ibang tao. Pero nang maglaon, dahil sa 
sweetness ni Lyn, nawala na iyon. 

Pinunasan ni Lyn ang aking bibig nang may naiwang ketchup 
sa aking labi. Nakita ito ni Gie at parang naiinggit. Kaya naging sweet 
rin siya kay Boyet. Okay lang naman ito kay Boyet dahil kahit 
kumakain ay naka-akbay pa rin siya kay Gie. 

Nagkayayaan pa nga kaming manood ng sine. Nagkataon na 
katabi ko sina Lyn at Gie --- sa kaliwa ko si Lyn at sa kanan si Gie. 
Kitang-kita ko tuloy ang kamay ni Boyet na parating nasa balikat ni 
Gie at unti-unting bumababa sa kanyang baywang. Inakbayan ko na 
lang si Lyn at hinawakan ko ang kanyang kamay. Paminsan-minsan ay 
hinahalikan ko ang kanyang kamay at ganoon na kami sa buong 
palabas. Hindi ko na pinansin kung ano ang ginagawa nina Gie at 
Boyet sa aking tabi. 


ABRIL 16 ang birthday ni Gie. Alam ko ito dahil magka- 
birthday sila ng kapatid kong si Christine. Lunes ang birthday nila. 
Pero dahil may trabaho si Chris, Linggo na namin ginanap ang aming 
salu-salo. Naroon si Jeffrey at ang inaanak kong si Tina. Naroon rin si 
Greg. Inimbitahan ko rin sina Lyn, Gie, at Aling Etang sa bahay. 

"Pasensiya ka na sa regalo ko, ha?" sabi ko kay Christine. 

Binuksan ni Christine ang aking regalo. Nagulat siya nang 
makita niyang isang set ng libro ang ibinigay ko sa kanya. 

"Wow! Kuya, thank you!" ani niya. "Balak ko pa naman bumili 
nito sa Glorietta. Mahal nito, a. Ang bait talaga ng kuya ko." 

Hinalikan ako ng aking kapatid. Alam ko kasing mahilig sa 
libro si Christine at matagal na niyang balak bumili ng isang set ng 
hardbound copy ng Lord of the Rings ni Tolkien na nagkakahalaga ng 
mahigit isang libong piso. 

"Sana ako rin," ani Greg, "bigyan ni Ed ng book." 


Tinignan ko si Greg ng masama dahil katabi ko si Lyn nang 
sabihin niya ito. Napansin siguro ni Greg na hindi ko gusto ang 
kanyang sinabi. 

"Pero, Lyn," ani Greg. "Huwag kang mag-alala sa akin. 
Harmless akong karibal." 

Natawa si Lyn. Tumingin siya sa akin. "Okay lang, Greg. 
Kilala ko si Ed." 

"Wow, ang sweet naman," sabi ni Greg. "Jeffrey, bakit kayo ni 
Christine hindi kasing sweet nina Ed at Lyn?" 

"Tumigil ka diyan," ani Jeffrey. "Huwag ka ng magkumpara." 

"Correct!" sabi ni Christine. "At wala kang alam tungkol sa 
sweetness namin, o nila, dahil wala ka namang ka-sweet." 

"Ouch!" ani Greg. "Itay, help me! Pinagtutulungan ako ng mga 
anak mo." 

Tawanan kaming lahat. Kapag naroon si Greg ay talagang 
walang minuto na hindi ka tatawa sa kanyang mga pinagsasabi. Pero 
napansin ko na hindi masaya si Gie. 

"Bakit malungkot ka diyan?" tanong ko. 

"Wala po," sagot ni Gie. "Nakakailang kasi, wala akong partner 
sa kuwentuhan ninyo." 

"Sorry kung hindi ko naimbitahan si Boyet," sabi ko. 

"Naku, Sir Ed, wala 'yon. At saka, hindi naman 'yon pupunta 
rito, ano? Hindi niya kilala si Ate Christine at nahihiya 'yon sa inyo." 

Wala na akong sinabi pa. 


KINABUKASAN, Abril 16, ibinigay ko kay Gie ang aking 
regalo para sa kanyang kaarawan. Nagulat siya nang tanggapin niya 
ito. 

"Happy birthday, Gie," bati ko. 

"Salamat, Sir Ed," sagot niya. 

Binuksan niya ang regalo at nakita niya ang laman nitong 
ladies' bag. 

"Wow! Ang ganda, type ko ito," sabi ni Gie. "Thanks, Sir Ed." 

"You're welcome," sabi ko naman. 

Hindi alam ni Gie kung paano niya ako pasasalamatan. Nabigla 
na lang ako nang halikan niya ako sa pisngi. 

"Ito ang pinakamagandang regalo na natanggap ko ngayong 
birthday ko," sabi niya. 

Ngumiti lang ako. Lumabas na lang ako ng quarters at 
nagpunta sa aking mesa para magsimulang magtrabaho. 

HINDI KO NAMAN AKALAING pag-aawayan nina Gie at 
Boyet ang pagreregalo ko. Nagselos pala si Boyet nang malaman niya 
na naimbitahan ko si Gie sa birthday ni Christine at sa regalong 
ibinigay ko. Nalaman ko ito mula sa isang pasyente na nakakita ng 
kanilang pag-aaway sa loob ng jeep. 

"Patungo nga silang Paniqui, kasabay ko sa jeep," sabi ni Aling 
Rosa. "Nabanggit ka nga na nagbigay ng regalo noong birthday niya." 

"Aling Rosa, magka-birthday naman sila ni Christine. 
Siyempre, dahil sekretarya ko ng dalawang taon, bibigyan ko rin ng 
regalo. At saka nang imibitahin ko siya, kasama sina Lyn at Aling 
Etang." 

"Pasensiya ka na kay Boyet," ani Aling Rosa. "Masyadong 
seloso. Palibhasa kasi, walang regalo kay Gie kasi wala namang 
perang pambili." 

"Hindi naman po siguro," sabi ko. "Nag-aaral pa naman siya 
kaya walang trabaho." 

"Ewan ko ba kay Etang," ani Aling Rosa. "Bakit hindi niya 
mapaghiwalay ang Gie at ang Boyet na 'yan. Sana si Allan na lang ang 
naging boyfriend ni Gie, ano?" 

Isa si Aling Rosa sa mga sumasangayon sa pagrereto ni Aling 
Etang. Isa rin siya sa mga tsismoso't tsismosang pasyente ko. 

"E, kayong dalawa ni Lyn," dugtong niya, "kailan ang kasal 
ninyo?" 

"Naku, Aling Rosa, wala pa po tayo sa pamanhikan," sagot ko. 

"Naku, siguro malapit na 'yon," pabirong sinabi ni Aling Rosa. 


MAKALIPAS NG ILANG LINGGO, ay namanhikan na nga 
kami. Kasama ko sina Itay, Christine, Greg, Jeffrey at ang anak niyang 
si Tina. May kaunting salu-salo at masaya ang lahat. Liban kay Gie. 
Napansin ko sa kanya ang lungkot na kanyang nadarama. Binibiro ko 
siya upang pasayahin pero alam kong napipilitan lang siyang 
makipagbiruan sa akin. 

"Bakit malungkot ka?" tanong ko. "Nagkabalikan na kayo ni 
Boyet, 'di ba?" 

"Hindi naman ako malungkot, Sir," sagot ni Gie. "Masaya nga 
ako dahil ikakasal na kayo ni Ate." 

"Excited ka na ba na maging maid of honor?" 


Hindi na siya kumibo. Umalis na lang siya sa aking harapan at 
pumunta sa tabi ni Lyn at nakisama sa usapan nila ni Christine, Jeffrey, 
at Greg. Nagtataka ako kung nagkasundo na ba sila ni Boyet tungkol 
sa kanyang dinadala sa sinapupunan o hindi pa. 


NAGULAT ANG LAHAT nang itakda namin ang aming kasal 
sa Mayo 19. Ang bilis naman yata, sabi ng iba. Pero 'yon ang plano 
namin ni Lyn. Hindi nga makapaniwala ang lahat na naasikaso na 
namin ni Lyn ang lahat --- mula simbahan, ninong at ninang, traje de 
boda, handaan, hanggang sa mga maliliit na bagay tulad ng souvenirs 
--- bago pa man ako nakapamanhikan. Excited na ako dahil sa wakas, 
matutupad na ang pangarap ni Itay na magkaroon ng apo at hindi ako 
mahuhuli sa biyahe. 

Minsan ay niyaya ko si Lyn na magtungo sa Maynila upang 
mamasyal at mamili ng iba pang gagamitin sa aming kasal. Nag- 
weekend kami sa isang hotel na ikinatuwa ni Lyn. Nagkasundo kaming 
magkita nina Jeffrey. Kasama pala niya ang aking kapatid, kaya naging 
foursome kaming namasyal sa isang mall. Sinamahan na rin nila kami 
sa pamimili. Kumain rin kami sa isang restaurant at napasarap pa ang 
aming kuwentuhan nang sumunod sa amin si Greg, hanggang 
mabanggit ni Christine ang Mothers' Day. 

"Oo nga, ano?" sabi ko. "Alam mo kasi, love, kapag Mothers' 
Day, pumupunta kamisa sementeryo upang dalawin ang puntod ni 
Inay. Gustung-gusto ni Itay, 'yon." 

"Ganoon ba?" ani Lyn. "E, 'di kung ganoon, kung gusto niyo, 
pagkatapos ninyong dumalaw sa sementeryo, punta kayo sa bahay. 
Surpresahin natin si Nanay." 

"Good suggestion," sabi ni Jeffrey. "Sige, sagot ko na ang 
lechon at inuman namin ni Ed." 

"O sige," ani Christine, "ako ang bahala sa pasta. May bago 
akong special recipe." 

"Ayan ka na naman," sabi ko. "Panay pasta na lang ang handa 
mo." 

"E, sa iyon po ang specialty ko," ani Christine. "Masarap 
naman, 'di ba Greg?" 

"Oo, naman," ani Greg. "The best pasta..." 

"O sige, sagot ko na ang ibang lutuin," sabi ni Lyn. "Ano ang 
gusto niyo?" 

"Care, care!" sagot agad ni Greg. "Wala lang, miss ko lang 

yon. 

Ibig niyang sabihin ay kare-kare. 

"Oo, ba," sabi ni Lyn. 

"Sarapan mo, love, ha?" sabi ko kay Lyn sabay halik sa 
kanyang labi. 

Nagulat siguro ang iba kung bakit ganoon na lang ako ka- 
demonstrative sa nobya ko. Alam kasi nina Christine at Greg na may 
pagka-conservativ ako pagdating sa babae. Pero ewan ko, nawala yata 
iyon sa aking sistema nang maging kami na ni Lyn. 


HABANG PAPAUWI NG MONCADA, magkatabi kami ni 
Lyn sa loob ng bus. Naka-akbay ako sa kanya at ang kanyang ulo ay 
nasa aking balikat. 

"Wala nang urungan ito," bulong ko sa aking sarili. 

Narinig siguro ito ni Lyn kaya tumingin siya sa akin at 
hinalikan ako sa labi. Ibinalik niya ang kanyang ulo sa aking balikat. 
Nakaidlip kami sa bus sa ganitong posisyon habang bumibiyahe. 


LINGGO, MOTHERS' DAY. Naroon sina Christine, Greg, 
Jeffrey, at Tina. Pagkatapos naming magsimba ay tumuloy kami sa 
sementeryo upang dalawin ang puntod ni Inay. 

Halatang matindi ang pagmamahal ni Itay sa aming ina. Kahit 
matagal nang patay si Inay, alagang-alaga ni Itay ang kanyang puntod 
at parating may bulaklak at kandila ito. Hinayaan na namin si Itay sa 
kanyang pagdarasal habang kaming lahat ay nagmamasid mula sa 
hindi kalayuang lugar. 

"Lolo," narinig naming sinabi ni Tina, "sino ang kausap mo?" 

"Ang Lola," narinig naming sagot ni Itay. 

"Bakit mo kinakausap?" 

"Kasi araw niya ngayon. Mothers' Day." 

"Ano ang sabi niya?" 

Makulit na ang limang taon na si Tina. Kinagigiliwan ito ni 
Itay mula nang isinilang ito. Tinuturing na niyang tunay na apo ang 
bata kahit inaanak ko siya sa binyag. 

"Ang sabi ko kay Lola mo, bantayan ka, kasi makulit ka na." 

Tumingin sa amin si Tina. Nahalata niya siguro na narinig 
namin ang kanilang usapan at ganoon rin ang sasabihin namin sa 
kanya. 

"Hindi ako makulit," tanggi ng bata. 


PAGKATAPOS NAMIN SA SEMENTERYO, dumiretso kami 
kina Lyn. Doon kami nagsalu-salo ng pananghalian. Nagulat sina 
Aling Etang at Gie sa ginawa naming surpresa. 

"Maraming salamat anak," ani Aling Etang kay Lyn at 
hinalikan ito. 

"Naku, Nanay, magpasalamat kayo kina Ed at Christine, sila 
ang nagpasimuno nito." 

"Aba, ang mamanugangin ko pala ang may pakana, ha," ani 
Aling Etang. 

Niyakap ako ni Aling Etang at hinalikan sa pisngi. Iyon ang 
unang pagkakataon na gawin niya ito sa akin. Napatingin ako kina 
Jeffrey at Christine. Nakita ko ang ekspresyon sa mukha ni Jeffrey, 
waring nagbibiro at nagsasabing, "Magandang pagmasdan kayong 
mag-biyenan." 

Kaya nang magkausap kami ni Jeffrey ay hinila ko siya sa 
isang tabi. 

"Walang hiya ka, pare," sabi ko. "Huwag kang magbiro ng 
ganoon." 

"Pare naman," ani Jeffrey, "nakakatuwa kayo ni Aling Etang 
kapag lumalapit siya sa iyo. Masama bang tumawa?" 

"Ayaw ko yata siyang maging biyenan," pabiro kong sinabi. 

Tumawa lang si Jeffrey. 

"Bakit?" tanong ko. "Isipin mo kaya kung ikaw ang nasa 
kalagayan ko ngayon." 

Nahinto lang kami nang lumapit sa amin si Lyn. 

"O, bakit nariyan kayo?" tanong niya. "Narito si Mang Ramon, 
hinahanap kayo." 

Pumunta na kami sa mga bisitang naimbitahan ni Lyn. Sa mga 
okasyong ganito, talagang maiimbitahan mo ang mga kapitbahay 
kasama na ang mga tsismoso't tsismosa ng bayan. 

Mabuti na lang at naroon sina Greg at Tina. Silang dalawa ang 
nagbibigay ng aliw sa mga bisita. Hindi na nga namin namalayan na 
marami na kaming nainom ni Jeffrey habang nagka-karaoke. Gabi na 
kami nakauwi. Sa kalasingan at pagod ko, nakatulog agad ako. Hindi 
ko na nga matandaan kung nakapagpaalam ba ako kay Lyn o hindi. 


SA SABADO NA ANG KASAL NAMIN NI LYN. Excited na 
ang lahat. Pero nang mag-Lunes, dumating ako sa clinic at nadatnang 
bukas ito pero wala namang tao. Narinig ko na may tao sa CR, inakala 

ko na si Gie iyon. Kaya pumunta ako ng CR at kinatok ang pinto. 
Matagal akong kumakatok pero hindi binubuksan ni Gie ang pintuan. 

"Gie! Buksan mo ang pinto," sigaw ko. 

Dahan-dahang binuksan ni Gie ang pinto. Nakita ko na 
namumutla siya. 

"Ano'ng nangyayari sa iyo?" tanong ko. 

Hindi sumagot si Gie. Tinignan ko ang kanyang hitsura at doon 
ko nakita na duguan ang kanyang mga binti. 

Agad akong tumawag ng jeep upang dalhin si Gie sa 
pinakamalapit na ospital. Hindi ko alam kung sino ang tumulong sa 
akin, hindi ko na nakuhang tanungin ang pangalan niya at 
pasalamatan. Yakap-yakap ko si Gie ng mahigpit habang dinadala 
namin siya sa ospital. Alam kong may malay pa si Gie noon, pero 
nanghihina na siya sa dami ng dugo na lumabas sa kanya. Pero hindi 
ko napigilan ang aking sarili sa pag-iyak. 

"Bakit mo nagawa ito, Gie?" tanong ko sa kanya. 

Ang kanyang ulo ay nasa aking braso at ipinatong ko ang aking 
baba sa kanyang noo. Umiiyak na ako sa galit, at sa pagsisisi. 

"Sabi ko sa iyo na kayanin mo," sabi ko. 

Hindi ko inaasahan sumagot pa sa akin si Gie. Patuloy pa rin 
ako sa aking pagsasalita. 

"Mahal kita, Gie," sabi ko. "Mapapatay ko ang Boyet na 'yan 
kapag nakita ko siya. Walang hiya siya! Hindi ka dapat nagkaganito." 

Hindi ko alam kung narinig ito ni Gie. Pero hindi ko na 
inintindi iyon. 

"Kapag may nangyari sa iyo, hindi ko mapapatawad sarili ko," 
sabi ko habang umiiyak. 

Nakarating kami sa ospital at nagpasalamat na lang ako sa 
naging kasama ko, kung sino man siya. Dumiretso kami sa ER. Ako na 
ang sumagot sa bawat tanong ng nurse. May kaunting malay pa si Gie 
kaya nalaman ko ang tunay na pangyayari nang sagutin iya ang ibang 
mga tanong ng nurse at doktor. 

Sinadyang inilaglag ni Gie ang bata na nasa kanyang 
sinapupunan sa pag-inom ng halamang gamot na para dito. Itinatayang 
nasa 14 o 15 linggo na ang edad ng kanyang dinadala. Hindi ako 
makapaniwala na magagawa ni Gie ang kumitil ng buhay. Pero wala 
na akong magagawa, nangyari na iyon. 

Niraspa agad si Gie. Nang makalabas na siya ng recovery 
room, nakita ko siyang umiiyak. Hinawakan ko ang kanyang kamay. 

"Kumusta na ang pakiramdam mo?" tanong ko kay Gie. "Baka 
mamayang hapon aalis na tayo rito." 


Napapaiyak na rin ako sa sinapit ni Gie. Tinignan lang niya 
ako. 

"Salamat po, Sir Ed," ani Gie. "Sana hinayaan niyo na lang 
ako." 

Tumingin siya sa ibang direksiyon. Hahawakan ko sana ang 

kanyang noo pero umiwas siya sa akin. 

"Huwag kang magsalita ng ganyan," sabi ko. 

"Please, Sir Ed," umalis na muna po kayo," ani Gie. "Gusto ko 
pong mapag-isa." 


DOON LANG NALAMAN nina Aling Etang at Lyn ang 
totoong kalagayan ni Gie nang ihatid ko siya sa kanilang bahay. Sinabi 
ko sa kanila na huwag na silang magalit sa kanya at intindihin na 
lamang ang kanyang sitwasyon. 

"Hindi ko siya masisisi," ani Lyn. "Pero sana hindi na niya 
ipinalaglag ang bata." 

"Nangyari na 'yon," sabi ko naman sabay yakap kay Lyn. 
"Wala na tayong magagawa." 

Pakiramdam ko ay dapat kong gawin iyon upang mapawi ang 
guilt feeling na nararamdaman ko. Ikakasal na ako kay Lyn sa Linggo, 
pero nagtapat ako ng pag-ibig kay Gie sa oras ng kanyang pagaagaw- 
buhay. 


KINABUKASAN, nang dumating ako kina Lyn, nakita ko si 
Boyet kausap si Gie. Sa tindi ng galit ko, nagdilim ang aking paningin 
at hindi ko napigilan ang aking sarili na suntukin si Boyet sa harap ni 
Gie. 

Nabigla si Gie sa aking ginawa. Ako man. Nahiya ako sa 
nangyari kaya umalis ako kaagad. Hindi man lang ako nakipag-usap 
kay Lyn. Sa bagay, ang pakay ko naman talaga ay dalawin si Gie. 


HINDI PUMASOK SI GIE kinabukasan, Miyerkules, apat na 
araw bago ang aming kasal ni Lyn. Tinawagan ko na lang si Lyn para 
sabihing hindi pa ako makakadalaw sa kanya at nangako akong babawi 
na lamang bukas. Sinabi ko na lang 'yon para hindi mahalata ni Lyn na 
unti-unti nang nahuhulog ang damdamin ko sa kanyang nakababatang 
kapatid. 

"Kailan ka dadalaw sa bahay?" tanong ni Lyn. 

"Saka na kapag natapos ko na ang problema dito sa clinic," 
sabi ko. "Alam mo naman na wala akong sekretarya ngayon, e." 

"Kasi darating ang mga tiyahin ko galing Maynila," sabi ni 
Lyn. "Gusto ka nilang makilala. May handaan sa bahay mamaya." 

"Huwag ka nang malungkot," sabi ko. "Hayaan mo, kung 
maaga akong makatapos dito, pupunta ako diyan. Pero hindi ko 
maipapangako, ha?" 

Tahimik lang ang kabilang linya. 

"Lyn, I love you," sabi ko. 

"O siya, sige na, bye," ani Lyn. 

Narinig ko na lang ang isang matunog na klik. 

Nakapunta naman ako sa hapunang iyon. Nakilala ko ang mga 
kamag-anak ni Lyn. Pero pakiramdam ko ay nagsisikip na ang aking 
dibdib. Kaya maaga rin akong umalis at nagdahilan na lamang na 
masama na ang aking pakiramdam. Hindi ko lang alam kung 
nakakahalata na si Lyn o hindi pa. 


NAGULAT AKO nang makatanggap ako ng sulat mula kay 
Gie kinabukasan. Isang resignation letter. Hindi ko matanggap na 
iiwan ako ni Gie kaya dali-dali akong pumunta sa kanila. Naroon si 
Lyn. 

"Bakit ka narito?" tanong ko. "Akala ko ba pupunta kayo sa 
mga tiyahin mo sa kabilang bayan?" 

"Hindi na kami natuloy ni Nanay," sagot ni Lyn. "Ikaw, bakit 
ka narito?" 

Ipinakita ko ang resignation letter ni Gie at binasa ni Lyn. 

"Si Gie ba ang sadya mo?" tanong niya. 

"Gusto ko lang malaman mula sa kanya ang tunay na dahilan," 
sabi ko. 

"Hindi ba sinabi niya diyan sa sulat na magpapakasal na siya 
kay Boyet?" ani Lyn. 

"Hindi ako naniniwala na ganoon nga," sabi ko. 

Iba na ang ekspresyon ng mukha ni Lyn. 

"Nakakahalata na ako, a," ani Lyn. "Bakit kapag si Gie, 
napaka-concerned mo sa kanya? Samantalang hindi ka naman ganyan 
sa akin?" 

"Nagseselos ka ba?" tanong ko. 

"Oo," ani Lyn. "Matagal na. Napapansin ko lagi siya ang 
tinatanong mo, pinapansin mo. Nang ma-ospital siya, sino ang nag- 
askikaso sa kanya?" 


Hindi ako makapagsalita. Pinipigilan ko ang aking sarili dahil 
ayaw kong pagtaasan siya ng boses. 

"Mahal mo siya, ano?" tanong ni Lyn sa akin. 

Hindi ako kumibo. Sumigaw na si Lyn sa tindi ng galit dahil 
tahimik lang ako. 

"Bakit hindi mo sabihin? Sabihin mo!" sigaw ni Lyn. 

Hindi ko na napigilang sumagot sa kanya. 

"Oo, mahal ko si Gie!" sigaw ko. "Na-realize ko na mas mahal 
ko siya kaysa iyo." 

Pareho kaming natigilan ni Lyn. Nakita ko na nakatayo si Gie 
sa kanyang pintuan, narinig niya siguro ang aming pagtatalo. 

"Walang hiya ka!" sigaw ni Lyn at sinampal ako. "Ginamit mo 
lang ako para mapalapit ka sa kapatid ko! Bakit mo nagawang ligawan 
ako samantalang hindi mo siya magawang ligawan?" 

Hindi ako nakapagsalita. Guilty as charged, habang hinahaplos 
ko ang aking pisngi sa malakas na pagkakasampal sa akin. 

"Nagkakamali ka, Lyn," sabi ko. "Hayaan mo muna akong 
makapagpaliwanag." 

"Umalis ka na." 

"Lyn, please, let me explain..." 

"Umalis ka na!" sigaw uli ni Lyn. 

Wala na akong nagawa kundi ang umalis. Pagdating ko sa may 
gate. Tinignan ko ang bintana ni Gie. Nakita ko siyang nakadunganw 
pero isinara niya ang bintana nang makita niya ako. 

PART THREE: ASK THE AUDIENCE 


SUMAPIT ANG MAYO 19, at pakiwari ko'y malungkot ang 
buong bayan namin. Ang daming katanungan ang mga tsismoso't 
tsismosa kay Itay na hindi naman masagot ng aking ama. 

Hindi na pumasok si Gie. Kaya ako na ang gumagawa ng mga 
gawain niya sa clinic. May mga bagong batch ng mga interns na 
mananatili sa akin ng tatlong buwan at ako rin ang mamamahala ng 
mga ito. 

Sa clinic lang ako tanggap ng mga tao. Pero kapag lumabasa na 
ako rito, galit na ang buong mundo sa akin. Hindi na rin ako 
pinapansin ni Aling Etang. Alam na rin nina Itay at Christine ang 
nangyari. 

"Huwag kang mag-alala Kuya Ed, malalagpasan mo rin 'yan," 
ani Christine. 

Bihira niya akong tawaging kuya dahil hindi naman ako sanay 
na tawagin ng ganoon. Pero parang musika sa pandinig ko ang 
pagkakabigkas niya ng kuya. Inakbayan ko si Christine. 

"Noon bang namili ka kung sino ang gugustuhin mo sa pagitan 
nina Jeffrey at Jonathan, ganito rin ba ang pakiramdam? Parang ang 
bigat sa dibdib, na hindi naman dahil nasabi mo na ang totoo?" 

Natigilan si Christine sa tanong kong iyon. Noong Pasko 
lamang niya naramdaman ang maipit sa dalawang taong gusto niyang 
mahalin. Pero ang kaibahan lang, hindi alam ni Chris na si Jeffrey at 
ang Jonathan ay iisang tao lamang. Ka-textmate lang niya si Jonathan 
noong Pasko at si Jeffrey naman ay nakikipagbalikan na sa kanya 
noon. Isang pagbibiro ko lamang iyon sa aking kaibigan na kanyang 
tinotohanan. 

"Oo, Kuya," ani Chris. "Nasaktan ako noon pero alam kong 
naroon 'yung pag-ibig na matagal nang nakatago." 

"Ganoon rin ako kay Gie," sabi ko. "Pero minahal ko rin si 


Lyn. 


"Iyon nga lang, Kuya, hinayaan mong masaktan si Lyn. 
Talagang masakit 'yon para sa kanya." 


KALAT NA ANG BALITA tungkol sa paghihiwalay namin ni 
Lyn. Marami ang nanghihinayang dahil hindi natuloy ang aming kasal. 

"Paano na 'yan ngayon?" tanong ni Mang Isko, isa sa mga 
pasyente ko. "Kawawa naman ang anak ni Etang." 

Hindi na ako kumibo pa. Guilty na ako sa lahat ng paratang 
nila. 


NANG MAGKITA KAMI ni Hernan, galit rin siya sa akin. 
Pilit kong magpaliwanag pero naghahamon na siya ng away. Gusto 
kong umiwas sa gulo pero napasubo yata ako nang inunahan ako ni 
Hernan ng suntok sa mukha. Alam kong nararapat lang sa akin ang 
suntukin ni Hernan. Natintindihan ko ang kanyang nararamdaman. 
Kaya nang maka-uwi ako sa aming bahay ay nakita kong puno ako ng 
pasa at may black-eye. Hindi na rin ako nakapasok ng clinic. Isang 
araw rin iyon na walang kinita sa negosyo. 


NAPALUWAS PA AKO NG Maynila upang makipagkita kay 
Jeffrey. Kailangan ko ng karamay ngayon. Nagkita kami at niyaya niya 
ako sa isang bar sa may Tomas Morato. 

"Hulaan ko ang problema mo," ani Jeffrey. "Babae ano?" 

Alam kong gusto lang niya akong patawanin. Pero hindi niya 
ako matatalo sa pagiging palabiro at komedyante. 

"Alam mo naman pala, e," sagot ko. "Nagtanong ka pa." 

"Mahal mo ba siya?" 

"Oo." 

"Iyon naman pala," ani Jeffrey, "e 'di puntahan mo. Sabihin mo 
na sa kanya." 

"Parang ang hirap gawin 'yon." 

"Paano mo malalaman kung hindi mo gagawin?" 

Oo nga naman. May punto ang aking kaibigan. Pero hindi ko 
talaga magawa ang puntahan si Gie at sabihing mahal ko siya. 

ISANG GABI, mag-isa lang ako sa labas ng bahay, mag-isang 
uminom ng beer. Katabi ko ang aking alagang aso at pusa. Naririnig ko 
naman ang mynah. 

"I love you! I love you!" sabi ng ibon. 

Napangiti lamang ako. Pero malungkot pa rin ang aking puso 
at isipan. Hindi ko namalayan na naroon si Itay nagmamasid. 

"Nariyan po pala kayo," sabi ko. 

Umupo si Itay sa aking tabi. 

"Pumunta ka roon, magpaliwanag ka," payo niya sa akin. 

"Hindi ko pa po kayang harapin sila, Itay," sabi ko. "Nahihiya 
pa rin ako sa kanila, lalo na kay Lyn." 

Naramdaman ko ang kamay ni Itay sa aking balikat. 

"Hindi kita sinisisi kung napamahal ka kay Gie," ani niya. 
"Ang gusto ko sana ay maipaliwanag mo ng mabuti kay Lyn ang lahat 
kung bakit nagkaganoon." 

Tahimik lang akong nakikinig sa sinasabi ng aking ama. 

"Hindi maganda ang naging interpretasyon ni Lyn sa mga 
nangyari. Akala niya ay ginamit mo lang siya para makalapit kay Gie," 
patuloy ni Itay. "Huwag mo naman sanang hayaan na sabihin ng ibang 
tao na ganoon ka nga talaga." 

Tinignan ko si Itay. 

"Pati ba naman ang sasabihin ng ibang tao iintindihin ko?" 
tanong ko. 

"Hindi naman sa ganoon," ani Itay. "Kung wala ka namang 
ginagawang masama, hindi mo iisipin ang sasabihin ng ibang tao." 

Inisip ko ang kanyang sinabi. 

"Sige," patuloy ni Itay. "Pumunta ka roon, harapin mo sila ng 
mabuti." 


PERO MAHIRAP GAWIN. Hindi ako pinapansin ni Gie, ni 
Lyn, at ni Aling Etang. Ilang araw rin akong pabalik-balik roon. 
Minsan, sinadya ko nang salubungin si Aling Etang sa kalye. 

"Wala ka na bang pinipiling lugar?" ani Aling Etang. 

"Wala naman kasing gutsong magpapasok sa akin sa bahay 
ninyo," sagot ko. "Gusto ko lang pong magpaliwanag." 

Matapos ang ilang sandali ng pagsasagutan, nagkausap rin 
kami ni Aling Etang ng malumanay sa daan. Ipinaliwanag ko sa kanya 
ang lahat ng nangyari. Kahit kami ay nasa tabi ng kalye, at 
pinagtitinginan na ng mga tao, hindi na ako nahihiyang kausapin si 


Aling Etang. Naisip ko na tama si Itay, harapin ko ang lahat, kahit ano 
pa ang mangyari. 

"Hayaan mo," sabi niya, "kakausapin ko silang dalawa. Sa 
bagay, kasalanan ko rin naman ito. Bakit hindi ko pa naisip noon na 
ireto na lang si Gie sa iyo?" 


SIGURO NGA at kinausap na ni Aling Etang ang kanyang mga 
anak. Tinanggap naman nila ako nang ako ay dumalaw sa kanilang 
bahay. Nakakailang nga lamang dahil hindi nila alam kung sino ang 
dinadalaw ko. 

"Puwede ko po bang makausap muna si Lyn?" 

Kaya magkaharap kami ni Lyn sa upuan. Hindi ko alam kung 
paano ako magsisimula. 

"Lyn," sabi ko, "sana mapatawad mo ako." 

Hindi umiimik si Lyn. 

"Hindi ko akalaing mapapamahal ako kay Gie," paliwanag ko. 
"Mula nang kunin ko siya sa clinic, hindi ko inisip na iibig ako sa 
kanya dahil bata pa siya." 

Hindi pa rin umiimik si Lyn. Pakiramdam ko ay marami pa 
akong dapat ipaliwanang sa kanya kaya hindi siya sumasagot. 

"Lagi akong nirereto ng nanay mo sa iyo," patuloy ko. "Kaya 
nang niligawan na kita, pinanindigan ko na talaga na ikaw ang 
babaeng pakakasalan ko." 

Tumingin ako sa itaas waring humihingi ng tulong sa mga 
anghel sa kalangitan. 

"Gusto kita noon pa man, Lyn," patuloy ko. "Pero 
nangangahulugan ba iyon na mahal na rin kita? Iyon ang nais kong 
sabihin sa iyo noon, pero iba ang nasabi ko. Patawarin mo sana ako." 

Bakit ngayon ko lang nasabi ang mga katagang iyon? Nasabi 
ko sa aking sarili na kung noon ko pa sana nasabi sa kanya ito, hindi 
na siguro hahantong pa sa ganito ang mga pangyayari. Tumango na 
ako at inilagay ang aking mukha sa aking mga palad. Hindi ko na 
napigilang umiyak sa harap ni Lyn. Naramdaman ko na lang na tumabi 
siya sa akin at inakbayan ako. 

"Natintindihan kita, Ed," ani Lyn. "Kung ako may ay nalilito 
rin gaya mo." 

Tinignan ko siya na may pagtataka. Ano ang ibig niyang 
sabihin? 

"Mahal ko pa rin si Hernan," ani niya. "Pero hindi siya ang 
gusto ni Nanay para sa akin. Minsa'y nagkasagutan sina Hernan at ang 

Nanay, at dahil doon ay pinapili ako ni Hernan kung sino sa kanila ang 
pipiliin ko. Ayaw ko ng ganoon kaya naisipan kong makipaghiwalay sa 
kanya." 

Nagtinginan na lang kami ni Lyn. Ako naman ang naghihintay 
ng kanyang paliwanag. 

"Kaya pumayag ako na magpaligaw sa iyo," patuloy niya. 
"Para masabi ko man lang sa aking sarili na kaya kong kalimutan si 
Hernan. Aaminin ko sa 'yo, Ed, natutunan kitang mahalin dahil hindi 
ka naman mahirap mahalin. Nang malaman ni Hernan na ikakasal 
tayo, umalis na siya at nagtungo ng Maynila. Pero nang mabalitaan 
niya na ang nangyari, agad siyang bumalik dito. Nabalitaan ko rin ang 
nangyari sa inyong dalawa." 

"Nararapat lang sa akin 'yong ginawa ni Hernan," sabi ko. 
"Pakisabi na lang sa kanya na gusto ko rin humingi ng tawad." 

Nakita kong namumuo na ang mga luha sa kanyang mga mata. 
Hinawakan ko ang kanyang mukha at hinagkan ang kanyang noo at 
niyakap. Narinig ko na siyang nagpatuloy sa kanyang sinasabi. 

"Masakit sa akin ang malaman na mas mahal mo si Gie kaysa 
akin. Pero alam kong naguguluhan ka rin noon. Kung naging tapat 
lang sana tayo sa ating mga sarili noon pa man ay hindi na sana 
hahantong sa ganito ang lahat." 

"Patawarin mo ako, Lyn," bulong ko sa kanya. "Please..." 

Nanatili kaming magkayakap ng ilang sandali parehong 
umiiyak sa pagdadalamhati dahil wala na sa aming piling ang aming 
pinakamamahal. 

"Aaminin ko, Lyn," patuloy ko, "inibig rin kita. Ang nangyari 
sa atin, totoo 'yon. Ikaw ang nasa aking isipan noong mga sandaling 
iyon. Ni minsan hindi kita ginamit upang mapalapit kay Gie. Nagulat 
na lang ako sa aking sarili nang malaman ko na buntis siya." 

Umalis si Lyn sa aking pagkakayakap at tinignan ako, 
nagtataka sa aking sinabi. 

"Alam mong buntis si Gie?" tanong niya. 

Tumango lamang ako. 

"Sa akin lang niya sinabi 'yon," sagot ko. "Ayaw niyang 
malaman ninyo dahil naguguluhan rin siya. Sa loob ko, namuo na ang 
aking galit kay Boyet. Pero hindi ko maintindihan kung awa o pag-ibig 
nga ba ang nararamdaman ko para kay Gie." 

Namagitan ang kaunting katahimikan. 

"May sasabihin pa ako sa iyo," bulong ni Lyn. 


Tinignan ko si Lyn. Ang unang pumasok sa aking isipan ay 
baka nagdadalantao na rin siya. Nagsimulang manikip ang aking 
dibdib sa kaba. 

"Pero sana, huwag mong sasabihin ito sa kahit kanino, lalo na 
kay Nanay," patuloy ni Lyn. Ipangako mo sa akin, Ed." 

Tumango lang ako. Pinilit kong ihanda ang aking sarili sa 
kanyang sasabihing lihim. Paano kung totoo ang hinala ko? 

"Aalis na ako dito sa Moncada," ani niya. "Magsasama na kami 
ni Hernan sa Maynila." 

Nagulat ako sa kanyang sinabi sabay sa pagluwag rin ng aking 
paghinga. 

"Paano ang Nanay mo?" tanong ko. 

"Bahala na," ani Lyn. "Siguro naman, matapos ang 
pangyayaring ito, matatanggap na niya ang buong katotohanan na mali 
siya." 

Hindi na ako nakapagsalita pa. 


NAGKAUSAP RIN KAMI ni Gie. Humingi rin ako ng tawad 
sa kanya. Pero mas lalong masakit ang narinig ko mula sa kanya. 

"I'm sorry, Sir Ed," ani niya. "Magpapakasal na ako kay 
Boyet." 

Narinig ko ang "Sir Ed." Ganoon pa rin ba ang tingin niya sa 
akin? 

"Ganoon ba?" ang nagawa kong sabihin. 

"Kaya nga ako nag-resign sa clinic. Balak naming 
magpakalayo at mamuhay ng sarili." 

"Iyan na ba ang desisyon mo? Puwede ka pa naman 
magtrabaho sa akin, a," sabi ko. 

"Nakapagdesisyon na po ako," ani niya. 

Hindi na ako nakapagsalita pang muli. Hindi ko napigilan ang 
aking sarili na lumuhod sa kanyang harapan at hawakan ang kanyang 
mga kamay upang humingi ng tawad. 

"Minsan ay nasabi mo na sa akin ito," sabi ko. "Hindi na ba 
tayo puwedeng magpatawad?" 

Pero hindi ako pinansin ni Gie. Binitawan niya ang aking mga 
kamay at tumayo. Bumalik siya sa kanyang silid. Malakas ang 
kanyang pagkakasara nito. 


HINATID AKO ni Aling Etang sa may gate. 

"Alis na po ako," sabi ko. 

"Sige, hijo," ani Aling Etang. "Mag-iingat ka. Hayaan mo, 
maayos rin ang lahat." 

Hinawakan ako ni ni Aling Etang sa balikat. Napatingin ako sa 
bintana. Nakita ko si Gie na nakadungaw. Tinignan ko siya ng matagal. 
Pero isinara niya ang kanyang bintana. Malungkot akong umalis. 


MALUNGKOT AKO sa mga sumunod na araw. Nalaman ko 
na lang mula sa mga pasyente na nakatakda ang kasal ni Gie sa 
Disyembre. Balitang-balita na sa lugar namin 'yon at nasaktan ako. 

Nabalitaan ko rin ang pagtatanan nina Lyn at Hernan. Mainit 
ang ulo ni Aling Etang noong mga panahong iyon. Kaya hindi ako 
gaanong nagpapakita sa kanya. Dalawang babaeng minahal ako ang 
nawala sa akin. 


MAKALIPAS NG ILANG BUWAN, mga bandang Agosto, 
nagkasalubong kami ni Gie sa plaza. Ngumiti ako at huminto sa 
kanyang harapan. 

"Kumusta ka na?" tanong ko. 

Hindi malaman ni Gie kung sasagutin niya ako o hindi. 

"Mabuti naman," ani niya. "Ikaw? Kumusta na?" 

"Mabuti rin naman," sagot ko. 

"Ang clinic?" 

"Okay lang," sagot ko. "Ako na lang mag-isang namamahala 
ng lahat. Wala pa rin akong mahanap na kapalit mo." 

Pareho kaming naging tahimik. Pareho kaming naghihintay 
kung sino sa amin ang unang magsasalita. 

"Kumusta na nga pala si Lyn?" tanong ko. 

"Ayun, nakatira na sila sa may Novaliches," ani Gie. "Buntis na 
si Ate, manganganak siya sa Pebrero. Kasal na rin sila ni Kuya Hernan 
sa huwes." 

"Okay na ba si Aling Etang?" 

Tumango si Gie. 

"Wala na siyang magagawa doon. Nangyari na ang lahat." 

"Galit ka pa rin ba sa akin?" 

Hindi sinagot ni Gie ang aking katanungan. Sa halip, iba ang 
sinabi niya. 

"Mauna na ako," sabi niya. "Baka makita pa tayo ng ibang tao 
diyan at magsumbong pa kay Boyet." 


"Mahal ka bang talaga ni Boyet?" tanong ko. 

"Oo," mariing sagot ni Gie. "Hindi naman siguro kami 
magpapakasal sa Disyembre kung hindi niya ako mahal. Kaya nga 
kami nagsasama ngayon ay dahil kagustuhan na rin naming mahiwalay 
kay Nanay." 

"Pinatawad mo na ba ako?" tanong ko uli. 

Tinitigan lang ako ni Gie nang matagal at saka nagsalita. 

"Ano sa tingin mo? Ano sa pakiramdam mo, magawa kaya 
kitang patawarin?" 

Napatungo na lang ako, wala na akong maitatanong pa. Nanliit 
ako sa harapan ni Gie. 

"Sige, mauna na ako," sabi ko. 

Agad akong umalis. Binilisan ko ang aking paglakad t hindi na 
muling lumingon sa kinaroroonan ni Gie. 


ISANG UMAGA, araw ng deadline sa pabgayad ng buwanang 
buwis sa Kapitolyo. Maaga akong pumunta roon upang asikasuhin ang 
obligasyong ito. Nalilito pa rin ako sa pag-fill up ng mga forms dahil si 
Gie ang kadalasang gumagawa nito noon pa man. Kaya ito ako 
ngayon, nagtitiyagang pumila. Pero hindi ko na kailangang isipin pa si 
Gie. Ikakasal na siya. Wala na akong magagawa roon. 

Inabot na ako ng alas-dose ng tanghali kaya kumain muna ako 
sa isang fastfood outlet. Hindi ko inaasahang makikita ko si Boyet na 
nakapila sa counter. Wala siyang kasama sa pila. Inakala ko na kasama 
niya si Gie baka nakaupo lamang. Kaya pinaling-paling ko ang aking 
tingin upang malaman kung naroon nga si Gie. Pero hindi ko siya 
nakita. Nakita kong nakabili na si Boyet ng pagkain pero hindi ko na 
siya binati o pinansin. Hindi rin niya yata ako nakita. 

Nang makabili na ako ng aking pagkain, umupo ako sa isang 
bakanteng upuan at nagsimulang kumain ng mag-isa. Nakita ko si 
Boyet na nakaupo sa may dulong sulok, may kasamang ibang babae. 
Pinigilan ko na lamang ang aking sarili. Pinagmasdan ko na lamang 
siya. Nakita kong sinusubuan niya pa ng French fries ang babae. 
Maganda ang babaeng nakita ko, mahaba rin ang buhok, payat at seksi 
sa kanyang kasuotan. 

Naunang tumayo sina Boyet at ang babae. Nang mapadaan sila 
sa aking harapan ay laging gulat ni Boyet na makita ako. Nahuli niya 
akong nakatingin sa kanila. Hindi na kumibo si Boyet, nagmadali 
siyang umalis, hinatak ang babae para sumunod ito kaagad. Hindi ko 
na rin siya sinundan. Ayaw kong gumawa ng gulo. 


139 


HINDI KO NAMAN MAPIGILANG sabihin ito kaagad kay 
Gie nang dumalaw ako sa kanila kinagabihan. Nalaman ko kasi na 
bumalik siya kay Aling Etang at doon na sila magwi-weekend ni 
Boyet. Mabuti na lang at wala pa roon si Boyet. Nagulat ako dahil sa 
akin pa nagalit si Gie. 

"Gumagawa ka lang yata ng kuwento, e," ani niya. 

"Hindi," sabi ko. "Talagang nakita ko silang kumakain. 
Umiwas pa nga siya sa akin nang makita niya ako." 

"Sinungaling!" sigaw ni Gie. 

Tumalikod sa akin si Gie. Hindi na kumibo. Pinilit kong 
ipaharap si Gie sa akin. 

"Bakit ayaw mong maniwala?" tanong ko habang hawak ko 
ang kanyang balikat. "Nagbubulag-bulagan ka ba?" 

Pilit niyang inialis ang aking pagkakahawak ng kanyang 
balikat at tinitigan niya ako. Halata pa rin ang galit sa kanyang mga 
mata. 

"Sino kaya sa ating dalawa ang unang nagbubulag-bulagan?" 
tanong niya. 

"Ano ang ibig mong sabihin?" 

"Mula nang mapunta ako sa clinic mo, lahat ginawa ko upang 
mapansin mo ako. Pero ano? Walang nangyari," ani Gie. 

Nagulat ako sa kanyang sinabi. May lihim na pagtingin sa Gie 
sa akin? Kinimkin niya iyon ng dalawang taon? Ganoon na ba ako 
kamanhid upang 'di mapansin iyon gaya ng sinabi niya? 

"Tapos ngayon sasabihin mong mahal mo ako, kung kailan 
may mahal na akong iba," patuloy ni Gie. 

Umalis kaagad si Gie at nagtungo sa kanyang silid. Gusto ko 
siyang sundan ngunit hindi ko na itinuloy dahil narinig ko na ang 
malakas at padabog niyang pagsara ng pintuan. 

Nakita kong dumating si Aling Etang. 

"Magandang gabi po," bati ko. "Dinalaw ko lang po si Gie." 

"Maupo ka, Edong," ani niya. "Sandali, tatawagin ko." 

"Huwag na po," sagot ko agad. "Kapapasok lang po niya sa 
kanyang silid. Aalis na po ako." 

"Edong, may problema ba?" 

Hindi ako nakasagot agad. 

"Ab, wala po, Aling Etang. Sige po, aalis na ako." 


KINABUKASAN, nabigla ako nang salubungin ako ni Boyet 
pauwi ng bahay. 

"Pare, sandali lang," sabi ni Boyet sa akin. 

Naramdaman ko na naghahamon siya ng away. Pero pinilit 
kong maging kalmado. Tumigil ako at tinignan ko siya. 

"O, Boyet, ano'ng sa atin?" bati ko. 

"Bakit mo sinabi kay Gie na may kasama akong babae 
kahapon?" tanong ko. 

"E, 'di ba 'yon naman ang totoo?" 

"Ano ba ang pakialam ko sa amin ni Gie? Hindi na nga siya 
nagtatrabaho sa iyo, a!" 

Nagsimula nang magtinginan ang mga dumaraang tao nang 
marinig nilang tumaas ang boses ni Boyet. 

"Pare, cool ka lang," sabi ko. "Wala akong pakialam sa inyo ni 
Gie pero hindi ko naman puwedeng ilihim kay Gie ang nalalaman ko. 
Kung wala kang ginagawang masama kay Gie, e 'di sana naipakilala 
mo sa akin ang babaeng kasama mo at naipaliwanag mo nang maayos 
kung bakit kayo naroon. Ang kaso, ikaw itong umiwas sa akin..." 

Bigla akong sinuntok ni Boyet sa mukha. Naramdaman ko na 
pumutok ang aking labi. Napaupo pa ako sa kalye. Nang tumayo ako, 
nakita ko na may hawak na siyang balisong. Nagulat ako. Wala akong 
dala kahit na ano upang maipagtanggol ko ang aking sarili. 

"Sige!" sigaw ni Boyet habang nakatutok sa akin ang hawak 
niyang balisong. "Lumaban ka! Tignan natin ang galing mo." 

Lalapit sana ako kay Boyet para mapahinahon ko siya. Ngunit 
inundayan niya ako ng saksak pero nakaiwas kaagad ako. Naghanap 
ako ng magandang pagkakataon na mahawakan ang kanyang kamay 
upang makuha ang balisong mula sa kanya. Nasa akin yata ang 
suwerte nang mahawakan ko ang isang kamay ni Boyet. Pero napahiga 
kaming dalawa at patuloy pa rin kami sa pag-agaw ng balisong. Ako 
na ang napahiga at siya ang nasa aking ibabaw. Pilit niyang inilalapit 
ang balisong habang ako naman ay pumipigil nito. Nalunod na ako sa 
ingay ng mga sigawan ng mga taong nakakita sa amin. Sa puntong 
iyon ay abala na ako sa pagdarasal sa Diyos na kung ano man ang 
mangyari sa akin ay Siya na ang bahala. Hindi ko na matandaan kung 
paano kami natapos, o kung sino ang umawat sa amin. Ang 
natatandaan ko na lamang ay nakahiga na ako sa aking kama, pagod na 
pagod. 

MAKALIPAS NG ILANG ARAW, hawak ko ang imbitasyon 
sa kasal nina Gie at Boyet. Iniabot ito ni Aling Etang kay Itay noong 
umaga. Matagal na raw iyon sa kanya ngunit ngayon lang niya iniabot 
kay Itay. Sa clinic ko na binasa ito. Nasaktan ako. Hindi ko napigilan 
ang aking sarili na punitin ito sa panghihinayang at pagsisisi. Itinapon 
ko ang punit na imbitasyon sa basurahan. Mag-isa akong umiyak sa 
loob ng quarters, pinagsusuntok ko ang kama sa matinding galit ko sa 
aking sarili. 

Nang mahimasmasan, lumabas ako ng quarters at umupo na sa 
aking mesa. Tuloy pa rin ang mundo ko sa loob ng clinic. Palabiro rin 
ang bagong batch ng mga interns. Hindi na nila kilala si Gie kaya 
mainam na ito para sa akin. Walang nakakaalam ng aking nakaraan. 
Maraming dumating na pasyente at hinarap namin ito. Ang kainaman 
sa pagtatrabaho ay nakakalimutan mo na ang paglipas ng oras at ng 
ibang bagay tulad ng pag-ibig. At hindi ko na inintindi ang mga 
personal na katanungan ng mga tsismosong pasyente. 


MASAYA KAMING NAGMI-MERIENDA nang biglang 
dumating si Gie sa clinic, mga alas-kuwatro na ng hapon. Umiiyak 
siya at hindi mapakali. 

"Sir Ed, tulungan mo ako," pakiusap niya. 

"Bakit? Ano'ng problema?" tanong ko. 

"Kapag dumating si Boyet, sabihin ninyo na wala ako rito," ani 
Gie sabay tingin sa mga bagong interns. 

Tumuloy siya sa loob ng quarters. 

"Ano ba'ng problema?" tanong ko uli. 

Sinundan ko siya sa quarters. Pero bago ako pumasok, nagbilin 
muna ako sa mga interns. 

"Guys, kapag may dumating na guwapong lalaki, payat at 
mukhang hip-hop, si Boyet 'yon. Sabihin n'yo wala rito si Ma'am Gie." 

"Yes, Sir!" sagot ng isa. 

"Ab, siya pala si Ma'am Gie," sabi naman ng isa. 

Pumasok na ako ng quarters at ini-lock ang pinto para 
makapag-usap kami ng sarilinan. Nakaupo na si Gie sa may kama. 

"Ano na naman ang problema mo, Angelina?" seryoso kong 
tanong. 

"Nagkasagutan kami sa harap mismo ni Nanay," ani Gie. 
"Hindi lang tungkol sa ginawa niya sa iyo, pati na rin 'yung pananakit 
niya sa akin kapag nagseselos o nai-insecure siya. Kaya ayun, 


natalakan rin siya ni Nanay kaya ako naman ang binalingan niya ng 
galit." 

Nakatingin siya sa may basurahan. Nakita niya siguro ang 
punit-punit na imbitasyon, kasama ng mga supot ng pinagkainan. 

"Kaya mo ba pinunit ang imbitasyon dahil galit ka sa akin?" 
tanong ni Gie na nakatingin pa rin sa basurahan. 

"Hindi," sagot ko. "Galit ako sa aking sarili." 

Pareho kaming nanatiling tahimik. Gusto ko siyang lapitan 
pero pakiramdam ko ay may pader sa aming pagitan noong mga 
sandaling iyon. 

"Nabalitaan ko ang nangyari sa inyong dalawa," ani Gie. 
"Muntik ka na raw saksakin ng balisong." 

Alam kong hindi iyon ang dahilan ng kanilang pag-aaway. Mas 
mahigit pa doon ang dahilan. 

"Sana nga tinuluyan na lang niya ako, 'di ba?" sagot ko. "E 'di 
sana nasa langit na ako ngayon." 

Sinadya kong haluan ng biro ang sinabi ko para malaman niya 
na okay na ako na wala siya. Tinignan ako ni Gie. Ako naman ang 
umiwas ng tingin sa kanya. Ayaw kong makita ang kanyang mukha na 
luhaan. Hawak ko ang doorknob at pupuwede akong lumabas at 
bumalik sa loob ng clinic. Pero nanatili ako sa kinatatayuan ko. 
Nanatili kaming tahimik hanggang sa makarinig kami ng ingay mula 
sa clinic. Nagkatinginan kami ni Gie. Kinuha niya ang isang unan at 
niyakap niya ito. 

"Dito ka lang," sabi ko kay Gie. "Huwag kang lalabas kahit 
ano'ng mangyari." 

Tumango lang si Gie. 

Lumabas ako ng quarters. Nakita ko na nagwawala na si Boyet 
sa may pintuan ng clinic. Pinipigilan siya ng mga interns. 

"Ano'ng ginagawa mo dito?" pasigaw kong itinanong kay 
Boyet. 

"Nasaan si Gie?!" pasigaw rin niyang itinanong sa akin. 

"E kung sinabi kong narito, ano ang gagawin mo?" 

"Gie! Lumabas ka riyan!" 

Nagsisigaw na si Boyet at pumiglas sa mga interns. Sa tindi ng 
kanyang galit ay nakaya niyang labanan ang mga interns. Sinugod ako 
ni Boyet pero nagawa ko siyang itulak kaya bumagsak siya sa sahig. 
Mabuti na lang at walang pasyente noong mga oras na iyon. 
Sinenyasan ko ang mga interns na tumabi at huwag makialam sa 
aming dalawa. Nang tumayo si Boyet, sinunggaban ko ang kanyang 
kuwelyo at sinuntok sa tiyan at sumunod sa mukha. Napa-atras si 

Boyet at sinubukan niyang gumanti ng suntok. Naglaban na kami. 
Matira ang matibay, or may the best man wins. Bahala na ang Diyos sa 
akin. Nagsisigawan na ang mga babaeng interns at narinig ko na lang 
ang sigaw ni Gie. 

"Tama na 'yan!" 

Ngunit may naramdaman akong malakas na suntok mula kay 
Boyet. Napaatras rin ako at nakapa ko na nagdurugo na naman ang 
aking labi. Akma akong gaganti ng isa pang suntok ngunit pumagitna 
na si Gie. 

"Tama na, please," pakiusap ni Gie sa akin sabay hawak sa 
aking mga balikat. 

Lumingon si Gie sa mga interns, "Awatin n'yo na sila, please!" 

May mga lalaking interns na umaawat na kay Boyet. Gusto pa 
rin pumiglas. 

"Gie, uwi na tayo," ani Boyet, humihingal sa pagod. 

"Umalis ka na," ani Gie. "Hindi ako sasama sa 'yo." 

"Gie, pag-usapan natin ito. Umuwi na tayo," 

"Ang sabi ko, umalis ka na! Parang awa mo na, bumalik ka na 
sa inyo, at huwag ka nang magpapakita pa sa akin! Ngayon pa lang ay 
sinasabi ko na hindi na matutuloy ang ating kasal!" 

"Gie, mahal kita," ani Boyet. 

"Sinabi kong umalis ka na!" sigaw ni Gie. 

May nadampot siya sa aking mesa at inihagis niya ito kay 
Boyet. Umilag si Boyet. Nakita ko na penholder ko iyon at nabasag ito 
nang bumagsak ito sa sahig. 

"Kung nagawa mo akong saktan ngayon, magagawa mo 'yon 
'pag kasal na tayo! Kaya umalis ka na, hayop ka!" 

Inulit pa ni Gie na hagisan ng iba pang bagay si Boyet. Ngayon 
naman ay ang memo cube ko. Katabi pa naman ng memo cube ang 
aking stethoscope at sphymomanometer. Naisip ko na baka iyon pa 
ang isunod ni Gie na ihagis kay Boyet. 

"Gie, tama na!" sigaw ko. 

Umalis na lamang si Boyet, parang napahiya. 

Nang makaalis na si Boyet, hinarap ko ang mga interns, "Sige, 
you may go." 

Kaya naghanda na silang lahat sa pag-alis, ang iba ay nagligpit 
pa ng mga gulo sa clinic dahil sa naganap. 

"Ikaw rin," sabi ko kay Gie, "umuwi ka na." 

Lumapit siya sa akin. 

"Pumutok ang labi mo," ani niya. 

"Iwan mo na ako," mariin kong sinabi sa kanya. 


Iniwan ko si Gie at nagtungo ako sa loob ng quarters upang 
doon ko gamutin ang aking sugat. Naglalabasan na ang mga interns at 
nagpapaalam na sa akin. 

"Alis na po kami, Sir," sabi nila. 

"Sige, ingat kayo," sabi ko. "Pakisara na lang ang pinto sa 
harap." 

"Opo, Sir," sabi ng isang intern. 

Kumuha ako ng face towel sa cabinet para gamitin. Pagsara ko 
ng cabinet ay nakita ko si Gie na nakatayo na sa aking tabi. 

"Di ba sabi ko sa 'yo, umuwi ka na?" tanong ko. 

Hindi sumagot si Gie. Kinuha niya ang ice bag, kumuha ng 
yelo sa ref, at naghanda na ng mga gamit para sa pang-unang lunas sa 
aking sugat. Nilapitan ko siya at pinilit kong kunin sa kanya ang mga 
ito. 

"Ako na lang," sabi ko, "kaya ko naman, e." 

"Ako na," ani Gie. 

Nakatitig siya sa akin. Nakita ko ang kakaibang tapang niya. 
Determinado. Hindi nagaalinlangan. Sumuko rin ako sa kanya. Naisip 
ko na nurse siya at linya niya ito. Tumahimik na lang ako. Pero 
inaamin ko na kaya ako sumuko ay dahil gusto kong magkalapit kami 
ng ganito kahit saglit lang. 

"Umupo ka dito," sabi niya ng may awtoridad. 

Sumunod naman ako. Ibang Gie ang kaharap ko ngayon. Siya 
ni Gie na kinuha kong clinic manager noon, ang pinakamagaling na 
manager na nakilala ko. 

Inilapat niya ang isang bulak na may cleansing solution sa 
aking mga sugat upang linisin ito. Napailag ako sa hapdi. 

"Huwag kang malikot," sabi niya. 

Tumingin lang ako sa kanya. Hinayaan ko lang siya sa kanyang 
gawain. Nang matapos siya sa paggamot sa akin, iniligpit na niya ang 
mga gamit. 

"Salamat," sabi ko. 

"Walang ano man," ani niya. 

Pinagmasdan ko siya. Ang bilis niyang magtrabaho. 

"Tama ka, sasaktan lang niya ako," ani Gie. "Sana noon pa ay 
naniwala na ako sa iyo." 

Hindi ako kumibo. 

"Manhid ka kasi, e," patuloy pa niya. 

Hindi ko alam kung aaminin ko ang kanyang sinabi o hindi. 
Mula nang kunin ko siya upang magtrabaho sa clinic, hindi ko naisip 
na iibig ako sa kanya. 

"Bata ka pa noon," sagot ko. "Kaga-graduate mo lang. Baka 
masaktan ka lang kapag minahal kita agad." 

Lumingon si Gie sa akin. Lumapit siya sa kama at umupo sa 
aking tabi. 

"Pero malaki ang pasasalamat ko sa iyo," patuloy ko. "Dahil 
nagawa mo ang lahat ng ito para sa clinic, para sa akin. Kung hindi 
dahil sa iyo, hindi siguro lalaki ng ganito ang clinic ko." 

Tinignan ko ang buong paligid. Totoo ang sinabi ko. Noong 
nagsisimula kami ay wala pa itong quarters. Pinagawa ko ito dahil sa 
hiling ng mga interns noon na magkaroon ng isang lugar na kung saan 
sila puwedeng magpalipas ng oras habang naghihintay ng pasyente. 
Unti-unting nagkaroon ito ng mesa, kalan, kama, at refrigerator. 
Tinulungan ako ni Gie na makamit ko ang mga ito. Nagising na lang 
ako sa aking pag-iisip nang marinig kong nagsalita si Gie. 

"Ginawa ko lang ang trabaho ko," ani niya. 

"Noong una, akala ko magtatagal ka rito sa clinic," sabi ko. 
"Hindi ko naisip na darating ang araw na aalis ka. Hinayaan ko na 
ligawan ka ni Boyet: hindi ko inisip na mamahalin kita. Pero 
nagkamali ako..." 

Yumuko ako at ibinaon ang aking mukha sa aking mga palad. 
Narinig ko si Gie na nagsalita. 

"Kaya ka ba galit sa sarili mo?" tanong niya. 

"Siguro," sagot ko. 

"Bakit mo niligawan ang ate?" tanong niya. 

"Una, crush ko na ang ate mo noon pa man," sagot ko. "At lagi 
akong nire-reto ng nanay mo sa kanya. Kesyo mas gusto niya ako 
kaysa kay Hernan. At nang malaman ko na hiwalay na sila, niligawan 
ko, nagbaka-sakaling sagutin niya ako. Totoo, minahal ko ang ate mo. 
May nangyari na rin sa amin. Pero nang malaman kong buntis ka at 
gusto ni Boyet ipalaglag ang bata, doon ko na-realize na iba ang 
pagtingin ko para sa iyo. Lalo na noong dinala kita sa ospital, 
nagaagaw buhay ka na..." 

Hindi ko napigilan na umiyak sa harapan ni Gie. Nandoon pa 
rin ang aking damdamin para kay Gie habang sinasariwa ko ang mga 
mga alaala nang dalhin ko siya sa ospital. 

Naramdaman ko na lang ang kanyang kamay sa aking balikat 
hanggang sa kunin niya ang aking mukha sa kanyang mga kamay. 

"Alam ko, narinig kita..." ani niya. "Ako nga itong nahihiya sa 
iyo, e. Kasi, ako itong may lihim na pagmamahal sa iyo." 


Hinalikan niya ako sa labi at ngumiti sa akin. Ngumiti rin ako 
at sinubukang gantihan siya ng halik. Matapos ko siyang halikan ay 
inilayo niya ang kanyang mukha sa akin. 

"Sir Ed pa rin ba ang itatawag ko sa iyo?" tanong niya sa akin 
na may halong pagbibiro. 

Ngumiti ako at niyakap ko siya ng mahigpit. At ngayon ay 
wala akong balak na pakawalan pa siyang muli. 

"Tawagin mo pa akong Sir, tatawagin kitang Angelina," pabiro 
ko ring sagot. 

Tumawa si Gie. Pareho na kaming nagpapahid ng aming mga 
luha. 

"Kung nalaman mo ba na crush kita noon pa, liligawan mo 
kaya ako?" tanong niya sa akin. 

Napaisip ako. 

"Hmm... baka hindi," sagot ko. "Alam mo, mas gusto ko na 
nangyari ito ngayon. Pare-pareho tayong natuto." 

"Sa bagay, tama ka." 

Magiliw ko siyang niyakap at hinalikan. Ang saya ko noong 
mga sandaling iyon. Hindi ko maipagpapalit sa ibang kasiyahan sa 
buong mundo. 

"Ilove you, Gie," bulong ko sa kanya at hinalikan sa labi. 

Hindi ko inaasahan na gaganti si Gie ng halik na may halong 
pagnanasa. Nagulat ako kaya inilayo ko ang aking mukha mula sa 
kanya. 

"Ilove you... Ed," ani niya habang ang mga kamay niya ay 
nasa aking mga pisngi. 

Nahalata niya siguro na nabigla ako sa kanyang kakaibang 
pananabik. 

"O, bakit?" tanong niya. "Akala mo nagbibiro ako?" 

Hindi ako nakasagot. Unti-unti niyang inilapit ang kanyang 
mga labi sa akin at niyakap niya ako. Para akong na-hypnotize at 
walang nagawa kundi ang sumunod sa agos ng aming damdamin. 
Ibang-iba si Gie kay Lyn, mas agresibo siya at nagustuhan ko naman. 


NANATILI KAMING MAGKAYAKAP sa kama makalipas ng 
ilang oras, kumot lang ang saplot sa aming mga katawan. 

"Ed," sabi ni Gie, "saan kayo ni Ate...." 

Alam ko na ang gusto niyang itanong, kaya sinagot ko na ito 
agad. 

"Dito," sagot ko. "Pumunta siya rito para sabihing hindi ka 
papasok. Wala pa ang mga interns... kaya 'yon..." 

Napatawa ng malakas si Gie. 

"Sabi ko na nga ba, e! Yehey! Panalo ako ng one thousand!" 

"Ano'ng ibig mong sabihin?" tanong ko. 

"Naalala mo noong binili natin itong kama?" tanong ni Gie. 
"Hindi ba nagpustahan pa tayo kung sino sa ating dalawa ang 
unang...." 

Hindi na naipagpatuloy ni Gie ang kanyang sinasabi dahil 
natatawa na siya sa natandaang alaala. Natawa na rin ako. Naalala ko 
na rin ang insidenteng iyon. Kaming dalawa ang bumili ng kamang ito 
sa isang furniture shop malapit lamang dito. Nagtalo pa kami kung 
kama nga ba o La-Z Boy na lang ang aming bibilhin. Napagkamalan 
tuloy kami ng salesman na mag-asawa na agad naming itinanggi. Kaya 
nang mai-deliver na ang kama, nagpustahan kami kung sino sa aming 
dalawa ang unang gagamit ng kama para sa sex. 

"Oo na, talo na ako," sabi ko. "Mamaya ko ibibigay sa iyo ang 
isang libong piso." 

Natigilan kaming pareho. Nang mapatingin ako sa kanyang 
mga mata, napangiti ako at sinabing, "Gie, will you marry me?" 

"Oo naman," sagot niya. "Sa tingin mo ba tatanggi pa ako?" 

"Kahit ganito ako kataba?" 

Natawa si Gie sa sinabi ko. 

"O, bakit ka natawa?" 

"At bakit? Sino ba ang nagsabi sa iyo na mas guwapo ka kapag 
payat? Hoy, Mr. Edward Dungca, tandaan mo ito, hindi bagay sa iyo 
ang payat." 


MAKALIPAS NG ILANG BUWAN, nabalitaan na lang namin 
na buntis ang bagong girlfriend ni Boyet at naninirahan na sila sa 
Paniqui. Isa na siyang tricycle driver, balita pa namin. Ngunit 
tinanggap na lang ni Gie ito ng may kibit-balikat. 


DUMATING ANG SUMUNOD NA MAYO. Natuloy rin ang 
aking kasal, ngayon naman ay si Gie ang pakakasalan ko. Matron of 
honor si Lyn at ang ganda niyang matron of honor. Pero mas maganda 
si Gie noong araw na iyon. Best man ko naman si Jeffrey at flower girl 
naman ang anak nitong si Tina. Si Christine at Greg ang aking veil 
sponsors. Doon ko lang napansin na guwapo pala si Greg kapag formal 


ang suot at hindi siya halatang bading. Nagtinginan kami ni Gie. 
Pareho siguro kami ng iniisip na kung ganap na lalaki si Greg, 
malamang may girlfriend na ito. 

Inaasahan ko na si Christine ang makakasalo ng mga bulaklak 
ni Gie, pero si Lyn ang nakasalo. Sa huwes lang sila ikinasal ni Hernan 
at pangarap pa rin ni Aling Etang na makasal siya sa simbahan kahit 
may John Hernan, Jr. na sila. 

Ang maliit na bahay sa likod ng clinic ay ginawa kong bahay 
namin ni Gie. At ang quarters sa loob ng clinic ay pinalakihan ko 
upang magsilbing dormitoryo na ng mga interns. Masaya na ako dahil 
kasama ko pa sa trabaho ang aking misis. 

Naisip ko na mapagbiro rin ang tadhana, lalo na sa pag-ibig. 
Mapagbiro rin katulad ko. Kaya nang mapasabak sa larangang ito, 
hindi ako nagatubiling humingi ng tulong sa aking mga "love" lines? 
Who wants to be lucky in love especially if Gie is the prize? Sa 
puntong ito, walang binatbat ang dalawang milyong piso. 


THE END 


"Grabe ka, Greg, niloko mo ako," ani Christine. "Ten years na 
tayong magkaibigan, pero ten years mo na rin pala akong niloloko!" 

"Hindi kita niloloko, Christine," sabi ko. 

"Ano'ng hindi? Nagpapaka-bading ka diyan pero deep inside 
may gusto ka pala sa akin!" 

Tameme ako. Totoo kasi. 

"All these years, Greg," patuloy ni Christine, "'yung mga akbay 
mo, mga hawak mo, mga yakap mo, akala ko walang malisya. 
Mayroon pala." 

"Christine, let me explain. Hindi ganoon..." 

Hindi na ako makapagpaliwanag dahil galit na si Christine at 
dire-deretso na siya sa pagsasalita. Para akong mina-machine gun. 
Pero ang huli niyang sinabi ang nakapagpasama ng aking kalooban. 

"Kadiri ka, Greg," ani niya. "Iba na ang tingin ko sa iyo 
ngayon." 

Ito ay kathang isip lamang. Ang mga tauhan, lugar, at pangyayari ay 
nanggaling sa imahinasyon ng may-akda. Anumang pagkakahawig 
nito sa totoong tao, nabubuhay man o hindi, ay pawang nagkataon 
lamang. 

Lahat ng kaukulang karapatan ay nakalaan. Walang anumang bahagi 
ng akdang ito ang maaaring gayahin, isalin, ipamahagi, o muling 
ilathala o gamitin sa ibang paraan na walang nakasulat na pahintulot 
mula sa may-akda. Kung maaari lamang ay huwag sumali o 
manghikayat ng pagnanakaw ng mga kagamitang copyrighted na 
lalabag sa karapatan ng may-akda. 


Ang e-book na ito ay para sa inyong personal na kasiyahan lamang. 
Hindi hinihikayat ang muling pagbebenta o pamimigay nito. Kung nais 
ninyong ipamahagi ang e-book na ito, mangyaring mag-download ng 
panibagong kopya mula sa website na ito. Salamat sa inyong 
pagsasaalang-alang sa pinagpaguran ng may-akda. 


PANIMULA 


Naniniwala ako na ang lahat ng bagay ay dumarating ng 
tatluhan. Kaya nagdesisyon akong isulat ang pangatlong kuwento, 
ngayon naman ay tungkol sa matalik na kaibigan ni Christine na si 
Greg, na isang bakla. Kinuha ko ang pamagat mula sa dialogue ng una 
kong nobela at nagsimula doon ang kuwento. 

Ang I'm Greg, Short For Gregarious ay aking isinumite ilang 
linggo bago maisapubliko ang una kong nobela na Kiing dng Txt i My 
KuPdo (",) noong Abril 2002. At dahil ang romance genre at ang 
industriya ng paglalathala ng pocketbooks ay hindi komportable sa 
paksang homosekswal, ang kuwentong ito ay hindi nailathala noon. 
NGAYON NINYO LAMANG MATUTUNGHAYAN AT 
MABABASA ANG NOBELANG ITO. 


Ang kuwentong ito ay sumakop ng mas mahabang panahon 
kumpara sa naunang dalawang nobela. Mapapansin rin na may mga 
eksenang inulit para sa kapakanan ng pagkakaisa. Sinadya sa nobelang 
ito ang pagkakaisa ng tatlong kuwento upang makabuo ng isang 
trilohiya at makikita ito sa prologue at epilogue. Ang awiting People 
Alone ni Randy Crawford naman ang nagsilbing theme song na 
naglalaro sa aking isipan habang isinusulat ko ito. 


Marami na ang nagbago sa loob ng 13 taon. Salamat sa 
pelikulang Brokeback Mountain at naging maluwag na ang pagtanggap 
sa mga kuwentong homosekswal mapapelikula man o mapanobela. 
Sana ay magustuhan ninyo ang aking unang trilohiya na isinulat mula 
noong Disyembre 2001 hanggang Marso 2002. 


- Issa N. Uycoco-Bacsa, Setyembre 2015 

PROLOGUE 


"HI, TINA! Ang ganda mo naman," bati ko sa isang magli- 
limang taong batang babae. "I'm Greg, short for gregarious." 

Nakaluhod ako sa harapan ni Tina, ang anak ni Jeffrey, nang 
batiin ko ang bata upang maging magka-level kami. Nakatitig lang sa 
akin ang mga magagandang mata ng bata na may mahahabang 
pilikmata. Matangos ang kanyang ilong, malulusog ang mga pisngi, at 
kulot ang kanyang buhok na parang buhay na manyika. Kamukha 
talaga ng kanyang guwapong ama. 

Hindi pa rin sumagot si Tina. Siguro ay nagtataka siya sa aking 
hitsurang lalaki pero boses effeminate. Ngayon lang yata siya 
nakatagpo ng kagaya ko. Dahil sa kakaibang reaksiyon ni Tina, narinig 
ko na nagtawanan ang lahat ng aking mga kasama. 

"Alam mo ba ang ibig sabihin ng 'gregarious'?" tanong ng 
aking best friend na si Christine. 

Lumingon ako kay Christine. Obvious na tumataba na ang 
aking cute and cuddly friend. Hiyang sa aming trabaho bilang writer sa 
isang pang-araw-araw na teleserye sa TV. Pero in fairness, maganda at 
simple siyang babae. Kung hindi nga lang sila nagkahiwalay ng 
boyfriend niya na si Jeffrey five years ago, maituturing mo na si 
Christine ang ina ni Tina. 

"Oo naman, 'no?" sagot ko sabay tumayo at humarap sa kapatid 
ni Christine, 

"Hi, Ed. Kumusta ka na?" tanong ko sa kanya na may halong 
pagbibiro at paglalambing. 

May kalakihan si Ed, matangkad na mataba. Hindi gaanong 
kamukha ni Christine, pero may hitsura. 


"Di ba, dapat nasa Lamitan ka?" tanong ni Ed sa akin habang 
patungo siya sa kanyang aquarium upang pakainin ang mga alagang 
goldfish. 

Alam ko na biro lang ni Ed iyon sa akin. Alam niya kasi na 
taga-Zamboanga ako at likas na sa kanya ang pagiging palabiro kaya 
madalas kaming magbiruan, magtuksuhan, at mag-asaran. Pero 
pakiramdam ko ay iniiwasan niya ako. 

"Ikaw talaga, puro ka biro," sabi ko. "Ayaw mo bang masilayan 
ang beauty ko?" 

"Sorry, but I'm already taken," sagot ni Ed. 

"May girlfriend ka na?" tanong ko muli na may 
panghihinayang. 

"Si Aida, si Lorna, at si Fe," sagot ni Ed ng isang pamagat ng 
kanta, sabay turo sa tatlong naglalakihang goldfish sa aquarium. 

"Grabe ka, Ed. Zoophile ka na pala ngayon!" sabi ko. "Hindi 
sila magiging sirena ever." 

Sumipol lang si Ed waring hindi niya ako narinig. 

Suko na ako. Hind na naman umubra ang pagpapa-cute ko kay 
Ed. Nataon na napansin ko na nagkatinginan at biglang nag-iwasan ng 
tingin sina Christine at Jeffrey. Hmm, kailangang itama. 

"Ikaw, Jeff, kumusta ka na?" tanong ko. 

Si Jeffrey naman ay matangkad, medium-built, maputi, 
mukhang artista. Ewan ko ba kung bakit sa lahat ng guwapo, kay 
Jeffrey ako hindi masyadong naga-guwapuhan. Siguro dahil biased 
ako kay Ed. Isa pa, may bad record na si Jeffrey sa aming dalawa ni 
Christine. 

"Okay naman," sagot ni Jeffrey. 

"Huwag mo nang pag-interesan si Jepoy," sabi ni Ed. 

"Hindi naman siya ang pinag-iinteresan ko, a. Ikaw," sagot ko. 
"Besides," dugtong ko pa, "masama bang kumustahin si Jeff, as in 
your ex?" sabay tingin kay Christine. 

Biglang nag-blush si Christine. Umiwas siya ng tingin kay 
Jeffrey. Halatang naiilang siya sa muli nilang pagkikita ng dating 
kasintahan. 

Ngumiti ako kay Christine. Ipinaparating ko sa kanya sa 
pamamagitan ng aking beautiful fez, na kaya kami narito sa Moncada, 
Tarlac ay upang: 1. magbakasyon ngayong Pasko at Bagong Taon, at 
2. makipag-eyeball kay Jonathan. 

And who is this Jonathan? Well, last week kasi, bumili ng 
cellphone si Christine. Nag-text kaagad siya kay Ed para kumustahin 
ang kanilang ama. Ang kaso ibinenta na raw pala ni Ed ang kanyang 

cellphone sa Jonathan na itetch. In short, naging textmates sina 
Christine at Jonathan. At hindi lang 'yan, mukhang nanliligaw pa ang 
guy through text. O 'di ba? 

Kaya nang magdesisyon si Christine na umuwi sa kanyang 
province, excited si Jonathan sa kanilang unang pagkikita. Excited rin 
ang bruha. At siyempre, ako rin. 

Inimbitahan ako ni Christine na sumama sa kanya. Gusto ko 
naman. Unang-una, gusto kong makasama ang best friend ko at makita 
si Ed. Pangalawa, gusto kong makilala at makilatis si Jonathan kung 
papasa sa akin as Christine's boyfriend number three. At ang pangatlo, 
ang pinakamahalaga, wala akong balak umuwi ng Zamboanga Del Sur. 
Hindi kasi ako puwedeng umastang bakla doon dahil lagot ako kay 
Daddy dear. Isa pa, walang nakakaalam sa Zamboanga City na bading 
ako. Etchos! 


STRAIGHT NAMAN AKO nang magtapos ng high school sa 
Zamboanga City. Nang magpunta ako ng Manila para magkolehiyo, 
nakilala ko si Christine. Simple siya at mabait. Naging magkaklase at 
seatmate pa kami dahil alphabetically arranged ang aming cheating, 
este, seating arrangement sa klase. Dungca, Christine tapos Durano, 
Gregorio Jose III. Lalaking-lalaki ang pangalan ko, 'di ba? Binalak ko 
na ligawan si Christine kaya lang may boyfriend na siya: si Jeffrey, 
ang best friend ng kanyang Kuya Ed. 

Third year sa business management si Jeffrey habang si Ed 
naman ay physical therapy. Kami naman ni Christine ay freshmen ng 
mass communications. Mas guwapo si Jeffrey pero mas hanga ako kay 
Ed. Mas mukhang may direksiyon sa buhay si Ed kahit may pagka- 
komedyante. Hindi gaya ni Jeffrey na tipong happy-go-lucky. 

Ewan ko ba kung bakit ganoon na lang ang naramdaman ko 
kina Christine at Ed. Pareho ko silang nakagaanan ng loob. Imposible 
naman na ako ang reincarnation ng kanilang yumaong ina. Pero 
posible na may relasyon kami noon sa aming mga past lives kung may 
katotohanan nga ba ang reincarnation churva. 

At dahil ganoon nga ang first impression ko kay Jeffrey, lalo 
ako naging concerned kay Christine. 

"Greg, may boyfriend na ako," wika ni Christine nang minsan 
inihatid ko siya sa kanilang tinitirahan noon sa Sampaloc, Manila. 

"Alam ko," sagot ko sa kanya. "Hindi naman kita inaagaw kay 
Jeffrey, e, Gusto ko lang maging kaibigan mo. Masama ba 'yon?" 


"Hindi naman," sabi ni Christine. "Baka kasi iba ang isipin ni 
Jeffrey kapag nakita niya tayo na magkasama." 


TOTOO NGA na iba ang inisip ni Jeffrey nang makita niya 
kaming dalawa ni Christine. Naglalaro siya ng basketball kasama sina 
Ed at isa pang lalaki. Huminto siya sa paglalaro at lumapit sa amin. 

"Bakit siya ang naghatid sa 'yo?" tanong ni Jeffrey kay 
Christine. "Sana man lang ay tumawag ka rito para nasundo kita." 

Hindi sumagot si Christine. Tumingin lang siya sa akin. 

Napansin ni Jeffrey na nagkatinginan kami ni Christine kaya sa 
akin niya ibinaling ang kanyang atensiyon. 

"Nililigawam mo ba ang girlfriend ko?" tanong niya sa akin. 

"Hindi," sagot ko. 

Sa totoo lang, kinabahan na ako nang mga sandaling iyon. 
Unang-una, ayaw ko ng gulo. Pangalawa, sa tanang buhay ko, hindi pa 
ako napapasabak sa away. 

"Ano ba naman, Jeffrey?" ani Christine. "Magkaibigan lang 
kami ni Greg." 

"Aba, kinampihan mo pa ang taong 'to," sabi ni Jeffrey sa 
kanya habang nakaturo and kanyang daliri sa akin. "Halika nga rito," 
sabi ni Jeffrey sabay hila sa braso ni Christine papunta sa bahay ng 
classmate ko. 

Nakita ko na nasasaktan si Christine sa mahigpit na 
pagkakahawak ni Jeffrey kaya hindi ko napigilan ang sarili ko na 
sumigaw. 

"Huwag mong saktan si Christine!" 

Nabigla ako sa aking nagawa. Nakita ko na lang na huminto si 
Jeffrey at lumapit sa akin. Uh-oh. Ayaw ko nang tignan ang kanyang 
nanlilisik na mga mata. Naramdaman ko na lang ang kanyang kamao 
sa aking mukha na siyang ikinatumba ko sa kalye. Aray! Ang sakit. 

Narinig ko na sumigaw si Christine. Nakita ko rin na umawat si 
Ed. Nabigla rin siguro si Jeffrey sa kanyang ginawa kaya natigilan ito. 

"Umuwi na kayo," sabi ni Ed kay Christine. "Ako na ang 
bahala sa kaklase mo." 

Nakatayo na ako sa inilapat ang aking panyo sa aking pumutok 
na labi. Hinarap ako ni Ed. 

"Okay ka lang ba?" tanong niya sa akin. 

Tumango lang ako sa kanya. 

"Pasensiya ka na sa kaibigan ko," paumanhin ni Ed. 

"Okay lang 'yon, Naintindihan ko naman, e," sagot ko. 

"Halika sa loob, gamutin natin 'yang sugat mo," alok niya. 

"Huwag na," tanggi ko naman. "Doon na lang sa dorm." 

"Sige, ikaw ang bahala," ani Ed. "Salamat na lang sa paghatid 
mo sa kapatid ko." 

Tinapik ni Ed ang aking balikat at saka umalis. Ako naman ay 
umuwi na sa dormitoryo sa 'di kalayuan. 

Humingi rin ng dispensa sa akin si Jeffrey kinabukasan. 
Tinanggap ko naman ang kanyang paghingi ng tawad. 


NANG MAGLAON ay naging malapit kami ni Christine. 
Napansin niya siguro na kakaiba ang aking mga gawi kapag nariyan 
sina Ed at Jeffrey. Kapag kasama si Jeffrey, behaved ako. Pero kapag 
nariyan si Ed, masayahin ako at pa-cute. 

"Greg, aminin mo nga sa akin," ani Christine. "Bakla ka, ano?" 

Nagulat ako sa tanong niyang iyon. Pakiramdam ko ay na- 
corner ako at nakaupo sa hot seat. 

"Hoy, hindi a!" 

"Hooo!" tukso niya. "Aminin mo na kasi. Crush mo si Ed, 
ano?" 

Natigilan ako. Uminit ang aking mga pisngi at nanlamig ang 
aking mga kamay. At narinig kong pumalahaw ng tawa si Christine. 

"Nag-blush, o!" ani niya. 

"Halata ba?" tanong ko. 

"Oo naman, ano. Iyan nga, pulang-pula ka na." 

"Hindi 'yan ang ibig kong sabihin. Halata ba ni Ed?" 

"Ewan ko," sagot ni Christine. "Nao-obserbahan ko lang." 

Hindi na ako nakapagsalita pa. Na-guilty ako at napahiya na sa 
kanya. 

"Ikaw naman, friend," ani Christine sabay tulak ng kanyang 
balikat sa akin. "Wala sa akin 'yon." 

Tinignan ko si Christine. Nakangiti siya sa akin. 

"Kung naguguluhan ka man ngayon," patuloy pa niya, 
"naintindihan ko 'yon." 

"Salamat, friend," sabi ko. Matagal akong nakatitig kay 
Christine at pagkatapos ay ngumiti ako at nagwika: "Bruha! 
Ipagkakanulo mo pa yata ako." 

"Bakla," ganti naman niya sa akin. 

Mula noon ay ganoon na ang tawagan naming dalawa. Pero 
hindi ako basta-bastang umasta ng bakla kung kani-kanino. Takot ako 
na baka malaman ng aking ama na heneral na ako ay isang bakla. 


Hindi ko talaga magawang ipagtapat sa aking mga magulang, kamag- 
anak, kaibigan, at kaklase sa Zamboanga C ity na ako, si Gregorio Jose 
Durano III, ay bading inside. 


FOURTH YEAR COLLEGE. Magkaklase pa rin kami ni 
Christine sa mass communications. Pasukan noon nang magkausap 
kami. 

"Kumusta ang bakasyon?" tanong ni Christin sa akin. 

"Okay lang," ang seryoso kong sagot. 

"Alam na ba nila?" tanong niya ulit. 

"Hindi pa," iling ko. "Ito nga, may problema." 

"Ano 'yon, bakla?" 

"Huwag mo kaya akong tawaging 'bakla' for two weeks as a 
good start?" sagot ko. 

Natawa si Christine. "Ano? At ano namang drama 'yan, ha?" 

Seryoso pa rin ako sa aking pagpapaliwanag. 

"'Yung classmate ko noong high school, si Sheila, darating next 
week galing States," sabi ko. "Nakiusap sa akin 'yung mga kamag- 
anak sa Zamboanga na samahan ko siya sa mga lakad niya rito." 

"Ah, I see," ani Christine. 

Tumango ako at napatingin sa kanya. Napansin ko na nakangiti 
siya sa akin. 

"Ba't nakangiti ka d'yan?" tanong ko. 

"Kasi dumating na rin ang panahon na masusubukan ka na." 


SO FAR, SO GOOD. Naging matiwasay naman ang mga 
kaganapan sa loob ng dalawang linggo. Sinundo ko si Sheila sa 
airport. Inihatid ko siya sa Parahaque kung saan nakatira ang asawa ng 
kanyang pinsan. Sinamahan ko siya sa pagsa-shopping sa mga malls, 
sa mga tiangge sa Baclaran, sa Quiapo, at sa Divisoria. Namasyal kami 
sa Tagaytay, sa Laguna, sa Subic, sa Manaoag, at sa Baguio. Gumimik 
kami sa mga bars at restaurants sa loob at labas ng Metro Manila. 
Kaya nang makaalis si Sheila pabalik ng Amerika, unang-una kong 
hinanap ang pahinga. 

"Kumusta naman 'yung last date n'yo ni Sheila?" tanong ni 
Christine nang magkita kami matapos ang dalawang linggo. 

"Okay naman," sagot ko. 

Bigla akong natigilan. May sumagi sa aking isipan, isang 
magandang alaala na nagpangiti sa akin. 

"Uy, nakangiti siya," narinig ko na sinabi ni Christine. "Siguro, 
may nangyari sa inyo, ano?" 

Lumingon agad ako kay Christine. Nanatili siyang nakangiti sa 
akin waring nanunukso. Umiling ako. 

"O sige na nga," sabi ko. "May nangyari nga sa amin. Sexy 
naman si Sheila, e. Maganda, liberated, agresibo, game..." 

Nagkibit-balikat pa ako na parang dina-justify ko lang ang 
nangyari sa aming dalawa. 

"Ang sarap ng feeling, 'di ba?" tanong ni Christine. 

"Ano?!" 

Nagulat ako sa sinabi ni Christine. Hindi ko inaasahan na 
marinig ito mula sa kanya. 

"Alam mo, Chris, kung makapagsalita ka, parang may alam ka 
nasa 

May sumagi muli sa aking isipan kaya ako natigilan. 

"Huwag mong sabihin na may nangyari rin sa inyo ni Jeffrey?" 
tanong ko. 

Ngumiti lamang si Christine at nagkibit-balikat. Napailing ako 
at hindi makapaniwala. Pareho kaming nanatiling tahimik hanggang sa 
pareho kaming nagtawanan. 

"O ayan, at least, alam ko na pumapatol ka sa babae," ani 
Christine. "Pero crush mo pa rin si Ed. Silahis!" 

Inisip ko ang sinabi niyang iyon. Kung nagawa ko nga namang 
itago sa loob ng maga-apat na taon, kaya ko siguro na umastang 
silahis. 

At ganoon nga ang nangyari. 


NAG-PRACTICUM AKO sa isang istasyon ng telebisyon 
kung saan ako naging production assistant sa isang pangtanghali na 
programa tuwing Linggo, ang "Sunday Noontime Party". Nagustuhan 
ko ang working environment at naging malapit ako sa mga staff at 
crew ng nasabing production. 

Si Christine naman ay na-practicum sa news and current affairs 
ng ibang istasyon. That time, nasabi niya sa akin na nakabuntis si 
Jeffrey ng ka-officemate na nagngangalang Ces. Shattered si Christine 
at ako ang nagsilbing shoulder to cry on. 

"Ang sakit, Greg," iyak niya sa akin. "Sa ibang tao ko pa 
nalaman. Deny pa siya ng deny. Nang mabisto ko, saka lang siya 
umamin." 


"Tahan na," sabi ko. "Lilipas rin 'yan. Ang daming lalaki riyan. 
Nandito naman ako." 

Pinalo ako ni Christine sa balikat at nakita ko na ngumiti siya 
ng kaunti. 

"Ano ba, bakla?" sabi niya. 

"Bruha, pinapatawa lang kita," sagot ko. "Papasok ka pa sa 
trabaho mo." 

Working student kasi si Christine since second year. 
Nagtatrabaho siya sa isang fastfood chain tuwing gabi. Nainggit nga 
ako dahil kumikita siya ng pera sa sariling kayod at nakapag-ipon pa 
siya. Hindi naman ako pinayagan ng aking mga magulang dahil baka 
masira lang daw ang aking pag-aaral. 

"Favor naman, o," ani Christine. "Tumawag ka doon. Pakisabi 
na hindi ako makakapasok, masama ang pakiramdam ko." 

"O sige," sabi ko, "basta promise mo na hindi ka na a-absent sa 
practicum mo bukas, okay?" 


NAGDAAN ANG MARAMING TAON, kami pa rin ni 
Christine ang mag-best of friends. Ganito pa rin ako, silahis. 
Correction: paminta. 

Pagka-graduate namin ay sabay kami na nag-apply ng trabaho. 
Pareho kaming natanggap sa TV station na pinagta-trabahuan namin 
ngayon. Naging boyfriend ni Christine si Jun na taga-news and current 
affairs. Pero naroon pa rin ako for her through sick and sin, este, thick 
and thin. Tawag na nga sa amin ay The Supertwins dahil swak na swak 
daw kaming dalawa sa lahat ng bagay. Ganoon na kami ka-inseparable 
hanggang ngayon. Masasabi ko na safe ako kapag kasama ko ang 
bruha. Lalo na ngayon na sa probinsiya nila ako magbabakasyon. 

DAHIL DOON rin sa Moncada magbabakasyon sina Jeffrey at 
Tina, hindi ko maiwasan na isipin ang posibilidad na magkababalikan 
sina Christine at Jeffrey. Ipinagdarasal ko na sana ay matuloy ang 
pagkikita nina Christine at Jonathan at tuluyan nang ligawan ni 
Jonathan ang aking kaibigan dahil mas nanaisin ko pa na si Jonathan 
ang mamahalin ni Christine. 

Christmas. Nag-text si Jonathan na hindi pa siya makakapunta 
kina Christine. Nagdesisyon naman ang Itay ni Christine na pumunta 
sa kanilang kamag-anak. Good suggestion dahil na-stuck na ako sa 
sinusulat ko na script. Nang malaman ni Christine na kasama si 
Jeffrey, gusto na niyang mag-backout. Pinilit ko na lang siya na 
sumama para maiba naman ang environment. At isa pa, sinabi ko sa 
kanya na kung maaari lang ay magbati na sila ni Jeffrey bilang 
magkaibigan kung talagang past is past at wala nang namamagitan pa 
sa kanilang dalawa. 

Parang nag-backfire sa akin ang ginawa kong pagpilit kay 
Christine na sumama. Nagkakasiyahan na kami noong hapon na iyon. 
Dumating ang iba pang kamag-anak nila. 

"Greg, nasaan ba si Christine?" tanong ni Itay. "Hanapin mo 
nga't sabihin mo na dumating ang pinsan niyang si Nancy." 

"Opo, Itay," sabi ko. 

Kapamilya na talaga ang turing nila sa akin kaya ganoon na 
lang ang aming tawagan. Tumayo ako at iniwan sina Ed at ang iba pa 
niyang mga pinsan na nag-iinuman at nagka-karaoke. Pumunta ako sa 
balkonahe kung saan ko huling nakita si Christine, pero wala siya 
roon. Naisipan ko na hanapin siya sa may kusina. 

Laking gulat ko sa nasaksihan kong eksena sa kusina. 
Nadatnan ko na magkayakap at naghahalikan sina Jeffrey at Christine. 
Parang sinaksak ako ng patalim sa likod at binuhusan ng malamig na 
tubig sa aking nakita. Hindi ako nakapagsalita ngunit nilakasan ko na 
lang ang loob ko upang malaman nilang dalawa na naroon ako. 


"Wala po sa kusina si Christine, Itay," sabi ko. "Hahanapin ko 
na lang po siya sa labas." 

Agad akong dumiretso sa labas ng bahay. Malamig ang simoy 
ng hangin kahit alas kuwatro pasado na ng hapon. Mas ginusto ko pa 
na marinig ang paghampas ng hangin sa mga dahon kaysa mga 
tawanan at kantahan sa loob. Hindi ko namalayan si Christine sa aking 
tabi. 

"Greg..." 

Hindi ko na siya hinayaang ipagpatuloy ang gusto niyang 
sabihin. 

"Sabi ni Itay, dumating na si Nancy. Pumasok ka na lang sa 
loob," sabi ko sa kanya ngunit nakatingin ako sa malayo. 

Hindi na ako kumibo pa. Narinig ko na lang na bumukas ang 
pintuan sa pagpasok ni Christine sa loob ng bahay. 

Nasaktan ako ng labis sa nakita ko. Gusto kong umiyak pero 
pinigilan ko ang aking sarili. Hindi dito ang tamang lugar. 

Makailang sandali ay lumabas si Ed ng bahay. Napansin ko na 
namumula na siya sa katinom. 

"O, nandto ka pala," sabi ni Ed sa akin. 

"Nagpapahangin lang," sabi ko. "Ang dami na kasing tao sa 
loob." 

"May tama na ako, kaya ako lumabas," ani Ed. "Hinto na ako. 
Malayo pa naman ang uuwian natin." 

Hindi ako kumibo. 

"O, ba't wala kang imik d'yan?" tanong niya. "Miss mo na ang 
boyfriend mo, ano?" 

"Ulol!" sabi ko. "Alam mo, Ed, lasing ka na nga." 

Tumalikod na ako kay Ed at pumasok na sa loob ng bahay. 


KINAGABIHAN, kinausap ako ni Christine. 

"Galit ka?" tanong niya sa akin. 

"Hindi," sagot ko. "Bakit?" 

"Parang galit ka sa nangyari, e," ani niya. 

"Sabi mo kasi, hindi mo na siya mahal," sabi ko. "Pero iba ang 
ginagawa mo sa sinasabi mo." 

"Ayaw mo ba ang 'yong nakita?" tanong niya. 

Hindi ko masagot ang kanyang tanong. Sa halip, humiga ako sa 
kama na nakatalikod sa kanya. Mula noong naging mag-best friends 
kami, palagi na kaming magkatabing matulog kapag nagbabakasyon 
dito sa Moncada. 

Bigla kong naramdaman ang kalabit ni Christine. 

"Hoy, Gregorio, sabihin mo nga sa akin," ani niya. "Nagseselos 
ka, ano?" 

Bigla akong bumangon at humarap kay Christine. 

"Hindi, a!" 

"E, bakit ganyan ka kung umasta?" 

Alam ko na gustong malaman ni Christine ang totoong 
nararamdaman ko subalit hindi ko ito masabi sa kanya. Umiwas na 
lamang ako sa kanyang mga tingin at lumingon na lang ako sa may 
bintana. 

"Nasaktan lang siguro ako," paliwanag ko. 

"Bakit naman?" 

"Wala lang. Kasi sanay akong makita kang walang ibang lalaki 
kundi ako lang." 

Tumahimik lang si Christine. 

"Noong kayo pa ni Jun," patuloy ko, "magkasama pa rin tayo. 
Kapag siguro kayo na ni Jonathan, magkasama pa rin tayo. Pero 
kanina, feeling ko wala na ako sa 'yo." 

Naramdaman ko ang kamay niya sa aking balikat kaya 
lumingon ako sa kanya. Nakita ko na napapaluha na siya kaya 
nagyakapan kami. Hindi ko lang masabi kay Christine na may gusto pa 
rin ako sa kanya. Siya siguro ang dahilan kung bakit hanggang ngayon 
ay silahis pa rin ako. 


NOONG MGA PANAHONG IYON, alam ko na magulo ang 
isipan ni Christine. Napansin ko na palagi siyang tulala, malalim ang 
iniisip, at walang kibo. 

"May problema ba?" tanong ko. 

Iling lang ng ulo ang isinagot ng aking kaibigan. 

"Puwede mong sabihin sa akin, makikinig ako," sabi ko sa 
kanya sabay hawak ng kamay. 

"Greg," simula niya, "gaano katotoo ang 'Love is sweeter the 
second time around'?" 

"Sabi na nga ba, e," sagot ko. "May nangyari, ano?" 

Nanlaki ang mga mata ni Christine sa tanong ko. 

"Ha? Ano'ng pinagsasabi mo d'yan?" tanong niya sa akin. 

"Huwag ka nang magkalila diyan," sagot ko. "Alam ko, kitang- 
kita sa mga mata mo. Mula nang makita ko kayong naghahalikan, 
iniisip ko na bumabalik ka na sa kanya." 


Hindi kumibo si Christine. Alam ko na may itinatago siya sa 
akin tulad ng pagtatago ko ng tunay na damdamin para sa kanya. 

"Greg, naguguluhan ako," ani Christine. "Kung kailan naman 
ako nagsisimulang magkagusto kay Jonathan, pilit namang bumabalik 
si Jeffrey." 

"Sino ba talaga ang gusto mo sa kanilang dalawa?" tanong ko. 

"Mukhang mabait si Jonathan kahit hindi ko pa siya nakikita at 
nakikilala," sagot ni Christine. "Si Jeffrey naman, ganoon rin, walang 
pagbabago. Tulad pa rin noong dati. Mahirap silang maipagkumpara." 

"Gusto ko lang itanong," sabi ko, "bakit mo hinalikan si Jeffrey 
noong Pasko?" 

"Hindi ko inaasahan 'yon," ani Christine. "Bigla niya akong 
hinalikan at niyakap. Pilit ko siyang itinulak pero ang lakas niya. Isa 
pa, hinalikan niya ako sa labi na parang kami pa rin. Kaya hindi ko na 
rin napigilan ang aking sarili." 

"Mahal mo pa rin siya, ano?" 

"Ewan ko. Hindi ko alam. Nagugulahan na ako." 

Hindi ko na rin napigilan na yakapin siya. Christine, kung alam 
mo lang, naguguluhan rin ako. 


MAGBA-BAGONG TAON nang makatanggap si Christine ng 
text message mula kay Jonathan. Matutuloy na rin sa wakas ang 
kanilang pagkikita. Ngunit nagulat si Christine nang malaman niya na 
si Jonathan at si Jeffrey ay iisa. Nasaktan na naman ang aking best 
friend. Malungkot tuloy ang pagsalubong namin sa Bagong Taon. 

Pareho kaming hindi makatulog ni Christine noon. Magkatabi 
kami at magkayakap sa kama. Natapos rin siya sa kaiiyak. 

"Mabuti ka pa, best friend," ani Christine, "hindi mo nagawang 
manloko ng ibang tao." 

"Hmm... ano'ng ibig mong sabihin?" tanong ko. "Na hindi 
natuloy ang balak natin noong high school reunion ko?" 

"Oo. Kasi isipin mo," ani Christine, "kung ipinagpatuloy natin 
'yung balak mo na magpanggap tayong mag-boyfriend, baka mabuking 
ka rin. Nakakahiya 'yon, 'di ba?" 

"Ewan ko lang.," sagot ko habang inaalala ang mga nangyari 
noong Oktubre. 

Pumayag si Christine na magpanggap bilang aking girlfriend sa 
high school reunion namin sa Zamboanga. Pero nang sumapit ang 
araw ng aming flight, nag-backout ako. 

"Naalala ko nga 'yung binili nating damit para sa 'yo," patuloy 
ko. "Type ko 'yon, e. Bagay na bagay sa 'yo." 

"Ikaw kaya ang pumili noon," ani Christine. 

"Siguro kung naisuot mo 'yon, baka ma-in love pa ako sa 'yo." 

Magiliw ko siyang niyakap subalit ginantihan lang niya ako ng 
masamang tingin. Ang hirap kasi sa kanya, sarado na siya sa ideya na 
bakla ako at hindi maaaring magkagusto sa kanya. 

"Charing ko lang 'yon," bawi ko kaagad sabay ngiti. 

Hinalikan ko ang kanyang noo ng dalawang beses. Nanatili 
kaming tahimik at magkayakap hanggang sa makatulog na kaming 
dalawa. 


ENERO 2. Hinatid kami ni Ed sa bus terminal nang umuwi 
kami ni Christine pabalik ng Maynila. 

"Ikaw na ang bahala sa kapatid ko, ha?" bilin ni Ed sa akin. 

"Sure, no problem," sabi ko. "Ikaw kasi, gumawa ka pa ng 
kalokohan." 

"Nag-sorry na ako kay Christine, a," ani Ed. "Hindi ba, sis?" 

Tumango lang si Christine. Kanina pa siya walang kibo. Puro 
tango at iling ng ulo ang isinasagot niya sa amin. 

Kay Ed kasi nanggaling ang ideya na magpanggap si Jeffrey na 
Jonathan noong unang nag-text si Christine kay Ed. Convincing ang 
mga biro ni Ed. Talagang hindi mo mahahalata kung nagbibiro o 
nagsasabi ng totoo. Ay, Edward Dungca, ma-karma ka sana! 


TAHIMIK PA RIN SI CHRISTINE sa biyahe. Hawak niya ang 
kanyang cellphone na Nokia 5110. Binabasa niya ang mga text 
messages sa kanyang Inbox. Narinig ko na humihikbi na siya. 

"Christine, okay ka lang?" tanong ko. 

Tumango siya habang pinapahid ang kanyang luha. 

"Oo naman," sagot ni Christine. 

Hinawakan ko ang kanyang kamay at tinitigan ko siya. Bakas 
sa kanyang mga mata ang lungkot at pagmamahal para kay Jeffrey. 

"Mahal ko pa rin siya, Greg," napapaiyak na sinabi ni 
Christine. 

Inakbayan ko siya at ipinatong ang kanyang ulo sa aking 
balikat. Maliwanag ang sinabi niya na iyon. Wala na akong magagawa 
pa kundi to let go of her. 


Tumunog ang cellphone ni Christine. Binasa niya ang text at 
ipinabasa niya sa akin. Galing ito kay Jeffrey. Isang graphic text ng 
lovebirds na naghahalikan. Ang cute. Biglang nag-ring ang phone. 

"Hello?" sagot ni Christine. "Nasaan ka?" 

Tumayo siya at tumingin sa likuran ng bus. Kinalabit niya ako 
at itinuro ang kinaroroonan nina Jeffrey at Tina. Tumayo rin ako at 
sinenyasan si Jeffrey kung nais niyang magpalit kami ng upuan. 
Pumayag naman si Jeffrey kaya nagpalit kami. 

"Hi, Tina," bati ko sa bata nang maupo ako sa kanyang tabi. 

"Tito Greg, tignan mo 'yon, o," sabi ni Tina habang may 
itinuturo sa bintana, "carabao." 

Nililibang ko na lang ang aking sarili sa pakikipag-usap sa 
bata. Hindi ko naman napigilang marinig ang pinag-uusapan nina 
Christine at Jeffrey. 

"Akala ko nasa Maynila na kayo," sabi ni Christine. 

"Sino'ng nagsabi?" tanong ni Jeffrey. 

"Si Ed," sagot ni Christine. 

"Naniwala ka naman sa gagong 'yon!" ani Jeffrey. 

Correct! Naku, incurable na yata si Edward, the big brother. 
Ipinagdarasal ko na sana ay gantihan na siya ng tadhana ngayon din! 
Mismo! Tama ba naman na papaniwalaan niya kami na nasa Maynila 
na sina Jeffrey dahil kahapon pa raw sila lumuwas? 

Patuloy pa rin sa pangungulit si Tina. Ako naman ay unti- 
unting bumabalik sa pagiging masayahahin. 

"Tito Greg, buksan mo," sabi ni Tina habang iniaabot ang isang 
supot ng cheese curls. 

Binuksan ko ang supot at iniabot ito sa bata. Narinig ko na 
naman sina Christine at Jeffrey. 

"May gusto ba sa iyo si Greg?" tanong ni Jeffrey. 

"Mag-best friend lang kami nun," sagot ni Christine. "At kung 
may gusto man iyan sa akin, e 'di sana'y hindi 'yan bading." 

Tumayo ako at dumungaw sa kanilang dalawa. 

"Narinig ko 'yon," sabi ko. 

Tinignan ko si Christine. Ngumiti lang siya sa akin at 
kinindatan niya ako. 

Okay, fine. Umupo uli ako sa tabi ni Tina. Hindi ko na 
napigilan na dumukot ng cheese curls sa supot na hawak ng bata. 

UMUWI AKO ng Maynila na medyo malungkot at masaya. 
Malungkot dahil hindi na ako ang laging makakasama ni Christine 
ngayong nagkabalikan na sila ni Jeffrey. Pero masaya pa rin ako dahil 
may Ed pa ako na pagpapantasyahan. 

Ang kaso, disappointed ako nang minsan mag-overnight kami 
ni Christine sa Moncada. Sinamahan ko kasi siya na iuwi ang mga 
hindi na niya gagamiting mga libro, damit, at iba pang abubot. 

Nasa tindahan kami ni Itay nang may isang magandang babae 
na bumili. 

"Mang Tonio, pabili nga po ng mayonnaise, 'yung nasa maliit 
na bote," sabi niya. 

Pinagsilbihan naman ni Itay ang ale. 

"Uy, Lyn, kumusta ka na?" bati ni Christine. 

"Christine, ikaw pala," sagot ni Lyn. "Ito, mabuti naman." 

"Balita ko, nanliligaw sa iyo si Kuya Ed," ani Christine. 

Nagulat ako sa sinabi ng aking kaibigan. Hindi na nga kami 
madalas magkasama ni Christine kaya hindi na ako gaanong updated 
sa mga buhay-buhay nilang magkapatid. Hindi ko alam na may 
nililigawan na pala si Ed. Medyo hurt ako doon. 

Pinagmasdan ko si Lyn. Maganda siya. Shoulder-length ang 
hair, makinis ang balat, medyo maputi, ang ganda ng mata at ilong, 
mapupula ang labi. Naalala ko tuloy na siya 'yung itinuturo ni 
Christine sa akin na naging Miss Moncada noong college pa kami. 
Beauty queen pala ang type ng Edward! 

Narinig ko na sumagot si Lyn. 

"Dumalaw nga siya kagabi," ani Lyn. "Baka mamaya, dadalaw 
muli." 

"Ay, siya nga pala Lyn, best friend ko, si Greg," pakilala ni 
Christine sa akin. 

"Hi," bati niya sa akin at kumaway. "Nice meeting you." 

"Pleased to meet you," sabi ko naman. 


NANG DUMATING SI ED galing sa kanyang PT clinic noong 
hapon, sinimulan ni Christine ang panunukso. 

"Uy, si Ed, in love," ani Christine. "Magkakaroon na rin ako ng 
ate sa wakas." 

"Nakita ko na 'yung girl. Ang ganda niya, ha?" sabi ko na may 
halong pagseselos. 

"Tumigil ka diyan, bakla ka," ani Ed. "Kung hindi ko pa alam, 
nagseselos ka kay Jeffrey dahil siya ang boyfriend ng kapatid ko at 
hindi ikaw." 

"Hoy, grabe ka! Over ka na," sabi ko. 

Halata na iniiwasan ako ni Ed. Pilit niyang ibinabaling kay 
Jeffrey ang usapan. Alam kaya niya ang nararamdaman ko kay 
Christine noon? 

"Ed, sinagot ka na ba niya?" narinig kong tanong ni Christine. 

"Hindi pa," sagot ni Ed. "Hindi pa naman kasi ako 
nagtatanong, e." 

"Kailan pa?" 

"Ewan ko." 

"Remember Ed, magtu-29 ka na sa Valentine's Day," sabi ko. 
"At wala ka pa ring date for six years in a row." 

"Hoy, hindi a!," tanggi ni Ed. "Nagka-girlfriend naman ako sa 
Guam, 'no? Two years in a row lang. Magti-three kung wala pa 
ngayon." 

Four or five years ago, nagpunta si Ed sa Guam para 
magtrabaho sa clinic ng isang kamag-anak. Two years siya doon at 
bumalik dito sa Moncada upang magtayo ng PT clinic. Nagulat nga 
kami nang makita namin siya na mataba. Mula noon ay hindi na siya 
pumayat gaya ng dati. Pero bagay sa kanya ang mataba, huh! 

Naalala ko pa nga nang mainggit ako sa pasalubong ni Ed kay 
Christine: ang laptop computer na ginagamit ng best friend ko ngayon. 
Sa sobrang inggit ko, nagpabili rin ako ng laptop kay Daddy. Ayaw ni 
Daddy noong una subalit dahil sa panghihikayat ng Mommy ko, 
pumayag siya na bumili para sa kanilang one and only son. Son nga 
ba? 


NANG UMALIS SI ED patungo kina Lyn, malungkot ako. 
"Wala na akong Papa Ed, bruha," sabi ko kay Christine. 

"Sabi ko naman sa 'yo na hindi talaga kayo talo nun, e," ani 
niya. 

Alam ko na matagal nang loveless si Ed. Kaya nang malaman 
ko na may Lyn na sa puso niya ngayon, umuwi akong lonely. 


MAG-ISA AKO NA NAKATIRA sa isang studio-type 
apartment na binabayaran ko ng Php8,000.00 kada buwan. Every 
weekend, may dumarating na matandang dalaga upang maglinis at 
kunin ang mga labahang damit. Babalik siya sa susunod na Linggo na 
plantsado na ang mga damit ko. 

Pero bad news and sumalubong sa akin nang makatanggap ako 
ng liham mula sa may-ari ng apartment. Kailangan na nilang ibenta 
ang buong apartment at lote sa lalong madaling panahon. 

Nauunawaan ko ang may-ari. Matagal nang pinag-aawayan 
nilang magkakamag-anak ang kanilang mga ari-arian kasama na ang 
apartment na tinitirahan ko. Ilang taon na nilang sinasabi sa aming 
mga tenants na ibebenta na ito pero hindi naman natutuloy. Pero 
sigurado na ito ngayon dahil ayon sa sulat, nagkasundo na ang pamilya 
sa pamamagitan ng isang kasulatan. 

Dobleng dagok ang kalungkutang nadarama ko ngayon. Wala 
na nga akong Papa Ed, wala pa akong matitirahan. Hindi ko na nga 
namalayan na nakatulog pala ako sa sofa. 


KINABUKASAN, bumili ako ng isang classified ads 
magazine. Maraming nakalista na apartments for rent dito. Out of the 
question na ang mga boarding houses, rooms for rent, at bedspacers. 
Chaka na sa akin ang mga 'yon. 

Nag-report agad ako sa opisina kahit alam ko na mamayang 
hapon pa ang meeting namin. Magbabasa lang naman kami at 
magbibigay ng komentaryo sa unang draft ng script na sinulat ni 
Christine. Siya kasi ang naatasan na sumulat ng week 16. 

Tatlo kami na nagsusulat sa teleseryeng "Sa Pangarap, Laging 
Kasama Ka." Ako, si Christine, at si Lanie, ang aming headwriter. 
Nagsimula kami sa ere noong kalagitnaan ng Nobyembre at ngayon ay 
pinapalabas na ang week 13 na isinulat ko. 

"Dumating na ba si Christine?" tanong ko kay Lanie. 

As usual, ang aming taba-chingching na headwriter ay nagko- 
computer at the same time may kausap sa telepono. Umiling lang si 
Lanie at sinenyas ang kamay na "wala". 


Kaya nag-text ako kay Christine. 
"Bruha, wat tym k punta d2?" 
"Mond way n," sagot ni Christine. 
"Blisan mo. My chika ako s u." 
"Ano un?" 

"D2 ko na su kwen2." 


BINASA KO ang classified ads habang naghihintay kay 
Christine. Isa-isa kong tinawagan ang mga numero na sa tingin ko ay 
okay. 

"Hello? Puwedeng mag-inquire tungkol po sa ads ninyo na 
apartment for rent?" tanong ko. 

"Sorry, nakuha na po," sagot ng babae sa kabilang linya. 

Tumawag uli ako ng panibagong prospect. Interesado ako sa 
lugar, malapit lang dito sa istasyon ng TV. 

"Magkano po?" tanong ko. 

"Php12,000.00 per month," ani niya. "One month deposit, two 
months advance." 

Ouch! Ang mahal. 

"Wow, ang mura naman," sabi ko sa isang kausap ko sa 
telepono. "Saan po ba ito?" 

"Sa Sta. Rosa, Laguna." 

Okay ka lang? 


DUMATING SI CHRISTINE makalipas ng isang oras. Marami 
na rin akong natawagan. Narinig ko siya na dumiretso sa aming utility 
man na si Mang Lino. 

"Mang Lino, pasuyo naman po. Pakiphotocopy po nito, five 
copies," ani niya. 

"Clean copy?" tanong ni Mang Lino kung sa malinis na bond 
paper niya ito kokopyahin. 

"First draft lang po 'yan," sagot ni Christine. "Okay lang po 
kahit sa scratch paper or newgsprint." 

Lumapit sa akin si Christine at niyakap ako. 

"Hi, best friend, ano'ng chika?" tanong niya sa akin. 

"Aalis na ako sa apartment," sagot ko. 

"You mean, tuloy na ang pagbebenta nito?" 

"Oo, may notice na ako na natanggap." 

"May nahanap ka na ba na malilipatan?" 

"Wala pa nga, e," sagot ko. "Ito nga, ang dami ko nang 
natawagan. Ang iba, ang mamahal. May mura, pero ang layo naman 
dito." 

"Ba't kasi ayaw mo pa ng boarding house, o kaya room for 
rent?" 

"Gusto ko kasi 'yung may privacy at tahimik," sagot ko naman. 
"Bihira naman 'yung boarding house na ganoon, ano?" 


ANG MEETING na dapat nagsimula ng alas kuwatro ng hapon 
ay naging alas sais na ng gabi. Na-atraso si Mang Lino sa pagbigay ng 
mga kopya ng script dahil palaging nagpi-paper jam ang makina. 
Maga-alas kuwatro na kami nagsimulang magbasa ng script. Late na 
rin dumating ang aming direktor na si Direk Mary Anne Novenares, 
Direk MAN for short, mula sa isang previous appointment. 

"Revise mo itong sequence na 'to, Christine," ani Direk MAN. 
"Morgan has to have an upper hand over Stella. Ito na 'yung 
culmination ng away nila from week 13. Stage mo na sa ngayon 'yung 
turnaround niya. Unti-unti na siyang lumalaban. By week 17, palaban 
na siya, tamang-tama sa pagpasok ni Vivian." 

"Opo, Direk," sagot ni Christine habang sinusulat ang mga 
sinabi ni Direk. 

Sa mga ganitong klase ng meetings na kasama si Direk MAN, 
dapat mabilis kang pumick-up dahil ang bilis magsalita ni Direk. 

Isa si Direk MAN sa mga magagaling na scriptwriter at 
babaeng direktor sa industriya ng telebisyon at pelikula. A very private 
person kaya wala gaanong nakakaalam ng kanyang love life. Kilalang 
tomboy, hindi lang namin alam kung may partner. 

"Another thing," sabi naman ni Direk George. "Interchange mo 
na lang 'yung sequence ni Michelle Parker-Jones sa day 5 with Fidel- 
Stella scene. Ito na kasi 'yung last week ni Michelle sa show. Ipakita 
natin na kahit papaano, mababawasan ng tinik sa dibdib si Stella sa 
pag-alis ni Therese. And I like the way you wrote the entrance of 
Vivian sa week-ender. Maganda." 

Patuloy pa rin si Christine sa pagsusulat ng mga comments sa 
kanyang kopya ng script. 

Bading naman si Direk George. Scriptwriter rin at aktor sa 
teatro. Mabait, palabiro, prangka, masarap kasama sa trabaho. 


PAGSAPIT NG 6:30 NG GABI, pinanood namin ang aming 
palabas sa TV. At habang nanonood, halos sabay-sabay kaming 
nagbibigay ng kanya-kanyang komentaryo. 

"Ang galing talaga nilang umarte, ano?" 

"Nakakatuwa, ang cute nilang dalawa." 

"Uy, alam n'yo ba? Doon sa amin may nagpustahan, kung sino 
ang makakatuluyan ni Stella, kung si Fidel ba o si Morgan." 

"Direk, ngayon nga pala ang start ng bagong time slot sa 
kabila." 

"Silipin nga natin mamaya, kapag commercial break." 

"Alam n'yo ba na mataas ang rating natin kagabi?" 

"Talaga?" 

"May chismis, Direk, kapag nagsimula na raw umere ang 
'Angelina', mag-iiba raw tayo ng time slot." 

Sari-saring komentaryo at kuwento ang narinig ko sa loob ng 
30 minuto na palabas. Sa 30 minuto na 'yon, 18 minuto lang ang 
mismong palabas at ang natitirang 12 minuto ay commercials. Pero sa 
sobrang dami ng commercials, nago-overtime ang palabas. 


NAG-RESUME KAMI ng meeting nang matapos ang SPLKK, 
ang acronym ng aming teleserye. 

"Before I forget, Lanie," ani Direk MAN, "we need another 
writer." 

Nagkatinginan kami ni Christine. 

"We are airing week 13 now. We are still shooting some scenes 
from week 14 and week 15 has just started production. At the rate 
we're going, baka mag-hand-to-mouth tayo pagdating ng araw," 
paliwanag ng direktor. 

Ang hand-to-mouth ay isang sitwasyon na kung saan ang sinu- 
shooting na eksena ay kailangan nang ipalabas sa isang araw, or much 
worse, kinabukasan. Hindi man iyan nalalaman ng mga manonood, 
praning naman ang buong staff. 

"Nagsisimula na ang production ng 'Angelina'. That means our 
shooting schedule will be reduced to Tuesdays and Thursdays instead 
of TTHS because of the availability of the vans," dugtong pa ni Direk 
George. 

Ang tinutukoy niyang "Angelina" ay isang bagong teleserye ng 
aming istasyon. Kailangan na isaalang-alang ang availability ng mga 
vans sa mga on-location shooting ng mga palabas. 

NATAPOS KAMI sa meeting bandang alas otso y medya ng 
gabi. Himala, ang aga! Kaya nagyaya si Direk George ng gimik. 

"Gimik tayo, Greg," ani Direk George. 

"Lunes na Lunes, Direk, gimik," sabi ko. 

"Sige na," hikayat ni Direk. "Unwind lang tayo. Tawagin mo 
'yung iba sa production. Treat ko." 

"Saan tayo, Direk?" tanong ko. 

"Gay bar," bulong ni Direk sa amin ni Christine. 

"Sama ka, best friend?" tanong ko kay Christine. 

"Ayaw ko," ani niya. 

"Sumama ka," sabi ni Direk George na waring nag-uutos. 

"Ay, naku, Direk, believe it or not," sabi ko, "hindi pa 
nakakapasok ng gay bar ang bruha." 

"E, 'di the more she has to come with us," ani Direk George na 
may exaggerated emphasis sa salitang "come". 

"Ano'ng sasabihin ko kay Jeffrey?" tanong ni Christine sa akin. 

"Sabihin mo na may night out ang staff, treat ni Direk," sagot 
ko. "Huwag mo nang i-mention na gay bar." 

Nag-text si Christine kay Jeffrey. Mukhang pumayag naman 
ang boyfriend niya dahil sumama nga naman sa amin si Christine. 


DUMATING KAMI sa gay bar pasado alas nuwebe ng gabi. 
Kasisimula pa lamang ng pag-rampa ng mga male models na nakasuot 
ng mga semi-formal, casual, at sports wear. Um-order na kami agad ng 
mga drinks at pulutan. 

Makailang oras pa ay rumampa na ang mga macho dancers na 
naka-sando at short shorts o naka-trunks na lang. Nagsimula na silang 
sumayaw sa mabagal na tugtog. Doon ko na napansin na hindi na 
kumportable si Christine. 

"Okay ka lang?" tanong ko sa kanya. 

"Ano'ng oras tayo uuwi?" tanong naman niya sa akin. 

"Mamaya pa," sagot ko. "Huwag kang mag-alala, ihahatid kita 
sa boarding house." 

Inakbayan ko na lang si Christine dahil nakatungo na ang 
kanyang ulo at itinatago na ang kanyang mukha sa kanyang mahabang 
buhok. Halatang ayaw niya nang tumingin sa stage. 

"Bru, tignan mo," bulong ko kay Christine habang naka-akbay 
sa kanya. "Ang guwapo niya, o." 


Tumingin lang ng sandali si Christine sa stage at saka tumingin 
sa akin in agreement. Subalit napansin ko na kung saan-saan na lang 
niya ibinabaling ang tingin kapag umiinom siya ng kanyang beer. 

Makalipas ng ilang oras, dumilim na ang entablado, dim lights 
na ang paligid. Hudyat na ito na mago-all the way na ang mga macho 
dancers. Narinig ko si Direk George na tinawag si Christine. 

"Chris, may assignment ako para sa 'yo," ani Direk George. 

"Ano po 'yon, Direk?" tanong ni Christine. 

"Mag-compare notes ka, ha?" ani Direk na may emphasis sa 
salitang "notes". "Ikumpara mo sila sa jowa mo." 

Tumawa lang si Christine. 

"Direk naman..." ani niya. 

Pinakikinggan ko lang ang usapan nila habang ako naman ay 
nakatuon ang atensiyon sa stage. Pinagmasdan ko ang mga katawan ng 
mga nagguguwapuhang macho dancers. Umandar na ang aking 
creative imagination. Naantala lamang nang bumulong sa akin si 
Christine. 

"Greg, alis na tayo rito, please?" 

"Tumigil ka diyan, I'm enjoying the view." 

Naramdaman ko na lang ang kurot ni Christine sa aking 
tagiliran. Aray! Kailangan ko na nga yata siyang ihatid sa kanyang 
tinutuluyang boarding house. Tinapos ko na lang ang dance number na 
iyon at nagpaalam na kina Direk at sa iba pa naming kasama. 

"Direk, ihahatid ko na muna si Christine," sabi ko. 

"Direk, mauna na po kami," ani Christine. "Thank you po sa 
treat n'yo." 

"O sige. Hindi tuloy nakapag-enjoy si Greg," sabi ni Direk. 
"Joke lang. 'Yung script mo, ha?" 


NAIHATID KO naman si Christine ng matiwasay. Maga-alas 
dos y medya na ng madaling araw nang ako ay nakarating sa aking 
apartment. Hindi ako dalawin ng antok. Naisip ko ang aking sarili, ang 
aking sitwasyon ngayon. Magba- Valentine na, wala pa akong ka- 
relasyon. 

Sunud-sunod na what ifs ang lumabas sa aking isipan. What if 
isang macho dancer ang partner ko? What if macho dancer rin ako? 
What if si Jeffrey ay macho dancer, ano ang say ni Christine? What if 
bakla si Ed? What if mag-compare notes ako kay... Ay! Sandali lang! 
Nagiging wild na ang imagination ko. Makatulog na nga! 

VALENTINE'S DAY. Wala akong naka-schedule na 
happening. May date sina Christine at Jeffrey. Manonood raw sila ng 
concert ni Martin Nievera. Ayaw kong sumama, three is a crowd. 
Naisip ko, siguro ka-date ni Ed si Lyn. Since wala naman akong balak 
gumala ngayon, nagdesisyon ako na manood na lang mga videos 
buong araw. 

Bandang alas-singko ng hapon, nakatanggap ako ng text mula 
sa mga kasamahan ko sa SPLKK. Ang mga loveless raw ay may gimik 
at niyaya nila ako. O sige. 

Sa isang music bar kami nagpunta. Magaling ang folk singer na 
nagpe-perform noong gabing iyon. Kuhang-kuha niya ang mga styles 
nina David Gates, Tracy Chapman, Jim Croce, at iba pa. Nag-enjoy 
ako noong gabing iyon. Apat na bote ng beer ang nakalipas nang 
magpaalam ako sa aking mga kasama na pupunta ako ng CR. 

Mag-isa lamang ako sa CR nang pumasok ako roon. Solo ko 
kung baga. Naghuhugas ako ng aking mga kamay nang pumasok sa 
CR na isang guwapong lalaki. Nagkatinginan kami ng sandali. 
Pinapatuyo ko ang aking mga kamay sa hand dryer nang siya naman 
ang naghugas ng kanyang mga kamay. Nakita ko sa salamin na 
nakangiti siya sa akin. 

"Do you mind if I ask your name?" tanong niya sa akin. 

Ngumiti lang ako. 

"I'm DJ Domingo," sabi niya sa akin at inalok ang kanyang 
kamay sa isang handshake. 

Naalala niya na basa pa pala ang kanyang mga kamay kaya 
dumiretso siya sa hand dryer upang patuyuin ito. 

"Oops, sorry about that," ani niya. 

Hmm, Inglesero. Mukhang may kaya sa buhay. Guwapo pa. 
Nanatili pa rin akong nakangiti sa kanya. Hindi ako makapagsalita. 
Mabilis na umandar ang aking isipan. Is this love at first sight? Siya na 
nga kaya? Hindi kaya ito con artist? Et cetera, et cetera. 


Nang matuyo ang kanyang kamay, dinukot niya ang kanyang 
wallet at kumuha ng calling card. Iniabot niya ito sa akin. Binasa ko 
ang card. 

"Architect ka pala," sabi ko. "By the way, I'm Greg. Greg 
Durano." 

Nagkamayan kaming dalawa. 

"Pleased to meet you," ani niya. 

"Pasensiya ka na, wala akong card," sabi ko. "Hindi uso sa 
trabaho namin 'yun, e." 

"Where do you work?" 

"Writer ako sa isang TV station." 

"Ah, I see." 

Saglit lang ang aming batian at nagkahiwalay rin kami. A very 
brief encounter lang. Nang bumalik ako sa aking kinauupuan, nakita 
ko na doon pala siya nakaupo sa isang sulok, waring nag-iisa. Dahil 
nagkakatuwaan na ang aking mga kasama sa kuwentuhan at pagsi-sing 
along, hindi ko na namalayan na umalis na si DJ sa bar. 


NAKALIMUTAN KO NA ang insidenteng iyon dahil sa laki 
ng aking problema sa paghahanap ng malilipatang apartment. Kung 
saan-saan na ako nakarating upang tignan ang mga apartments for rent 
sa Kalakhang Maynila. Subalit wala pa rin akong magustuhan to suit 
my indiscriminate taste. Charing! 

Sa sobrang pagod at gutom ko, naisipan ko na um-order ng 2 
pieces fried chicken meal, spaghetti, cheeseburger, large French fries, 
at large softdrinks. Keber ko sa mga tao na makakita sa akin. Basta eat 
lang ako. Tahimik lang ako na kumakain nang marinig ko ang isang 
boses na parang narinig ko na noon. 

"Excuse me, is this seat taken?" 

Marami na kasing tao sa loob ng fastfood outlet na iyon. 
Kakaunti na lang ang bakanteng upuan at lunch time pa. Sabi nga, 
share a seat, win a friend. Wagi nga ba? Kaya lumingon ako sa kanya. 

Oh, my God! Siya nga! Bakit siya narito? Naalala ko ang 
kanyang calling card. Malapit lang doon ang kanyang opisina. Ngumiti 
na lang ako sa kanya at inalok ang bakanteng upuan sa harapan ko. 

"Thank you," sabi niya sa akin at umupo. At habang inilalapag 
ang kanyang pagkain sa mesa, nagwika: "If I remember correctly, your 
name is Greg, right?" 

I'm so glad na natandaan pa niya ang aking pangalan. Tumango 
ako. Hindi na naman nakapagsalita. Tameme. 

"Small world," sabi niya sa akin. 

I agree. Hindi ko talaga inaasahan na magkikita pa kaming 
muli ni DJ. Pero naroon siya. Totoo nga ba na love comes from the 
most unexpected places? Sa pagkikita naming iyon ay nalaman ko na 
marami pala kaming pagkakapareho --- sa pananamit, sa mga 
paboritong pagkain, sa musika, pati na sa pananaw sa politika. Hindi 
ko nga akalain na gumraduate kami sa iisang unibersidad. 

"Ano'ng year ka ba gumraduate?" tanong ko. 

"Ninety five," sagot niya. 

"You mean, magka-batch tayo?" 

Sa liit ng mundong ginagalawan, hindi ko maisip kung bakit 
hindi pa kami nagkakilala noon. At dahil sa nalibang ako sa pakikipag- 
usap kay DJ, naubos ko ang lahat ng inorder kong pagkain. 

Tinanong ni DJ sa akin kung saan nga ba ako nanggaling at 
doon pa kami nagkita sa lugar na masasabi niyang kanyang teritoryo. 
Kaya ikinuwento ko ang tungkol sa apartment at ang aking 
paghahanap ng malilipatan. 

"How about a condo unit, studio type, 22 square meters?" alok 
ni DJ sa akin. 

"Ano 'yan, for rent or for sale?" tanong ko naman. 

"Siyempre, for sale," ani DJ. "Lugi ka kapag for rent." 

"Hello? Magkano kaya 'yon?" 

"Magkano ba ang monthly budget mo for this?" 

"Around Php 8,000.00." 

"Ikaw naman..." 

Ayaw maniwala ni DJ sa aking sinabi. Nagkukulitan na kami sa 
kanyang pagsi-sales talk. Sa bandang huli, sumuko rin siya sa akin. 

"Akala ko pa naman may kliyente na ako," ani niya. 

"Nagbebenta ka ba talaga ng condo units?" tanong ko. 

"Oo," sagot niya, "tapos saka ko aalukin ng proposal sa interior 
design." 

"Ruma-racket ka pala," sabi ko sa kanya, nakatawa. 

"Kailangang kumayod, e." 

Hindi namin namalayan na pasado alas siyete na pala ng gabi. 
Kaya nagpaalam na kami sa isa't-isa at nangako na magkikita kami 
muli bukas. Na sinundan pa ng bukas. Bukas ulit. See you tomorrow. 
Hanggang sa na-realize ko na mahigit two weeks na kaming nagkikita 
ni DJ. Hindi pa kami nakuntento, nagte-text at nagtatawagan pa kami 
sa cellphone. 


"BAKLA, sabay tayong umuwi," anyaya ni Christine nang 
matapos ang aming meeting sa SPLKK. 

"Bru, sorry," sabi ko. "May lakad ako." 

"Aba, may ka-date," tukso niya. 

"Yeah." 

"Sino?" 

Tinignan ko siya at pagkatapos ay ibinalik ko ang aking 
atensiyon sa pagte-text ng mensahe para kay DJ. 

"Si DJ," sagot ko. 

Hindi ko sinabi sa kanya na si DJ ay lalaki. Bahala na siya 
kung ano ang kanyang isipin. Sinabi ko na lang sa kanya na makikilala 
rin niya si DJ sooner or later. 

"May Jeffrey ka. Si Ed, may Lyn. So it's time for me to have a 
love life of my own, 'di ba?" paliwanag ko kay Christine. 

"Hay! I'm 'so happy for you, best friend," sabi niya ng may 
halong paglalambing at niyakap niya ako. 


ISANG ARAW, dinala ako ni DJ sa kanilang bahay sa San 
Andres Bukid, Manila. Three-storey ang bahay nila na yari sa 
konkreto. Ayon kay DJ, resulta na ito ng maraming renovations mula 
nang itinayo ito ng kanyang ama noong 1970s. Nabili ito ng kanyang 
Daddy mula sa mga naipong komisyon sa pagbebenta ng lupa noong 
araw. 

Ayon pa kay DJ, ang kanilang bahay ay may dalawang sala, 
dalawang dining rooms, dalawang kusina, limang kuwarto, tatlong 
banyo, at isang maids' quarters para sa dalawang maids na matagal 
nang naninilbihan sa kanila. 

Nais ni DJ na makilala ko ang kanyang buong pamilya --- ang 
kanyang ama, madrasta, tatlo pang kapatid at mga pamangkin. 

"Greg, ang kuya ko, si Kuya Ernie," pakilala sa akin ni DJ sa 
isang lalaki na nakabihis ng long sleeves at pantalon, mukhang may 
lakad sa kliyente. "Panganay namin, engineer." 

Kinamayan ko kanyang kuya at bumati. 

"Sige, Greg," ani Kuya Ernie, "maiwan ko muna kayo. Sana 'di 
traffic. Traffic ba sa highway, DJ?" 

"Hindi naman, Kuya," ani DJ. 

At umalis na ng bahay si Kuya Ernie. 

Pagpasok namin ng bahay, may itinuro sa akin si DJ, isang 
babae na nag-aayos ng mga nagkalat na laruan ng mga bata sa sala. 

"Iyan ang asawa ni Kuya, si Ate Liza. Mamaya na kita 
ipapakilala, mukhang busy, e. Negosyo niya ang pagluluto. Sa kanya 
ka na um-order ng pasta, pansit, lumpiang sariwa, cassava cake, 
embotido, ham... lahat na, huwag lang catering. Hindi pa niya kaya 
'yon." 

Napangiti naman ako sa sinabing iyon ni DJ. May dalawang 
batang lalaki at isang batang babae na lumapit sa amin. 

"Tito DJ!" sigaw ng dalawang batang lalaki na sa wari ko ay 
may lima at tatlong taong gulang. 

"To-eee-zhey," sabi naman ng batang babae na nag-aaral pa 
lamang magsalita. 

"Mga pamangkin ko, sina Jonjon, Junix, at Janice. Mga anak 
nina Kuya Ernie at Ate Liza." 

Tapos ay may narinig akong boses ng isang babae mula sa itaas 
pababa ng hagdanan. 

"DJ, gagamitin mo ba ang sasakyan?" pasigaw niyang 
itinanong. 

Isang seksi at magandang babae ang bumaba ng hagdanan. 
Inakala ko na siya ang ate ni DJ, pero napansin ko na wala siyang 
pagkakahawig kina DJ at Kuya Ernie. 

"Hindi, Ate," sagot ni DJ. "Sige, gamitin n'yo lang. 
Gasolinahan n'yo, ha?" 

Iniabot ni DJ ang susi ng sasakyan sa babae. 

"Siya nga pala, Greg, siya si Ate Alice," ani DJ. "Sa advertising 
agency siya nagtatrabaho. Ate Alice, siya si Greg, scriptwriter sa TV, 
kaibigan ko." 

"Hi! Nice meeting you," sabi ni Ate Alice. "Excuse me, ha? 
Nagmamadali kami. Presentation namin ngayong hapon, e." 

Pumunta si Alice sa ibaba ng hagdanan at sumigaw. "Pog, 
bilisan mo! Baka ma-late tayo." 

May bumaba na tomboy, naka-polo, bihis lalaki. Hindi ko agad 
napansin ang kanyang mukha. 

"Ang susi?" tanong niya kay Ate Alice. 

Iniabot ni Alice ang susi ng sasakyan at sabay na silang 
nagtungo sa pintuan. 

"Ate, gasolinahan mo, ha?" paalala ni DJ. 

"Oo ba," sagot ng tomboy. "Full tank ko pa para sa 'yo." 

Napahinto sila sa may pintuan at lumingon sa amin. 

"Brod, nasa 'yo ba 'yung DVD player?" tanong ni Pog kay DJ. 

"Na kay Kuya," sagot naman ni DJ. 

"Ate Liza," tawag ng tomboy habang patungo sa kusina. 


Narinig ko na hiniram niya ang DVD player upang gamitin 
mamayang gabi. Nakatayo naman si Alice sa pintuan, naghihintay, 
hawak na ang doorknob. Tumingin siya sa akin. 

"Ganyan talaga si Pog," sabi ni Alice. "May mga last minute 
interruptions..." 

"Ikaw naman," ani DJ. "Hindi ka na nasanay. Magi-eight years 
na kayo nun, e." 

"Brod, alis na kami," sabi ng tomboy. "Saka ko na lang 
kikilalanin ang kaibigan mo. Bye, guys!" 

Umalis na silang dalawa. Sumunod naman ang tatlong bata sa 
kanila at narinig ko na humihingi sila ng pasalubong mula sa kanilang 
dalawa. 

"Iyon ang ate ko, si Pog. Maria Elena ang buong pangalan pero 
Pog ang gusto niyang itawag sa kanya. Short for pogi, feeling pogi 
kasi," paliwanag ni DJ. 

"Akala ko si Alice ang ate mo," sabi ko. 

"Hindi, partner siya ng ate ko," sagot ni DJ. "Mas nauna pa nga 
silang nagka-relasyon kaysa kina Kuya Ernie at Ate Liza." 

Speaking of Ate Liza, lumabas siya mula sa kusina. 

"Ate Liza, siya si Greg," pakilala ni DJ. 

"Hi, Greg," ani niya. "DJ, ang mga bata, nasaan?" 

"Nasa labas, sumunod kina Pog," sagot ni DJ. 

Lumabas sa pintuan si Ate Liza at tinawag ang mga bata upang 
pumasok ng bahay at maligo na. 

May babae naman na lumabas ng silid. May karga siya na 
isang baby girl, wala pang isang taon marahil. Siya siguro ang 
bunsong kapatid nina DJ. 

"DJ, pakihawak na muna si Trixie," sabi ng babae. "Punta lang 
ako ng CR. Ayaw niya kasing magpalapag sa kuna, e." 

"Si Daddy?" tanong ni DJ. 

"Wala, umalis. Pumunta ng bangko." 

"Nimfa, siya si Greg, writer sa TV, kaibigan ko," pakilala ni 
DJ. 

"Hi," bati ni Nimfa sa akin. 

Iniwan ni Nimfa ang bata kay DJ. 

"Ito naman si Trixie," ani DJ sa akin. "Nine months old, ang 
bunso namin." 

Nagulat ako sa sinabi niyang iyon. 

“E, si Nimfa?" tanong ko. 

"Asawa ng Daddy ko." 

Napansin niya siguro ang aking pagtataka kaya nagpaliwanag 
siya. 

"Kaya nga dinala kita rito para makita mo muna bago ko i- 
explain sa 'yo," ani DJ. 

Bata pa lang raw sila nang umalis at iwanan sila ng kanyang 
Mommy at pumunta ng States. Mula noon ay hindi na nila nakita ang 
ina hanggang sa namatay ito sa isang aksidente. Naalala pa ni DJ na 
pumunta pa ang kanyang ama sa States upang suyuin at hikayatin ang 
kanilang ina na bumalik rito pero nabigo ang kanyang Daddy. Mula 
noon ay single father na ang kanyang ama. Lumaking straight si Ernie, 
lesbian si Pog, at bading si DJ. Lahat sila ay nakapagtapos ng kolehiyo 
at nagkaroon ng magagandang trabaho. Hindi nga nila akalain na sa 
edad na singkuwenta y singko ay mag-aasawa pa ang kanilang ama. Si 
Nimfa ay dating sekretarya ng kanilang ama sa isang civil construction 
and realty development firm. Kahit ganoon ang pagkakaiba nila sa isa't 
isa, masaya aman ang kanilang pamilya. 

"Halika, I'll show you around," sabi ni DJ sabay hila ng aking 
kamay. 

Sumunod naman ako. Kahanga-hanga ang kanilang bahay. Si 
DJ pala ang gumawa ng interior design nito. Mula sa pinagmulan 
naming sala, ipinakita niya sa aking ang kusina. Ipinakilala rin niya 
ako sa dalawang katulong: sina Manang Belen at Teresita. Ayon kay 
DJ, bawat palapag ay may banyo. Ang kuwarto sa ibabang palapag ay 
sa kanyang Daddy at Nimfa. 

Umakyat kami sa pangalawang palapag kung saan bumungad 
sa amin ang isa pang sala at kusina. Ang tatlong kuwarto dito ay kina 
Kuya Ernie at Ate Liza, sa mga bata, at kina Pog at Alice. 

Ang kuwarto ni DJ ay nasa third floor kung saan may terrace. 
Maganda ang pagkaka-ayos ng silid ni DJ, Parang studio-type condo 
unit, wala nga lamang kusina. 

"Nagustuhan mo ba?" tanong ni DJ. 

"Maganda, tahimik dito sa lugar n'yo, parang condo," sabi ko 
habang pinagmamasdan ang buong paligid. 

"You can move in here anytime," ani niya. 

Nabigla ako sa kanyang sinabi. Iba na ang gusto niyang 
mangyari. 

"Well, hindi ko naman ipinipilit sa iyo kung ayaw mo," sabi 
niya. "Gusto lang kitang tulungan sa problema mo," 

Actually, nagdadalawang isip ako sa nakita ko na apartment sa 
may Kamias. Medyo may kamahalan nga lang pero iyon na ang 
maganda-ganda sa lahat ng nakita ko. 


"Nakakahiya naman sa 'yo," sabi ko. 

"Wala iyon," ani DJ. "Isipin mo na makakatipid ka sa 
binabayaran mo na more than eight thousand monthly. Dito, we will be 
sharing expenses." 

"DJ, malayo ito sa pinagtatrabahuan ko." 

"May sasakyan ako, puwede kitang ihatid at sunduin kung 
kinakailangan." 

Lahat na ng puwedeng idahilan ko ay nasabi ko na kay DJ. 
Subalit lagi siyang may punto sa bawat dahilan ko. Salesman nga 
talaga. 

"O sige, pag-iisipan ko." 


AGAD AKONG NAHIGA sa kama pagdating ko sa aking 
apartment. Inisip ko ang alok ni DJ na tumira sa kanila. Naisip ko rin 
ang napili ko na apartment. Malapit na ang katapusan ng Marso at 
kailangan ko nang lumipat. Tinimbang ko ang pros and cons ng bawat 
isa. 

Ano kaya ang sasabihin nina Mommy at Daddy, nina Christine, 
Ed, Jeffrey, at Itay, at ni Sheila, kapag nalaman nila na nagsasama na 
kami ni DJ? 

Inisip ko ang aking sarili. Mahal ko si DJ. Masaya ako kapag 
kasama ko siya. Mas masaya pa kaysa kung kasama ko si Christine 
ngayon. Doon ko ito ikinumpara. Hindi kay Ed. Dahil pantasya ko 
lang si Ed mula pa noon. Ngayon ko lang nakilala si DJ ngunit 
pakiramdam ko ay natagpuan ko na ang isang long lost partner. 
Katulad siya ng isang piraso ng jigsaw puzzle na bumuo ng puso ko. 

Narito na ako sa puntong kailangan ko nang mag-desisyon para 
sa aking sarili. Buhay ko ito kaya ako rin ang dapat magpasya ng 
tatahakin ko. Hindi ang mga magulang ko. Hindi ang ibang tao. Halos 
sampung taon ko itinago ang aking damdamin dahil sa takot. Takot na 
mapagalitan ni Daddy. Takot na mapahiya. Takot na mawalan ng 
kaibigan. Sa matinding emosyon na nararamdaman ko na nais 
pumiglas, napaluha ako. 

Biglang tumunog ang aking cellphone. Mula kay DJ ang 
tawag. 

"Hello?" 

"Hi! Kumusta ka na?" tanong niya sa kabilang linya. 

"Kararating ko lang," sagot ko. "Napatawag ka..." 

"Wala lang," ani niya. "Invite sana kita mamayang gabi." 

Imbitado si DJ sa isang concert at binigyan siya ng dalawang 
complimentary tickets. Pumayag naman ako at nagkasundo kami na 
susunduin niya ako sa apartment bandang alas siyete ng gabi. 


NASOBRAHAN NAMAN YATA ang aga ng pagdating ni DJ. 
Katatapos ko lamang maligo nang marinig ko ang katok sa pintuan. 
Binuksan ko ito at pinapasok ko siya at pinaupo sa sofa. 

"Kanina pa ako kumakatok," sabi ni DJ. "Akala ko walang 
tao." 

"Naliligo ako. Hindi kita narinig," sabi ko naman. 

Nakatapis lang ako ng tuwalya sa aking baywang noong mga 
sandaling iyon. Kaya dumiretso ako sa aking kabinet upang kumuha 
ng maisusuot. Pinakikiramdaman ko si DJ. Ngunit tahimik ang buong 
paligid. Musika na nagmumula sa aking radyo lamang ang aking 
naririnig. 

Naramdaman ko na nasa tabi ko na pala si DJ. Lumingon ako 
sa kanya at nagkatitigan kami. Ngayon lang kami nagkalapit ng ganito. 
Ang aming mga mata ay nagpapahiwatig na ng kakaibang pagnanasa. 
Naramdaman ko ang kanyang mga kamay sa aking katawan. At unti- 
unti naming hinayaan ang aming mga sarili na sumunod sa agos ng 
natatagong damdamin. Hindi maipaliwanag ng salita lamang ang mga 
sumunod na sandali. Ni wala ngang magandang pangalan ang ganitong 
klase ng pag-iibigan. Normal ba o abnormal? Moral ba o imoral? Tama 
ba o mali? Hindi ko na alam. Ang alam ko lang, masaya ako at 
nakalaya na ako. 


NO REGRETS sa aking paglipat kina DJ. Tinanggap naman 
ako ng kanyang pamilya. Daddy na rin ang tawak ko sa Daddy niya, 
Kuya na rin sa Kuya Ernie niya, at Ate na rin sa mga ate niya. Tito 
Greg naman ang tawag sa akin ng tatlong bata. 

Ang mga bayarin tulad ng kuryente, tubig, telepono at internet, 
at cable TV ay palaging hinahati sa apat. Kaya hati kami ni DJ sa 
kanyang share sa mga obligasyon. Kanya-kanya naman ang apat na 
mag-partners pagdating sa pamamalengke, sa paggo-grocery, at sa 
pagluluto dahil iba't-ibang oras naman ang gising at gustong kainin ng 
bawat mag-partner. Magkaganoon man, sama-sama naman kami 
tuwing Linggo. 

Nakakatuwa ang pamilyang Domingo dahil hilig nila ang mag- 
food trip. Tuwing Linggo, lalo na kung may bagong bukas na 
restaurant, sinasadya ng buong pamilya, kasama na ang dalawang 
kasambahay, na pumunta at kumain doon. Bilib ako dahil hindi sila 
tumataba. 

Touched naman ako nang magpasadya si DJ ng study and 
computer table para sa akin. Inilagay niya ito sa tabi ng kanyang 
drafting table. Kaya kapag ako ay nagsusulat ng script, nasa tabi ko 
siya, nagdo-drawing. 


"TO-WEG, SHING," narinig ko na sinabi ni Janice. 

"Tito Greg, gising na," narinig ko naman si Jonjon. "Hindi na 
gabi, o." 

Madaling araw na kasi kami natapos sa brainstorming session 
sa SPLKK at inaantok talaga ako kahit alas siyete y medya na ng 
umaga. 

"Hoy! Huwag n'yong gisingin si Tito Greg. Puyat 'yan," narinig 
ko na sinabi ni DJ sa mga bata. "Come on, out!" 

Pinalabas ni DJ ang mga makukulit na bata. Gusto kasi nila na 
maglaro ng games sa PC ni DJ. Pero sinabi ng aking mahal na aalis 
siya at hintayin na lang nila ako na magising. Kaya nila ako gustong 
gisingin. Naramdaman ko na umupo sa tabi ng kama si DJ at may 
ibinulong sa akin. 

"Mahal, alis na ako," ani niya. "Text mo ako kapag bumangon 
ka na, ha?" 

"Hmm," sagot ko, inaantok pa. "Pabango ko 'yan, a." 

"Type kong gamitin ngayon, e. Saan mo ba nabili ito?" 

"Pakisabi kay Manang Belen, gisingin ako ng twelve." 

"Sure. Ano'ng gusto mong ipaluto ko?" 

"Daing na bangus." 

"Sige. Bye, Mahal." 

"Bye. Ingat." 

Naramdaman ko ang kanyang halik sa aking pisngi. Masarap 
ang tulog ko pagkatapos noon. 


ISANG GABI, nasa terrace kami ni DJ. Nakaupo kami sa 
garden set, naninigarilyo, umiinom ng beer, pizza ang pulutan. Ilang 
oras kami nagkukuwentuhan hanggang sa makarating kami sa topic na 
ito: 

"So you had sex with a woman?" tanong ni DJ sa akin. 

"Oo," sagot ko. "Sa isang babae lang, si Sheila." 

Ikinuwento ko sa kanya ang unang karanasan ko kay Sheila 
noong high school pa kami. Pareho kaming inosente noon at walang 
kaalam-alam. Ngunit dahil sa kasabikang matutunan ito, nagawa 
naming pumuslit sa aming JS prom. Pati ang nangyari sa aming 
dalawa ni Sheila noong fourth year college ay naikuwento ko. Wala 
akong itinagong detalye sa kanya. 

"And how about with a guy?" tanong niya uli. 

"Ikaw lang," sagot ko. 

"How touching," sabi niya. 

"Totoo," sabi ko naman sabay krus sa aking dibdib. "I am what 
you may call celibate, or just being choosy. I chose you." 

Hindi ko maisawang magsalita ng Ingles. Nahawa na yata ako 
kay DJ sa pagiging Inglesero. Patuloy pa rin kami sa aming 
kuwentuhan tungkol sa sex at relationships. Kaya hindi maiwasan na 
tanungin niya ang tunkol kay Christine. 

"She's my best friend. Parang kapatid ko na siya," sagot ko. 

"But you said you liked her," sabi ni DJ. 


Inamin ko sa kanya ang naramdaman ko kay Christine noon at 
ang mga nararamdaman ko ngayon sa kanila ni Ed. Ipinaliwanag ko 
rin na parang paghanga lang ang nadarama ko kay Ed dahil alam ko na 
hindi naman niya ako seseryosohin. Kaya siguro wala akong ka- 
relasyon noon ay dahil hinahanap ko ang taong seseryoso sa akin. Ang 
taaong tatanggap sa akin at gagalang sa akin kahit ano pa ako ngayon. 
Ngunit sa pag-uusap namin na iyon ni DJ, nahalata ko na may 
nadarama siyang pagseselos kay Christine. Mabuti at hindi ko pa sila 
naipapakilala sa isa't-isa. 


NABANGGIT KO kay Christine na nakalipat na ako ng 
apartment sa San Andres Bukid. Subalit hindi ko sinabi ang tungkol sa 
pagsasama namin ni DJ. Ni hindi ko na binabanggit ang pangalan ni 
DJ kay Christine. 

"Ang layo naman ng tinitirahan mo," sabi niya. 

"Bruha, sa lahat ng nakita ko na maaaring paglipatan, ito ang 
pinakamaganda at mura pa." 

Etchos! 


INIMBITAHAN AKO ni Christine sa kanyang birthday 
celebration sa Moncada. April 16 ang birthday niya pero dahil Lunes 
'yon, April 15 niya ito isinelebrate. Nagpaalam ako kay DJ na pupunta. 

"Pumayag ka na," sabi ko kay DJ. "Overnight lang 'yon. Alis 
kami dito ng Saturday morning, uuwi kami ng Sunday afternoon." 

"Huwag ka nang pumunta," ani DJ. "Magdahilan ka na lang." 

"Mahal, Christine is my best friend," paliwanag ko. "Gusto 
niya na naroon ako." 

"Alam ko, but can you just tell her na 'Sorry, I can't kasi may 
lakad kami ni DJ'?" 

May outing cum awarding kasi ang mga sales and marketing 
staff ng Network Aa Links Realty and Developers kung saan affiliated 
si DJ bilang in-house architect and designer. Gaganapin ang outing sa 
isang resort sa Nasugbu, Batangas at gusto ni DJ na sumama ako. 

"Matagal ko nang sinabi sa 'yo ito, remember?" sabi ko. 

Dahil pareho kaming makulit noong araw na iyon, ang sama ng 
kinahantungan ng aming usapan. Nauwi ito sa isang lover's quarrel. 
Ang kauna-unahang away naming mag-partner. 

KAYA MALUNGKOT AKO na pumunta ng Moncada kasama 
si Christine. Pero dahil birthday niya, pinilit ko na maging masaya. 

"Pasensiya ka na sa regalo ko, ha?" narinig ko na sinabi ni Ed 
kay Christine sabay abot ng kanyang regalo. 

Binuksan ni Christine ang regalo. Nagulat kaming dalawa nang 
makita namin ang isang set ng Lord of the Rings trilogy ni J. R. 
Tolkien. Hardbound copy ang tatlong itim na libro na nakalagay sa 
itim na bookcase. Nakita namin ni Christine itong collector's edition na 
ito sa Glorietta at nagkakahalaga ng mahigit sa isang libong piso. 

"Wow! Kuya, thank you," sabi ni Christine. "Balak ko pa 
naman bumili nito sa Glorietta. Mahal nito, a. Ang bait talaga ng kuya 
ko." 

Hinalikan ni Christine si Ed. 

"Sana ako rin," sabi ko na may halong inggit, "bigyan ni Ed ng 
book." 

Masama ang tingin sa akin ni Ed. Katabi niya kasi si Lyn nang 
sabihin ko iyon. 

"Pero Lyn," sabi ko, "huwag kang mag-alala sa akin. Harmless 
akong karibal." 

Natawa si Lyn at lumingon siya kay Ed. 

"Okay lang, Greg," ani niya. "Kilala ko si Ed. " 

"Wow, ang sweet naman," sabi ko. "Jeffrey, bakit kayo ni 
Christine hindi kasing sweet nina Ed at Lyn?" 

"Tumigil ka diyan," sabi ni Jeffrey, "huwag ka nang 
magkumpara." 

"Correct!" ani Christine. "At wala kang alam tungkol sa 
sweetness namin, o nila, dahil wala ka namang ka-sweet." 

"Ouch! Itay, help me! Pinagtutulungan ako ng mga anak mo." 

Nagtawanan silang lahat. Pero sa totoo lang, masakit para sa 
akin ang magpanggap na masaya. 


TINIGNAN KO ang aking cellphone kung nag-text na sa akin 
si DJ. Hapon na at wala pa rin siyang text. Mukhang tinitiis niya ako. 
Nagte-text ako sa kanya nang marinig ko si Christine na nagsalita sa 
aking tabi. 

"Greg, biro ko lang 'yong sinabi ko sa iyo kanina, ha?" 

Tumango lang ako. 

"O, bakit malungkot ka?" tanong niya. "Ka-text mo ba si DJ?" 

Hindi ako kumibo. 


"Ako ay naiintriga na kay DJ, ha?" ani niya. "Babae ba siya o 
lalaki?" 

Nagulat ako sa tanong niyang iyon. Hindi pa rin ako 
makasagot. Mabuti na lamang at ipinagpatuloy niya ang pagsasalita. 

"Ab, siguro babae 'yon. Kaya siguro ayaw mo pang ipakilala sa 
akin kasi baka ma-okray ko, ano?" 

Napangiti ako sa kanyang sinabi. 

"Kasi, Greg, hindi ko ma-imagine na seryoso kang papatol ka 
sa isang lalaki. 'Yung kay Ed, biru-biruan lang natin 'yon, 'di ba?" 

"O, sige nga, what if pumatol ako sa isang guy?" tanong ko. 

"Kung sa ibang bakla, matatanggap ko pa na pumapatol sila sa 
lalaki. Pero, kung ikaw? Yuck, Greg... I really can't imagine." 


BUONG BIYAHE mula Moncada hanggang Manila ay inisip 
ko ang sinabi ni Christine. Ano kaya ang magiging reaksiyon niya 
kapag nalaman niya na si DJ ay lalaki at nagsasama na kami hindi lang 
sa iisang bubong, kundi pati na rin sa iisang kama? Parang ayaw ko na 
sumapit ang araw na iyon. Baka hindi ko matanggap ang sasabihin 
niya sa akin. 


WALA PASSI DJ nang dumating ako sa bahay. Nagpaluto na 
ako ng hapunan kay Manang Belen. Pagsapit ng alas otso ng gabi, 
wala pa rin si DJ, kaya naghapunan na lang akong mag-isa. 

Pasado alas nuwebe ng gabi nang dumating si DJ. Tahimik lang 
ako na nanonood ng lumang pelikula sa HBO, nakaupo sa sahig, 
nakasandal sa kama. Hindi kami nagkikibuan. 

Makalipas ng isang oras, naligo na si DJ at handa nang 
matulog. 

"Kumusta 'yung birthday party?" tanong niya sa akin. 

"Okay lang, masaya," sagot ko. 

"Hindi ka pa ba matutulog?" 

"Mauna ka na. Hindi pa ako inaantok. Tatapusin ko na lang 
itong pinapanood ko." 

Dumapa si DJ sa kama, ang ulo niya ay nasa aking kanan. 

"Galit ka pa rin ba?" tanong niya uli. 

Hindi ako kumibo. Nakatitig lang ako sa TV. 

"Natanggap ko ang mga text messages mo," ani niya. "Pero 
pabalik na kami ng Manila nang pumasok sa cellphone ko." 

Tumango lamang ako. 

"Wala rin kasing signal doon sa beach," patuloy pa niya. "Kaya 
hindi rin ako makapag-text." 

Tumango uli ako. Nakatitig pa rin sa TV. 

"Magsalita ka naman," ani DJ. "Alam mo, nakakatakot 'yang 
silence mo. It's so unnerving." 

Naging emotional na si DJ kaya lumingon ako sa kanya. 

"Mahal, I'm sorry..." naiiyak na sinabi ni DJ. 

Tumango ako at nagwika: "I miss you." 

Magiliw akong niyakap ni DJ. 

"Halika na, matulog na tayo," ani niya. 

"Tatapusin ko lang ito..." 

"Halika na, matulog na tayo..." 

"Tatapusin ko nga lang ito, e." 

"Tayo na..." 

Ayan na naman, nagsimula na naman kaming magkulitan. 


ANG MGA ARAW uy naging linggo. At ang mga linggo ay 
naging buwan. So far, so good ang aming samahan ni DJ. 

Isang araw, habang nagsisipilyo sa banyo, narinig ko na 
pumasok sa silid sina DJ at Manang Belen na waring may hinahanap. 

"Ano'ng kulay ba 'yon?" narinig ko na tanong ni Manang 
Belen. 

"Light brown na may stripes," sagot naman ni DJ. 

"Ay, sa iyo ba 'yon?" ani Manang Belen. "Akala ko kay Greg 
kaya inilagay ko sa cabinet niya." 

No wonder kung nagkakapalit kami ng polo at pantalon ni DJ. 


MINSAN NAMAN, pagbaba ko sa sala, binati ako ni Ate Pog. 

"May concert ba kayo ni DJ?" ani niya, 

"Bakit?" tanong ko naman. 

"Tignan mo nga ang suot n'yo." 

Nauna kasi si DJ na bumaba sa akin at hindi ko nakita ang suot 
niya noong umagang iyon. Kaya nang bumalik si DJ sa sala, pareho pa 
kaming nagulat dahil magkapareha kami ng suot na polo at kulay ng 
pantalon. 


ISANG ARAW, ako ang nakasagot ng telepono. 


"Hello, DJ?" narinig ko sa kabilang linya ang boses ng 
kaibigan naming si Vince. 

"Vince, si Greg ito," sagot ko naman. 

"Come on, pare, huwag ka nang magtago sa amin," ani Vince. 
"Tuloy ang birthday party ni Joey. Punta kayong dalawa ni Greg, ha?" 

"Si Greg nga ito, e." 

Magkaboses na nga ba kami ni DJ sa telepono? 


NA-REVIVE ANG TALENT KO sa pagpipinta dahil kay DJ. 
At nang may naka-frame na ako na obra maestra sa sala: 

"Ang ganda naman ng painting mo, DJ," sabi ng aming bisita. 

"Si Greg ang may gawa niyan, hindi ako," ani DJ. 

"Ows? Talaga?" 

O 'di ba, bongga? 


GANOON NA NGA kaming dalawa. Wala ka kaming 
pagkakakilanlan dahil hindi na kami dalawa kundi iisa. 

SA BAWAT PAGSASAMA ay may dumarating na mga 
pagsubok. Kung ang mga kulitan namin ni DJ na nauuwi sa tampuhan 
at LQ ay masasabi ko na mga pagusubok sa aming relasyon, 
nagkamali ako. 

Okay na kay DJ ang pumunta ako sa Moncada kapag 
naimbitahan ako ni Christine. Ngunit hanggang ngayon ay hindi ko pa 
ipinapakilala si DJ sa kanya. 

Isang umaga ng Hulyo, nakatanggap ako ng text mula kay 
Christine. 

"Pls help me. Big prob w/ Jeffrey." 

Ano kaya 'yon? Nag-text ako sa kanya upang tanungin kung 
ano ang problema. 

"Punta k d2 pls," pakiusap ni Christine sa text. 

Nagpunta naman ako sa boarding house na kanyang 
tinutuluyan at doon ko na nalaman na nag-away pala sila ni Jeffrey 
dahil sa matinding pagseselos ni Christine. May hinala kasi si 
Christine na may ka-relasyon si Jeffrey na doktora. Med. rep. kasi si 
Jeffrey kaya lagi niyang nakakasalamuha ang mga doktor. Iyak ng iyak 
si Christine at natatakot na baka maulit ang nangyari noon. 

Bilang kaibigban, kinomfort ko si Christine. Pinayuhan at 
nilibang, kaya magkasama kami hanggang hapon. Nakalimutan ko na 
may appointment pala ako kay DJ ng alas sais ng gabi. Ang malala pa 
nito, maga-alas singko na, kaya nag-text ako kay DJ na mali-late ako 
at nangako na magta-taxi na lamang. 

Ay, ang galing ng driver ng taxi na nasakyan ko! Sinabi ko kay 
Manong Driver na mag-EDSA na lang kami. Kaso, pinagpilitan niya 
na sobrang traffic daw sa EDSA kaya magsi-C5 kami. Kaya ayun, lalo 
kaming na-traffic. Nag-text uli ako kay DJ tungkol sa aking traffic 
situation. Medyo galit na siya sa kanyang sagot. Na-late ako ng one 
and a half hour. Galit na talaga si DJ. 


"Ano ba'ng mayroon si Christine that you can just simply 
forget me?" ani niya. 

Mahinahon akong nagpaliwanag at humingi ng dispensa sa 
kanya pero nabigo ako. Selos to the max ang DJ. Galit siya, pissed off 
ako. Hindi na kami nagkibuan buong gabi. 


KINABUKASAN, nakatanggap ako ng text mula kay 
Christine. 

"We need 2 talk. Meet tayo s Nitz 2moro @ 10am!" 

Ang Nitz ay isang maliit kainan na naging tambayan na namin 
ni Christine. Akala ko naman ay tungkol sa problema niya kay Jeffrey 
ang sasabihin. Hindi pala. 

"Alam mo, Greg, sinungaling ka," ani Christine. 

Nabigla ako sa kanyang sinabi. Seryoso siya, mukhang galit. 

"Bakit hindi mo sinabi sa akin na lalaki pala si DJ?" 

Hindi ako makasagot. Ito na ang kinatatakutan ko na mangyari. 

"Christine, I'm sorry," sabi ko. 

Agad kong ipinaliwanag sa kanya ang mga sinabi niya sa akin 
noon na humantong sa aking pagsisinungaling. 

"Paano mo nalaman?" tanong ko. 

"Hindi na importante kung paano ko nalaman," sagot niya. 

Naghinala na ako na si DJ ang may kagagawan nito. 

"Grabe ka, Greg, niloko mo ako," ani Christine. "Ten years na 
tayong magkaibigan, pero ten years mo na rin pala akong niloloko!" 

"Hindi kita niloloko, Christine," sabi ko. 

"Ano'ng hindi? Nagpapaka-bading ka diyan pero deep inside 
may gusto ka pala sa akin!" 

Tameme ako. Totoo kasi. 

"All these years, Greg," patuloy ni Christine, "yung mga akbay 
mo, mga hawak mo, mga yakap mo, akala ko walang malisya. 
Mayroon pala." 

"Christine, let me explain. Hindi ganoon..." 

Hindi na ako makapagpaliwanag dahil galit na si Christine at 
dire-deretso na siya sa pagsasalita. Para akong mina-machine gun. 
Pero ang huli niyang sinabi ang nakapagpasama ng aking kalooban. 

"Kadiri ka, Greg," ani niya. "Iba na ang tingin ko sa iyo 
ngayon." 


193 


MASAMA ANG LOOB KO kay DJ. Hindi ko siya binati o 
kinakausap man lang nang dumating ako sa bahay. Nahalata niya 
siguro na galit ako sa kanya kaya lumapit siya sa akin. 

"Galit ka ba sa akin?" tanong niya. 

Hind pa rin ako kumibo. Dumiretso ako sa banyo upang mag- 
shower. Narinig ko si DJ na nasa pintuan ng banyo. 

"Mahal, I'm sorry," ani niya. "Me and my impulsiveness. I 
shouldn't have told her those things." 

Naglitanya na si DJ ng mga dahilan kung bakit niya nagawang 
sabihin ang lahat kay Christine. Tumigil lang siya nang lumabas ako 
ng banyo. 

"Look, DJ," sabi ko sa kanya, "the damage has been done." 

Agad akong nagbihis. 

"Saan ka pupunta?" tanong ni DJ. 

"Aalis muna ako, magpapalipas ng sama ng loob." 

"Sama ako." 

"Huwag na. Just leave me alone." 


MAG-ISA AKONG PAGALA-GALA sa mall. Ngayon lang 
ako nakadama ng ganitong kalungkutan. Ito nga ba ang kapalit ng 
inukong kong pagmamahal kay DJ: ang mawalan ng isang matalik na 
kaibigan? 

Nag-check in ako sa isang hotel at doon nagpalipas ng ilang 
oras. Bandang 8:30 ng gabi, pumunta ako sa malapit na music lounge 
upang uminom at maglibang. Sinadya ko na i-off ang aking cellphone 
para hindi ako makatanggap ng tawag mula kay DJ. 

1:30 na ng madaling araw na ako nakabalik sa hotel. Nakatulog 
agad ako. 

Biglang nag-ring ang telepono sa aking silid. Pasado 3:00 ng 
madaling araw. Inisip ko na baka information desk nagmula ang tawag 
kaya sinagot ko ito. 

"Hello?" 

"Greg," narinig ko ang boses ni DJ sa kabilang linya. 
"Panglabing anim na hotel itong natawagan ko. Mabuti nariyan ka. I'm 
about to lose my mind..." 

"DJ, alam mo ba kung ano'ng oras na?" tanong ko. 

"Kanina pa ako tawag ng tawag sa 'yo. Naka-off ang cellphone 
mo siguro. And I'm getting worried..." 

"DJ, I'm fine. Sinabi ko naman sa 'yo na magpapalipas lang ako 
ng sama ng loob," sagot ko. 


"Greg, umuwi ka na, please. Kung gusto mo, susunduin kita 
riyan." 
Eto na naman po kami ni DJ... 


MARAMI ANG NAKAPANSIN sa SPLKK na hindi na kami 
nagpapansinan ni Christine. May nagtatanong kung ano nga ba ang 
totoong isyu sa aming dalawa. Ngunit hindi ako nagsasalita. Hinayaan 
ko na lang kay Christine magmula ang lahat ng kasagutan. Naging 
civil na lang ang pakikitungo ko kay Christine at purely professional. 
Hindi na kami gaya ng dati na masaya. Tuluyan nang magkakahiwalay 
ang The Supertwins. 


NAGING DEPRESSED ako ng ilang araw. Minsan, habang 
nagsusulat ng script, nagulat ako nang tapikin ni DJ ang aking balikat. 

"Hoy! Kanina ka pa tulala diyan," sabi ni DJ. 

"Ha? Ganoon ba?" tanong ko. "Blangko kasi ang utak ko. 
Hindi ako makapagsulat." 

"Greg, do you still blame me for what happened?" tanong niya. 

"Of course, not," sabi ko. 


NAGHAHAPUNAN KAMI ni DJ nang dumating sina Pog at 
Alice. Excited si Alice na lumapit sa akin. 

"Greg, may good news ako," ani Alice. "May nakuha kaming 
bagong account sa agency. Kailangan nila ng panibagong creative 
team para dito. Mag-apply ka." 

"Sige, brod, try mo lang," sabi naman ni Pog sa akin. "Malaki 
ang suweldo kapag natanggap ka. Kung gusto mo, irerekomenda pa 
kita sa Creative Director." 


"IKA NGA, "When God closes the door, He opens a window." 
Siguro nga, hudyat na ito ng panibagong buhay para sa akin. 
Sinubukan ko na mag-apply sa advertising agency na pinagta- 
trabahuan nina Pog at Alice. Mapalad naman ako na matanggap sa 
creative team. Agad akong nag-submit ng resignation letter sa TV 
station at nagpaalam na sa mga kasamahan ko sa SPLKK. 

"That's what you call career growth," ani Direk George sa akin. 
"Good luck. We'll miss you." 

Nagkyakapan kami, kulang nga lamang ng iyakan. Totoong 
mami-miss ko silang lahat. 

"Good luck," ani Christine. 

"Thanks," sagot ko naman. 

At iyon na ang huli naming pagkikita. 


MARAMISA MGA KAKLASE ko noong high school ang 
isinilang sa buwan ng Oktubre. Kaya nagpasya sila noon na maglaan 
ng isang araw para sa isang birthday celebration ng mga Octoberians 
kasabay na ng high school reunion taun-taon. 

Nakatanggap muli ako ng imbitasyon upang dumalo sa 
reunion. Hindi kasi ako nakapunta last year. Kailangan ko raw 
pumunta ngayon dahil darating sina Sheila at dalawa pa naming 
kaklase mula Amerika. 

Nag-ring ang aking cellphone. Ang tawag ay mula sa 
Zamboanga City. 

"Hello?" sabi ko sa ibang tono ng boses. 

"Greg, how are you, anak?" narinig kong bati ni Mommy. 

"Hi, Ma," sabi ko. "I'm fine." 

"Anak, Sheila called me. Hindi ka na raw niya ma-contact," ani 
Mommy. 

Hindi ko nga pala na-inform si Sheila na nagpalit na ako ng 
address. 

"Nakikiusap na kung maaari ay sunduin mo siya sa airport," 
patuloy ni Mommy hanggang sa ibinigay na ang buong flight details ni 
Sheila. 

"Sure, Ma," sabi ko. 


OCTOBER 20. Nasa airport ako upang sunduin si Sheila. Ang 
paalam ko kay DJ ay susunduin ko ang isang malayong kamag-anak. 
Hindi ko binabanngit ang pangalan ni Sheila at baka magselos na 
naman si DJ. Ayaw ko nang maulit muli ang nangyari noon kay 
Christine. 

Three years ago ko huling nakita si Sheila. Matagal siyang 
nagtatrabaho bilang marketing officer ng isang kilalang brand ng mga 
kasuotan na base sa Amerika. Mayroon silang outlet dito sa Pilipinas 
pero sobrang mahal ang bilihin dito. Kaya suwerte ako kapag 
nabibigyan ni Sheila ng mga t-shirts, polo, pantalon, at pabango na 
mula sa brand na iyon. Libre na, original pa. 


Hindi ko nakilala si Sheila kaagad. Brown na ang kulay ng 
kanyang buhok, mas maputi na siya ngayon, slim at sexy pa rin. 

"Ihahatid na kita sa bahay ng pinsan mo," alok ko. 

"No. Magche-check-in ako sa hotel," sabi niya. 

Nagtaka ako. Dati-rati ay inihahatid ko siya sa bahay ng asawa 
ng kanyang pinsan sa Paranaque. 

"Hiwalay na sila ng pinsan ko," paliwanag ni Sheila na may 
American twang. "Ayaw kong pumunta doon para wala na silang 
masabi sa pamilya namin." 

Kaya tumuloy kami sa isang five-star hotel sa Makati. 

Handa na akong magpaalam sa kanya nang lumapit si Sheila sa 
akin. Nasa aking balikat ang kanyang mga kamay. 

"I miss you, Greg," sabi ni Shella. 

At bigla niya akong hinalikan sa labi ng may pagnanasa. 
Naramdaman ko ang kanyang mga kamay sa aking pantalon, alam na 
alam ang gagawin. Siya pa rin ang Shella na nakilala ko, agresibo pa 
rin pagdating sa ganitong bagay. Hindi ako makaalpas sa kanyang 
bitag. 


HINDI KO NA BINANGGIT kay DJ ang mga nangyari. Pero 
nagpaalam ako sa kanya na uuwi ako ng Zamboanga C ity. 

"Sama ako, Mahal," sabi ni DJ. 

"Huwag na," sabi ko naman. "Saglit lang ako doon." 

October 27 and nakatakdang araw ng aming high school 
reunion. May naka-reserve na akong flight sa 25th. Uuwi ako mga 
November 3. 

"Nandoon ba si Sheila?" tanong ni DJ. 

"Kahapon pa siya pumunta ng Zamboanga," sagot ko. "Don't 
tell me, nagseselos ka na naman." 


NAKAUWI NAMAN AKO sa Zamboanga City as scheduled. 
Tuwang-tuwa ang aking Mommy. Ngunit kailangan ko nang mag- 
change mode sa macho. Macho-nurin. 

"Ay, anak, mabuti umuwi ka," sabi ni Mommy nang salubungin 
niya ako. 

"How's your work sa advertising?" tanong naman ni Daddy 
nang magkausap kami. 

"Okay naman po, Dad," sagot ko. 

Ingat na ingat ako sa bahay. Lalo na ngayon na tawag ng tawag 
si DJ sa aking cellphone. Nangungulit. Naglalambing. 

"DJ, hindi pa alam ng mga magulang ko ang tungkol sa atin," 
sabi ko nang pabulong, baka kasi may makarinig. "No one here knows 
that I'm gay." 

"I miss you, Mahal," ani DJ sa kabilang linya. 

"I miss you, too. But please, will you stop calling me every two 


hours?" 


MASAYA NAMAN ang high school reunion namin. Behaved 
pa rin ako gaya ng pagkakakilala ng aking mga kaklase sa akin. 
Tinutukso pa rin nila ako kay Sheila. Game naman si babae that night. 
Kaya hindi naiwasang maulit muli ang nangyari sa amin sa hotel. 
Naisip ko, nakaka-guilty na rin kay DJ. 


GINISING AKO ni Mommy mga pasado alas otso ng umaga. 
"Greg, gising na, anak," narinig kong sinabi ni Mommy. "May 


bisita ka." 


dito? 


usap. 


Bisita? Sino? Ang aga naman ng bisitang iyan. 

"Sino, Ma?" tanong ko. 

"DJ daw." 

Napabangon ako kaagad. Si DJ? At bakit niya ako sinundan 


"Sige, Ma, pakisabi na bababa na ako." 


HINILA KO SI DJ palabas ng bahay at sa garden kami nag- 


"What are you doing here?" tanong ko. 
"Hindi ko na matiis, e," ani DJ. "Okay lang 'yung mga 


overnight mo noon with Christine. Pero ito, sobrang tagal na 
bakasyon. Greg, I can't stand it." 


"Psst! Huwag kang umastang bakla dito," paalala ko. 

"Can I stay here?" 

"No." 

"Please?" 

"I said, no." 

"You can tell your parents that I'm your best friend in Manila." 
Oh, DJ! Here we go again. 


INIHANDA NI MOMMY ang guest room para kay DJ. Hindi 


man kami magkasama sa iisang kama, sana makuntento na muna siya 
na magkasama kami sa iisang bubong. 


Doble ingat kaming dalawa ni DJ nang maghapunan kami. 


Parang imbestigador kung magtanong si Daddy kay DJ. 


"So how did the two of you meet?" tanong ni Daddy kay DJ. 

Ako na ang sumagot. 

"He's my schoolmate in college, Dad." 

"Hindi ikaw ang tinatanong ko, Greg." 

"He's right," ani DJ. "We're batchmates, and he used to court 
my sister." 

Oops. Mukhang istorya namin ni Christine 'yun, a. Mabuti na 
lang at matandain si DJ. Naaalala niya ang mga ikinuwento ko sa 
kanya tungkol kay Christine noon. 

"So you know about Sheila?" tanong naman ni Mommy. 

"Opo," sagot ni DJ. 

"Have you met her?" 

"Not yet, Sir." 

Uh-oh. Ingat lang, DJ. Baka mabuking tayo. 


DUMATING SI SHEILA sa bahay namin. At home na siya sa 
amin dahil kaibigan ng mga magulang ko ang pamilya niya. 

"Hi, Greg," bati ni Sheila. 

"Hi," bati ko naman. "Sheila, this is my friend, DJ." 

"Pleased to meet you," sabi ni Sheila kay DJ. 

Nagkamayan silang dalawa. 

"By the way," ani Sheila, "balak kong pumunta ng Dakak. 
Sama kayo." 

"Sinu-sino ang mga kasama?" tanong ko. 

"I invited sina Jenny, Andrew, at Rica," sabi ni Sheila. 

Subalit nang tawagan ni Sheila ang mga inimbitahan upang 
mag-confirm, wala ni isa ang sumama. Kaya threesome kami na 
lumuwas ng Zamboanga del Norte patungong Dakak Beach Resort. 


NAHALATA KO NA HINDI MAPAKALI si DJ kapag kausap 

ko si Sheila. Iba ang tingin niya kay Sheila. Nagseselos na naman. 
"DJ, please," pakiusap ko, "Sheila doesn't know about us." 
"Mahal, sooner or later, malalaman rin niya," ani DJ. 


"GREG. ARE YOU GAY?" tanong ni Sheila. 

"What?" 

"Come on, Greg," ani Sheila. "Hindi ako tanga. Halata ko kayo 
ni DJ." 


Hindi ako makapagsalita. Huminga muna ako ng malalim at 
saka sumagot. "And what would you say if ever I admit it?" 

Ngumiti lang siya sa akin. "Okay lang," ani niya. "Nakipag-sex 
rin ako sa isang bisexual na Kano, e." 

Napangiti ako. Mabuti na lang at liberated si Sheila. 

"Akala ko, mandidiri ka," sabi ko sa kanya habang naalala ang 
mga sinabi ni Christine noon. 

"Mandidiri siguro ako kapag promiscuous ka," ani Sheila. 

"I'm not," sabi ko. "Kayo lang dalawa ni DJ ang nakasama ko." 

"Really?" 

Kaya nakahinga ako ng maluwag noong hapon na iyon. Okay 
na rin sina DJ at Sheila. 

"Alam mo, nakakatuwa," ani DJ nang minsang nag-iinuman 
kaming tatlo. "We're sharing the same man." 

Natawanan sila ni Shella. 

"Ako na naman ang nakita niyo," sabi ko. 

"Does your father know?" tanong ni Sheila. 

Umiling ako. 

"Any suggestion, my closest rival?" pabirong tanong ni DJ kay 
Sheila. 

"I think Tito Greggy should know," sagot ni Sheila. "The 
sooner, the better." 

Tinignan ko si Sheila, pagkatapos ay tinignan ko si DJ. Ang 
daling sabihin, ang hirap sigurong gawin. 


PARA MAKAIWAS LANG ako kay Daddy, palagi kaming 
lumalabas ni DJ. Minsan, sa sobrang kakulitan ni DJ, napikon na 
naman ako at nauwi na naman ito sa away. 

Nasa loob kami ng aking silid nang mag-away kami. Nakasara 
ang pinto, ngunit hindi ko matandaan kung naka-lock ito o hindi. 
Hindi naman maiwasan na magtaasan kami ng boses ni DJ dahil 
pareho na kaming galit. 

"You shut up!" sigaw ko kay DJ. 

Natigilan siya. Ngayon lang ako nagtaas ng boses ng ganito. 
Nakita ko na lang siyang tahimik na umupo sa gilid ng aking kama. 
Ilang saglit rin kaming naging tahimik. Na-guilty ako. Lumapit ako 
kay DJ. Lumuhod ako sa kanyang harapan at hinawakan ang 
magkabilang balikat. 

"DJ, I'm sorry," sabi ko. "Intindihin mo naman sana ang 
sitwasyon ko." 

"We can't go on pretending, Greg," ani niya. 

"Please give me some time." 

"We don't have much time." 

Kaunting katahimikan. Naglapat na ang aming mga noo. Unti- 
unting naglapat na rin ang aming mga labi. At nagkayakapan. Ang 
tagal namin sa ganitong posisyon nang makarinig kami ng boses. 

"What's going on here?" mariing tinanong ni Daddy. 


MATAGAL NANG NAKALABAS ng silid si DJ. Ngunit 
nanatili pa rin kaming nakatayo ni Daddy sa aking silid, ako sa tabi ng 
kama, siya sa may pintuan. Walang nagsasalita sa amin. Ang tagal ng 
katahimikan. 

"Get out of this house," sabi ni Daddy. "Now!" 

Tumango lang ako sa kanya. Nagbuntung-hininga at kinuha 
ang aking travelling bag. Nagsimula na akong mag-empake. Narinig 
ko ang lakas ng pagkakasara ni Daddy ng pintuan. Naiiyak ako. Mas 
masakit pa ang kanyang sinabi kaysa mga nasabi ni Christine. 
Itinakwil ako ng sarili kong ama. 


"AYAN KANA NAMAN sabi ni DJ sa akin. "Depressed." 

Hindi ako kumibo. Kinuha ko ang kanyang kamay at hinila ko 
siya patungo sa akin upang mayakap ko. Ang tagal naming ganito. 

"Siya nga pala," ani DJ, "tumawag uli ang Mommy mo. 
Tinatanong kung okay ka na raw ba." 

Mula nang umalis kami ng Zamboanga C ity, panay na ang 
tawag ni Mommy sa aking cellphone at sa landline dito sa bahay. 

"Hi, Ma," bati ko kay Mommy nang tumawag siya sa aking 
cellphone. 

"Uuwi ka ba this Christmas?" tanong ni Mommy sa kabilang 
linya. 

"Ewan ko, Ma," sagot ko. "Baka kasi galit pa rin sa akin si 
Daddy." 

"Umuwi ka," ani Mommy. "Isama mo pa si DJ kung gusto mo. 
Ako na ang bahala sa Daddy mo." 

"Ma, hindi pa ako sigurado kung makakauwi ako." 

"Greg, anak..." 

Alam ko na ang kasunod noon. Hindi naman kita pinabayaan. 
Bakit ka nagkakaganyan? Ano'ng nagawa ko sa iyo? Ano'ng kasalanan 
ko sa Diyos? Atchu-chu-chu. Atchu-chu-chu. 


"Ma, don't blame yourself," sabi ko. "Ikaw pa rin ang the best 
para sa akin. Wala kang pagkukulang. Ako ang nagdesisyon nito." 

"Sa bagay, wala na tayong magagawa pa." 

Sandaling katahimikan. 

"O ano, uuwi ka ba?" tanong uli ni Mommy. 

"Titignan ko po," sabi ko. "Pero 'di ko po maipapangako." 

Tapos nag-iba na kami ng paksa. 

"Ma, baka malaki na ang babayaran mo sa long distance call na 
ito," sabi ko. 

"Wala akong pakialam," ani Mommy. "Bahala ang Daddy mo 
na magbayad nito. Kasalanan naman niya, e." 

Ang tagal naming nag-usap, mahigit 40 minutos. 

"Greg, what does DJ stands for?" naitanong ni Mommy. 

"Diosdado, Jr. po," sagot ko naman. 

"Hoy, Gregorio Jose III, umuwi ka ngayong Pasko, ha?" 


OPEN BOOK na sa pamilya ni DJ ang nangyari sa 
Zamboanga. Kaya nang magpaalam ako na doon magpa-Pasko, okay 
lang sa kanila. Ngunit nagdadalawang-isip ako kung isasama ko si DJ 
o hindi. Hindi kasi ako sigurado kung mapapatawad ako ni Daddy. 

"Que kasama si DJ o hindi, ang mahalaga magka-usap kayo ng 
Daddy mo," sabi ni Pog. 

"E, Ate, makaka-file ba ako ng leave sa trabaho?" tanong ko. 

"Huwag kang mag-alala," sabi ni Pog, "kakausapin ko ang boss 
mong si Gachi." 

Matagal rin kaming nag-usap ni Pog. 

"Di ba mas masarap ang feeling kapag na-settle mo lahat 
before New Year?" ani niya. 

And I agree. 


BINATI KO SA TEXT ng Merry Christmas si Direk George. 
"Meri Xmas din. Punta k sa Xmas party sa Dec 15," 
text ni Direk. 
Ayos. Makikita kong muli si Christine. Sana magkabati na 
kami bago man lang mag-Bagong Taon. 


"KAILAN ANG UWI MO?" tanong ni Mommy sa phone. 
"Sa December 22 ang flight ko, Ma," sagot ko. 


203 


"Kasama ba si DJ?" 
"Opo. " 


NAGANAP ANG CHRISTMAS Party ng SPLKK sa condo 
unit ni Direk George. Masaya ang lahat nang makita nila akong 
dumating. 

"Greg! Kumusta?" 

"Tumataba ka yata, ha? Hiyang sa advertising?" 

"Merry Christmas, Greg!" 

"Kain na, Greg." 

"Psst, ang regalo ko?" 

Nakita ko si Christine at sinadya ko na lumapit sa kanya. 

"Hi, Christine. Merry Christmas," bati ko sa kanya sabay abot 
ng aking regalo. "For you." 

"Merry Christmas," ani Christine. "Thank you." 

Sandaling katahimikan. 

"Kumusta na?" 

Sabay pa kaming dalawa. Pareho tuloy kaming nagtawanan. 
Dinala ko siya sa isang sulok upang doon kami magkausap ng 
sarilinan. 

"Uuwi nga pala ako sa 22, kasama si DJ," sabi ko. 

"Talaga? Alam na ng Daddy mo?" tanong niya. 

Tumango ako at ikinuwento ang mga nangyari. 

"Ano? Sina Sheila at DJ, magkasundo?" 

"Oo. Para ngang sila pa yata ang magkaklase noong high 
school, e." 

Patuloy pa rin ako sa pagkukuwento tungkol sa akin hanggang 
sa naitanong ko, "Ikaw, kumusta na kayo ni Jeffrey?" 

"Mabuti naman," ani Christine. "Mas lalong tumibay ang 
pagsasama namin matapos noong nag-away kami tungkol sa doktora." 

Nakakapanibago. Parang ngayon ko lang siya nakilala. Siguro 
dahil sa ang laki ng nabuwag sa sampung taon na pagkakaibigan. 

"Christine, I'm very sorry sa nangyari," sabi ko. "Please forgive 
me." 

Hindi siya kumibo. 

"Always remember na ikaw pa rin ang itinuturing kong best 
friend, mas higit pa kay Sheila," sabi ko. 

Hindi pa rin nakakibo si Christine. 

"Alam mo, kapag nag-aaway kami ni DJ, wala akong 
mapaghingaan ng sama ng loob. Kasi wala ka na, e," patuloy ko. 
"Kaya lumalabas na lang ako na mag-isa, gumagalang mag-isa sa mall, 
sa bookstore, nagche-check-in sa hotel..." 

"Ikaw lang ba?" sabat ni Christine. "Ako rin naman, a. Wala na 
akong kasama tuwing umuuwi ako ng Moncada. Wala na akong 
kakampi kapag tinutukso ako nina Ed at Jeffrey. Wala nang tumatawag 
sa akin ng 'bruha' kasi wala na 'yung tinatawag kong 'bakla'." 

Pareho kaming nanahimik. 

"Ako nga dapat ang magso-sorry sa 'yo, e," patuloy pa niya. 
"Kasi ang sasama ng mga sinabi ko sa 'yo noon." 

"Huwag ka nang umiyak," sabi ko sabay abot ng aking panyo. 
"Natintindihan naman kita, e." 

"Ang kaso, nagi-guilty ako. Kasi best friend kita, kakambal ko. 
Sinaktan ko ang damdamin mo, e." 

Niyakap ko si Christine. 

"I'm sorry, Greg," ani niya, humahagulgol. 

Hindi ko na rin napigilang lumuha. Ang tagal rin naming 
nanatiling magkayakap. 

"Ay, nagkabati na rin sila sa wakas!" narinig ko na sumigaw si 
Direk George. 

Nagpalakpakan pa ang lahat. 


"SO, CHRISTINE, when are you getting married?" tanong ni 
DJ nang minsang nag-double date kami. 

Lumingon sa akin si Jeffrey. "Imbestigador ba ang partner 
mo?" tanong niya sa akin. 

"Si DJ, mausisa at makulit," sagot ko. 

So far, okay na ang lahat sa amin ni Christine at DJ. At least, 
wala na akong iba pang pangamba pag-uwi ko sa Zamboanga. 


"TAMANG-TAMA, lunch is ready," sabi ni Mommy nang 
dumating kami ni DJ sa bahay. "Gutom na siguro kayong dalawa." 

"Ma, ang Daddy?" tanong ko. 

"Nariyan," sagot ni Mommy. "Don't worry, anak. Nag-usap na 
kami ng Daddy mo." 


Tahimik kaming lahat habang nanananghalian. 'Ika nga ni DJ 
sa akin noon, the silence was unnerving. 

"Greg, gusto kitang makausap after lunch," sabi ni Daddy. "Sa 
study room. Ma, kaming dalawa na muna ng anak mo." 

"O sige, payag akong kayong dalawa lang. Pero ang usapan 
natin..." ani Mommy. 

"Yes, Ma," sagot ni Daddy. 


MAGKAHARAP ANG AMING UPUAN sa study room ni 
Daddy. Pareho kaming tahimik. Hindi ko alam kung sino sa aming 
dalawa ang mauunang magsasalita. 

"Hindi ko na tatanungin pa kung kailan pa ito nagsimula o 
kung paano ito nangyari," simula ni Daddy. "Matatanggap ko rin 
naman 'yon, e." 

"I'm sorry, Dad," sabi ko. "I'm really sorry." 

"Hindi ko lang nagustuhan 'yung nadatnan ko," ani niya. 

"I"m sorry, Dad. Hindi ko naman ine-expect na papasok kayo 
ng kuwarto ko." 

"Sabi kasi ng Mommy mo na nagsisigawan kayo at nag-aaway 
ni DJ sa kuwarto, kaya I checked it out." 

Nakatungo lang ako. Hindi na nakapagsalita. 

"Matagal ko nang suspetsa 'yon," sabi ni Daddy. "Noon, 
pinagpi-PMA kita, ayaw mo. Ayaw mo rin ng law at ng medicine. 
Gusto mo, mass communications kasi gusto mong magtrabaho sa TV o 
sa pelikula. Hindi kita pinigilan." 

Hindi pa rin ako kumibo. 

"Nagtrabaho ka sa TV, at ngayon sa advertising, kung saan 
common ang homosexuality, wala pa rin akong tutol. Bakit hindi mo 
masabi sa amin ng Mommy mo?" 

"Natatakot po kasi ako sa inyo," sagot ko. "Baka kasi magalit 
kayo sa akin." 

"Sa tingin mo, ano ang mapapala ko kung magalit man ako sa 
iyo? Magkaka-high blood lang ako, sasama ang loob mo sa akin, and 
worse, magagalit sa akin ang Mommy mo. Ang hirap pa namang 
suyuin ang Mommy mo kapag nagalit." 

Napangiti ako sa kanyang sinabi. Naalala ko noon na sinabi 
niya na ang Commander in-Chief ang mas mataas kaysa sa mga 
heneral. At itinuturing niyang Commander in-Chief ang Mommy. 
Hindi naman sa under the saya, kundi mahal ni Daddy ang aking ina at 
ayaw niyang magagalit ito. 

"Tatatlo na nga lang tayo sa pamilya, magkakagalit pa ba 
naman tayo?" 

Ngumiti ako kay Daddy. 

"Anak pa rin kita," ani niya. ""Yun nga lang, 'di ako magkaka- 
apo sa iyo." 


NAKAHINGA AKO NG MALUWAG ngayong Pasko. Okay 
na kami ni Christine. Okay na rin kami ni Daddy. 

"Merry Christmas!" sigaw namin ni DJ nang sumapit ang 
hatinggabi. Nagbigayan kami ng mga regalo sa isa't-isa at pagkatapos 
ay nag-Noche Buena. Kasarapan ng aming kuwentuhan sa mesa nang 
mag-ring ang telepono. Overseas call mula kay Sheila. Kinumusta niya 
ang lahat, pati na rin si DJ. 

"Hello, darling. How are you?" bati ni DJ sa telepono. "Merry 
Christmas, my dear." 

Believe it or not, mas matagal pa ang usapan nila ni Sheila 
kaysa sa aming tatlo combined. 


LUMIPAS ANG NEW YEAR. Lumipas ang Valentine's Day. 
April 1 na. Isang taon na ang nakaraan ang ako ay lumipat kina DJ. 

"Thank God, we survived one year," sabi ni DJ habang itino- 
toast ang isang bote ng beer sa akin. 

"Hindi ako makapaniwala," sabi ko, "biro mo, one year na 
tayo." 


MAY 25. Imbitado kami ni DJ sa kasal ni Ed sa Moncada. 
Hindi si Lyn ang kanyang pinakasalan kundi ang younger sister nito na 
si Gie, who happens to be his secretary. Kami ni Christine ang veil 
sponsors. Obviously, best man si Jeffrey at flower girl si Tina. 

"Congrats," bati ko kina Ed at Gie sa reception. 

"Akala ko ba kasama mo si DJ?" tanong ni Ed. "Ba't wala siya 
rito?" 

"May pinuntahan lang sa Angeles," sabi ko. "Darating rin 
'yon." 

"Ayaw mo yata ipakilala sa 'kin, e," biro ni Ed. "Mas guwapo 
ba sa akin?" 

"Oo naman, 'di hamak," sabi ko. "Gie, biro ko lang kay Ed 
'yon, ha?" 


Makalipas ng ilang minuto, habang abala ang mga bisita sa 
mga pagkaing inihanda, nakita ko na dumating si DJ. Hinahanap niya 
ako, pabaling-baling ng tingin. Hindi naman niya ako makita sa dami 
ng tao kahit kumaway ako sa kanya. 

"Mahal, I'm here!" tawag ko kay DJ. 

Narinig ako ni DJ kaya bumaling siya ng tingin sa aking 
kinaroroonan. Lumapit naman ako para salubungin siya. Teka, 
tumahimik yata. Kaya lumingon ako sa aking paligid. Oh, my God! 
Nakatinging pala ang lahat ng tao sa aming dalawa! O 'di ba, agaw 
eksena! 

EPILOGUE 


100 weeks after. Okay, go compute! Ito ang mga updates and 
latest chika sa mga otaz: 


GREG 8 DJ 
Siyempre, kami pa rin. We just celebrated our 3rd year 
anniversary last month. Hulaan n'yo kung saan? Sa Paris! We're still 
with our same jobs. Makulit pa rin si DJ. Pero ang mga away namin ay 
paunti na nang paunti. 


CHRISTINE 4 JEFFREY 
Ikinasal sila last year. Two months old na ang aking inaanak na 
si Justin. Kasing guwapo ko dahil sa akin ipinaglihi. Puwera usog. 
Grade 1 na si Tina, and at age 7, mayroon siyang classmate na gusto 
nang manligaw sa kanya. Imagine! 


ED 8 GIE 
One year old na ang panganay nila na si Evangeline. And Gie 
is five months pregnant. Mukhang twin boys raw ang kanyang 
ipinagbubuntis. Lalong tumaba si Ed, mukhang tatay na talaga. Aside 
from their PT clinic, may bagong business na sila: pet shop. 


LYN 
Ex-boyfriend ang kanyang napangasawa. Mother of two boys. 
Teacher sa isang private school sa Metro Manila. Tumaba rin siya, ha? 
Hindi mo nga akalaing beauty queen noon, e. 


ITAY TONIO 
Ayun, may tindahan pa rin. Tagapag-alaga ng mga apong sina 
Tina, Evangeline, at Justin. 


DADDY D. 8 NIMFA 
Happy naman silang dalawa ngayong malaki na si Trixie. 
Nabili ni Daddy ang isang lumang bahay sa tabi at ginawa niya itong 
opisina para sa kanyang home-based business: related pa rin sa real 
estate and development at civil construction. Tutal, nariyan naman sina 
Kuya Ernie at DJ upang tulungan siya as sub-contractors. 


KUYA ERNIE g ATE LIZA 
Aba, bongga na si Ate Liza, may catering business na sila! Si 
Kuya Ernie ang bahala sa business side, at si Ate Liza naman ang 
bahala sa pagluluto. At sina Jonjon, Junix, at Janice ay proud to be 
young chefs. Ito ang resulta ng aming pagpu-food trip every Sunday. 


POG 8 ALICE 
Wow, eleven years na sila! Pinag-aaralan nila kung feasible na 
magtayo sila ng sarili nilang ad X4 marketing agency. At kapag natuloy 
'yon, isasama nila ako. 


MANANG BELEN @ TERESITA 
Loyalty awardees ng Domingo family. Sila pa rin ang mga 
maaasahan mo sa paglilinis, pagluluto, paglalaba, pamamalantsa, at iba 
pa. At hindi na nila ipinagpapalit ang mga damit namin ni DJ. 


DADDY g4 MOMMY 
Retired na si Daddy at naging active naman sila ni Mommy sa 
simbahan. Naghahanda kami ni DJ ng party for their 30th wedding 
anniversary. And guess what? They considered my inaanak, Justin, as 
their "apo". 


SHEILA 
Isang British photojournalist ang kanyang napangasawa. Na- 
meet niya ito sa airport nang minsang umuwi siya ng Pilipinas. Nag- 
resign na siya sa clothing company na kanyang pinagtatrabahuan 
upang sumama sa kanyang asawa at naging isang freelance writer. 

DIREK GEORGE 
Nag-box office hit ang kanyang pelikula at nominado pa siya 
sa FAMAS. Happy na siya ngayon dahil nakatagpo na rin siya ng 
partner sa buhay, si Jay. 


SPLKK 
Due to insistent public demand, na-extend ang teleserye kaya 
nagkaroon ng Book 2. Sino ang nakatuluyan ni Stella sa ending? Sorry 
sa mga nakipagpustahan, hindi si Fidel... kundi ang kontrabidang si 
Morgan! 


THE END 


TUNGKOL SA MAY-AKDA 


Isang manunulat, may-akda, at ina, si Issa Uycoco-Bacsa ay 
nagdesisyon noong 1999 na magsulat na lamang matapos maging 
isang Medical Technologist at Nurse ng limang taon. Matapos sumali 
sa mga scriptwriting workshops, nahirang siya bilang isa sa mga 
finalists (Honorable Mention) sa Film Development Foundation of the 
Philippines' Screenwriting Contest noong 2000. Ang kanyang 
pagkapanalo ay nagbukas ng oportunidad na magtrabaho sa Star 
Cinema/ABS-CBN Films, Inc. 

Makalipas ng isa at kalahating taon, nagsimula na siyang 
magsulat ng nobela, komiks, at column. Nagpatuloy siya bilang 
manunulat hanggang sa naitatag niya ang Creative Mixed Media 
Freelancing. Nakatira siya sa Lungsod ng Quezon kasama ang 
kanyang asawa at anak. Ito ang kanyang unang tatlong akda. 


